Do gie der margrave | da er di vrovn vant
sin wip mit siner tohter | vnt sagete in zehant
div vil lieben maere | div er het vernomen
daz in ir frovn brvder | dar ce hvse solden chomen
vil liebiv trvettinne | sprach do rvedger
ir svlt vil wol enpfahen | di edelen chvenige her
so si mit ir gesinde | her ce hove gan
ir svlt ovch schone grvezen | hagen gventheres man
mit in chvmt ovch einer | der heizet danchwart
der ander heizet volker | an zvehten wol bewart
di sehse svlt ir chvessen | vnt div tohter min
vnde svlt ovch bi den recken | in zvehten gvetliche sin
daz lobten do di vrowen | vnd warn sin bereit
si svchten vz den chisten | div herlichen chleit
darinne si engegene | den recken wolden gan
da wart vil michel vlizen | von schoenen wiben getan
gevelshet frovn varwe | vil lvecel man da vant
si trvgen vf ir hovbete | von golde liehtiv bant
daz waren shapel riche | daz in ir schoene har
cefvrten niht di winde | daz ist an den triwen war
in solhen vnmvzen | svl wir di vrowen lan
hi wart vil michel gahen | veber velt getan
von rvedgeres vrivnden | da man di fversten vant
si wurden wol enpfangen | in des margraven lant
do si der margrave | zv zim chomen sach
rvedger der snelle | vil vroeliche sprach
sit willechomen ir herren | vnd ovch iwer man
hie in minem lande | vil gern ich ivh gesehen han
do nigen im di recken | mit triwen ane haz
daz er in willech waere | vil wol erzeigete er daz
besvnder grvzte er hagenen | den het er e bechant
alsam tet er volkern | vzer bvrgonden lant
er enpfie ovch danchwarten | do sprach der chvene degen
sit ir vns wilt bervchen | nv wer sol danne pflegen
des vnsern ingesindes | daz wir haben braht
do sprach der margrave | ir svlt haben gvte naht
vnd allez iwer gesinde | swaz ir in daz lant
habt mit iv gefveret ross | vnd ovch gewant
dem shaffe ich soelhe hvte | daz sin niht verlorn
daz iv ce shaden bringe | gegen enigem sporn
spannet vf ir knehte | di hvetten an daz velt
swaz ir hie verlieset | des wil ich wesen gelt
ziehet ab di zovme | div ross lazet gan
daz het in wirt deheiner | davor vil selten getan
des vroevten sich di geste | do daz geshaffen was
di herren riten dannen | sich leiten an daz gras
vber al di knehte | si heten gvt gemach
ich waene in an dirre verte | ni so sanfte geshach
div edele margravinne | was di fver di bvrch gegan
mit ir vil schoenen tohter | do sah man bi ir stan
di minnechlichen vrowen | vnd manige shoen meit
di trvgen vil der bovge | vnd ovch herlichiv chleit
daz edel gesteine | lvhte verre dan
vz ir vil richen waete | si waren wolgetan
do chomen ovch di geste | vnd erbeizten sa cehant
hey waz man grozer zvehte | an den bvrgonden vant
sehs vnt drizech maegde | vnt manich ander wip
den was wol ce wunshe | geshaffen gar der lip
di giengen in engegene | mit manigem chvenem man
da wart ein shoene grvezen | von edeln vrowen getan
div edele margravinne | chvste di kvenige alle dri
alsam tet ir mvter | da stvnt ovch hagen bi
ir vater hiez in chvessen | do blichte si in an
er dvhte si so vorhtlich | daz siz vil gerne hete lan
do mvste si daz leisten | daz ir der wirt gebot
gemisschet wart ir varwe | bleich vnde rot
si chvste ovch danchwarten | darnach den spileman
dvrch sines libes ellen | wart im daz grvzen getan
div ivnge margravinne | div nam bi der hant
giselher den recken | von bvrgonden lant
alsam tet ovch ir mvter | gventher der chvenen man
si giengen mit den helden | vil harte vroliche dan
der wirt gi bi gernote | in einen witen sal
ritter vnd vrowen | gesazen da ce tal
do hiez man balde shenchen | den gesten gvten win
ia ne dorften nimmer helde | baz gehandelet sin
mit lieben ovgenblicken | wart gesehen an
div rvedgeres tohter | div was so wolgetan
ia trvtes in den sinnen | vil manich ritter gvt
daz chonde ovch si verdienen | si was hohe gemvt
si dahten swes si wolden | des en mohte aver niht geshehen
hin vnd her wider | wart da vil gesehen
an mageden vnd an vrowen | der saz da genvch
der edel videlaere | dem wirte holden willen trvch
nach gewonheite | so schieden si sich da
ritter vnd vrowen | di giengen anderswa
do rihte man di tisshe | in dem sale wit
den vnchvnden gesten | diente man herliche sit
dvrch der geste liebe | hin ce tisshe gie
div edele margravinne | ir tohter si do lie
beliben bi den chinden | da si von rehte saz
di geste ir niht en sahen | si mvte waerliche daz
do si getrvnchen heten | vnd gezen veber al
do wiste man di schoenen | wider in den sal
gaemelicher sprveche | wart da niht verdeit
der redete vil do volker | ein degen chven vnt gemeit
do sprach offenlichen | der edel spilman
richer margrave | got hat an iv getan
vil genaedechlichen | wand er iv hat gegeben
ein wip so rehte schoene | darzv ein wunnechlichez leben
ob ich ein fverste waere | sprach der spilman
vnd solde ich tragen chrone | ce wibe wold ich han
di iwern schoenen tohter | des wuensshet mir der mvt
div ist minnechlich ce sehen | darzv edel vnd gvt
do sprach der margrave | wi moehte daz gesin
daz immer kvenech gerte | der lieben tohter min
wir sin hi ellende | beide ich vnd min wip
waz hilfet groziv schoene | an der ivnchvrowen lip
des antwurte gernot | der wolgezogen man
vnd sold ich trivttinne | nach minem willen han
so wold ich solhes wibes | immer wesen vro
des antwurte hagene | vil harte gvetlichen do
nv sol min herre giselher | doch nemen ein wip
ez ist so hoher mage | der margravinne lip
daz wir gerne dienten | ich vnde sine man
vnd soldes vnder chrone | da cen bvrgonden gan
div rede rvedgeren | dvhte harte gvt
vnd ovch gotelinde | ia frevte sich in der mvt
do trvgen an di helde | daz si ce wibe nam
giselher der edele | als ez wol chvenege gezam
swaz sich sol gefvegen | wer moeht daz vndersten
man bat di ivnchvrowen | hin ce hove gen
do swuor man im ze gebene | daz wuennechliche wip
do lobt ovch er ce minnen | den ir vil minnechlichen lip
man beshiet der ivnchvrowen | bverge vnde lant
des sicherte da mit eiden | des edeln chveniges hant
vnde ovch der herre gernot | daz wurde daz getan
do sprach der margrave | sit ich der bverge nine han
so sol ich iv mit triwen | immer wesen holt
ich gibe ce miner tohter | silber vnde golt
so hvndert sovmaere | meiste mvegen tragen
daz ich des heldes magen | nach eren mvege wol behagen
do hiez man si beide | sten an einen rinch
nach gewonheite | vil manich ivngelinch
in vroelichem mvte | in cegegen stvnt
si gedahten in ir sinnen | so noch di tvmmen gerne tvnt
do man begonde vragen | di minnechlichen meit
ob si den recken wolde | ein teil was ez ir leit
vnt dahte doch ce nenemne | den waetlichen man
si shamte sich der vrage | so manich magt hat getan
ir riet ir vater rvedger | daz si spreche ia
vnt daz si in gerne naeme | vil schiere do was da
mit sinen wizen handen | der si vmbesloz
giselher der edele | swi lvecel si sin doch genoz
do sprach der margrave | ir edele chvenege rich
als ir nv wider ritet | daz ist gewonlich
heim hin zen bvrgonden | so gip ich iv min chint
daz ir si mit iv fveret | daz gelobten si sint
swaz man do shalles horte | den mvsen si do lan
man hiez di ivnchvrowen | cer kemnaten gan
vnd ovch di geste slaffen | vnd ruwen an den tach
do bereite man di spise | der wirt ir gvetliche pflach
do si enbizzen waren | si wolden dannen varn
gegen der hivnen landen | daz heiz ich wol bewarn
sprach der wirt vil edele | ir svlt ovch hi bestan
wand ich so lieber geste | selten hie iht gewunnen han
des antwurte danchwart | ia ne mag es niht gesin
wa nemt ir di spise | daz brot vnd ovch den win
daz ir so manigen recken | noch hinte mveset han
do daz der wirt gehorte | er sprach ir svlt di rede lan
mine vil lieben herren | ir svlt mir niht versagen
ia gebe ich iv di spise | ce vierzehen tagen
mit allem iwerem gesinde | daz mit iv her ist chomen
mir hat der kvenech ecel | noch vil wenich iht genomen
swi sere si sich werten | si mvsen da bestan
vnz an den vierden morgen | do wart da getan
von des wirtes milte | daz verre wart geseit
er gap den sinen gesten | beidiv ross vnd chleit
ez en chvnde niht wern langer | si mvsen dannen varn
rvedger der chvene | vil wenich iht gesparn
chond vor siner milte | swes iemen gerte nemen
daz versagete er niemen | ez mvse in allen gezemen
ir edel ingesinde | brahte fver daz tor
gesatelt vil der moere | do chom zv zin davor
vil der vremden recken | si trvgen schilde enhant
wande si wolden ritten | in daz eceln lant
der wirt do sine gabe | bot veber al
e daz di edeln geste | choemen fvr den sal
er chonde miltechliche | mit grozen eren leben
die sine tohter shoene | di het er giselher gegeben
do gap er gvnthere | dem helde lobelich
daz wol trvch mit eren | der edel fvrste rich
swi selten er gabe enpfienge | ein wafenlich gewant
darnah neich do gventher | des edeln rvedgeres hant
do gap er gernote | ein waffen gvt genvch
daz er sit in stvrme | vil herlichen trvch
der gabe im vil wol gonde | des margraven wip
davon der gvte rvedger | sit mvse vliesen den lip
gotelint bot hagenen | als ir vil wol gezam
ir minnechlichen gabe | sit si der kvnech nam
daz er ovh an ir stivre | zv der hohgecit
von ir varn niht solde | doh widerredete er iz sit
alles des ich ie gesach | sprach do hagene
so ne gert ich niht mere | hinnen ce tragene
niwan ienes shildes | dort an iener want
den wolde ich gerne fveren | in daz eceln lant
do div margravinne | hagen rede vernam
ez mante si ir leides | weinen si gezam
do gedahte si vil tivre | an nvodvnges tot
den het erslagen witege | davon so het si iamers not
si sprach zv dem degene | den schilt wil ich iv geben
daz wolde got von himele | daz er noch solde leben
der in da trvch enhende | der lag in stvrme tot
den mvoz ich imer weinen | des gat mir armem wibe not
div edele margravinne | von dem sedele gie
mit ir vil wizen handen | si den schilt gevie
div vrowe trvg in hagenen | er nam in an di hant
div gabe was mit eren | an den recken gewant
ein hvlft von liehtem pfelle | ob siner varwe lach
bezzern shilt deheinen | belvhte ni der tach
von edelm gesteine | swer sin hete gegert
ce chovffen an der choste | was er wol tvsent marche wert
den schilt hiez do hagene | tragen vor im dan
do begonde danchwart | hin ce hove gan
dem gap vil richiv kleider | des margraven chint
div trvch er cen hivnen | vil harte herliche sint
allez daz der gabe | von in wart genomen
in ir deheines hende | waer ir niht bechomen
wan dvrh des wirtes liebe | derz in so schone bot
sit wurdens im so vient | daz si in mvsen slahen tot
volker der snelle | mit siner videlen dan
gie gezogenliche | fver gotelinde stan
er videlte sveze doene | vnd sanch ir siniv liet
damit nam er vrlovp | do er von bechelarn schiet
ir hiez div margravinne | eine lade tragen
von frivntlicher gabe | mveget ir horen sagen
darvz nam si zwelf povge | vnde spiens im an di hant
di svlt ir hinnen fveren | in daz eceln lant
vnde svlt dvrh minen willen | si ce hove tragen
swenne ir wider wendet | daz man mir mvege sagen
wi ir mir habt gedienet | da cer hohgecit
des div vrowe gerte | vil wol leist er daz sit
do sprach der wirt cen gesten | ir svlt deste sanfter varn
ich wil ivch selbe leiten | vnd heizen wol bewarn
daz iv vf der straze | niemen mvge geschaden
do wurden sine sovme | harte schiere geladen
der wirt wart wol bereitet | mit fvnfhvndert man
mit rossen vnd mit chleidern | di fvrt er mit im dan
vil harte herlichen | zv der hohgezit
der einer mit dem lebene | chom ni ze bechelaren sit
mit chvsse minnechliche | der wirt do dannen schiet
also reit ovch giselher | als im sin tvgent riet
mit vmbslozen armen | si trvten schoniv wip
daz mvse sit beweinen | vil maniger ivnchvrowen lip
do wurden allenthalben | div venster vf getan
der wirt mit sinen mannen | cen rossen wolde gan
ich waen ir herce in sagete | div crefftechlichen leit
da weinte manich vrowe | vnd manich waetlichiv meit
nach ir lieben frivnden | genvge heten ser
di si ce bechelaren | gesahen nimmer mer
doch riten si mit vrevden | nider vber sant
ce tal bi tvnowe | vz in daz hivnisshe lant
do sprach cen bvrgonden | der ritter vil gemeit
rvedger der edele | ian svln niht verdeit
wesen vnser maere | daz wir zen hivnen chomen
im hat der kvenich ecel | ni so libes niht vernomen
ze tal dvrch osterriche | der bote balde reit
den livten allenthalben | wart daz wol geseit
daz di helde chomen | von wormez veber rin
des kveneges ingesinde | chonde ez niht lieber gesin
di boten fver strichen | mit den maeren
daz di nibelvnge | zen hivnen waeren
dv solt si wol enpfahen | criemhilt vrowe min
dir choment nach vil grozen eren | di vil lieben brvder din
criemhilt div vrowe | in ein venster stvnt
si warte nach den magen | so noch frivnde nach frivnden tvnt
von ir vaterlande | sach si manigen man
der kvenich vriehs ovch div maere | vor liebe er lachen began
nv wol mich miner vrevden | sprach do criemhilt
hi bringent mine mage | vil manigen niwen schilt
von halsperge wiz | swer nemen welle golt
der gedenche miner leide | vnd wil im immer wesen holt