Alle ir vnmvze | di laze wir nv sin
vnde sagen wi vrowe criemhilt | vnt ovch ir magedin
gegen rine fvren | von nibelvnge lant
ni getrvgen moere | so manich riche gewant
vil der sovmschrine | man schiet zv den waegen
do reit mit sinen vrivnden | sifrit der daegen
vnd ovch div chvngeninne | dar si haeten vrevden wan
sit wart ez in allen | ce grozem leide getan
da heime si do liezen | sifrides chindelin
vnt svn criemhilde | daz mvs et also sin
von ir hovereise | im erstvnt michel ser
sin vater vnt sin mvter | gesach daz chindel nimmer mer
do reit ovch mit in dannen | der herre sigemunt
sold er rehte wizzen | wi ez nach der stvnt
cer hogecite ergienge | er hete ir niht gesehen
im chvnde ce lieben vrivnden | nimmer leider geschehen
di boten man fvr sande | di div maere sageten dar
do reit ovch in engegen | mit wunnechlicher shar
vil der voten vrivnde | vnt der gvntheres man
der wirt gegen sinen gesten | vil sere sich vlizen began
er gie zv prvnnhilt | da er di sitzen vant
wi enpfie et ivch min swester | do ir chomet in min lant
alsam sult ir enpfahen | daz sifrides wip
daz tvn ich von schvlden gerne | holt ist ir min lip
do sprach der kvenich riche | si chvment morgen vrv
welt ir si enpfahen | da griffet balde zv
daz wir ir in der bverge | niht erbiten hie
mir chomen in allen wilen | so rehte liebe geste nie
ir maegde vnt ir vrowen | hiez do sa cehant
svehen gvtev chleider | di besten di man vant
di ir ingesinde | vor gesten solden tragen
daz taten si doch gerne | daz mach man lihte gesagen
ovch ilten in do dienen | di gvntheres man
alle sine rechen | der wirt zv sich gewan
do reit div kveneginne | vil herliche dan
da wart vil michel grvezen | di liebe geste getan
mit wi getanen vrevden | man di geste enpfie
si dvhte daz vrov criemhilt | vrovn prvnnhilde nie
so rehte wol enpfienge | in bvergvnde lant
di si e niht gesahen | den wart vil hoher mvot erchant
nv was ovch chomen sifrit | mit den sinen man
man sach di helde wenden | wider vnde dan
des veldes allenthalben | mit vngefvegen scharn
dringen vnd stovben | chvnde da niemen bewarn
do der wirt des landes | sifride sach
vnt ovch sigemvnde | wi minnechlich er do sprach
nv sit mir groze willechomen | vnt al di vrivnde min
der iwer hovereise | svl wir hohgemvte sin
nv lon iv got sprach sigemvnt | der ere gernde man
sit daz ivch min svn sifrit | ce vrivnde gewan
do rieten mine sinne | daz ich ivch solde saehen
do sprach der chvnich gvnther | mir ist liebe daran geschehen
sifrit wart enpfangen | als im da wol gezam
mit vil grozen eren | was im da niemen gram
des half mit grozen zvehten | giselher vnt gernot
ich waene man ez gesten | noch nie so gvetlich erbot
do nahten zv einander | der zweir kvenege wip
da wart vil satel laere | manich schoener vrowen lip
wart von helde handen | erhaben vf daz gras
di vrowen gerne dienten | waz der vmmvezegen was
do giengen zv einander | div minnechlichen wip
des was in grozen vrevden | vil maniges ritters lip
daz ir beider grvezen | so schone wart getan
do sach man vil der rechen | bi ir ivnchvrowen stan
daz herliche gesinde | daz vie sich bi der hant
in zvehte groze nigen | des man vil da vant
vnd chvessen minnechlichen | von vrowen wolgetan
daz was liep ce saehene | gvnthers vnd sifrides man
si ne bitten da niht langer | si ritten zv der stat
der wirt daz sinen gesten | wol erceigen bat
daz man si gerne saehe | in bvrgvnden lant
vil manigen pvneiz richen | man vor den ivnchvrowen vant
vzer tronege hagene | vnt ovch ortwin
da si gewaldech waeren | daz taten si wol schin
swaz si gebieten wolden | daz torste man niht lan
von in wart michel dienest | den lieben gesten getan
vil schilde hort man hellen | da ce dem pvergetor
von stichen vnd von stoezen | lange habt dervor
der wirt mit sinen gesten | e si chomen drin
ia giench in div stvnde | mit grozer chverzwile hin
fver den palas richen | mit vrowen si do ritten
manegen pfellel spaehen | gvt vnd wol gesniten
sach man vber saetel | den vrowen wolgetan
allenthalben hangen | do chomen gvntheres man
di geste hiez man fveren | balde an ir gemach
vnder wilen blicken | man prvnnhilde sach
aan vrovn criemhilde | div schoene was genvch
ir varwe gegen dem golde | den glanz vil herlichen trvch
allenthalben schallen | ce wormez in der stat
horte manz gesinde | gvnther do bat
danchwarten sinen marshalch | daz ir solde pflegen
do begond er daz gesinde | harte gvetliche legen
darvze vnt ovch darinne | spisen man si lie
ia wart vremder geste | baz gepflegen nie
alles des si gerten | des was man in bereit
der chvenech der was so riche | daz da niemen niht wart verseit
man diente in vrivntliche | vnd an allen haz
der wirt do ce tissche | mit sinen gesten saz
man bat sifride sitzen | als er het e getan
do gi mit im ce sedele | vil manich waetlicher man
wol zwelf hvndert recken | an dem ringe sin
da ce tissche sazen | prvnnhilt die chvnegin
gedaht daz eigenholde | niht richer chvnde wesin
si was im noch so waege | daz si in gerne lie genaesin
an einem abende | da der chvenech saz
vil der richen chleider | wart von wine naz
da si schenchen solden | zv den tisschen gan
da wart vil voller dienest | mit grozem vlize getan
so man ce hohziten | lange hat gepflegen
vrowen vnt maegde | di hiez man schone legen
von swannen si dar chomen | der wirt in willen trvch
mit gvtlichen eren | man gap in allen genvch
do div naht het ende | vnt der tach ershein
vz den sovmshrinen | vil manich edelstein
erlvht in gvter waete | di rvorte vrowen hant
do wart dar fver gesvchet | vil manich herlich gewant
e daz vol ertagete | do chomen fver den sal
vil ritter vnde chnehte | do hvp sich aber der shal
vor einer vrvemesse | di man dem chvenige sanch
da ritten ivnge helde | daz sin der chvenech sagete danch
vil crepfteliche lvte | manich pvsvn erdoz
von trvmben vnt von floyten | wart der shal so groz
daz wormez div vil wite | darnach lvt ershal
di hohgemvten helde | ce rossen chomen veberal
do hvp sich in dem lande | vil harte hohe ein spil
von manigem gvtem rechen | der sah man da vil
den ir tvmbiv herce | gaben hohen mvt
da sah man vnder shilde | vil manigen cieren ritter gvt
in div venster sazen | div herlichiv wip
vnd vil der schoenen maegede | gecieret was ir lip
si sahen chverzewile | von manigem chvenem man
der wirt mit sinen vrivnden | selbe riten began
svs vertriben si di wile | div dvhte niht lanch
man horte da cem tvome | maniger gloken clanch
do chomen in di moere | di vrowen ritten dan
den edelen chveneginnen | den volgete manech chvene man
si stvnden vor dem mvenster | nider vf daz gras
prvnnhilt ir gesten | dannoch vil waege was
si giengen vnder crone | in daz mvenster wit
div liebe wart sit gesheiden | daz frvmte grozlicher nit
do si gehorten messe | si fvren wider dan
mit vil manigen eren | man sach sider gan
ce tissche vroliche | ir vrevde nie gelach
da cer hohgecite | vnz an den einlefften tach