Do ecel zv dem rine | sine boten sande
do flvgen disiv maere | von lande ze lande
mit boten harte snellen | er bat vnd ovch gebot
zv siner hohgecite | des holte maniger da den tot
di boten dannen fvren | vzer hivnen lant
zv den bvrgonden | dar waren si gesant
nach drin edeln kvenegen | vnd ovch nach ir man
si solden chomen ecele | des man do gahen began
hin ze bechelaren | chomen si geritten
da diente man in gerne | daz en wart da niht vermiten
rvedeger sinen dienest | enbot vnd gotelint
bi in hin ze rine | vnd ovch ir beider liebez chint
si ne liezens ane gabe | von in niht scheiden dan
daz deste baz gefveren | di ecelen man
vten vnd ir chinden | enbot do rvedeger
si ne heten in so waege | deheinen margraven mer
sin enbvten ovch prvnhilte | dienest vnd gvt
staetechliche triwe | vnd willigen mvet
do si di rede vernamen | di boten wolden varn
si bat div margravinne | got von himele bewarn
e daz di boten chomen | wol dvrch peyrlant
waerbel der vil snelle | den gvten bisschoff vant
waz der do sinen frivnden | hin ce rine enbot
daz ist mir niht gewizen | niwan sin golt also rot
gap er den boten ze minne | riten er si lie
do sprach der bissof bilgrim | vnde sold ich si sehen hie
mir waere wol ce mvte | di swestersvene min
wand ich mach vil selten | zv zin chomen an den rin
welhe waege si fveren | ce rine dvrch div lant
des chan ich niht bescheiden | ir silber vnt gewant
daz nam in niemen | man vorht ir herren zorn
ia was gewaltech | der edele chvnech wol geborn
inner tagen zwelfen | chomens an den rin
ze wormez zv dem lande | waerbel vnd swemmelin
do sagt man div maere | den chvenegen vnd ir man
do chomen boten vremde | gventher do vragen began
do sprach der vogt von rine | wer tvt vns daz bechant
von wannen dise vremden | riten in daz lant
daz en wesse niemen | vnze daz si sach
hagen von tronege | do ce gventhern sprach
vns choment niwiv maere | des wil ich iv veriehen
di eceln videlaere | di han ich hie gesehen
si hat iwer swester | gesendet an den rin
si sveln vns dvrch ir herren | groze willechomen sin
si ritten al bereite | fver den palas dan
ez gefvren nie herlicher | fversten spileman
des chveneges ingesinde | enpfiengen sa cehant
man gap in schoen herberge | vnt hiez behalten ir gewant
ir reisechleider waren | rich vnd so wolgetan
ia mohten si mit eren | fver den kvenich gan
der en wolden si niht mere | da ce hove tragen
ob ir iemen rvchte | di boten hiezen iz da sagen
in der selben maze | man ovch livte vant
di ez vil gerne namen | den wart ez gesant
do leiten an di geste | verre bezer wat
als ez boten chvenege | ce tragen herliche stat
do gie mit vrlovbe | da der kvenech saz
daz eceln gesinde | gerne sach man daz
hagen zvetechliche | gegen den boten spranch
vnt enpfie si minnechliche | des sageten im di knappen danch
dvrch div chvnden maere | vragen er began
wi sich ecel gehabte | vnd sine man
do sprach der videlaere | daz lant gestvnt ni baz
noch so vro di livte | nv wizzet endechliche daz
si giengen zv dem wirte | der palas der was vol
do enpfie man di geste | so man von rehte sol
so gvetlichez grvezen | in ander chvenige lant
waerbel vil der recken | da bi gvnthern vant
der chvenech gezogenliche | grvzen si began
sit willechomen ir beide | ir hivnen spilman
vnd iwer hergesellen | hat ivch her gesant
ecel der vil riche | zv der bvrgonden lant
si nigen dem chvnige | do sprach waerbelin
dir enbivtet holden dienest | der liebe herre min
vnd criemhilt din swester | her in dize lant
si habent vns iv recken | vf gvte triwe gesant
do sprach der kvenech riche | der maere bin ich vro
wi gehabt sich ecel | so vragt der degen do
vnd criemhilt min swester | vzzer hivnen lant
do sprach der videlaere | div maere tvn ich iv bechant
daz sich noch nie gehabten | deheine livte baz
danne si sich gehabent beide | wizzet daz
vnd allez ir gedigene | di mage vnd ovch ir man
si vrevten sich der verte | do wir schieden von dan
genade siner dieneste | di er mir enboten hat
vnd miner swester | sit ez also stat
daz si lebent mit frevden | der kvenech vnd sine man
wand ich doh der maere | gefragt sorgende han
di zwene ivnge chvenege | di waren ovch nv chomen
si heten disiv maere | alrerst do vernomen
dvrch siner swester liebe | di boten gerne sach
giselher der ivnge | zv zin minnechlichen sprach
ir boten soldet vnz groze | willechome sin
ob ir dicher woldet | her riten an den rin
ir fvendet hie di frivnde | di ir gerne moehtet sehen
iv solde hie ce lande | vil wenich leides geschehen
wir triwen iv aller eren | sprach do swemmelin
ine chonde iv niht bedivten | mit den sinnen min
wi rehte minnechlichen | iv ecel enboten hat
vnt iwer edel swester | der dinch in hohen eren stat
genade vnde triwe | mant ivh des kveneges wip
vnt daz ir ie was waege | iwer herce vnt iwer lip
vnt ce vorderste dem chvenege | sin wir her gesant
daz ir gervchet riten | in daz eceln lant
daz wir ivch des baeten | vil vast vns daz gebot
ecel der riche | iv allen daz enbot
ob ir ivch iwer swester | niht sehen woldet lan
so wold er doch gerne wizzen | waz er iv hete getan
daz ir in also vremdet | vnt ovch siniv lant
ob iv div chveneginne | waere ni bechant
so moeht er doch verdienen | daz ir in rvchet sehen
swenne daz ergienge | so waer im liebe geschehen
do sprach der chvenech gvnther | veber dise siben naht
so chvend ich div maere | wes ich mich han bedaht
mit den minen frivnden | di wile svlt ir gan
in iwer herberge | vnd svelt vil gvote ruwe han
do sprach aber waerbelin | vnt moeht daz geschehen
daz wir mine vrowen | chonden e gesaehen
vten di vil richen | e wir schveffen vns gemach
giselher der edele | do vil zvehtechlichen sprach
daz sol iv niemen wenden | welt ir fver si gan
ir habt miner mvter | willen gar getan
want sie sihet ivch gerne | dvrch di swester min
vrovn criemhilden | ir svlt ir willechomen sin
giselher si brahte | da er di vrowen vant
di boten sach si gerne | von der hivnen lant
si grvztes minnechliche | dvrh ir tvgende mvt
do sagten ir div maere | di boten hoffsh vnde gvt
ia enbivtet iv min vrowe | so sprach swemmelin
dienest vnde triwe | mohte daz gesin
daz si ivch diche saehe | ir svlt gelovben daz
so waer ir in der werlde | mit deheinen vrevden baz
do sprach div chveneginne | des en mach niht gesin
swie gerne ich dicke saehe | di lieben tohter min
so ist mir leider ce verre | des edeln chveneges wip
nv si immer saelich | ir vnd eceln lip
ir svlt mich lazen wizen | e irz gervmet hie
wenne ir wider wellet | ine gesach so gerne nie
boten in langen ziten | denne ich ivch han gesaehen
di chnappen ir do lobten | daz si daz liezen geschehen
zen herbergen fvren | di von hivnen lant
do het der kvenech riche | nach frivnden sin gesant
gventher der edele | vragte sine man
wi in div rede geviele | vil maniger do sprechen began
daz er wol moehte riten | in eceln lant
daz rieten im di besten | di er da vnder vant
ane hagen eine | dem was ez grimme leit
er sprach zem kvenige tovgen | ir habt iv selben widerseit
nv ist iv doch gewizen | waz wir haben getan
wir mvegen immer sorge | zv criemhilde han
wand ich slvch ze tode | ir man mit miner hant
wie getorste wir riten | in daz eceln lant
do sprach der kvnech riche | min swester lie den zorn
mit chvsse minnecliche | si hat vf vns verchorn
daz wir ir ie getaten | e si von hinnen reit
ez en si et hagen | danne iv einem widerseit
nv lat ivch niht betragen | sprach hagene swes si iehen
di boten von den hivnen | welt ir criemhilde sehen
ir mvegt da verliesen | di ere vnd ovch den lip
ia ist vil lanchraeche | des kvenech eceln wip
do sprach zv dem rate | der fverste gernot
sit ir von schvlden | fverhtet da den tot
in hivnisschen richen | solde wirz darvmbe lan
wir en saehen vnser swester | daz waere vil vbele getan
do sprach der fverste giselher | zv dem degene
sit ir ivch schvldech wizet | frivnt hagene
so svlt ir hi beliben | vnt ivch wol bewarn
vnd lazet di getverren | zv miner swester mit vns varn
do begonde zvernen | von tronege der degen
ine wil daz ir iemen | fverhtet vf den wegen
der getverre riten | mit iv ce hove baz
sit ir niht welt erwinden | ich sol iv wol erzeigen daz
do sprach der cvchenmeister | rvmolt der degen
der vremden vnt der chvnden | mohtet ir wol heizen pflegen
nach iwer selbes willen | wand ir habet vollen rat
ich waene niht daz hagene | ivch noch vergiselt hat
welt ir niht volgen hagene | iv raetet rvmolt
wand ich iv bin mit triwen | vil dienestlichen holt
daz ir svlt hi beliben | dvrch den willen min
vnde lat den kvenech ecel | dort bi criemhilde sin
wi chvnde iv in der werlde | immer sanfter wesen
ir mvegt vor iwern finden | harte wol genesen
ir svlt mit gvten chleidern | zieren wol den lip
trinchet win den besten | vnt minnet waerltlichiv wip
darzv git man iv spise | di besten di e gewan
in der werlt kvenech deheiner | ob des niht moeht ergan
ir soldet noh beliben | dvrch iwer schoene wip
e ir so chintliche | soldet wagen den lip
des rat ich beliben | rich sint iwer lant
man mach iv baz erloesen | hie heime div pfant
danne da cen hivnen | wer weiz wie iz da gestat
ir svlt beliben herren | daz ist der rvmoldes rat
wir wellen niht beliben | sprach do gernot
sit daz vns min swester | so minnechlich enbot
vnt ecel der riche | zwiv solde wir daz lan
der dar niht gerne welle | der mach hi heime bestan
des antwurte hagene | lat ivh vnblinden niht
mine rede darvmbe | swi halt iv geschit
ich rat iv an den triwen | welt ir ivch bewarn
so svlt ir zv den hivnen | vil gewaerliche varn
sit ir niht welt erwinden | so besendet iwer man
di besten di ir vindet | oder inder mveget han
so wel ich vz in allen | tvsent ritter gvt
so ne mag iv niht gewerren | der argen criemhilde mvt
des wil ich gerne volgen | sprach der kvenech zehant
do hiez er boten riten | witen in siniv lant
do brahte man der helde | driv tvsent oder mer
si ne wanden niht ce rwerben | also grozlichiv ser
si ritten vroeliche | in gventheres lant
man hiez in allen geben | ross vnt ovh gewant
di da varen solden | von bvergonden dan
der kvenech mit gvtem willen | der vil manegen gewan
do hiez von tronege hagene | danchwart der brvder sin
ir beider rechen ahzech | fveren an den rin
di chomen ritterliche | harnassh vnt gewant
fvrten di vil snellen | in daz gvntheres lant
do chom der chvene volker | ein edel spilman
zv der hovereise | mit drizech siner man
di heten soelech gewaete | ez moeht ein chvenech tragen
daz er zen hivnen wolde | daz hiez er gventhere sagen
wer der volker waere | daz wil ich ivch wizen lan
er was ein edel herre | im was ovch vndertan
vil der gvten rechen | in bvrgonden lant
dvrch daz er videln chonde | do was er der spilman genant
hagen welte tvsent | di het er wol bechant
vnt swaz in starchn striten | gefrvemt het ir hant
oder swaz si ie begiengen | des het er vil gesehen
den chonde anders niemen | niwan frvemcheite iehen
di boten criemhilde | vil sere da verdroz
wande ir vorhte cir herren | div was harte groz
si gerten taegeliche | vrlovbes von dan
des en gonde in niht hagene | daz was dvrch liste getan
er sprach zv sinem herren | wir sveln daz bewarn
daz wir si lazen riten | e daz wir selbe varn
darnach in siben tagen | in eceln lant
treit vns iemen argen villen | deist vns deste baz bechant
so ne mach ovch sich vrov criemhilt | bereiten niht darzv
daz vns dvrh ir rate | iemen schaden tv
hat aber si den willen | ez mach ir leide ergan
wir fveren mit vns hinnen | so manigen vzerwelten man
schilde vnd saetele | vnt allez ir gewant
daz si fveren wolden | in eceln lant
daz was bereitet nv gar | vil manigem chvenem man
di boten criemhilde | hiez man fver gvntheren gan
do di boten chomen | do sprach gernot
der kvenech wil gevolgen | des vns ecel her enbot
wir wellen chomen gerne | ce siner hohgecit
vnd sehen vnser swester | daz ir des ane zwifel sit
do sprach der kvenech gventher | chvennet ir vns gesagen
wenne si div hohzit | oder in welhen tagen
wir dar chomen solden | do sprach swemmelin
cen naehesten svenewenden | sol si waerliche sin
der kvenich in erlovbte | des was noh niht geschehen
ob si wolden gerne | frovn prvennhilde sehen
daz si fver si solden | mit sinem willen gan
daz vnderstvnt do volker | daz was ir liebe getan
ia ne ist min vrowe prvennhilt | nv niht so wol gemvt
daz ir si mveget schowen | sprach der ritter gvt
bitet vnz morgn | so lat mans ivch sehen
do si sie wanden schowen | do ne chvndes niht geschehen
do hiez der fverste riche | er was den boten holt
dvrch sine selbes tvgende | tragen dar sin golt
vffe den breiten schilden | der moht er vile han
ovch wart in richiv gabe | von sinen vrivnden getan
giselher vnd gernot | gere vnd oertwin
daz si ovch milte waren | daz taten si wol shin
also riche gabe | bvten si di boten an
daz si se vor ir herren | niht getorsten enpfan
do sprach zv dem kvenige | der bote waerbelin
her kvenich lat iwer gabe | hi ze lande sin
wir mvegen ir doch niht fveren | mine herre iz vns verbot
daz wir iht gabe naemen | ovch ist es harte lvecel not
do wart der vogt von rine | davon vil vngemvt
daz si versprechen wolden | so riches kveneges gvt
doch mvosen si enpfahen | sin golt vnd sin gewant
daz si mit in fvorten | sit in ecelen lant
si wolden sehen vten | e si schieden dan
giselher der snelle | der braht di spileman
fver sine mvoter vten | div vrowe enbot von dan
swaz si ern hete | daz waer ir liebe getan
do hiez div chveneginne | ir porten vnd ir golt
geben dvrch criemhilde | want der was si holt
vnt dvrch den kvenech ecel | den selben spileman
si mohtenz gern enpfahen | ez was mit triwen getan
vrlovp genomen heten | di boten nv von dan
von wiben vnd von mannen | vroelich si do dan
fvoren in ce swaben | dar hiez si gernot
sine helde leiten | daz ez in niemen missebot
do sich di von in schieden | di ir solden pflegen
herschaft div eceln | vridet vf allen wegen
des en nam in niemen | ross noch ir gewant
si ilten harte balde | in daz ecelen lant
swa si der vrivnt iht wessen | daz taten si den chvnt
daz di bvrgonden | in vil chvrzer stvnt
choemen her von rine | in der hivnen lant
dem bissoffe pilgerime | wart ovch daz maere bechant
da si fver bechelaren | di straze nider ritten
man saget ez rvedger | daz en wart niht vermitten
vnde gotelinde | des margraven wip
daz si si sehen solde | des wart vil vroelich ir lip
gahen mit den maeren | sah man di spilman
eceln si fvnden | in der stat ze gran
dienest veber dienest | der man im vil enbot
sageten si dem kvenige | vor liebe wart er frevden rot
do div chveneginne | div maere reht ervant
daz ir brvder solden | chomen in daz lant
do was ir wol ce mvte | si lonte den spileman
mit vil grozer gabe | daz was ir ere getan
si sprach nv sagt beide | waerbel vnd swemmelin
welhe mine mage | cer hohzit wellen sin
der besten di wir ladeten | her in dize lant
nv sagt waz redete hagene | do er div maere bevant
er sprach der chom cer sprache | an einem morgen frv
lvecel gvter sprveche | redet er derzv
do si di reise lobten | her in hivnen lant
daz was dem grimmem hagene | gar cem tode genant
ez chvment iwer brvder | di chvenige alle dri
in herlichem mvote | swer mer damite si
der maere ich enedechlichen | wizzen nine chan
ez lobt mit in riten | volker der chvene spileman
des enbaer ich harte lihte | sprach des kveneges wip
deich immer saehe | den volkeres lip
hagenen bin ich waege | der ist ein helt vil gvt
daz wir in saehen mvezen | des stat mir hohe der mvt
do gie div chveneginne | da si den kvenech sach
wi rehte minnechliche | criemhilt do sprach
wi gevallent iv div maere | lieber herre min
des ie min wille gerte | daz sol nv verendet sin
din wille deist min vrevde | sprach der kvenich do
ine wart min selbes mage | ni so rehte vro
ob si iemer chomen solden | her in miniv lant
dvrh liebe diner frivnde | so ist min sorge verswant
des chveneges ammetlivte | di hiezen veber al
mit gesidele rihten | palas vnd sal
gegen den lieben gesten | di in da solden chomen
sit wart von in dem chvenege | vil michel weinen benomen