Si was ce zeizenmvre | vnz an den vierden tach
div molte vff der straze | di wile ni gelach
si ne stvebe alsam ez brvenne | allenthalben dan
da ritten dvrch osteriche | des chvnich eceln man
do was ovch dem chvenige | vil rehte nv geseit
des im von den gedanchen | swunden siniv leit
wi herlichen criemhilt | da chome dvrch div lant
der kvenich begonde gahen | da er di wolgetanen vant
von vil maniger sprache | sah man vffe den wegen
vor eceln riten | manigen chvenen degen
von cristen vnd von heiden | vil manige wite schar
da si di vrowen fvnden | si chomen herliche dar
von rivzen vnd von criechen | reit da vil manich man
den poelan vnd den walachen | sach man swinde gan
ir ross div vil gvten | da si mit creffte riten
swaz si site heten | der wart vil wenich vermiten
von dem lande ze chiewen | reit da vil manich degen
vnt di wilden petsschenaere | da wart vil gepflegen
mit dem bogen schiezen | cen vogeln di da flvgen
di pfile si vil sere | zv den wenden vaste zvgen
ein stat bi tvonowe | lit in osterlant
div ist geheizen tvln | da wart ir bechant
vil manich site vremede | den si e nie gesach
si enpfiengen da genvge | den sit leit von ir gesach
vor eceln dem chvenege | ein ingesinde reit
vro vnd vil riche | hoefsh vnt gemeit
wol vier vnd zweinzech fversten | tiwer vnd her
daz si ir vrowen saehen | davon en gerten si niht mer
der herzoge ramvnch | vzer walachen lant
mit siben hvndert mannen | chom er fver si gerant
sam vliegende vogele | sah man si varn
do chom der fverste gybecke | mit vil herlichen scharn
hornboge der snelle | wol mit tvsent man
cherte von dem chvenege | gegen siner vrowen dan
vil lvte wart geschallet | nach des landes siten
von der hivnen magen | wart ovch da sere geritten
do chom von tenemarchen | der chvene hawart
vnt yrinch der vil snelle | vor valsche wol bewart
vnt irnfrit von dveringen | ein waetlicher man
si enpfiengen criemhilde | daz sis ere mvsen han
mit zwelf hvndert mannen | di fvrtens in ir schar
do chom der herre bloedelin | mit drin tvsent dar
der eceln brvder | vzer hivnen lant
der chom vil herliche | da er di chveneginne vant
do chom der chvenich ecel | vnd ovch her dietrich
mit allen sinen gesellen | da was vil lobelich
manich ritter edele | biderbe vnd gvt
des wart do vrovn criemhilde | vil wol gehoehet der mvt
do sprach cer kveneginne | der herre rvedger
vrowe ich wil enpfahen | hie den chvnich her
swen ich ivch heize chvessen | daz sol sin getan
ia ne mvgt ir niht geliche | gervzen alle eceln man
do hvp man von dem moere | di chveneginne her
ecel der vil riche | en beite do niht mer
et stvnt von sinem rosse | mit manigem chvenem man
man sah in vroliche | gegen criemhilde gan
zwene fvrsten riche | als vns daz ist geseit
bi der frvn gende | trvgn iriv chleit
da ir der chvenich ecel | hin engegen gie
da si den fvrsten edele | mit chvsse gvetelich enpfie
vf rvchte si ir gebende | ir varwe wolgetan
div lvht ir vz dem golde | da was vil manich man
di iahen daz vrov helche | niht schoener chvnde sin
dabi so stvnt vil nahen | des kveniges brvder bloedelin
den hiez si chvessen rvedeger | der margrave rich
vnt den kvnech gybechen | da stvnt ovch dieterich
der recken chvste zwelve | daz eceln wip
do enpfie si svs mit grvze | vil maniges riteres lip
al di wile vnd ecel | bi chriemhilde stvnt
do taten do di tvmben | als noch di livte tvnt
vil manigen pvneiz richen | sah man da geriten
daz taten cristen helde | vnd ovch di heiden nach ir siten
wi rehte ritterliche | di dieteriches man
di schefte liezen vliegen | mit trvnzvnen dan
hohe vber di schilde | gvter ritter hant
von den tivschen gesten | wart dverchel manich schildes rant
da wart von schefte brechen | vil michel doz vernomen
do waren von dem lande | di rechen alle chomen
vnt ovch des chveneges geste | vil manich edel man
do gie der kvnech riche | mit vrovn criemhilde dan
si sahen bi in stende | ein vil herlich gezelt
von hvetten was erfvllet | alvmbe daz velt
da si solden ruwen | nach ir arbeit
von helden wart gewiset | darvnder manich schoniv meit
mit der chveneginne | da si sit gesaz
vf rich stvlgewaete | der margrave daz
hetez wol geschaffen | daz man ez vant vil gvt
daz gesidele criemhilde | des vroevt sich eceln mvt
waz do redete ecel | daz ist mir vmbechant
in der sinen zeswen | lag ir wiziv hant
si gesazen minnechliche | da rvedger der degen
den kvenech niht wolde lazen | criemhilde heinliche pflegen
do hiez man lan beliben | den bvhvrt veberal
mit eren wart verendet | da der groze schal
do giengen zv den hvetten | di eceln man
man gap in herberge | wil wite allenthalben dan
der tach der het nv ende | si schvf ir gemach
vnz man den liehten morgen | aber schinen sach
do was zv den rossen | chomen manich man
hey waz man chvrzewile | dem chvenege ce eren began
der kvnech ez nach den eren | di hivnen schaffen bat
do ritten si von tvlne | ce wiene zv der stat
da fvnden si gezieret | vil maniger vrowen lip
si enpfiengen wol mit eren | des kvenech eceln wip
mit harte grozem vollen | so was in bereit
swaz si haben solden | vil manich helt gemeit
sich vrevte gegen dem schalle | herbergen man began
des kvneges hohgezite | div hvp sich vrolichen an
si ne mohten niht geherbergen | alle in der stat
di niht geste waren | rvedger di bat
daz si herberge | naemen in daz lant
ich wene man alle zite | bi dem criemhilde vant
den herren dieterichen | vnd andern manigen degen
si heten sich der rvwe | mit arbeit bewegen
dvrch daz si den gesten | trosten wol den mvt
her rvedger vnd sine vrivnde | heten chverzewile gvt
div hohzit was gevallen | an einen pfinxtach
da der kvnech ecel | bi criemhilde lach
in der stat ce wiene | si waen so manigen man
bi ir ersten manne | nie ze dienste gewan
si chvnte sich mit gabe | dem der si nie gesach
vil maniger darvnder | zv den gesten sprach
wir wanden daz vrov criemhilt | gvtes niht mohte han
nv ist hie mit ir gabe | vil manich wunder getan
div hohzit div werte | sibenzehen tage
ich waene man von deheinem | kvnige mere sage
des hohzit grozer waere | daz ist vns gar verdeit
alle di da waren | di trvgen iteniuowe chleit
si waen in niderlande | davor nine gesaz
mit so manigem recken | dabi so gelovbe ich daz
was sifrit rich des gvtes | daz er nie gewan
so manigen recken edele | so si sach vor eceln stan
ovch gap nie deheiner | zv sin selbes hohgezit
so manigen richen mantel | tief vnd wit
noch so gvter cleider | der si mohte vil han
so si dvrch criemhilde | heten alle getan
ir frivnde vnt ovch di geste | di heten einen mvt
daz si da niht en sparten | deheiner slahte gvt
swes iemen an si gerte | daz gaben si bereit
des gestvnt da vil der degene | von milte bloz ane chleit
wi si ce rine saeze | si gedaht ane daz
bi ir edelen manne | ir ovgen wurden naz
si hetes vaste haele | deiz iemen chvnde sehen
ir was nach manigem leide | so vil der eren geschehen
swaz iemen tet mit milte | daz was gar ein wint
vnz an dieterichen | swaz botelvnges chint
im gegeben hete | daz was nv gar verswant
ovch begie da michel wunder | des milten rvedegeres hant
vzer vngerlande | der fverste bloedelin
der hiez da laere machen | vil manich leitschrin
von silber vnd von golde | daz wart da hin gegeben
man gesach des chveneges helde | so rehte vroliche leben
waerbel vnd swemmelin | des kveniges spilman
ich waene ir ieselicher | zer hohgezit gewan
wol ce tvsent marchen | oder dannoch baz
da div schoene criemhilt | bi ecel vnder chrone saz
an dem ahzentem morgen | von wiene si do ritten
da wart in ritterschepfte | schilde vil versniten
von spern di da fvrten | di recken an der hant
svs chom der chvenich ecel | vnz in daz hivnissche lant
ze heimbvrch der alten | si waren vber naht
do ne chvnde niemen wizzen | wol des volches aht
mit wi getaner crefte | si ritten veber lant
hey waz man schoener vrowen | in siner heinmvete vant
ze misenbvrch der richen | da shifften si sich an
daz wazer wart verdechet | von ross vnd ovch von man
alsam ez erde waere | swaz man sin vliezen sach
di wegemveden vrowen | di heten senfte vnd ovch gemach
zesamene was geslozen | manich shif vil gvt
daz im niht en schadete | di vende noch div flvt
darveber was gespannen | manich gvt gecelt
sam ob si noch heten | beiduv lant vnde velt
do chomen disiv maere | ce ecelnpvrch von dan
do vrevten sich darinne | wip vnde man
des eceln ingesinde | des e div vrowe pflach
gelebten sit bi crimhilde | vil manigen vroelichen tach
do stvnden da wartende | vil manich edel meit
di von helchen tode | heten manigiv leit
siben chvenige toehter | crimhilt noch da vant
von den was gezieret | wol allez eceln lant
div ivnchvrowe herrat | noch des gesindes pflach
div helchen swester tohter | an der vil tvgende lach
div gemahele dieteriches | eins edeln chvneges chint
div tohter naentwines | div het vil der eren sint
gegen der geste chvemfte | vrevte sich ir mvt
ovch was darzv bereitet | vil creftigez gvt
wer chvnde iv daz bescheiden | wi sit der chvenech saz
si gelebten da cen hivnen | nie mit der chvneginne baz
do der chvenech mit sinem wibe | von dem stade reit
wer ieslichiv waere | daz wart do wol geseit
di edelen criemhilde | si grvztens deste baz
hey wi gewaltechliche | si sit an helchen stat gesaz
getriwelicher dienste | wart ir vil bechant
do teilte div chvneginne | golt vnt gewant
silber vnt gesteine | swaz di des veber rin
mit ir cen hivnen brahte | daz mvse gar cergeben sin
ovch wurden ir mit dieneste | sider vndertan
alle des chveniges mage | vnt alle sine man
daz div vrowe helche | so gewalteclich gebot
so si nv mvsen dienen | vnz an den criemhilde tot
do stvnt mit soelhen eren | der hof vnt ovch daz lant
daz man da zallen ziten | di chvrzewile vant
swar nach ieslichem | daz herce trvch den mvt
dvrh des chveneges liebe | vnt di kveneginne gvt