En> Bvrgonden	ein vil edel magedin 
daz in allen landen	niht schoners mohte sin 
Chriemhilt geheizen	si wart ein scoene wip 
dar vmbe mvosen degene	vil verliesen den lip 
Ir pflagen drie kvnege	edel vn– rich 
Gventher vnde Gernot.	di rechen lobelich 
vn– Giselher der ivnge	ein voz erwelter degn
div frovwe was ir swester	di fversten hetens in ir pflægn 
Di herren waren milte.	von arde hohe erborn 
mit chraft vnmâzen chvene.	di rechen voz erchorn 
da zen Bvrgonden	so was ir lant genant 
si frvmten starchiv wnder	sit in Ezelen lant 
Ze Wormeze bi dem Rine	si wonten mit ir chraft 
in diente von ir landen.	vil stolziv ritterscaft 
mit lobelichen eren.	vnz an ir endes zit 
si erstvrben sit iæmerliche.	von zweier edelen frowen nit 
Ein richiv kvneginne	frov Vote ir mvoter hiez 
ir vater der hiez Danchrat	der in div erbe liez 
sit nach sime lebene	ein ellens richer man 
der ovch in siner ivgende	grozer eren vil gewan 
Die drîe kvnege waren	als ich gesaget han 
von vil hohem ellen	in waren vndertan 
ovch di besten rechen	von den man hat gesagt 
starch vn– vil chvene	in scarpfen striten vnverzagt 
Daz was von Tronege Hagene	vn– ovch der brvoder sin 
Danchwart der vil snelle	von Metzzen Ortewin 
die zwene marcgraven	Gere vn– Ekkewart 
Volker von Alzeye	mit ganzem ellen wol bewart 
Rvomolt der chvchen meister	ein tiwoerlicher degn 
Sindolt vn– Hvonolt	dise herren mvosen pflegen 
des hoves vnt der eren	der drîer kvnege man 
si heten noch manegen rechen	des ich genennen niene chan 
Danchwart der was marscalch	do was der neve sin 
trvhsæze des kvneges	von Metzzen Oertewin 
Sindolt der was scenche	ein voz erwelter degn 
Hvonolt was chamerære	si chvnden hoher eren pflegn 
Von des hoves chrefte	vn– von ir wîten chraft 
von ir vil hohen werdecheit	vn– von ir ritterscaft 
der di herren pflagen	mit vrovden all ir lebn 
des en chvnd iv ze ware	niemen gar ein ende gebn 
In disen hohen eren	trovmte Chriemhilde 
wie si zvge einen valchen.	starch scoen vn– wilde 
den ir zwene aren er [291b] chrvmmen	daz si daz mvoste sehn 
ir en <chvnde> in dirre werlde	leider nimmer gescehn 
Den trovm si do sagete	ir mvoter voten 
sine chvndes niht besceiden	baz der gvoten 
der valche den dv zivhest	daz ist ein edel man 
ine welle got behveten.	dv mvost in sciere vloren han 
Waz saget ir mir von manne.	vil liebiv mvoter min 
ane rechen minne	so wil ich immer sin 
svs scoen ich wil beliben.	vnz an minen tot 
daz ich von mannes minne.	sol gewinnen nimmer not 
<Nv> versprich ez niht zesere.	sprach aber ir mvoter do 
soltv immer hercenliche	zer werlde werden vro 
daz gesciht von mannes minne.	dv wirst ein scoene wip 
ob dir noch got gefveget.	eins rehte gvoten ritters lip 
Di rede lat beliben.	sprach si frowe min 
ez ist an manegen wiben.	vil diche worden scin 
wie liebe mit leide	ze ivngest lonen chan 
ich sol si miden beide.	sone chan mir nimmer missegan 
Chriemhilt in ir mvote.	sich minne gar bewach 
sit lebte div vil gvote.	vil manegen lieben tach 
daz sine wesse niamen	den minnen wolde ir lip 
sit wart si mit eren	eins vil chvenen rechen wip 
Der was der selbe valche.	den si in ir trovme sach 
den ir besciet ir mvoter.	wi sere si daz rach 
an ir næhsten magen.	die in slvogen sint 
dvrch sin eines starben.	starp vil maneger mvoter kint 

Do wohs in Niderlanden.	eins vil edelen kvneges kint 
des vater der hiez Sigemvnt.	sin mvoter Sigelint 
in einer rîchen bverge	wîten wol bechant 
nidene bi dem Rine	div was ze Santen genant 
Sivrit was geheizen	<der> snelle degen gvot 
er versvochte vil der riche	dvrch ellenthaften mvot 
dvrh sines libes sterche	er reit in menegiv lant 
hey waz er sneller degene	sit cen Bvrgonden vant 
In sinen besten ziten	bi sinen ivngen tagen 
man mohte michel wnder	von Siveride sagen 
waz eren an im wechse	vn– wi scoene was sin lip 
sit heten in ce minne	div vil wætlichen wip 
Man zoch in mit dem vlize	als im daz wol gezam 
von sin selbes mvote	waz tvgende er an sich nam 
des wrden sit gezieret	sines vater lant 
daz man in ze allen <dingn>	so rehte herlichen vant 
Er was nv so gewachsen	daz er ze hove reit 
di livte in sahen gerne	manech frovwe vn– manech [292a] meit 
im wnschten daz sin wille	in immer trvege dar 
holt wrden im genvoge	des wart der herre wol gewar 
Vil selten ane hvote	man riten lie daz kint 
in hiez mit chleidern ziern	Sigmvnt vn– Siglint 
sin phlagen ovch di wisen	den êre was bechant 
des moht er wol gewinnen	beide livte vnde lant 
Nv was er in der sterche	daz er wol wafen trvoch 
swes er dar zvo bedorfte	des lag an im genvoch 
er begvnde mit sinnen	werben scoeniv wip 
di trvten wol mit eren	des chvenen Sivrides lip 
<Do> hiez sin vater Sigmvnt	chvnden sinen man 
er wolde hohgecite	mit liebn vriwenden han 
div mære man do fvorte	in ander chvnege lant 
den vremden vn– den chvnden	gab er ross vn– gvot <gwant> 
Swa man vant deheinen	der riter solte sin 
von art der sinen mage	div edeln kindelin 
div ladet man zvo dem lande	dvrh di hohgecit 
mit dem ivngen kvnege	swert genamen si sit 
<Von> der hohgecite	man mohte wnder sagn 
Sigmvnt <vnde> Siglint	di mohten wol beiagn 
mit gvote michel ere	des teilte vil ir hant 
des sach man vil der werden	nv zin riten in daz lant 
Vier hvndert swertdegene	di solden tragn chleit 
mit samt Sivride	vil manech scoeniv meit 
von werche was vnmvezech	wan si im waren holt 
vil der edelen steine	die frovwen leiten in daz golt 
die si mit porten wolten	wrchen vof ir wat 
den ivngen stolzen rechen	des newas niht rat 
der wirt der hiez do sideln	vil manegn chvenen man 
ce einen <Svnewenden>	da sin svn Sivrid wol riters namn gewan 
Do gie ce einem mvenster	vil manech richer chneht 
vn– manech edel riter	di wisen hetn reht 
daz si den tvmben dienten	als in was ê getan 
si heten chvrzewile	vnd ovch vil maneger vrevden wan 
Got man do cen ern	eine messe sanch 
do hvop sih von den livten	vil michel der gedranch 
da si ce riter wrden	nah riterlicher ê 
mit also grozen ern	daz wætlich immer mer ergê 
Si liefen da si fvnden	gesatelt manech march 
in hove Sigmvndes	der bvhvrt wart so starch 
daz man erdiezen horte	Palas vn– Sal 
di hohgemvoten degene	di heten grozlichen schal 
Von wisen vn– von tvmben	man horte manegen stoz 
daz der scefte brechen	gein <den> lveften doz 
trvonzvne sach man vliegen [292b]	 fver den palas dan 
von maneges rechen <hende>	daz wart mit vlize getan 
Der wirt der bat ez lazen	do zoch man div march 
man sach ovch da cebrochen	vil manege bvkel starch 
vil der edelen steine	gevellet v^f daz gras 
ab liehten schildes spangen	von hverten daz gescehen was 
Do giengens wirtes geste	da man in sizzen riet 
vil der edelen spise	si von ir mvede sciet 
vnt win der aller beste	des man in vil getrvoch 
den vremden vn– den chvnden	bot man ern genvoch 
<Swi> vil si chvrzwile	pflagn al den tach 
vil der varender diete	rwoe sich bewach 
si dienten nach der gabe	di man da riche vant 
des wart mit lobe gezieret	allez Sigmvnds lant 
Der herre der hiez lihen	Sivrit den ivngen man 
lant vn– bvrge	als er het ê getan 
sinen swertgenozen	den gap do vil sin hant 
do liebt in div reise	daz si chomn in daz lant 
Div hohgecit div werte	vnz an den sibenden tach 
Siglint div riche	nach alten siten pflach 
dvrh ir svns liebe	teilen rotez golt 
si chvndez wol gedienen	daz im di livte waren holt 
Vil lvcel man der varnder	armen da vant 
ross vnd chleider	daz stovb in von der hant 
sam si celebne heten	niht mer deheinen tach 
ich wæn ie ingesinde	so grozer milte gepflach 
<Mit> loblichen eren	sciet sich div hohgecit 
von den richen herrn	horte man wol sit 
daz si den ivngen wolden	ce eime herren han 
des engerte niht her Sivrit	der vil wætliche man 
Sit daz noch beide lebten	Sigmvnt vn– Siglint 
niht wolde tragen chrone	ir beider liebez chint 
doch wolder wesen herre	fver allen den gewalt 
des in den landen vorhte	der degen chven vnd balt 

DEN HERREN> mveten selten	deheiniv hercen leit 
er horte sagn mære	wi ein scoeniv meit 
wære in Bvrgonden	ce wnsche wolgetan 
von der er sit vil vrevden	vn– ovch arbeit gewan 
Div ir vnmazen scoene	was vil witen chvnt 
vn– ir hoh gemvete	zvo der selbn stvnt 
an der ivnchfrovwen	so manech helt ervant 
ez ladete vil der geste	in daz Gvnthers lant 
Swaz man der werbenden	nah ir minne sach 
Chrimhilt in ir sinne	ir selber nie veriach 
daz si deheinen wolde	ce eime trvote han 
er was ir noch vil vremde	dem [293a] si wart sider vndertan 
Do gedaht vof hohe minne	daz Siglinde kint 
ez was ir aller werben	wider in ein wint 
er mohte wol verdienen	scoener frovwen lip 
sit wart div edele Chrimhilt	des chvenen Sivrides wip 
Im rieten sine mage	vn– genvoge sine man 
sit er v^f stæte minne	wolde tragen wan 
daz er dan eine wrbe	div im mohte <zemen> 
do sprach der chvene Sivrit	so wil ich Chiemhilden nemen 
die scoenen ivnchfrovwen	von Bvrgonden lant 
dvrch ir vnmazen scoene	daz ist mir wol bechant 
nie keiser wart so riche	der <wolde> haben wip 
im zæme wol ce minnen	der richen chvneginne lip 
<Disiv> selbn mære	gehorte Sigmvnt 
ez reiten sine livte	da von wart im chvnt 
der wille sines chindes	was im harte leit 
daz er werbn wolde	di vil herlichen meit 
Ez gevriesc ovch Siglint	des edelen kvneges wip 
si hete groze sorge	vm ir chindes lip 
wan si wol erchande	Gvnthern vn– sine man 
den gewerp man dem degene	sere <leiden> began 
Do sprach der chvene Sivrit	vil lieber vater min 
an edeler frovwen minne	wold ich immer sin 
ih enwrbe dar min herce	vil groze liebe hat 
swaz iemn reden chvnde	des ist decheinerslahte rat 
Vnt wildv niht erwinden	sprach der chvnech do 
so bin ich dins willen	wærlichen vro 
vn– wil dirz helfen enden	so ich aller beste chan 
doch hat der chvnech Gvnther	vil manegen hohferten man 
Ob ez ander niemn wære	wan Hagene der degn 
der chan mit vbermvete	der hohverte pflegn 
daz ich des sere fverhte	ez mvg vns werden leit 
ob wir werbn welln	di vil herlichen meit 
Waz mag vns daz gewerren	sprach do Sivrit 
swaz ih friwentliche	niht ab in erbit 
daz mach svs erwerbn	mit ellen da min hant 
ich trwoe an in ertwingen	<beide> livte vnd lant 
Do sprach der fvrste Sigmvnt	din rede div ist mir leit 
wan wrden disiv mære	ce Rine geseit 
dvne dorftest nimmer	geriten in daz lant 
Gvnther vn– Gernot	di sint mir lange bechant 
Mit gewalte niemn	rewerben mach di magt 
so sprach der kvnec Sigmvnt	daz ist mir wol gesagt 
wilt aber dv mit rechen	riten in daz lant 
ob wir iht habn <vriwende>	di werdent sciere besant [293b] 
Des enist mir niht cemvote	sprach abr Sivrit 
daz mir svlen rechen	ce Rîne volgen mit 
dvrh deheine hervart	daz wære mir vil leit 
da mit ich solde ertwingen	di vil wætlichn meit 
Si mach wol svs erwerben	da min eines hant 
ich wil selbe zwelfte	in Gvnthers lant 
dar svlt ir mir helfen	vater Sigmvnt 
do gap man sinen degenen	ze chleidern gra vnd bvnt 
Do vernam ovch disiv mære	sin mvoter Siglint 
si begvnde trvoren	vm ir liebez chint 
daz vorhte si verliesen	von Gvnthers man 
div edele chvneginne	vil sere weinen began 
Sivrit der herre	gie da er si sach 
wider sine mvoter	er gvetliche sprach 
frovwe ir svlt niht weinen	dvrh den willen min 
ia wil ich an sorge	vor allen wiganden sin 
Vnd helfet mir der reise	in Bvrgonden lant 
daz ich vn– mine rechen	habn soelch gewant 
daz also stolce helde	mit eren mvgen tragn 
des wil ich iv genade	mit triwen wærlichen sagn 
<Sit> dv niht wil erwinden	sprach frov Siglint 
so hilf ich dir der reise	min einigez chint 
mit der besten wæte	di riter ie getrvoch 
dir vn– dinen gesellen	ir svlt ir fveren genvoch 
Do neich der kvneginne	Sivrit der ivnge man 
er sprach ih wil cer verte	niemn mer han 
niwan zwelf rechen	den sol man prveven wat 
ich wil daz sehen gerne	wiez vm Chrimhilde stat 
<Do> sazen scoene frovwen	naht vnd tach 
daz lvcel ir deheiniv	rwoe gepflach 
vnce man geworhte	di Sivrids wat 
er wolde siner reise	habn deheiner slahte rat 
Sin vater hiez im cieren	sin riterlich gewant 
da mit er wolde rv^men	daz Sigmvnds lant 
vn– ir vil liehten brvenne	di wrden ovch bereit 
vn– ir vesten helme	ir schilde scoen vn– breit 
Do nahet in ir reise	cen Bvrgonden dan 
vm si begvnde sorgen	wib vn– man 
ob si immer chomn solden	heim wider in daz lant 
di helde in hiezen sovmen	beide wafen vn– gewant 
Ir ross div waren scoene	ir gereite goldes rot 
lebt iemn vbermveter	des enwas niht not 
denne wære Sivrit	vn– di sine man 
vrlovbes er do gerte	zvo den Bvrgonden dan 
< · n> werten trvrechlichen	der chvnech vn– sin wip 
er troste minnechlichen	do ir beider lip 
er sprach ir svlt niht weinen	dvrch den willen min 
immer ane sorge	svlt ir mines libes sin 
Ez was leit den rechen	ez weinte ovch manech meit 
ich wæn in het ir herce	rehte daz geseit 
daz in so vil der friwende	da von gelæge tot 
von scvlden si do chlageten	des [294a] gie in wærliche not 
An dem sibenden morgen	ce Wormez vof den sant 
riten di vil chvenen	allez ir gewant 
was von rotem golde	ir gereite wolgetan 
ir ross in giengen ebene	des chvenen Sivrids man 
<Ir> schilde waren niwe	lieht vnde breit 
vn– vil scoen ir helme	da ce hove reit 
Sivrit der vil chvene	in Gvnthers lant 
man gesach an helden	nie so herlich gewant 
Div ort ir swerten giengen	nider vof den sporn 
ez fvorten scærpfe gern	di riter voz erchorn 
Sivrit der fvort ir einen	wol <zweier> spannen breit 
der zvo sinen ecken	vil harte vreislichen sneit 
Die goltvarwen zovme	fvortens an der hant 
sidiniv fvrbvege	svs chomens in daz lant 
daz volch si allenthalbn	chapfen an began 
do liefen in engegene	vil der Gvntheres man 
Di hohgemvoten rechen	riter vnd chneht 
di giengen zvo den herrn	daz was michl reht 
vn– enpfiengen dise geste	in ir herrn lant 
vn– namen in di moere	mit den schilden von der hant 
Div ross si wolden dannen	ziehen an gemach 
Sivrit der vil chvene	wi snelle er do sprach 
lat vns sten di moere	mir vn– minen man 
wir wellen sciere hinnen	des ich vil gvoten willen han 
Swem sin chvnt div mære	der sol mich niht verdagn 
wa ich den kvnec vinde	daz sol man mir sagn 
Gvnthern den vil richen	voz Bvrgonden lant 
do sagt ez im ir einer	dem ez rehte was bechant 
Welt ir den herrn vinden	daz mach vil wol gescehn 
in ienem sale witen	da han ich in gesehn 
bi den sinen helden	da svlt ir hine gan 
da mvgt ir bi im vinden	vil manegen herlichen man 
Nv waren dem kvnge	div mære geseit 
daz da chomen wæren	riter vil gemeit 
di fvortn wizze brvenne	vn– herlich gewant 
sinerchande niemn	in der Bvrgonden lant 
Den kvnech des hete wnder	von wannen choemn dar 
di herlichen rechen	in wate lieht gevar 
vn– mit so gvoten scilden	niwe vnd breit 
daz im daz sagte niemn	daz was Gvnthere leit 
Des antwrt dem kvnege	von Mecen Oertwin 
rich vn– chvene	moht er wol sin 
sit wir ir niht erchennen	nv svlt ir heizen gan 
nach minem oeheim Hagenen	den svlt ir si sehen lan 
dem sint chvnt div riche	vn– ovch div <vremden> lant 
sint im di herrn chvende	daz tvot er [294b] vns bechant 
der chvnech bat in bringen	vn– di sinen man 
man sach in herliche	mit rechen hinz hove gan 
Waz sin der kvnech wolde	des vragte Hagene 
es sint in mime hvse	vnchvnde degene 
di niemn hie bechennet	habt ir si ie gesehn 
des svlt ir mir her Hagene	der rehten warheite iehn 
Daz tvon ich sprach Hagne	ceinem venster er da gie 
sin ovge er do wenchen	zvo den gesten lie 
wol behagte im ir geverte	vn– ovch ir gewant 
si waren im vil vremde	in der Bvrgonden lant 
Er sprach von swannen choemn	di rechen an den Rin 
ez moehtn selbe fversten	oder fverstn boten sin 
ir ross div wæren scoene	ir <chleider> harte gvot 
von swannen daz si fveren	si wæren hohgemvot 
Also sprach do Hagne	ich wil des wol veriehn 
swi ich Sivriden	ni mer hab gesehn 
so wil ich wol gelovben	swi ez dar vmbe stat 
daz ez si der reche	der dort so herlichen gat 
Er bringet niwe mære	her in dize lant 
di chvenen Nibelvnge	slvoch des heldes hant 
Schilbvnch vn– Nibelvngen	div richen chvneges kint 
er frvmte starchiv wnder	mit siner grozen chrefte sint 
<Da> der helt al eine	an alle helfe reit 
er vant vor eime berge	daz ist mir wol geseit 
bi Nibelvnges horde	vil manegen chvenen man 
di waren im ê vremde	vnz er ir chvnde da gewan 
Hort der Nibelvnges	der was gar getragn 
voz eime holem berge	nv hoeret <wnder> sagn 
wi in wolden teilen	der Nibelvnge man 
daz sach der degen Sivrit	den helt ez wnderen began 
Er chom zvo zin so nahen	daz er di helde sach 
vn– ovch in di degene	ir einer drvnder sprach 
hie chvmt der starche Sivrit	der helt von Niderlant 
vil seltsæniv mære	er an den Niblvngen vant 
Den rechen wol enpfiengen	Scilbvnch <vn–> Nibelvnch 
mit gemeinem rate	di edeln fvrsten ivnch 
den scaz in baten teilen	den wætlichen man 
vn– gerten des mit vlize	der herre lobn inz began 
<Er> sach so vil gesteines	so wir hoeren sagn 
hvndert chanz wægene	ez moehten niht getragn 
noch me des roten goldes	von Nibelvnge lant 
daz sold in allez teilen	des chvenen Sivrides hant 
Do gaben si im ce <miete>	daz Nibelvnges swert 
si waren mit dem dienste	vil vbele gewert [295a] 
den in da leisten solde	Sivrit der helt gvot 
ern chvndez niht verenden	si waren zornech gemvot 
Si heten da ir frivnde	zwelf chvene man 
daz starche risen waren	waz chvndez si vervan 
di slvoch sit mit zorne	div Sivrids hant 
vn– rechen siben hvndert	twang er von Nibelvnge lant 
mit dem gvotem swerte	daz hiez Balmvnch 
dvrch di starchen vorhte	vil manech reche ivnch 
di si cem swerte heten	vn– an den chvenen man 
daz lant zvo den bvergen	si im taten vndertan 
Dar <zvo> di richen chvnge	di slvog er bede tot 
er chom von Albriche	sit in groze not 
der wande sine herrn	rechen da cehant 
vnz er di grozen sterche	sit an Sivride vant 
Done chvnd im niht gestriten	daz starche getwerch 
alsam di lewen wilde	si liefen an <den> perch 
da er di Tarenkappen	sit Albriche an gewan 
do was des hordes herre	Sivrit der vreisliche man 
Di da torsten vehten	di lagen alle erslagn 
den scaz den hiez er balde	fveren vn– tragn 
da in da vor da namen	di Nibelvnge man 
Albrich der vil starche	do di kamern gewan 
Er mvos im sweren eide	er diente im so sin chneht 
aller hande dinge	was er im gereht 
so sprach von Tronege hagene	daz hat er getan 
also grozer chrefte	<nie> mer reche gewan 
Noch weiz ich an im mere	daz mir ist bechant 
einen Lintrachen	den slvoch des heldes hant 
er badet sich in dem blvote	sin hvt wart hvrnin 
des snidet in chein wafen	daz ist diche worden scin 
Wir svln den herrn enpfahen	deste baz 
daz wir iht verdienen	des ivngen rechen haz 
sin lip der ist so chvene	man sol in holden han 
er hat mit siner chrefte	so menegiv wnder getan 
Do sprach der kvnech riche.	dv maht wol habn war 
nv sich wi degenliche.	er stet in strites var 
er vn– di sinen degene.	der vil chvene man 
wir svlen im engegene.	hin nider zvo dem rechen gan 
Daz mvgt ir sprach do Hagene	wol mit ern tvon 
er ist von edelem chvnne.	eines richen kvnegs svn 
er stet inder gebære	mich dvnchet wizze christ 
ez ensin niht chleiniv mære	dar vmber her geriten ist 
<Do> sprach der kvnech des landes	nv si vns willechomn 
er ist edel vnd chvene	daz han ich wol vernomn 
des sol ovch er geniezen	in Bvrgonden lant 
do gie der herre Gvnther	da er <Sivriden> vant 
Der wirt vn– sine rechen	enpfiengen so den [295b] gast 
daz in an ir zvehten	vil wenech iht gebrast 
des begvnd in nigen	der wætliche man 
daz si in heten grvezen	so rehte scone getan 
Mich wndert dirre mære	sprach der kvnech cehant 
von wannen ir edel Sivrit	sit chomn in dizze lant 
oder waz ir wellent werben	ze Wormez an den Rin 
do sprach der gast cem kvnege	daz sol ivch vnverdaget sin 
Mir wart gesaget mære	in mins vater lant 
daz hie bi iv wæren	daz het ich gern erchant 
di chvensten rechen	des han ich vil vernomn 
di ie chvnech gewnne	dar vmbe bin ich her bechomn 
Ovch hoere ich iv selben	der degenheite iehn 
daz man kvnec deheinen	chvener hab gesehn 
des redent vil di livte	vber elliv disiv lant 
nv wil ich niht erwinden	vnz ez mir <werde> bechant 
Ich bin ovch ein reche	vn– solde chrone tragn 
ich wil daz gerne fvegen	daz si von mir sagn 
daz ich hab von rehte	livte vn– lant 
dar vmbe sol min ere	vn– ovch min hovbet wesen pfant 
Nv ir sit so chvene	als mir ist geseit 
sone rvoch ich ist daz iemn	lieb od leit 
ich wil an iv ertwingen	swaz ir mvget han 
lant vnde bvrge	daz sol mir werden vndertan 
Den kvnec hete wnder	vn– sine man alsam 
vm disiv mære	di er hie vernam 
daz er des hete willen	er næme im siniv lant 
daz horten sine degene	do wart in zvernen bechant 
Wie het ich daz verdienet	sprach Gvnther der degn 
des min vater lange	mit eren hat gepflegn 
daz wir daz solden vliesen	von iemannes chraft 
wir liezen vbele schinen	daz wir ovch pflegn riterschaft 
Ine wiles niht erwinden	sprach aber <der> chvene man 
ez enmvge von dinen ellen	din lant den fride han 
ich wiles alles walden	vnd ovch div erbe min 
erwirbest dvz mit sterche	div svelen dir vndertænech sin 
Din erbe vn– ovch daz mine	svlen geliche lign 
sweder vnser einer	am andern mach gesign 
dem sol ez allez dienen	di livte vnd ovch div lant 
daz wider redete Hagene	vn– Gernot ce hant 
<Wir> han des niht gedingen	sprach do Gernot 
daz wir iht lande ertwingen	daz iemn drvmbe tot 
gelige vor heldes handen	wir habn richiv lant 
div dienent vns von rehte	ze niemn sint si baz bewant 
Mit grimmigem mvote	da stvonden friwende sin 
do was ovch dar vnder	von Mecen Oertwin 
der sprach disiv svone	div ist mir harte leit [296a] 
iv hat der starche Sivrit	vnverdient widerseit 
Ob ir vn– iwer brvoder	hetet niht di wer 
vnd ob er danne fvorte	ein gancez kvneges her 
ih trvote wol erstriten	daz der chvene man 
diz starchez vbermveten	von waren schvlden mvese lan 
<Daz> zvrnde harte sere	der helt von Niderlant 
er sprach sich sol vermezzen	niht wider mich din hant 
ich bin ein kvnec riche	so bistv kvneges man 
iane dorften mich din zwelve	mit strite nimmer bestan 
<Nach> swerten rief do sere	von Mecen Oertwin 
er mohte Hagenen swester svn	von Tronege vil wol sin 
daz der so lange dagete	daz was dem kvnege leit 
do vnderstvondez Gernot	der riter chven vnt gemeit 
Er sprach ce Oertwine	lat iwer zvrnen stan 
vns enhat der herre Sivrit	solhes niht getan 
wir enmvgenz noch wol sceiden	mit zvehten deist min rat 
vn– habn in ce friwende	daz vns noch loblicher stat 
<Do> sprach der starche Hagne	vns mach wol wesen leit 
allen dinen degenen	daz er ie gereit 
dvrch striten her ce Rine	er soltez habn lan 
im heten mine herren	soelher leide niht getan 
< · es> antwrte Sivrit	der chreftige man 
mvet ivch daz her Hagene	daz ich gesprochen han 
so sol ich lazen chiesen	daz die hende min 
wellent vil gewaltech	hie cen bvrgonden sin 
Daz sol ich eine wenden	sprach aber Gernot 
allen sinen degenen	reden er verbot 
iht mit vbermvete	des im wære leit 
do gedahte ovch Sivrit	an di herlichen meit 
<Vie> zæme vns mit iv striten	sprach aber Gernot 
swaz helde nv dar vnder	mvese ligen tot 
wir hetens lvcel ere	vn– ir vil chleinen frvm 
des antwrte im do Sivrit	des kvnech Sigmvndes svn 
War vmbe bitet Hagne	vn– ovch Oertwin 
daz er niht gaht striten	mit den friwenden sin 
der er hie so manegn	cen Bvrgonden hat 
si mvosen rede vermiden	daz was Gernotes rat 
<Er> svlt vns wesen willechomn	so sprach daz voten kint 
mit iwern gesellen	di mit iv chomn sint 
wir svlen iv gerne dienen	ich vn– di mage min 
do hiez man den gesten	scenchen den Gvnthers win 
Do sprach der wirt des landes	allez daz wir han 
gervochet irs nach eren	daz si iv vndertan 
vn– si mit iv geteilet	lib vn– gvot 
do wart der herre Sivrit	ein lvcel sanfter gemvot 
Do hiez man in gehalten	allez ir gewant 
man svochte herberge	di besten di man vant 
Sivrids chnehten	man scvof in gvot gemach [296b] 
den gast man sit vil gerne	da cen Bvrgonden sach 
Man bot im michel ere.	dar nach ce manegn tagn 
tvsent stvnden mere.	dann ich iv chan gesagn 
daz het versolt sin ellen.	ir svlt gelovben daz 
in sach vil lvcel iemen.	der im wære gehaz 
<Sich> vlizen chvrzwile	di kvnege vn– ovch ir man 
so was er ie der beste	swes man da began 
des enchvnd im gevolgen <niemen>	so michel was sin chraft 
so si den stein wrfn	oder schvzen den scaft 
Swa so bi den frovwen	dvrch ir hofscheit 
chvrcewile pflagen	di riter vil gemeit 
da sah man ie vil gerne	den helt von Niderlant 
er het vf hohe minne	sine sinne gewant 
Swes man ie begvnde	des was sin lip bereit 
er trvog insime sinne	ein minnechliche meit 
vn– ovch in ein div frovwe	di er noh nie gesach 
div im in heinliche	vil diche gvetlichen sprach 
Swenne v^f dem hove wolden	spilen da div kint 
riter vnd chnehte	daz sach vil diche sint 
Chrimhilt dvrch div venster	div kvneginne her 
deheiner chvrzwile	bedorftes in den citen mer 
Wesser daz in sæhe	di er in hercen trvoch 
da het er chvrze wile	immer von genvoch 
sæhen sie siniv ovgen	ich wil wol wizen daz 
daz im in dirre werlde	chvnde nimmer werden baz 
Swenner bi den helden	v^f dem hove stvont 
also noch di livte	dvrch chvrce wile tvont 
so stvont so minnechliche	daz Siglinde kint 
daz in dvrch hercen liebe	trvote manech frovwe sint 
<Er> gedaht ovch manege cite	wi sol daz gescehen 
daz ich di maget edele	mit ovgen mvge sehen 
di ich von hercen minne	vn– lange han getan 
div ist mir noch vil vremde	des mvoz ich trvorich stan 
So ie di kvnege riche	riten in ir lant 
so mvosen ovch di rechen	mit in al ce hant 
da mite mvos ovch Sivrit	daz was der <frovn> leit 
er leit ovch von ir minne	diche michel arbeit 
Svss wont er bi den herrn	daz ist al war 
in Gvnthers lande	vollechlich ein iar 
daz er di minnechlichen	di cite <nien> gesach 
da von im sit vil liebe	vn– ovch vil leide gescach 

EU NAHTEN> vremdiv mære	in Gvnthers lant 
von boten di in verre	wrden dar gesant 
von vnchvnden rechen	di in trvogen haz 
do si die [297a] rede vernamen	leit was in wærliche daz 
Die wil ich iv nennen	ez was Livdeger 
vozer Sahsen lande	ein richer fvrste her 
vn– ovch von Tenemarche	der kvnec Livdegast 
die brahten in ir reise	vil manegn herlichn gast 
Ir boten chomn waren	in Gvnthers lant 
di sine widerwinnen	waren dar gesant 
do vraget man der mære	di vnchvnden man 
man hiez di boten balde	ce hove fvr den kvnec gan 
<Der> grvozte si vil scone	er sprach sit willechomn 
wer ivch her hab gesendent	desn han ich niht vernomn 
daz svlt ir lazen hoeren	sprach der kvnec gvot 
do vorhten si vil sere	den grimmen Gvnthers mvot 
Welt ir kvnec erlovben	daz wir iv mære sagn 
div wir iv da bringen	sone svl wir niht verdagn 
wir nennen iv di herren	di vns her habent gesant 
Livdgast vnd Livdger	di wellent svochen her enlant 
Ir habt ir zorn verdienet	ia horten wir wol daz 
daz iv di herrn beide	tragent grozen haz 
si wellent herverten	ce Wormez an den Rin 
in hilfet vil der degene	daz wizzet vof di triwe min 
Inre zwelf wochen	div reise mvoz gescehn 
habt ir iht gvoter friwende	daz lazet <balde> sehn 
di iv <vriden> helfen	di bvrge vn– iwer lant 
hie wirt von in verhovwen	vil manec helm vnd rant 
Oder welt ir mit in dingen	so enbietet ez in dar 
sone ritent iv so nahen	niht di manegen scar 
der iwer starchen viende	v^f hercenlichiv leit 
da von verderben mvezen	vil gvote riter gemeit 
<Nv> bîtet eine wile	sprach der kvnec gvot 
vnz ich mich baz versinne	ich chvend iv minen mvot 
han ich getriwer iemen	dine sol ich niht verdagn 
disiv starchen mære	sol ich minen friwenden chlagn 
Gvnthere dem vil richen	wart leide genvoch 
di rede er tovgenlichen	insime hercen trvoch 
er hiez gewinnen Hagenen	vn– ander sine man 
vn– bat ovch harte balde	ce hove nach Gernote gan 
Do chomen di bestn	swaz man der da vant 
er sprach man wil vns svochen	her in vnser lant 
mit starchen herverten	daz lat iv wesen leit 
des antwrte Gernot	ein riter chven vnt gemeit 
Daz wer et wir mit swerten	so sprach Gernot 
da sterbent wan di veigen	di lazen ligen tot 
dar vmb ich niht vergezen	mach der eren min 
di vnsern viande	svln vns willechomn sin 
<Do> sprach von Tronege Hagne [297b]	 daz endvnchet mich niht gvot 
Livdgast vnt Livdger	di tragent vbermvot 
wir mvgen vns niht besenden	in so chvrcen tagn 
so sprach der chvene reche	wan mvgt irz Sivride sagn 
Die boten herbergen	hiez man in di stat 
swie vient man in wære	vil scone ir pflegn bat 
Gvnther der riche	daz was wol getan 
vnz er revant an friwenden	wer im da <wolde> gestan 
Dem kvnege in sinen sorgen	was idoch vil leit 
do sah in trvorende	ein riter vil gemeit 
der niht mohte wizzen	waz im was gescehen 
do bat er im der mære	den kvnec Gvnther veriehen 
Mich nimt des <michel> wnder	sprach do Sivrit 
wie habt ir so vercheret	di vroelichen sit 
der ir mit vns nv lange	habt alher gepflegn 
des antwrt im do Gvnther	der vil cierliche degn 
<· ane> mag ich allen livten	di swære niht gesagn 
di ich mvoz tovgenliche	in mime hercen tragn 
man sol stæten vriwenden	chlagen hercen not 
div Sivrides varwe	wart do bleich vnd rot 
Er sprach zvo dem kvnege	ine han iv niht verseit 
ich sol iv helfen wenden	elliv iwer leit 
welt ir vriwent svochen	der sol ich einer sin 
vnt trwoez wol volbringen	mit eren an daz ende min 
<Nv> lon iv got her Sivrit	div rede dvnchet mich gvt 
vn– ob mir nimmer helfe	iwer ellen getvot 
ich frev mich doch der mære	daz ir mir sit so holt 
leb ich decheine wile	ez wirdet vmb ivch wol versolt 
Ich wil ivch lazen hoeren	war vmb ich trvorec stan 
von botn miner viende	ich daz vernomn han 
daz si mich wellen svochen	mit herverten hie 
daz getaten vns noch degene	her zvo disen landen nie 
<Daz> lat ivch ahten ringe	sprach do Sivrit 
vnt senftet iwerem mvote	tvot des ich ivch bit 
lat mich iv erwerben	ere vnde frvmn 
vn– bittet iwer degene	daz si iv ovch ce helfe chvmn 
Swenne iwer starchen viende	zir helfe moehten han 
drizech tvsent degene	so wold ich si bestan 
vn– het ich niwan tvsent	des lat ivch an mich 
do sprach der kvnec Gvnther	daz dien ich immer vm dich 
<· o> heizet mir gewinnen	tvsent iwer man 
sit daz ich der minen	bi mir niht enhan 
niwan zwelf rechen	so wer ich iwer lant 
iv sol mit triwen dienen	immer Sivrids hant 
Des sol vns helfen Hagne	vn– ovch Oertwin 
Danchwart vnd Sindolt	di liebn rechen din 
ovch sol da mit riten	Volker der chvene man 
der sol den vanen fveren	baz ichs niemn engan 
Vnt lat di boten riten	heim in ir herrn lant 
daz si vns sehen sciere	daz tvo man in bechant [298a] 
so daz vnser bverge	mvezen vride han 
do hiez der kvnec besenden	beide mage vnd man 
<· ie> boten Livdegers	ce hove giengen do 
daz si ce lande solden	des waren si vil vro 
do bot in riche gabe	Gvnther der kvnec gvot 
vn– scvof in sin geleite	des stvont in hohe der mvot 
Nv sagt sprach do Gvnther	den starchen <vienden> min 
si mvgen mit ir reise	wol da heime sin 
welln aber si mich svochen	her in miniv lant 
mirn ce rinne miner vriwende	in wirt arbeit erchant 
Den boten riche gabe	man do fver trvoch 
der het in ce gebene	Gvnther genvoch 
dine torstn versprech	di Livdgers man 
do si vrlovp genamen	si schieden vroeliche dan 
<· o> di boten warn	ce Tenemarche chomn 
vnt der kvnec Livdgast	hete daz vernomn 
wie si <von> Rine chômn	als im daz wart geseit 
ir starchez vbermveten	daz was im wærlichen leit 
Si sagten daz si heten	vil manegen chvenen man 
ovch sahen si dar vnder	einen rechen stan 
der was geheizen Sivrit	ein helt voz Niderlant 
ez leidete Livdegaste	als er daz mære rehte ervant 
Do di von Tenemarche	dizze horten sagn 
do ilten si der friwente	deste mer beiagn 
vnz daz her Livdegast	siner chvenen man 
zweinzech tvsent degene	zvo siner reise gewan 
<Do> besant ovch sich von Sachsen	der kvnec Livdger 
vnze si vierzech <tvsent>	heten vnde mer 
mit den si wolden riten	in Bvrgonden lant 
do het ovch sich hie heime	der chvnech Gvnther besant 
mit den sinen magen	vn– siner brvoder man 
die si wolden fveren	dvrch vrlivge dan 
vn– ovch di Hagenen rechen	des gie den helden not 
dar vmbe mvosen degene	sider chiesen den tot 
Si vlizzen sich der reise	do si wolden dan 
den vanen mvose leiten	Volker der chvene man 
also si wolden riten	von Wormez vber Rin 
Hagene von Tronege	der mvose scarmeister sin 
Da mite reit ovch Sindolt	vnd Hvonolt 
di wol gedienen chvnden	daz Gvnthers golt 
Danchwart Hagenen brvoder	vn– ovch Oertwin 
di mohten wol mit ern	inder herverte sin 
<· er> kvnec nv sit hie heime	sprach do Sivrit 
sit daz iwer rechen	mir wellent volgen mit 
belibet bi den frovwen	vn– traget hohen mvot 
ich tre iv wol behveten	beidiv ere vnde gvot 
Die ivch da wolden svochen	ce Wormez an [298b] den Rin 
daz wil ich wol behveten	si mvegen da heime sin 
wir svlen in geriten	so nahen in ir lant 
daz in ir vbermveten	<werde> in sorgn erwant 
<Von> Rine si dvrch Hessen	mit ir helden riten 
gegen Sahsen lande	da wart sit gestriten 
mit rovbe vn– ovh mit brande	wosten si daz lant 
daz ez den fversten beiden	wart mit arbeit bechant 
Si chomen v^f di marche	di chnehte zogten dan 
Sivrit der vil starche	vragen des began 
wer sol des gesindes	vns nv hveten hie 
iane wart <den> Sahsen	geriten schedlicher nie 
Si sprachen lat di tvmben	hveten v^f den wegn 
den chvenen Danchwarten	der ist ein sneller degn 
wir vliesen desteminre	von Livdgers man 
lat in vn– Oertewinen	hie di nah hvote han 
So wil ich selbe riten	sprach Sivrit der degen 
vn– wil der warte	gegen den vienden pflegn 
vnz ich rehte ervinde	wa di rechen sint 
do wart gewafent sciere	der scoenen Siglinden chint 
Daz volch bevalch er Hagenen	do er wolde dan 
vn– Gernote	dem vil chvenen man 
do reit er eine dannen	in der Sahsen lant 
des wart von im verhovwen	des tages manech helm bant 
Do sah er her daz groze	daz v^f dem <velde> lach 
daz wider siner helfe	mit vnfvoge wach 
des was wol viercech tvsent	oder dannoch baz 
Sivrit in hohem mvote	sach vil vroeliche daz 
<· o> het ovch sich ein reche	gein den vienden dar 
erhaben v^f di warte	der was ce vlize gar 
den sach der herre Sivrit	vn– in der chvene man 
ietweder do des andern	mit nide hveten began 
Ich sag iv wer <der> wære	der der warte pflach 
ein liehter scilt von golde	im vor der hende lach 
ez was der kvnec Livdegast	der hvote siner schar 
dirre gast vil edele	spranchte vil herlichen dar 
Nv het ovch in her Livdgast	vientlich erchorn 
ir ross si namen beide	cen siten mit <den> sporn 
si neigten v^f di scilde	di scefte mit ir chraft 
des wart der kvnec riche	mit grozen sorgen behaft 
Div ross nach stiche trvogen.	div richen kvnges kint 
beide fvr ein ander	sam si wæte ein wint 
mit zovmen wart gewendet	vil riterliche dan 
mit swerten ez versvochten	die zwene grimmige man 
Do <slvoch> der herre Sivrit	daz al daz velt erdoz 
do stovb vz dem helme	sam von brenden groz 
die viwer roten vanchen	von des heldes hant 
ir ietweder den sinen	an dem andern vant 
Ovch slvg im her Livdgast	vil manegen grim [299a] men slach 
ir ietweders ellen	v^f schilden vaste lach 
do heten dar gehvetet	wol drizech siner man 
ê daz im di choemen	den sig doch Sivrit gewan 
mit drien starchen wnden	di er dem kvnge slvoch 
dvrch eine wize brvnne	div was gvot genvoch 
daz swert an sinen ekken	braht voz wnden blvot 
des mvose der kvnec Livdegast.	habn trvorigen mvot 
<Er> bat sich lebn lazen	vn– bot im siniv lant 
vn– sagt im daz er wære	Livdegast genant 
do chomen sine rechen	di heten wol gesehen 
waz da von in beiden	v^f der warte was gescehn 
Er wolde infveren dannen	do wart er an gerant 
von drizech sinen mannen	do werte des heldes hant 
sinen richen gisel	mit vngefvegen slegen 
sit tet scaden mere	der vil zierliche degen 
Die drizech er ce tode	vil werliche slvoch 
er liez ir lebn einen	balde er reit genvoch 
vn– sagte hin div mære	waz hie was gescehen 
ovch mohte mans der warheit	an sime rotem helme sehen 
<Den> von Tenemarche	was vil grimme leit 
ir herre was gevangen	do in daz wart geseit 
man sagt ez sinem brvoder	toben er began 
von vngefvegem zorne	wand im was leide getan 
Livdegast der reche	was gefveret dan 
von Sivrids gewalte	zvo Gvnthers man 
er bevalch in Hagenen	do in daz wart geseit 
daz ez der kvnech wære	do was in mæzliche leit 
<Man> hiez den Bvrgonden	ir vanen binden an 
wol v^f sprach Sivrit	hie wirt mêr getan 
ê sich der tach verende	sol ich habn den lip 
daz mvot in Sahsen lande	vil manech wætlichez wip 
Ir helde von dem Rine	ir svlt min nemn war 
ich chan ivch wol geleiten	in <Livdegers> scar 
so seht ir helme hovwen	von gvoter helde hant 
ê daz wir wider wenden	iv wirdet sorge bechant 
<Cen> rossen gahte Gernot	vn– sine man 
den vanen zvchte balde	der starche spileman 
Volker der herre	do reit er vor der scar 
do was ovch daz gesinde	ce strite herlichen gar 
Si fvorten doch niht mêre	niwan tvsent man 
dar vber zwelf rechen	stieben do began 
di molten von den strazen	si riten vber lant 
da sah man von in scinen	vil manegen herlichen rant 
<Do> waren ovch di Sahsen	mit ir scharn chomn 
mit swerten wol gewachsen	daz han ich sit vernomn 
div swert div sniten sere	den [299b] helden an der hant 
do wolden si den gestn	weren bverge vnd lant 
Der herrn scarmeister	daz volch do fverte dan 
do was ovch chomn Sivrit	mit den sinen man 
di er mit im brahte	vozer Niderlant 
des tages wart instvrme	vil manech plvotigiv hant 
Sindolt vnd Hvnolt	vn– ovch Gernot 
di slvogn in dem strite	vil manegen helt tot 
ê si daz reht erfvnden	wie chvene was ir lip 
daz mvose sit beweinen	vil manech edel wip 
Volker vnd Hagne	vn– ovch Oertwin 
di lascten ime strite	vil maneges helmes schin 
mit vliezendem blvote	di stvorm chvene man 
da wart von Danchwarte	vil michel <wnder> getan 
<Die> von Tenemarche	versvochten wol ir hant 
do horte man von hvrte.	erdiezen manegen rant 
vn– ovch von scærpfen swerten	der man da vil geslvoch 
di stritchvenen Sahsen	taten scaden da genvoch 
Do di von Bvrgonden	drvngen in den strit 
von in wart erhovwen	vil manech <wnde> wit 
do sah man vber sætele	fliezen daz blvot 
svs wrben nach den eren	di riter chvene vnde gvot 
Man horte da lvote erhellen	den helden an der hant 
div vil scarpfen wafen	do di von Niderlant 
drvngen nach ir herren	in di herten scar 
si chomn degenliche	mit samt Sivride dar 
Volgen der von Rine	niemn man im sach 
man mohte chiesen vliezen	den blvtigen bach 
dvrch di liehten helme	von Sivrids hant 
vnz er Livdegern	vor sinen her gesellen vant 
Dri widerchere	het er nv genomn 
dvrch daz her anz ende	nv was Hagene chomn 
der half im wol ervollen	in stvorme sinen mvot 
des tages mvose ersterben	vor in manech riter gvot 
<Do> der starche Livdger	Sivriden vant 
vn– daz er also hohe	trvog an siner hant 
den gvoten Balmvngen	vn– ir so manegen slvoch 
des wart der herre zornech	vn– grimmich genvoch 
Do wart ein michel dringen	vn– grozer swerte chlanch 
da ir ingesinde	zvo zein ander dranch 
do versvochten sich di rechen	beide deste baz 
di scar begvnden wichen	sich hvop da groezlicher haz 
Dem vogte von den Sahsen	was daz wol geseit 
sin brvoder was gevangen	daz was im harte leit 
wol wesser daz ez tæte	daz Siglinde chint 
man zeh ez Gernote	vil wol ervant erz sint [300a] 
<· i> slege Livdegers	di waren also starch 
daz <Sivride> vnder sætele	strvochte daz march 
do sich daz ross erholte	der chvene Sivrit 
der gewan in dem stvrme	einen vreislichen sit 
Des half im wol Hagene	vn– ovch Gernot 
Danchwart vn– Volker	des lag ir vil da tot 
Sindolt vn– Hvnolt	vn– Oertwin der degen 
di chvnden in dem strite	cem tode manegen nider legen 
In stvrme vngesceiden	waren di fvrsten her 
do sach man vber helme	vligen manegen ger 
dvrch di liehten schilde	von der helde hant 
man sah da var nach blvote	vil mangen herlichen rant 
<· n> dem starchen stvrme	erbeizte manech man 
nider von den rossen	ein ander liefen an 
Sivrit der vil chvene	vn– ovch Livdeger 
man sach da scefte vliegen	vnd manegen scærpfen ger 
Dvo flovch daz schilt gespenge	von Sivrids hant 
<den> sig gedaht erwerben	der helt von Niderlant 
an den chvenen Sahsen	der man vil wnder sach 
hei waz da liehter ringe	der chvene Danchwart cebrach 
Do het der herre Livdeger	v^f einme schilde erchant 
gemalet eine chrone	vor Sivrids hant 
wol <wesser> er daz ez wære	der chreftige man 
der helt zvo sinen friwenden	do lvote rvefen began 
Gelovbet ivch des stvrmes	alle mine man 
svn den Sigmvndes	ich hie gesehn han 
Sivriden den starchen	han ich hie bechant 
in hat der vbele tivuel	her cen Sahsen gesant 
Die vanen hiez er lazen	in dem stvrme <nider> 
vrides er do gerte	des werte man in sider 
doch mvos er werden gisel	in Gvnthers lant 
daz het an im betwngen	des chvenen Sivrides hant 
<Hit> gemeinem rate	so liezen si den strit 
dvrchel vil der helme	vnd ovch der schilde wit 
si leiten von den handen	swaz so man der vant 
di trvogen blvotes varwe	von der Bvrgonden hant 
Si viengen swen si wolden	des heten si gewalt 
Gernot vnd Hagene	di rechen vil balt 
die wnden hiezen baren	si fvorten mit in dan 
gevangen zvo dem Rine	fvnf hvndert werlicher man 
Die Sigelosen rechen	ce Tenemarche riten 
done heten ovch di Sahsen	so hohe niht gestriten 
daz man in lobes iæhe	daz was den helden leit 
do wrden ovch di veigen	von vriwenden sere gechleit 
<Si> hiezen daz gewafen	wider sovmen an den Rin 
ez hete wol geworben	mit den helden sin 
Sivrit der reche	der hetez gvot getan 
des [300b] im iehen mvosen	alle Gvnthers man 
Gegen Wormez sande	der herre Gernot 
heim zvo sime lande	den vriwenden er enbot 
wie gelvngen wære	im vn– sinen man 
ez heten die vil chvenen	wol nach ern getan 
<Die> garzvone liefen	von den wart ez geseit 
da frevten sich vor liebe	di ê da heten leit 
dirre lieben mære	di in da waren chomn 
da wart von edelen frovwen.	michel vragen vernomn 
wie gelvngen wære	des richen kvneges man 
man hiez der boten einen	fver Chrimilde gan 
daz gescach vil tovgen	iane torstes vmber lvot 
wan si hete dar vnder	ir vil liebez hercen trvot 
Do si den boten chomende	zir chemenaten sach 
Chrimhilt div scoene	vil gvetlichen sprach 
nv sag an liebiv mære	ia gib ich dir min golt 
tvost dvz ane liegen.	ich wil dir immer wesen holt 
Wie sciet voz dem strite	min brvoder Gernot 
vn– ander mine friwenden	ist vns iht maneger tot 
oder wer tet da daz beste	daz solt dv mir sagn 
do sprach der bote sciere	wir heten ninder cheinen zagn 
Ze ernste vn– ce strite	reit niemn also wol 
vil edeliv kvneginne	sit ichz iv sagen sol 
so der gast vil edele	vozer Niderlant 
da worhte michel wnder	des chvenen Sivrides hant 
Swaz di rechen alle	instrite hant getan 
Danchwart vn– Hagene	vn– ander skvneges man 
swaz si striten nach ern	daz ist gar ein wint 
vnz eine an Sivriden	des kvnec Sigmvnds kint 
Si frvmten in dem stvrme	der helde vil erslagn 
doch moehte iv daz wnder	niemn wol gesagn 
waz da worhte Sivrit	swen er ce strite reit 
den frovwen an ir magen	tet er div groezlichen leit 
Ovch mvoste da belibn	maneger frovwen trvt 
sine slege man <horte>	vof helmen also lvt 
daz si von wnden brahten	daz fliezende blvot 
erst an allen tvgenden	ein riter chvn vnde gvot 
<Swaz> da hat begangen	von Mecen Oertwin 
swaz er ir moht erlangen	mit dem swerte sin 
di mvosen wnt belibn	oder meistech tot 
da tet iwer brvoder	die aller groezisten not 
div immer inden stvermen	chvnde sin gescehn 
man mvoz der warheite	den vz erwelten iehn 
di stolcen Bvrgonden	habent so gevaren 
daz si vor allen scanden	ir ere chvnnen wol bewarn [301a] 
Man sach da vor ir handen	vil manegen satel bloz 
da von liehten swerten	daz velt so lvote erdoz 
di rechen von dem Rine	di habent so geriten 
daz ez ir vianden	wære bezer vermiten 
<Die> chvenen Tronegære	di frvmtn groziv leit 
do mit volches chreften	daz her ce samne reit 
da frvmte manegen toten	des chvenen Hagenen hant 
des vil cesagene wære	her ceBvrgonden lant 
Sindolt vn– Hvnolt	di Gernotes man 
vn– Rvomolt der chvene	di hant so vil getan 
daz ez Livdegere	mag immer wesen leit 
daz er den dinen magen	ze Rine hete widerseit 
Strit den aller hoehsten	der inder da gescach 
ce ivngest vn– cem ersten	den ieman gesach 
den tet vil willechliche	div Sivrides hant 
er bringet riche gisel	in daz Gvnthers lant 
Die twanch mit sinen ellen	der wætliche man 
des ovch der kvnec Livdegast	mvoz den scaden han 
vn– ovch von Sahsen lande	sin brvoder Livdeger 
nv hoeret miniv mære	edeliv chvneginne her 
Si hat gevangen beide	div Sivrids hant 
nie so manegen gisel	man braht indizze lant 
so von sinen schvlden	nv chvmt an den Rin 
ir chvnden disiv mære	nimmer lieber sin 
Man bringet der gesvnden	fvnf hvndert oder baz 
vnt der verch wnden	frovwe wizzet daz 
wol ahtzech rôte bâre	her in vnser lant 
di meistech hat verhovwen	des starchen Sivrids hant 
Die dvrch vbermveten	widersagten an den rin 
die mvezen nv gevangen	di Gvnthers sin 
die bringet man mit vrevden	her in dizze lant 
do erblvete ir liehtiv varwe	do si div mær reht ervant 
<Ir> scoenez antlvzze	daz wart rosen rot 
do mit liebe was gesceiden	voz der grozen not 
der wætliche reche	Sivrit der ivnge man 
si frevte ovch sich ir friwende	daz was von scvlden getan 
Do sprach div minnechliche	dv hast mir wol geseit 
dv solt habn dar vmbe	ce miete richiv chleit 
vn– zehen march von golde	die heiz ich dir tragn 
des mach man soelhiv <mere>	richen frovwen gerne sagn 
Man gab im sine miete	daz golt vn– ovch div chleit 
do gie an div venster	vil manec scoeniv meit 
si warten v^f di strazen	riten man do vant 
vil der hoch gemvoten	in der <Bvrgonden> lant 
Da chomn die gesvnden	di wnden taten sam 
si mohten grvezen hoeren	von friwenden ane scam 
der wirt gein sinen gesten	vil vroeliche reit 
mit vrevden was verendet	daz sin vil groez [301b] liche leit 
<Do> enpfie er wol di sine	die vremden tet er sam 
wan dem richen kvnege	anders niht gezam 
wan danchen gvetliche	den di im waren chomn 
daz si den sig nah eren	in stvrme heten genomn 
Gvnther bat im mære	von sinen vriwenden sagn 
wer im an der reise	ce tode wær erslagn 
do het er vloren niemn	niwan sehzec man 
verchlagen man di mvose	so sit nach helden <was> getan 
Die gesvnden brahten	cerhovwen manegen rant 
von helme vil verscroten	in Gvnthers lant 
daz volch erbeizte nidere	fvr des kvnges sal 
ce liebem antpfange	man horte vroelichen scal 
Do hiez man herbergen	di rechen in di stat 
der chvnech siner geste	vil scone pflegen bat 
er hiez der wnden hveten	vn– scaffen gvot gemach 
wol man sine tvgende	an sinen vianden sach 
Er sprach ce Livdegaste	nv sit mir willechomn 
ich han von iwern scvlden	vil grozen scaden genomn 
der wirt mir nv vergolten	ob ich gelvcke han 
got lone minen vriwenden	si hant liebe getan 
Ir mvgt in gerne danchen	sprach do Livdeger 
also hoher gisel.	gewan nie kvnec mer 
vmbe scoene hvote	wir gebn michel gvot 
<dazir> genædechliche	an iwern vianden tvot 
Ich wil ivch beide lazen	sprach er ledech gen 
daz mine viande	hie bi mir besten 
des wil ich habn pvergen	daz si miniv lant 
iht rv^men ane hvlde	des bot Livdeger di hant 
Man brahte si ce rwoe	vn– scvof in ir gemach 
den wnden man gebettet	vil gvetlichen sach 
man schancte den gesvnden	met vn– gvoten win 
do chvnde daz gesinde	nimmer vroelicher sin 
Ir cerhovwen schilde	behalten man do trvoch 
vil blvotiger sætele	der was da genvoch 
di hiez man verbergen	da weinten niht div wip 
da chom her mvede	maneges gvoten riters lip 
Der kvnec pflach siner geste	vil groezliche wol 
der vremden vn– der chvnden	div lant waren vol 
er bat der sere wnden	vil gvetliche pflegn 
do was ir vbermveten	vil harte ringe gelegn 
Die ercenie chvnden	den bot man richen solt 
silber ane wage	dar zvo daz liehte golt 
daz si die helde nerten	nach der strites not 
darzvo der kvnec den gêsten	gabe groezlichen bot 
Die wider heim cehvse	heten reise mvot 
di bat man noch beliben	also man vriwenden tvot 
der kvnech do gie ce rate	wier lonte sinen man 
si heten sinen willen	nach grozen êrn getan 
<Do> sprach der herre Gernot	man sol si riten lan 
vber sechs wochen	si in daz [302a] chvnt getan 
daz si chomn widere	ce einer hohgecit 
so ist ir maneger geheilet	der nv vil sere wnder lit 
Do gert ovch vrlovbes	Sivrit von Niderlant 
do der kvnec Gvnther	den willen sin ervant 
er bat in minnechliche	noch bi im bestan 
niwan dvrch sine swester scoene	<sone> wær ez nimmer getan 
Dar zvo was er ce riche	daz er iht næme solt 
er het daz wol verdienet	der kvnec was im holt 
sam waren sine mage	di heten daz gesehn 
waz von sinen chreften	in dem strite was gescehn 
Dvrch der scoenen willen	gedahter noch bestan 
ob er si gesehen moehte	sit wart ez getan 
wol nach sinen willen	wart im div maget bechant 
sit reit er vroeliche	in daz Sigmvnds lant 
<Der> wirt hiez ce allen citen	riterscefte pflegn 
daz tet do willechlichen	vil manech ivnger degn 
di wile hiez er sideln	vor Wormez v^f den sant 
den di im chomn solden	zvo der bvrgonden lant 
In den selbn citen	do si nv solden chomn 
do het div scoene Chrimhilt	div mære wol vernomn 
er wolde hohgecite	dvrch liebe vriwende han 
do wart vil michel vlizen	von scoenen frovwen getan 
mit wæte vn– mit gebende	daz si da solden tragn 
vote div vil riche	div mære horte sagn 
von den stolzen rechen	di da solden chomn 
do wart v^z der valde	vil richer chleider <genomn> 
Dvrch ir chinde liebe	hiez si bereiten chleit 
da mite wart gecieret	vil manec frovwe vn– manech meit 
vn– vil der ivngen rechen	voz Bvrgonden lant 
ovch hiez si vil den vremden	prveuen herlich gewant 

MAN SACH si tægelichen	nv riten anden Rin 
die cer hohgecite	gerne wolden sin 
di dvrch des kvneges liebe	chômn in daz lant 
den bot man svemelichen	ross vn– herlich gewant 
In was ir gesidele	allen wol bereit 
den hoehsten vn– den besten	als vns daz ist geseit 
zwein vn– drizech fvrsten	da cer hohgecit 
da cierten sich engegene	di scoenen frovwen wider strit 
Ez was da vil vnmvezech	Giselher daz chint 
di geste mit den chvnden	vil gvetelich sint 
di enpfienger vnd Gernot	vn– ovch ir beider man 
ia grvozten si di degene	als ez nach ern was getan 
Vil golt roter sætele	si fvorten in daz lant 
zierliche scilde	vn– herlich gewant 
brahten si ze [302b] Rine	zvo der hohgecit 
manegen vngesvnden	sah man vroelichen sit 
Die in den betten lagen	vn– heten wnden not 
di mvosen des vergezzen	wi herte was der tot 
di siechen vngesvnden	mvosen si verchlagn 
si vrevten sich der mære	gein der hohgecite tagn 
wie si lebn wolden	da cer wirtscaft 
wnne ane maze	mit vrevden vberchraft 
heten al die livte	swaz man ir da vant 
des hvop sich michel vrevde	vber al daz Gvnthers lant 
An einem pfinxt morgen	sah man fvere gan 
gechleidet wnnechliche	vil manegen chvenen man 
fvnf tvsent oder mere	da cer hohgecit 
sich hvop div chvrcewile	an manegem ende wider strit 
Der wirt der hete di sinne	im was daz wol erchânt 
wi rehte hercenliche	der helt von Niderlant 
sine swester trvote	swi er si niene gesach 
der man so grozer scoene	vor allen ivnchfrovwen iach 
Do sprach zvo dem kvnege	der degen Oertwin 
welt ir mit vollen eren	cer hohgecite sin 
so svlt ir lazen scovwen	div wnnechlichen kint 
di mit so grozen eren	hie cen Bvrgonden sint 
Waz wære mannes wenne	des vrevte sich sin lip 
ez entæten scoene mægede	vn– herlichiv wip 
lazet iwer swester	fver iwer geste gan 
der rat der was ce liebe	manegem helde getan 
Des wil ich gerne volgen	sprach der kvnech do 
alle di ez erfvnden	di warens harte vro 
ern bot ez frovwen voten	vn– ir tohter wolgetan 
daz si mit ir mageden	hince hove solden gan 
Do wart voz den schrinen	gesvochet gvot gewant 
swaz man inder valde	der edelen wæte vant 
di bovge mit den porten	des was in vil bereit 
sich cierte flizechliche	vil manech wætlichiv meit 
Vil manech reche tvmber	des tages hete mvot 
daz er an cesehene	den frovwen wære gvot 
daz er da fver niht næme	eins richen kvneges lant 
si sahen di vil gerne	di si nie heten bechant 
Do hiez der kvnec riche	mit siner swester gan 
di ir dienen solden	wol hvndert siner man 
ir vn– siner mage	di trvogen swert en hant 
daz was daz hovegesinde	von der Bvrgonden lant 
voten di vil richen	di sach man mit ir chomn 
div hete scoene vrovwen	gesellechlich genomn 
wol hvndert oder mere	di trvogen richiv chleit 
ovch gie da nach ir tohter	vil manech wætlichiv meit 
Von einer chemenaten	sah man si alle gan 
do wart vil michel dringen	von heldn dar getan 
di des gedingen heten	ob chvnde [303a] daz gescehn 
daz si di maget edele	solden vroeliche sehn 
<Nv> gie div minnecliche	also der morgen rot 
tvot voz den trveben wolchen	da sciet von maneger not 
der si da trvog inhercen	vn– lange het getan 
er sach di minnechlichen	nv vil herlichen stan 
Ia lv^hte ir von ir wæte	vil manech edel stein 
ir rosen rotiv varwe	vil minnechlen scein 
ob iemem wnscen solde	der chvnde niht ge iehn 
daz er ce dirre werelde	het iht scoeners gesehn 
Sam der liehte mane	vor den sternen stat 
der scin so lvoterliche	ab den wolchen gat 
dem stvont si nv geliche	vor maneger frovwen gvot 
des wart da wol gehoehet	den zieren helden der mvot 
Die richen chamerære	sah man vor ir gan 
di hohgemvoten degene	diene wolden daz niht lan 
sine drvngen da si sahen	di minechlichen meit 
Sivride dem herrn	wart beide lieb vnd leit 
<Er> daht in sinem mvote	wi chvnde daz ergan 
daz ich dich minnen solde	daz ist ein tvmber wan 
sol aber ich dich vremeden	so wære ich sanfter tot 
er wart von den gedanchen	vil diche bleich vnd rot 
Do stvont so minnechliche	daz Sigmvndes chint 
sam er entworfen wære	an ein Permint 
von gvotes meisters listen	also man im iach 
daz man helt deheinen	nie so scoenen gesach 
Die mit den frovwen giengen	di hiezen von den wegen 
wichen allenthalben	daz leiste manech degen 
div hohe tragenden hercen	vrevten manegen lip 
man sach in hohen zvehten	manech herlichez wip 
Do sprach von Bvrgonden	der herre Gernot 
der iv sinen dienest	so gvetlichen bot 
Gvnther vil lieber brvoder	dem svlt ir tvon alsam 
vor allen disen rechen	des rates ich nimmer mich gescam 
Ir heizet Sivride	zvo miner swester chvmn 
daz in div maget grveze	des hab wir immer frvmn 
div nie gegrvezte rechen	div sol in grvezen pflegn 
da mit wir habn gewnnen	den vil cierlichen degn 
Do giengens wirtes mage	da man den helt vant 
si sprachen zvo dem rechen	vozer Niderlant 
iv hat der kvnech erlovbet	ir svlt ce hove gan 
sin swester sol ivch grvezen	<daz> ist cen eren iv getan 
Der herre in sinem mvote	was des vil gemeit 
do trvog er ime hercen	lieb ane leit 
daz er sehen solde	der scoenen voten kint 
mit [303b] minnechlichen tvgenden	si grvozte Sivride sint 
<Do> si den hohgemvoten	vor ir <stende> sach 
do erzvnde sich sin varwe	div scoene magt sprach 
sit willechomn her Sivrit	ein edel riter gvot 
do wart im von dem grvoze	vil wol gehoehet der mvot 
Er neig ir flizechliche	bi der hende si in vie 
wie rehte minnechliche	er bi der frovwen gie 
mit lieben ovgen blichen	ein ander sahen an 
der herre vn– ovch div frovwe	daz wart vil tovgenlich getan 
Wart iht da friwentliche	getwngen wiziv hant 
von hercenlieber minne	daz ist mir niht bechant 
doch enchan ich niht gelovbn	daz ez wrde lan 
si het im holden willen	chvnt vil sciere getan 
Bi der svmmer cite	vn– gein des meien tagn 
dorft er in sime hercen	nimmer mer getragn 
so vil der hohen vrevde	denn er da gewan 
do im div gie enhende	di er ce trvote wolde han 
Do gedahte manech reche	hey wær mir sam gescehen 
daz ich ir gienge nebene	sam ich in han gesehen 
oder bi ce ligene	daz liez ich ane haz 
ez engediente noch nie reche	nach einer kvneginne baz 
Von swelher chvnege lande	di geste chômn dar 
di namen al geliche	niwan ir zweir war 
ir wart erlovbet chvssen	den wætlichen man 
im wart in alder werlde	nie so liebe getan 
<Der> kvnech von Tenemarche	der sprach sa ce stvnt 
diss vil hohen grvozes	lit maneger vngesvnt 
des ich vil wol enpfinde	von Sivrides hant 
got enlaz in nimmer mere	chomn in miniv kvnges lant 
Man hiez do allenthalben	wichen von den wegn 
der scoenen Chrimhilde	manegen chvenen degn 
sah man gezogenliche	cer chirchen mit ir gan 
sit wart von ir gesceiden	der vil wætliche man 
Do gie si zvo dem mvenster	ir volgete manech wip 
do was ovch so gecieret	der kvneginne lip 
daz da hoher wnsche	vil maneger wart verlorn 
si was da ce ovgenweide	vil manegem rechen erchorn 
Vil chvome erbeite Sivrit	daz man da gesanch 
er mohte sinen sælden	des immer sagen danch 
daz im div was so wæge	di er in hercen trvoch 
ovch was er der scoenen	holt von scvlden genvoch 
<Do> si chom voz dem mvnster	sam er het ê getan 
man bat den degen chvenen	wider zvo zir gan 
alrest begvnd im danchen	div minnechliche meit 
daz er vor manegem helde	so rehte herlichen streit 
Nv lon iv got her Sivrit	sprach daz vil scoene [304a] chint 
daz ir daz habt verdienet	daz iv die rechen sint 
so holt mit rehten triwen	als ich si hoere iehn 
do begvnder minechliche	an frovn Chrimhilden sehn 
Ich sol in immer dienen	also sprach der degn 
vn– enwil min hovbet	nimmer ê gelegn 
ih enwerbe nach ir willen	sol ich min lebn han 
daz ist nach iwern hvlden	min frov Chrimhilt getan 
<Inre> tagen zwelven	der tage al ieslich 
sah man bi dem degene	di maget loblich 
so si ce hove solde	vor ir vriwenden gan 
der dienst wart dem rechen.	dvrch groze liebe getan 
Vrevde vn– wnne	vil groezlichen scal 
sah man aller tægelich	vor Gvnthers sal 
dar voz vn– ovch dar inne	von manegem chvenen man 
Oertwin vn– Hagene	vil grozer wnder began 
Swes iemen pflegen wolde	des waren si bereit 
mit vollechlicher maze	di helde vil gemeit 
des wrden von den gesten	di rechen wol bechant 
da von so was gezieret	allez Gvntheres lant 
<Die> da wnde lagen	die sah man fver gan 
si wolden chvrz wile	mit dem gesinde han 
schirmen mit den <scilden>	vn– schiezen manegen scaft 
des hvlfen in genvoge	si heten groezliche chraft 
In der hohgecite	der wirt der hiez ir pflegn 
mit der besten spise	er hete sich bewegn 
aller slahte scande	di ie kvnech gewan 
man sah in vriwentliche	zvo den sinen gesten gan 
Er sprach. ir gvoten rechen	ê daz ir sceidet hin 
so nemt ir mine gabe	also stet min sin 
daz ichz immer diene	versmahet <iv> niht min gvot 
daz wil ich mit iv teilen	<des> han ich willigen mvot 
<Die> von Tenemarche	di sprachen sa cehant 
ê daz wir wider riten	heim in vnser lant 
wir gern stæter svone	des ist vns rechen not 
wir han von iwern degenen	manegen liebn vriwent tot 
Livdegast geheilet	siner wnden was 
der vogt von den Sahsen	nach strite wol genas 
eteliche toten	si liezen darn lant 
do gie der kvnec Gvnther	da er Sivriden vant 
<Er> sprach zvo dem rechen	nv ratet wie ich tvo 
di vnsern wider winnen	die wellent riten frvo 
vnd gerent stæter svone	an mich vn– mine man 
nv rata degen Sivrit	waz dich des dvnche gvot getan 
Waz mir die herren bieten	daz wil ich dir sagen 
swaz fvnf hvndert moere	goldes moehten getragen 
daz gebn si mir gerne	wold ich si ledech lan 
do sprach der starche Sivrit	daz wære vil vbele getan [304b] 
Ir svlt si ledechlichen	hinnen lazen varn 
vn– daz di rechen edele	mere wol bewarn 
vientlichez riten	her in iwer lant 
des lat iv gebn sicherheit	hie der beider herrn hant 
Des rates wil ich volgen	da mit si giengen dan 
den sinen vianden	wart daz chvnt getan 
ir goldes gerte niemn	daz si da bvten ê 
da heime ir lieben vriwenden	was nach den her mveden we 
Manege scilde volle	man dar scazes trvoch 
er teiltes ane wage	den vriwenden sin genvoch 
bi fvnf hvndert marchen	vn– etslichen baz 
Gernot der vil chvene	der riet Gvnthere daz 
Vrlovp si alle namen	also si wolden dan 
do sah man die geste	fver Chrimhilde gan 
vn– ovch <da> vrovwe vote div kvneginne saz 
ezn wart nie degen	noch mere gevrlovbet baz 
Die herberge wrden lære	do si von dannen ritten 
noch bestvont da heime	mit herlichn siten 
der kvnech mit sinen magen	vil manech edel man 
di sah man tægeliche	zvo frovwen Chrimhilde gan 
<Vrlovp> do nemen wolde Sivrit der helt gvot 
er trvowete niht erwerben	des er da hete mvot 
der kvnec daz sagen horte	daz er wolde dan 
Giselher der ivnge	in von der reise gar gewan 
War woldet ir nv riten	vil edel Sivrit 
belibet bi den rechen	tvot des ich ivch bit 
bi Gvnthere dem kvnege	vn– ovch bi sinen man 
hie ist vil scoener frovwen	di sol man ivch gerne sehen lan 
Do sprach der starche Sivrit	div ross div lazet stan 
ich <wolde> hinnen riten	des wil ich ab gan 
vn– tragt ovch hin di schilde	ia wold ich in min lant 
des hat mich her Giselher	mit grozen triwen erwant 
Svss beleip der chvene	dvrch vriwende liebe da 
ia wær er in den landen	ninder andrswa 
gewesen also sanfte	da von daz gescach 
daz er nv tægeliche	di scoenen Chrimhilden sach 
Dvrch ir vnmazen scoene	der herre da beleip 
mit maneger chvrze wile	man nv di zit vertreip 
wan daz in twang ir minne	div gab im diche not 
dar vmbe sit der chvene	lach vil iæmerliche tot 
Itniwoe mære	sich hvoben vber Rin 
man sagte daz da wære	manech scoene magedin 
der gedaht im eine erwerben	Gvnther der kvnech gvot 
da von begvnde dem rechen	vil sere hohen der mvot [305a] 

<E> kvneginne	gesezen vber se 
ir geliche enheine	man wesse ninder me 
div was vnmazen scoene	vil michel was ir chraft 
si scoz mit snelln degenen	vmb minne den scaft 
Den stein den warf si verre	dar nach si witen spranch 
swer ir minne gerte	der mvose ane wanch 
driv spil an gewinnen	der frovwen wol geboren 
gebrast im an dem einem	er hete daz hovbet sin verloren 
Des het div ivnchfrovwe	vnmazen vil getan 
daz gehorte bi dem Rine	ein riter wolgetan 
der wande sine sinne	an daz scoene wip 
dar vmbe mvosen helede	sit verliesen den lip 
Do sprach der vogt von Rine	ich wil nider an den se 
hin ce Prvnhilde	swi ez mir erge 
ich wil dvrch ir minne	wagen minen lip 
den wil ich verliesen	sine werde min wip 
Daz wil ich wider raten	sprach do Sivrit 
ia hat div kvneginne	so vreisliche sit 
swer vmb ir minne wirbet	daz ez im hohe stat 
des mvget ir der reise	habn wærlichen rat 
So wil <ih> iv daz raten	sprach do Hagene 
ir bittet Sivride	mit iv ce tragene 
di vil starchn swære	daz ist nv min rat 
sit im daz ist so chvendech	wi ez vm Prvenhilde stat 
Er sprach wil dv mir helfen	edel Sivrit 
werbn die minnechlichen	tvostv des ich dich bit 
vn– wirt mir ceime trvote	<daz> minnechliche wip 
ich wil dvrch dinen willen	wagen ere vn– lip 
<· es> antwrte Sivrit	der Sigmvndes svn 
gistv mir dine swester	so wil ich ez tv^n 
di scoenen Chrimhilde	ein kvneginne her 
so ger ich deheines lônes	nach minen arbeiten mer 
Daz lob ich sprach do Gvnther	Sivrit an dine hant 
vn– chvmt div scoene Prvenhilt	her in dizze lant 
so wil ich dir ce wibe	mine swester gebn 
so mahtv mit der scoenen	immer vroeliche lebn 
Des sworen si do eide	di rechen vil her 
<des> wart ir arbeiten	verre deste mer 
ê daz si di frovwen	brahten an den Rin 
des mvsen di vil chvenen	sit in grozen sorgen sin 
<Sivrit> der mvose fveren	di kappen mit im dan 
di der helt vil chvene	mit sorgen gewan 
ab eime getwerge	daz hiez Albrich 
sich bereiten zvo der verte	di rechen chven vnd rich 
Also der starche Sivrit	di Tarnkappen trvoch 
so het er dar inne	chrefte genvoch 
wol zwelf manne sterche	zvo sin selbes lip 
er warp mit grozen listen	daz vil herliche wip [305b] 
Ovch was div selbe Tarnhv^t	also getan 
daz dar inne worhte	ein ieslicher man 
swaz er selbe wolde	daz in doch niemen sach 
svss gewan er Prvenhilde	da von im leide geschach 
Nv sag mir degen Sivrit	ê daz min vart erge 
daz wir mit wollen ern	chomn an den se 
svlen wir iht rechen fveren	in Prvenhilde lant 
drizech tvsent degene	di werdent sciere besant 
Swie vil wir volches fveren	sprach aber Sivrit 
ez pfligt div kvneginne	so vreislicher sit 
di mvosen doch ersterben	von ir vbermvot 
ich sol ivch baz bewisen	degen chvene vnd gvot 
Wir svln in rechen wise	ce tal varen den Rin 
die wil ich dir benennen	di daz svlen sin 
selbe vierde degene	varn wir an den sê 
so erwerbn wir di frovwen	swi ez vns darnach erge 
Der gesellen bin ich einer	daz ander soltv wesn 
der dritte daz si Hagene	wir mvgen wol genesen 
der vierde daz si Danchwart	der vil chvene man 
vns endvrfen andr tvosent	mit strite nimmer bestan 
<Div> mære wess ich gerne	sprach der kvnech do 
ê daz wir hinnen fveren	des wære ich harte vro 
waz wir chleider solden	vor Prvenhilde tragn 
div vns da wol gezæmn	daz svlt ir Gvnthere sagn 
Wat die aller besten	di ieman bevant 
die treit man zallen citen	in Prvenhilde lant 
des svlen wir richiv chleider	vor der frovwen tragn 
daz wirs iht haben scande	so man div mære hoere sagen 
Do sprach der degen gvoter	so wil ich selbe gan 
zvo miner lieben mvoter	ob ich erbitten chan 
daz vns ir scoenen meide	helfen prveuen chleit 
di wir tragn mit ern	fver di herlichen meit 
Do sprach von Tronege Hagne	mit herlichen siten 
waz welt ir iwer mvoter	soelher dienste biten 
lat iwer swester hoeren	wes ir habet mvot 
so wirdet iv ir dienest	zvo dirre hove reise gvot 
<Do> enbot er siner swester	daz er si wolde sehn 
vn– ovch der degen Sivrit	ê daz was gescehn 
do het sich div scoene	ce wnsche wol gechleit 
daz chomn der vil chvenen	daz was ir mæzliche leit 
Nv was ovch ir gesinde	gezieret als im zam 
di fversten chômn beide	do si daz vernam 
do stvont si von dem sedele	mit zvehten si do gie 
da si <den> gast vil edele	vn– ovch ir brvoder enpfie 
Willechomn si min brvoder	vn– der geselle sin 
div mære ich wiste gerne	so sprach <daz> magedin 
waz ir herrn woldet	sit ir ce hove gat 
daz lazet ir mich hoeren	wi ez iv edelen rechen stat 
Do sprach der kvnech Gvnther	frovwe ich wilz iv sagn 
wir mvezzen michel sorgen	bi hohem [306a] mvote tragn 
wir wellen hoefscen riten	verre in vremdiv lant 
wir solten zvo der reise	haben cierlich gewant 
<Nv> sizzet lieber brvoder	sprach daz kvneges kint 
vn– lat mich rehte hoeren	wer di frovwen sint 
der ir da gert mit minnen	in ander chvnege lant 
di v^z erwelten beide	nam div frovwe bi der hant 
Do gie si mit inbeiden	da si ê da saz 
vof matrazze div vil richen	ich wil wol wizen daz 
geworht von gvoten bilden	mit golde wol erhabn 
si mohten bi den frovwen	gvote chvrz wile habn 
Friwentliche bliche	vn– gvotlichez sehn 
des mohte da in beiden	harte vil gescehn 
er trvoch si ime hercen	si was im so der lip 
sit wart div scoene Chrimhilt	des starchen Sivrides wip 
<Do> sprach der kvnech riche	vil liebiv swester min 
ane dine helfe	chvnd ez niht gesin 
wir wellen chvrzwilen	in Prvenhilde lant 
da bedorften wir ce habene	vor frovwen herlich gewant 
Do sprach div ivnchfrovwe	vil lieber brvoder min 
swaz der minen helfe	dar an chan gesin 
des bring ich ivch wol innen	daz ich iv bin bereit 
versagt iv ander iemen	daz wære <Chrimhilde> leit 
Ir svlt mich riter edele	niht sorgende biten 
ir svlt mir gebieten	mit herlichen siten 
swaz iv von mir gevalle	des bin ich iv bereit 
vnt tvon ez willechliche	sprach div wnnechlichiv meit 
<Wir> wellen liebeiv swester	tragn gvot gewant 
daz sol helfen prveuen	iwer edeliv hant 
des vol ziehen iwer magede	daz ez vns rehte stat 
wand wir der verte	han deheiner slahte rat 
Do sprach div ivnchfrovwe	nv merchet waz ich sage 
ich han selbe siden	nv scaffet daz man trage 
gesteine vns v^f den scilden	so wrchen wir div chleit 
des willen was do Gvnther	vn– ovch Sivrit bereit 
Wer sint die gesellen	sprach div kvnegin 
di mit iv gechleidet	ce hove svlen sin 
er sprach ich selbe vierde	zwene mine man 
Danchwart vn– Hagene	svln ce hove mit mir gan 
Ir svlt vil rehte merchen	waz ich iv frovwe sage 
daz ich selbe vierde	ce viertagen trage 
ie drier hande chleider	vn– also gvot gewant 
daz wir ane scande	rv^men Prvenhilde lant 
Mit gvotem vrlovbe	di herrn schieden dan 
do hiez ir ivnchfrovwen	drizech meide gan 
v^z ir chemnaten	Chrimhilt div kvnegin 
di zvo soelhem werche	heten groezlichen sin 
Die Arabischen siden	wiz also der snê 
vnt von Zazamanch der gvoten	grven alsam der [306b] chle 
dar in si leiten steine	des wrden gvotiv chleit 
selbe sneit si Chrimhilt	div vil herliche meit 
Von vremder vissce hivten.	bezoch wolgetan 
ce sehene vremden livten.	swaz man der gewan 
die dachten si mit siden	so sise solden tragn 
nv hoeret michel wnder	von der liehten wæte sagn 
<Von> Marroch voz dem lande	vnd ovch von Lybian 
die aller bestn siden	di ie mer gewan 
deheines kvnegs chvenne	der heten si genvoch 
wol lie daz scinen Chrimhilt	daz si in holden willen trvoch 
Sit si der hohen verte	heten nv gegert 
hærmine vedern	di dvhten si vnwert 
pfellel dar ob lagen	swarz alsam ein chol 
daz noch snellen heleden	stvende in hohgeciten wol 
voz Arabischem golde	vil gesteins scein 
der frovwen vnmvoze	div newas niht chlein 
inre siben wochen	bereiten si div chleit 
do was ovch ir gewæfen	den gvoten rechen bereit 
Do si bereitet warn	do was in v^f den Rin 
gemachet flizechlichen	ein starchez sciffelin 
daz si tragen solde	vol nider an den sê 
den edelen ivnchfrovwon	was von arbeiten we 
Do sagte man den rechen	in wæren nv bereit 
div si da fveren solden	ir zierlichen chleit 
also si da gerten	daz was nv getan 
done wolden si niht langer	bi dem Rine bestan 
Nach den hergesellen	wart ein bote gesant 
ob si wolden scovwen	niwez ir gewant 
ob ez den helden wære	ce chvrz vnd ovch ze lanch 
ez was inrehter maze	des sagten si den frovwen danch 
Fver alle di si chomn	di mvosen in des iehn 
daz si cer werlde heten	bezers niht gesehn 
des mohten sise gerne	da zehove tragn 
von bezer rechen wæte	chvnde niemn niht gesagn 
Vil groezliche danchen	wart do niht verdeit 
do gerten vrlovbes	di helde vil gemeit 
in riterlichen zvhten	di herrn taten daz 
des wrden liehtiv ovgen	von wein trveb vn– naz 
<Si> sprach vil lieber brvoder	ir moehtet noh bestan 
vnt wrbet ander frovwen	daz hiez ich wol getan 
da iv so sere enwage	<stvende> niht der lip 
ir mvgt hie naher vinden	ein also hoch geborn wip 
Ich wæn in sagt ir herce	daz in da von geschach 
si weinten al geliche	swaz iemn gesprach 
ir golt in vor den brvesten	wart von trahen sal 
di vielen in genote	von den ovgen hin ce tal 
<Si> sprach herre Sivrit	lat iv bevolhen sin 
v^f triwoe vn– v^f genade	den lieben brvoder min 
daz im iht gewerre [307a]	 in Prvnhilde lant 
daz lobte der vil chvene	infrovn Chrimhilde hant 
Do sprach der degen riche	ob mir min lebn bestat 
so svlt ir aller sorgen	frovwe habn rat 
ich bringen iv gesvnden	her wider <anden> Rin 
daz wizet sicherlichen	im neich daz scoene magedin 
Er golt varwen scilde	man trvog in vof den sant 
vn– braht inzvo zin	allez ir gewant 
ir ross hiez man in ciehen	si wolden riten dan 
da <wart> von scoenen frovwen	vil michel weinen getan 
Do stvonden in den venstern	div minnechlichen chint 
ir sciff mit dem segele	daz rvort ein hoher wint 
di stolzen hergeselln	di sazen v^f den rin 
do sprach der kvnech Gvnther	wer sol nv sciff meister sin 
Daz wil ich sprach Sivrit	ich chan ivch vf <der> flvot 
hinnen wol gefveren	daz wizzet <helde> gvot 
di rehten wazer strazen	di sint mir wol bechant 
si scieden vroelichen	voz der Bvrgonden lant 
Sivrit do balde	eine scalten gewan 
von stade begvnde schieben	der chreftige man 
Gvnther der chvene	ein rvoder selbe nam 
do hvoben sich von lande	di snellen riter lobesam 
<· i> fvorten riche spise	dar zvo vil gvoten win 
den besten den man <chvnde>	vinden vmben Rin 
ir ross div stvonden scone	si heten gvot gemach 
ir sciff daz gie vil ebene	vil lvzel leides in gescach 
Ir vil starchen segelseil	div wrden in gestraht 
si fvoren zweinzech mile	ê daz ez wrde naht 
mit eime gvotem winde	nider gegn dem sê 
ir starchez arbeiten	tet sit den hohgemvoten wê 
An dem zwelften morgen	so wir <hoeren> sagen 
heten si di winde	verre dan getragen 
gegen Isensteine	in Prvnhilde lant 
<daz> was ir deheinem	niwan Sivride erchant 
<· o> der kvnec Gvnther	so vil der bvrge sach 
vn– ovch di witen marche	wie balde er do sprach 
sagt mir friwent Sivrit	ist iv daz bechant 
wes sint dise bvrge	vn– ovch daz herliche lant 
Des antwrte Sivrit	ez ist mir wol bechant 
ez ist Prvnhilde	livte vn– lant 
vn– Isenstein div veste	als ir mich hortet iehn 
da mvget ir noch hivte	vil scoener frovwen gesehn 
Vnt wil iv helden raten	ir habt einen mvot 
ir ieht geliche	ia dvnchent ez mich gvot 
swenne wir noch hivte	fvr Prvnhilde gan 
so mvezen wir mit sorgen	vor der chvneginne stan 
<· o> wir di minnechlichen	bi ir gesinde sehn 
so svlt ir helde mære [30b]	 wan einer rede iehn 
Gvnther si min herre	vn– ich si sin man 
des er da hat gedingen	daz wirt allez getan 
Des waren si bereite	swaz er si loben hiez 
dvrh ir vbermvete	ir deheiner ez niht liez 
si iahen swes er wolde	da von in wol gescach 
do der kvnech Gvnther	di scoenen Prvnhilde sach 
Iane lob ihz niht so verre	dvrch die liebe din 
so dvrch dine swester	daz scoene magedin 
div ist mir sam min sele	vn– so min selbes lip 
ich wil daz gerne dienen	daz si werde min wip 

<S>	was ir sciff gegan 
der bvrge also nahen	do sah der kvnec stan 
oben in den venstern	vil manege scoene meit 
daz er ir niht erchande	daz was Gvnthere leit 
Er vragte Sivride	den gesellen sin 
ist iv daz iht chvende	vmb disiv magedin 
di dort her nider scovwent	gein vns vf di flvot 
swi ir herre heize	si sint vil hohe gemvot 
<· o> sprach der herre Sivrit	nv svlt ir tovgen spehn 
vnder den ivnchfrovwen	vn– svlt mir danne iehn 
welhe ir nemen woldet	hetet irs gewalt 
daz tvon ich so sprach Gvnther	ein riter chven vn– balt 
So sihe ich ir eine	in ienem venster stan 
in snê wizer wæte	div ist so wolgetan 
di welent miniv ovgen	dvrch ir scoenen lip 
ob ich gewalt des hete	si mvese werden min wip 
<Dir> hat erwelt vil rehte	diner ovgen shin 
ez ist div edel Prvnhilt	daz shone magdin 
nach der din herce ringet	der sin vnt ovch der mvt 
elliv ir gebærde	div dvhte gvntheren gvt 
Do hiez div kvneginne	vz den venstern gan 
ir herliche mægde	sin solden da niht stan 
den vremden an ce sehene	des waren si bereit 
waz do di vrowen taten	daz ist vns sider <ovch> geseit 
Gegen den vnchvnden	strichen si ir lip 
des ie site heten	div wetlichen wip 
an div engen venster	chomen si gegan 
da si <di> helde sahen	daz wart dvrch schowen getan 
Ir waren niwan viere	di chomen in daz lant 
Sifrit der chvone	ein ros zoch vf den sant 
da sahen dvrch venster	div wætlichen wip 
des dvhte sich getiwert	des kvnech Gvntheres lip 
Er habt im da bi zovme	di zierlichen march 
gvot vnt schone	vil michel vnt [308a] vil starch 
vnz der chvnich Gvnther	in den satel gesaz 
also diente im Sifrit	deser doch sit vil gar vergaz 
Do zoch er ovch daz sine	von dem schiffe dan 
er het solhen dienest	vil selten ê getan 
daz er bi stegereife	gestvnde helde mer 
daz sahen dvrch div venster	di vrowen schon vnt her 
Reht in einer maze	den helden vil gemeit 
von sne blancher varwe	ir ros vnt ovch ir chleit 
waren vil geliche	ir schilde wol getan 
di lvhten von den handen	den vil wætlichen man 
Ir setel wol gesteinet	ir fvrbvge smal 
si riten herliche	fvr prvnhilde sal 
dar an hiengen schellen	von liehtem golde rot 
si chomen zv dem lande	als ez ir ellen gebot 
Mit spern niwe sliffen	mit swerten wol getan 
div vf di sporn giengen	den wætlichen man 
di fvrten di vil chvnen	scharpf vnt breit 
daz sach alliz prvnhilt	div vil herliche meit 
Mit in chomen do Danchwart	vnt ovch hagene 
wir horen sagen mære	wi di degene 
von raben swarcer varwe	trvogen richiv chleit 
ir schilde waren schone	michel gvt vnt breit 
Von india dem lande	man sah si steine tragen 
do chos man an ir wete	vil herliche wagen 
si liezen ane hvte	ir schiffel bi der flvot 
svs riten zv der bvrge	di helde chvne vnt gvt 
Sehs vnt ahzech tvrne	si sahen drinne stan 
dri palas wite	vnt einen sal wol getan 
von edelem marmelsteine	grvne alsam ein gras 
dar inne selbe prvnhilt	mit <ir> ingesinde was 
Div bvrch was entslozzen	vil wite vf getan 
do lieffen in engegene	di prvnhilde man 
vnt enpfiengen dise geste	in ir vrowen lant 
ir ros hiez man behalten	vnt ir schilde von der hant 
Do sprach ein chamerære	ir svlt vns geben div swert 
vnt ovch di liehten brvnne	des sit ir vngewert 
sprach von Tronge hagene	wir wellens selbe tragen 
do begonde im Sifrit	da von div rehten mere sagen 
Man pfliget in dirre bvrge	<daz> wil ich iv sagen 
daz neheine geste	hie waffen svlen tragen 
nv lat si tragen hinnen	daz ist wol getan 
des volgete vil vngerne	hagen Gvntheres man 
Man hiez den gesten schenchen	vnt shvf in gemach 
vil manigen snellen rechen	man da cehove sach 
in fvrstlicher wæte	allenthalben gan 
do wart vil michel schowen [308b]	 an di chvnen getan 
Do wart vrowen prvnhilde	gesaget mit <mæren> 
daz vnchvnde rechen	da chomen wæren 
in herlicher wæte	gevlozen vf dem flvt 
da von begonde vragen	div magt shone vnt gvt 
Ir svlt mich lazzen horen	sprach div chvnegin 
wer di vil vnchvnden	rechen mvgen sin 
di in miner bvrge	so herliche stan 
vnt dvrch welhes liebe	di helde her gevarn han 
Do sprach ein ir gesinde	vrowe ich mach wol iehen 
daz ich ir deheinen	nie mer habe gesehen 
want geliche sifride	einer darvnder stat 
den svlt ir wol enpfahen	daz ist mit triwen min rat 
<Der> ander der gesellen	der ist so lobelich 
op er gewalt des hete	wol wær er ein chvnich rich 
op witen fvrsten landen	vnd maht er div gehan 
man siht in bi den andern	so rehte herliche stan 
<Der> dritte der gesellen	der ist so grivlich 
vnt doch mit schonem libe	chvneginne rich 
von swinden sinen blichen	der er so vil getvt 
er ist in sinen sinnen	ich wæne grimme gemvt 
Der ivngeste dar vnder	der ist so lobelich 
magtlicher zvohte	sihe ich den degen rich 
mit gvotem gelezze	so minnechliche stan 
wir mohtenz alle fvrhten	hete im hi iemen iht getan 
Swi plide er pflege der zvhte	vnd swi shone si sin lip 
er mohte wol er weinen	vil wætlichiv wip 
swenner begonde zvrnen	sin lip ist so gestalt 
er ist in allen tvgenden	ein degen chvne vnd balt 
Do sprach div chvneginne	nv brinch mir gewant 
vnt ist der starche Sifrit	chomen in diz lant 
dvrch willen miner minne	ez gat im an den lip 
ich fvrhte <in> niht so sere	daz ich werde sin wip 
Prvnnhilt div schone	wart schiere wol gechleit 
do giench mit ir dannen	vil manich schoniv meit 
wol hvndert oder mere	geciert was ir lip 
ez wolden sehen di geste	div vil wætlichen wip 
<da> mit giengen degene	da vz is Lant 
di Prvnnhilde rechen	di trvgen swert enhant 
fvmpf hvndert oder mere	daz was den gesten leit 
do stvnden von dem sædele	di helde chvne vnt gemeit 
Do div chvneginne	Sifriden sach 
nv mvget ir gerne horen	wi div magt sprah 
sit wille chomen Sifrit	<her> in diz lant 
waz meinet iwer reise	gerne het ich daz be [309a] chant 
Vil michel iwer genade	min vrov Prvnnhilt 
daz ir mich gervchet grvzen	fvrsten tohter milt 
vor disem edelen rechen	der hie vor mir stat 
wand er ist min herre	der eren het ich gerne rat 
Er ist geborn von rine	waz sol ich dir sagen mer 
dvrch di dine liebe	sin wir gevarn her 
der wil dich gerne minnen	swaz im da von geschit 
nv bedenches dich bezite	min herre er lazet dich es niht 
Er ist geheizen Gvnther	vnt ist ein chvnich her 
er wrbe er dine minne	ern gerte nihtes mer 
ia gebot mir her ce varne	der reche wol getan 
moht ich es im geweigert han	ich het iz gerne ver lan 
Si sprach ist er din herre	vnt bistv sin man 
div spil div ich im teile	getar er div bestan 
behabt er des meisterschapft	so wird ich sin wip 
vnt ist daz ich gewinne	ez get iv allen an den lip 
Do sprach von Tronege Hagene	frowe lat vns sehen 
iweriv spil div starchen.	ê daz iv mvste iehen 
Gvnther min herre	da mvst iz herte sin 
er trwet wol erwerben	ein also schone magedin 
Den stein schol er werffen	vnt springen dar nach 
den gere mit mir shiezen	lat iv sin niht ce gach 
ir mvget wol hie verliesen	di ere vnd ovch den lip 
des bedenchet ivch vil ebene	sprach daz minnechliche wip 
Sifrit der vil chvne	zv dem kvonege trat 
allen sinen willen	er in reden bat 
gegen der chvneginne	er solde an angest sin 
ich sol ivch wol behivten	vor ir mit den listen min 
Do sprach der chvnech Gvnther	chvneginne her 
nv teilet swaz ir gebietet	vnt wæres dannoch mer 
daz bestvnde ich allez	dvrch iwern schonen lip 
min hovbet wil ich verliesen	irn werdet min wip 
Do div chvneginne	sine rede vernam 
des spils bat si gahen	als ir do gezam 
si hiez ir gewinnen	ce strite gvt gewant 
eine prvnne rotes goldes	vnt einen gvoten schildes rant 
Ein waffen hemde siden	daz leit an div meit 
daz in deheinem strite	waffen nie versneit 
von pfellel vzer lybia	ez was vil wol getan 
von porten lieht gewrhte	sach man schinen dar an 
Di zit wart disen rechen	mit gelfe vil gedrevt 
Danchwart vnt Hagene	di [309b] waren vngefrevt 
wi iz dem chvnege ergienge	des sorgete in der mvt 
si dahten vnser reise	div ist vns rechen niht ce gvt 
Di wile was ovch Sifrit	der wætliche man 
ê iz iemen erfvnde	in daz schif gegan 
da er sine Tarnkappen	verborgen ligen vant 
dar in slovf er vil schiere	do was er niemen bechant 
Er ilte hin widere	do vant er rechen vil 
da div chvneginne	teilte ir hohen spil 
dar gi er tovgenliche	von listen daz geschach 
alle di da waren	daz in da niemen ensach 
Der rinch der was beceiget	daz spil solde geschen 
vor manigem chvnen rechen	di daz solden sehen 
mer danne sibenhvndert	di sah man waffen tragen 
swem an dem spil gelvnge	daz <erz> di helden solde sagen 
Do was chomen brvnnhilt	gewaffent man di vant 
sam ob si solde striten	vmb elliv chvniges lant 
ia trvch si ob den siden	vil manigen goldes zein 
ir minnechliche <varwe>	dar vnder vil herliche schein 
Do chom ir gesinde	di trvgen dar ce hant 
von al rotem golde	einn schildes rant 
mit stahele herte spangen	vil michel vnt breit 
dar vnder spilen wolde	div minnechlichiv meit 
Der vrowen schilt vezel	ein edel porte was 
dar vffe lagen steine	grvne sam ein gras 
der lvhte maniger hande	mit schine wider daz golt 
er mvste wesen vil chvne	dem div vrowe wrde holt 
<Der> schilt was vnderbvkeln	als vns daz ist gesaget 
wol drier spannen diche	den solde tragen div maget 
von stahel vnt ovch von golde	rich er was genvch 
den ir chamærære	selbe vierde chvme trvch 
<Also> der starche hagene	den schilt dar tragen sach 
mit grimmigem mvte	der helt von Tronege sprach 
wa nv chvnich Gvnther	wie vliese wir den lip 
der ir da gert ce minnen	div ist des tivels wip 
Ver nemt noch von ir wæte	der hæte si genvch 
von Azagovch der siden	einen waffen roch si trvch 
edel vnt riche	ab des varwe schein 
von der chvneginne	vil manich herlicher stein 
Do trvch man der vrowen	vil swære vnd groz 
einen ger vil scharpfen	den si alle cite schoz 
starch vnt vngefvge	michel vnt breit 
der ce sinen ecken	vil harte vreislichen sneit [310a] 
Von des geres swere	horet wnder sagen 
wol vierdehalbiv messe	was dar zv geslagen 
den trvgen chvme drie	brvnhilde man 
Gvnther der edele	vil harte sorgen began 
Er dahte in sinem mvte	waz sol diz wesen 
der tivel vz der helle	wi chvnd er da vor genesen 
wer ich ce bvrgenden	mit dem lebene min 
si mvste hie lange	vri vor miner minne sin 
Do sprach hagen brvder	der chvene Danchwart 
mich riwet innechlichen	disiv hove vart 
nv hiezen wir ie rechken	wi verliese wir den lip 
svln vns in disen landen	nv vberwinden div wip 
Mich mvet daz harte sere	daz ich chom in diz lant 
vnt hæte min brvder Hagene	sin waffen an der hant 
vnt ovch ich daz mine	so mohten sampfte gan 
mit ir vebermvete	alle Prvnnhilde man 
Daz wizzet sicherlichen	si soldenz wol bewarn 
vnt hæt ich tvsent eide	ce einem vride gesworn 
ê daz ich sterben sæhe	den lieben herren min 
ia mvese den lip verliesen	daz vil schone magedin 
Wir solden vngefangen	wol rvomen diz lant 
sprach do sin brvoder Hagene	vnt heten wir daz gewant 
des wir ce der not bedvrffen	vnt ovch div swert vil gvt 
so wrde wol gesenpftet	der <starchen> vrowen vber mvt 
Wol hort div maget edele	waz der dægen sprach 
mit smilendem munde	si veber ahsel sach 
nv er dvnche <si> so chvene	so traget in ir gewant 
ir vil scharpffen waffen	gebet den recken an di hant 
Do si div swert gewnnen	also div maget gebot 
der vil chvne Danchwart	vor vrevden wart vil rot 
nv spilen swes si wellen	sprah der vil snelle man 
Gvnther ist vmbetwngen	sit daz wir vnser waffen han 
Div Prvnnhilde sterche	vil grozliche schein 
man trvch ir zv dem ringe	einen swæren stein 
groz vnt vngefvge	vil michel vnt <wêl> 
in trvgen chvme zwelfe	helde chvne vnt snel 
Den warf si zallen ziten	do si den ger vershoz 
der bvrgenære sorge	wrden harte groz 
waffen do sprach Hagene	waz hat <der kvnich> ce trvt 
ia sol si in der helle	sin des vebeln tivels brvt 
An vil wizzen armen	si di ermel want 
si begonde vazzen	den schilt an der hant 
den ger si hoch zvchte	do giench iz an den [310b] strit 
Gvnther vnt Sifrit	di vorhten Prvnnhilde nit 
Vnt wære im Sifrit	niht ce helffe chomen 
so hete si dem chvnige	sinen lip benomen 
er gie dar tovgenliche	vnt rvrt im sine hant 
Gvnther sine liste	vil <sorchenlich> ervant 
Waz hat mich gervret	dahte der chvne man 
do sach er allenthalben	vnt vant da niemen stan 
er sprach ich pinz Sifrit	der liebe vrivnt din 
vor der chveneginne	soltv gar an angest sin 
<Den> shilt gip mir von hende	vnt laze mich den tragen 
vnt merche rehte	waz dv mich hores sagen 
nv hab dv di gebære	div werch wil ich began 
do er in reht erchande	ez was im liebe getan 
Nv hil dv mine liste	dine soltv niemen sagen 
so mach div chvneginne	vil lvecel iht beiagen 
an dir deheines rvomes	des si doh willen hat 
nv sihtv wi div vrowe	vor dir vnsorchlichen stat 
Do shoz vil chrepftechliche	div herlichiv meit 
vf einen schilt niwen	michel vnt breit 
den trvch an siner hende	daz sigelinde chint 
daz fiwer spranch von stahele	als ez wæte der wint 
Des starchen geres snide	al dvrch den schilt gebrach 
daz man di fiwer lovgen	vz den ringen sach 
des shvzzes beide strvochten	di crepftigen man 
wan div Tarnkappe	si wæren tote da bestan 
Sifride dem vil chvenen	von munde brast daz plvt 
vil balde spranch er widere	do nam der helt gvt 
den ger den si <geshozzen>	hæte dem helde dvrch den rant 
den frvmte ir do hin widere	des starchen Sifrides hant 
Er dahte ich wil niht schiezen	daz schone magedin 
er cherte des geres snide	hinder den rvcke sin 
mit der gerstangen	er shoz vf ir gewant 
daz <ez> erchlanch vil lvote	von siner ellenthaften hant 
<Daz> fiwr stovp vz ringen	alsam ez tribe der wint 
den shuz den shoz mit ellen	daz Sigmvndes chint 
sine moht mit ir crefpten	des shvzes niht gestan 
ezen hæte der chvnich Gvnther	triwen niemer getan 
Prvnnhilt div schone	vil balde si vf gespranch 
Gvnther ritter edele	des shvzzes habe danch 
si want er hetez	mit siner chrapft getan 
ir was dar nach geslichen	ein verre crehftiger man 
Do gie si hin vil balde	vil zornech was ir mvt 
den stein hvop vil hohe	div edel magt gvt 
si swanch in crepftechliche	vil verre von der hant 
do spranch <si> nach dem wrffe	ia er clanch ir allez ir gewant 
Der stein der was gevallen	wol zwelf [311a] clafter dan 
den wrf den brach mit sprvnge	div maget wol getan 
dar gie der herre Sifrit	da der stein gelach 
Gvnther in do wegte	der helt in werffene pfalch 
Sifrit der <was> chvne	vil crepftech vnt vil lanch 
den stein den warf er verrer	dar zv er witer spranch 
von sinen schonen listen	er hete crapft genvch 
daz er mit dem sprvnge	den chvnich Gvnthere <doh> truch 
Der sprvnch der was ergangen	der stein der was gelegen 
do sach man ander niemen	wan Gvnther den degen 
Prvnnhilt div schone	div wart in zorne rot 
Sifrit hæte geverret	des chvnich Gvntheres tot 
Zv zir ingesinde	einteil si lvte sprach 
do si <Gvntheren> cent des ringes	wol gesvnden sach 
vil balde chvmt her naher	ir mage vnt mine man 
ir svlt dem chvnige Gvnther	alle wesen vndertan 
Do leiten di vil chivnen	div waffen von der hant 
si bvten sich ce fvzen	vz bvrgvnden lant 
Gvnther dem richen	vil manich chvene man 
si wanten daz er hæte	div spil mit siner crapf getan 
Er grvztes minnechliche	ia was er tvgende rich 
do nam in bi der hende	div magt lobelich 
si er lovbte im daz er da solde	haben gewalt 
des frevte sich do Hagene	der dægen chvne vnt balt 
Si bat den ritter edele	mit ir dannen gan 
in den palas witen	also daz wart getan 
do er bot man ez den recken	mit dienste baz 
Danchwart vnt Hagene	di mvsenz lazen ane haz 
Sifrit der snelle	wise was genvch 
sine Tarenkappen	er abe behalten trvch 
do gie er hine wider	da manich vrowe saz 
er sprach zv dem chvnige	vnt tet vil wisliche daz 
Wes <peitet> ir min herre	wan beginnet ir der spil 
der iv div chvneginne	teilet also vil 
vnt lat vns balde schowen	wi div sin getan 
sam ers niht en wesse	gebarte der listege man 
Do sprach div chvniginne	wi ist daz geschen 
daz ir habt her Sifrit	der spil niht gesehen 
div hie hat er rvngen	div Gvntheres hant 
des antwrte in Hagene	vzer bvrgvnden lant 
Er sprach da hete ir vns vrowe	betrivbet den mvt 
do was bi dem scheffe	Sifrit der helt gvt 
do der vogt von rine	div spil iv an gewan 
des ist ez im vnchvnde	sprach der Gvntheres man [311b] 
Do wol mich dirre mære	sprach Sifrit <der> dægen 
daz iwer hochvart	ist also hie gelægen 
daz iemen lebet der iwer	meister mvege sin 
nvo svlt ir magt edele	vns hinnen volgen an den rin 
Do sprach div wolgetane	des en mach niht ergan 
ez <mivezen> ê bevinden	mage vnt mine man 
iane mag ich also lihte	gervmen minvo lant 
di mine besten frivnde	werden ê besant 
Do hiez si boten riten	allenthalben dan 
si besande ir vrivnde	mage vnd man 
di bat si ce Isensteine	chomen vnerwant 
vnt hiez in allen gæben	rich vnt herlich gewant 
Si ritten tægeliche	spate vnt vrv 
der Prvnnhilde <bverge>	scharhaft zv 
iara ia sprach hagene	waz haben wir getan 
wirr ebeiten hie vil vebele	der schonen Prvnnhilde man 
So si nv mit ir chrepfte	choment in daz lant 
der chvneginne wille	ist vnsvnbechant 
waz ob si also zvrnet	daz wir sin verlorn 
so ist vns div magt edele	ce grozzen sorgen geborn 
Do sprach der starche Sifrit	daz sol ich vnder sten 
des ir da habt sorge	des laz ich niht ergen 
ich sol iv helffe bringen	her in diz lant 
vil erwelten rechen	di iv noch nie wrden bechant 
Ir svlt nach mir niht vragen	ich wil hinnen varn 
got <mvez> iwer ere	di zit wol bewarn 
ich chvm schiere <wider>	vnt bringe tvsent man 
der aller besten dægene	der ich <ie> chvende gewan 
<· one> sit <et> niht ce lange	sprach der chvenich do 
wir sin iwerr helffe	vil pillichen vro 
er sprach ich chvm wider	in vil chvrcen tagen 
daz ir mich habt gesendet	daz svlt ir Prvnnhilde sagen 

DANNEN Gie do Sifrit	cer porten vf den sant 
in siner Tarnkappen	da er ein schiffel vant 
dar an so stvnt vil tovgen	daz Sigemvndes chint 
er fvrt ez balde dannen	alsam ez wete der wint 
Den schef meister sach niemen	daz schiffel sere vloz 
von Sifrides crepften	di waren also groz 
si wanden daz ez fvrte	ein svnder starcher wint 
nein ez fvrte Sifrit	der schonen Sigelinden chint 
Bi des tages citen	vnt in der einen naht 
chom er ce einem lande	mit grozlicher maht 
wol hvndert langer raste	vnt dannoch paz 
di hiezen Nibelvnge	da er den grozen shaz besaz 
Der helt der fvr aleine	vf einen wert vil [312a] breit 
daz shif gebant vil balde	der ritter vil gemeit 
er gie zv einem berge	dar vf ein bvrch stvnt 
vnt svchte herberge	so di wegemveden tvnt 
Do chom er fvr di porten	verslozzen im div stvnt 
ia hvten si ir eren	so noch di livte tvnt 
anz tor begvnde bozen	der vnchvnde man 
daz was wol behivtet	do vant er innerthalben stan 
Einen vngefvegen	der der bvrge pflach 
bi dem zallen citen	sin geweffen lach 
der sprach wer ist der bozet	so vaste an daz tor 
do wandelt sine stimme	der herre Sifrit da vor 
Er sprach ich pin ein recke	nvo entslivz vf daz tor 
ich erzvorne ir etslichen	noch hivte da vor 
der gerne sampfte læge	vnt hete sin gemach 
daz mvete den portnære	do daz her Sifrit gesprach 
Nv hete der rise chvene	sin gewæffen an getan 
sinen helm vf sin hovbt	der vil starche man 
den schilt vil balde <zvhte>	daz tor er vf do swief 
wi reht grimmechlichen	er an Sifriden lief 
Wi er getorste wechen	so manigen chvenen man 
da wrden slege swinde	von siner hant getan 
do begond im shærmen	der herliche gast 
do shvf der portnære	daz sin gespenge cebrast 
von einer isen stangen	des gie dem helde not 
ein teil begonde fvrhten	Sifrit den tot 
do der portnære	so crepftechliche slvch 
dar vmbe was im wæge	sin herre Sifrit genvch 
Si striten also sere	daz al div bvrch er shal 
do hort man daz diezen	in Nibelvnges sal 
er twanch den portnære	daz er <in> sit gebant 
div mêre wrden chvnde	in al Nibelvnge lant 
Do hort daz grimme striten	verre dvrch den berch 
Albrich der vil chvene	ein wildiz getwerch 
er waffende sich balde	do lief er da er vant 
disen gast vil edelen	da er den risen gebant 
Albrich was vil grimme	starch was er genvch 
helm vnd ringe	er an dem libe trvch 
vnt eine geisel swære	von golde an siner hant 
do lief er harte snelle	da er Sifriden vant 
Siben chnoffe swære	di hiengen vor dar an 
da mit er vmb der hende	den schilt dem chvenem man 
slvch so pitterlichen	daz im des vil ce brast 
des libes chom in sorge	do der wætliche gast 
Den sherm er vor der hende	gar cebrochen swanch [312b] 
do stiez er in di sheiden	ein waffen daz was lanch 
den sinen chamerære	wold er niht slahen tot 
er shonte siner zvehte	als im div tvgent daz gebot 
Mit starchen sinen handen	lief er Albrichen an 
do viench er bi dem parte	den altgrisen man 
er zogten vngefvege	dæz er lvte schre 
zvht des ivngen heldes	div tet Albriche we 
Lvte rief der chvene	lat mich genesen 
vnt moeht ich iemens eigen	an einen recken wesen 
dem swre ich des eide	ich wær im vndertan 
ich dient iv ê ich stverbe	sprach der listige man 
Er bant ovch Albrichen	alsam den risen e 
di Sifrides creffte	taten im vil we 
daz getwerch begonde vragen	wi sit ir genant 
er sprach ich hæize Sifrit	ich <wand> ich wæriv wol bechant 
So wol mich dirre mære	sprach Albrich daz getwerch 
nv han ich wol er fvnden	div degenlichen werch 
daz ir von waren shvlden	mvegt landes herre wesen 
ich tvn swaz ir gebietet	daz ir mich lazet genesin 
Do sprach der herre Sifrit	ir svlt balde gan 
vnt bringet mir der rechen	der besten di <wir> han 
tvsent nibelvnge	daz mich di hi gesehen 
warvmbe er do des gerte	des hort in niemen ver iehen 
Dem risen vnt Albriche	loset er div bant 
do lief Albrich balde	da er di recken vant 
er wachte sorgende	der Nibelvnge man 
er sprach wol vf ir helde	ir svlt ce Sifride gan 
Si sprvngen von den betten	vnt waren vil bereit 
tvsent ritter snelle	wrden wol gecleit 
si giengen da si fvnden	Sifriden stan 
da wart ein shone grvzen	ein teil mit werchen getan 
Vil chercen was en zvendet	man shancte im lvter tranch 
daz si shiere chomen	er sagts in allen danch 
er sprach ir svlt von hinnen	mit mir vber flvt 
des vant er vil bereite	di helde chven vnt gvt 
Wol drizech hvndert recken	di waren shiere chomen 
vz den wrden der besten	tvsent do genomen 
den brahte man ir helme	vnt ander ir gewant 
want er si fveren wolde	in daz Prvnnhilde lant 
Er sprach ir gvte ritter	daz wil ich iv sagen 
ir svlt vil richiv chleider	da ce hove tragen 
want vns da sæhen mvezen	vil minnechlichiv wip 
dar vmme svlt ir zieren	mit [313a] gvter wæte den lip 
An einen morgen frw	hvoben si sich dan 
waz sneller geverten	Sifrit do gewan 
si fvrten ros div gvten	vnt herlich gewant 
si chomen ritterliche	in daz Prvnhilde lant 
Do stvenden in den cinnen	div minnechlichiv chint 
do sprach div chveneginne	weiz iemen wer di sint 
di ich dort sihe vliezen	so verre vf dem se 
si fverentsegle riche	di sint noch wizer danne der sne 
Do sprach <der> chvenich von rine	ez sint mine man 
di het ich an der verte	hi nahen bi ver lan 
di han ich besendet	di sint nv vrove chomen 
der herlichen geste	wart vil groze war genomen 
Do sah man Sifride	vor in einem shepffe stan 
in herlicher wæte	vnde ander manigem man 
do sprach div chveneginne	her chvonech ir svlt mir sagen 
sol ich di geste enpfahen	oder sol ich grvezen si verdagen 
Er sprach ir svlt en gegen in	fvor den palas gen 
ob wir si gerne sehen	daz si daz wol ver sten 
do tet div chveneginne	als ir der chvenich geriet 
Sifride mit dem grvze	si von den andern shiet 
Man shvf in herberge	vnt behilt in ir gewant 
do was so vil der geste	chomen in daz lant 
daz si sich allenthalben	drvngen in der sharn 
do wolden di vil chvenen	hæim ce lande varn 
<· o> sprach div chveneginne	ich wold im wesen holt 
der geteiln chvnde	min silber vnt min golt 
min vnt des chveneges gesten	des ich so vile han 
des antwrte Danchwart	des chvnich Giselheres man 
<Vil> edliv chvneginne	lat mich der slvozel pflegen 
ich trwe iz so geteilen	sprach der chvene degen 
swaz ich erwerbe shande	di lat min eines sin 
daz er milte wære	daz tet der degen shin 
Do sich hagenen brvder	der sluozel vnder want 
so manige gabe riche	gap des heldes hant 
swer einer marche gerte	dem wart so vil gegeben 
daz di armen alle	mvsen vroliche leben 
Wol bi hvndert pfvnden	gap er ane zal 
genvge in richer wæte	giengen vor dem sal 
di nie da vor getrvgen	so herlichev kleit 
daz gevriesh div chvnegin	ez was ir wærliche leit 
Do sprach div vrowe here	her chvenich ich hetes rat 
daz iwer chamerære	mir wil der minen wat 
lazen niht beliben	er swendet mir min golt 
der iz noch vnder[313b] stvende	dem wold ich iemer wesen holt 
Er git so riche gabe	ia wænet des der degen 
ich habe gesant nach tode	ich wils noch lenger pflegen 
ovch trwe iz wol verswenden	daz mir <min> vater lie 
so milten chamerære	gewan noch chvneginne nie 
Do sprach von Tronege hagene	vrowe iv si geseit 
ez hat <der> chvenech von rine	golt vnd kleit 
also vil ce gebene	daz wir des haben rat 
daz wir von hinnen fveren	iht der Prvnnhilde wat 
Nein dvrh mine liebe	sprach div kvenegin 
lazet <et> mich erfvellen	zweinceh leit schrin 
von golde vnt von siden	daz geben sol min hant 
so wir chomen veber	in daz Gvntheres lant 
Mit edelem gesteine	ladete man div shrin 
ir selber chamerære	da mite mvsen sin 
sine woldes niht getrwen	dem Gvntheres man 
Gvnther vnt Hagene	dar vmb lachen began 
Do sprach div chveneginne	wem laz ich miniv lant 
div sol ê bestipfften	min vnt iwer hant 
do sprach der kvnich edele	nv hæizzet her gan 
der iv dar zv gevalle	den svl wir voget wesen lan 
Ein ir hohesten mach	div vrowe bi ir sach 
er was ir mvter <bruder>	zv dem div vrowe sprach 
nv lat <ev> sin bevolhen	mine bverge vnt ovch div lant 
si rihten sich cer verte	man sach si riten vf den sant 
Si fvrte mit ir dannen	sehs vnt ahzech wip 
dar zv wol hvndert mægde	vil shone was in der lip 
sin svomten sich niht langer	si wolden gahen dan 
di si da heime liezen	hey waz der weinen began 
In tvgentlichen zvehten	si rvmte ir eigen lant 
si chvst ir vrivnt di nahen	di si bi ir vant 
mit gvtem vrlovbe	si chomen vf den se 
zv ir vater lande	chom div vrowe nimmer me 
Do horte man vf der verte	maniger hande spil 
aller chvercewile	heten si do vil 
do chom in zv ir reise	ein rehter wazzer wint 
si fvren von dem lande	mit vil grozen vrevden sint 
<· one> wolde si den herren	niht minnen vf der vart 
ez wart ir kvrcewile	vnz in ir hus gespart 
ce Wormz zv der bvorge	ceiner hochgezit 
da si vil vrevden riche	chomen mit ir helden sit 

<Do> si gevarn waren	wol niwen tage 
do sprach von Tronege hagene	nv hoert waz ich iv sage 
wir svmen vns mit den mæren	ce wormz an den rin 
iwer boten solden	nv ce bvrgvnden sin [314a] 
Do sprach der kvnich Gvnther	ir habet mir war geseit 
vns wære ceder selben verte	niemen so bereit 
als ir min frivnt her hagene	nv ritet in min lant 
di mine hove reise	tvt in niemen baz bechant 
Des antwrte hagene	ich pin niht bote gvt 
lat mich pflegen der chamere	beliben vf der flvt 
ia wil ich bi den vrowen	behivten ir gewant 
vnz wir si bringen	in der bvrgende lant 
Nv pitet Sifride	fveren di poteshapft 
der chan si wol gewerben	mit ellenthaffter crapft 
ver sage er iv di <reise>	ir svlt mit gvten siten 
dvrch iwer swester willen	der bete in vrivntlichen piten 
Er sande nach dem <reken>	der chom do man in vant 
er sprach sit wir heim nahen	in miniv lant 
<...old ich poten senden	... lieben swester min 
... miner mvter	daz ..r nahen an den Rin> 
<Des> ger ich an ivch Sifrit	nv leistet minen mvt 
daz ich ez iemer diene	sprach der degen gvt 
<do> widerredete iz Sifrit	der vil chvne man 
vnz daz in Gvnther	sere vlegen began 
<Er> sprach ir svlt riten	dvrch <den> willen min 
vnt ovch dvrch Crimhilde	daz shone magedin 
daz ez mit mir verdiene	div herlichiv meit 
do daz gehorte Sifrit	do was der recke vil bereit 
<Nv> enbietet swaz ir wellet	des wirt niht verdaget 
ich wil iz gerne werben	dvrch di vil shonen meit 
<ziwiv> sold ich verzihen	di ich in hercen han 
swaz ir gebietet	daz ist alliz getan 
So saget miner mvter	Vten der chvnegin 
daz wir an dirre verte	in hohen mvte sin 
lat wizzen mine brvder	wi wir geworben han 
ir svlt ovch vnser frivnde	disiv mære horen lan 
Di minen schonen swester	di svlt ir niht verdagen 
den min vnt Prvnnhilde dienest	den svlt ir der mægde sagen 
vnt ovch dem gesinde	vnt allen minen man 
dar nach ie ranch min herce	wi wol ich daz ver endet han 
vnt sagt Oertwine	dem liebem næven min 
daz er heizze sidelen	ce Wormez an den Rin 
vnt ander mine mage	sol man wizzen lan 
ich wil mit Prvnnhilde	groze hohzite han 
vnt sage <miner> swester	so si daz habe ver nomen 
daz ich mit miner swester	si ce lande chomen 
Daz si mit vlize enpfahe	di lieben triv [314b] tinne min 
daz wil <ich> immer diende	vmb Crhimhilde sin 
Sifrit der herre	balde vrlovp genam 
von vrovn Prvnnhilde	als im wol gezam 
<vnz> allem ir gesinde	do reit ær an den rin 
ez chvnde in dirre werlde	ein bot bezzer niht gesin 
mit vier vnt zweinzech recken	ce Wormez er do reit 
des chvneges chom er ane	do daz wart geseit 
Allez daz gesinde	mvte iamers not 
si vorhten daz ir herre	dort beliben wære tot 
dor beizten si von rossen	vil hohe stvnt ir mvt 
vil schiere chom in Giselher	der ivnge chvnech gvt 
Vnde Gernot sin brvder	wi bald er do sprach 
do er den chvnich Gvnther	niht bi Sifride sach 
Sit willechomen Sifrit	ir svlt mich wizen lan 
wa ir minen brvder	den kvnich habt verlan 
div Prvnnhilde sterche	in wen vns <hat> benomen 
so wære ir hohiv minne	vns ce grozem shaden chomen 
di angest lat beliben	iv vnt den magen sin 
iv enbivtet sinen dienest	der liebe hergeselle min 
den liez ich wol gesvnden	er hat mich iv gesant 
daz ich sin bote wære	mit mæren her in iwer lant 
ir svlt daz ahten shiere	swi so daz geshæhe 
daz ich di kvneginne	von iwer swester sæhe 
Di sol ich lazen hoeren	waz in enboten hat 
Gvnther vnt Prvennhilt	ir dinch in hohe stat 
Do sprach der ivnge Giselher	da svlt ir zv zir gan 
da <habtir> miner swester	vil liebe an getan 
si treit ovch michel sorge	vmb den prvoder min 
div magt siht ivch gerne	des wil ich iwer bvrge sin 
do sprach der herre Sifrit	swaz ich ir dienen chan 
daz sol vil willechlichen	mit triwen sin getan 
wer saget nv den vrowen	daz ich dar wil gan 
des wart do bote Giselher	der vil wætliche man 
Giselher der snelle	zv siner mvter sprach 
vnt ovch ce siner swester	da er si beide sach 
Vns ist chomen Sifrit	der helt vz nider Lant 
in hat min brvder Gvnther	her ce rine gesant 
er bringet vns div mære	wi ez vmb den kvnich ste 
nv svlt ir im erlovben	daz er ce hove ge [315a] 
er sagt div rehten mære	her von Islant 
noch was den edelen vrowen	michel sorge bechant 
si sprvngen nach ir wæte	do leiten si sich an 
si baten Sifride	hin ce hove gan 
Daz tet er willechlichen	want er si gerne sach 
Crhimhilt div edele	zv im gvetlichen sprach 
sit willechom her Sifrit	ritter lobelich 
wa ist min brvder Gvnther	der edel kvnich rich 
Von Prvnnhilde chrepfte	ich wæn wir in han verlorn 
owe mich armer mægde	daz ich ce der werlt ie wart geborn 
do sprah der ritter chvene	nv gebt mir boten prot 
ir vil schone vrowen	ir wæinet ane not 
Ich liez in wol gesvnden	daz tvn ich iv bechant 
si habent mich iv beide	mit den mæren her gesant 
iv enbivtet holden dienest	er vnt div wine sin 
mit vrivntlicher liebe	vil edeliv chvenegin 
Nv lazet iwer weinen	si wellent shiere chomen 
si het in manigen citen	so liebez mære niht vernomen 
mit snewizzen geren	ir ovgen wolgetan 
wishete si nach trehin	danchen si began 
Dem boten dirre mære	div ir waren chomen 
do was ir michel trvren	vnt ir weinen benomen 
si bat den boten sitzen	des was er vil bereit 
do sprach div minnechliche	mir wære niht celeit 
Ob ich dem boten miete	solde gebin min golt 
dar zv sit ir ce riche	ich wil iv immer wesin holt 
op ich nv eine hete	sprach er drizech lant 
so enpfienge ich doh gerne	gab vz iwerr hant 
Do sprach div <tvgentriche>	nv sol ez sin getan 
si hiez den chamærær	nach der boten miete gan 
vier vnt zweinzech povge	mit gesteine gvt 
di gap si im ce miete	so stvnt des heldes mvt 
Er woldes niht behalden	er gab iz sa cehant 
ir næhestim ingesinde	di er ce kemnaten vant 
ir mvter bot ir dienest	in vil gvetlichen an 
ich sol iv sagen mære	sprach der chvne man 
Wes ivch bitet Gvnther	so er chvmt an den Rin 
ob ir daz vrowe leistet	er welliv immer wæge sin 
di sinen richen geste	des hort ich in gern 
daz ir di wol enpfahet	vnd svlt in des gewern 
Daz ir gegin im ritet	fver Wormez an den sant 
des sit ir von dem chvenege	mit rehten triwen gemant 
do sprach div minnechliche	des bin ich vil bereit 
swaz [315b] ich im chan gedienen	daz ist im vnverseit 
Mit vrivntlichen triwen	so sol ez sin getan 
do merte sich ir varwe	di si vor liebe gewan 
ez en wart nie bote enpfangen	deheines fvrsten baz 
getorste si in chvessen	div vrowe tæte daz 
Wi rehte minnechlich	er von den vrowen shiet 
do taten Bvrgende	als in Sifrit geriet 
Sindolt vnt Hvnolt	vnt Rvnolt der degen 
vil grozer vm mvze	mvsen si do pflegen 
Rihten daz gesidele	vor Wormez vf den sant 
des chvniges shapfere	man mit arbeiten vant 
Ortwin vnt Gere	dine wolden daz niht lan 
si sanden nach den frivnden	allenthalben dan 
Si chvndeten in di <hohzit>	div da solde sin 
da cierten sich engegene	div vil shonen magdin 
der palas vnt di wende	daz was vber al 
gecieret gegen den gesten	der Gvntheres sal 
Der wart vil wol becimert	dvrch manegen vremden man 
disiv vil starche hohzit	div hvp sich vil vrolichen an 
do ritten allenthalben	di wæge dvrch daz lant 
der drier chvnege mage	di hete man besant 
Daz si den solden warten	di in da wolden chomen 
da wart vzer valde	vil richer wæte genomen 
do sagete man div mære	daz man riten sach 
di Prvnnhilde vrivnde	do hovp sich vngemach 
Von des volches crepfte	in Bvrgenden lant 
hey waz man chvener dægene	da ce beiden siten vant 
do sprach div shone Crimhilt	ir miniv magedin 
di an dem antpfange	mit mir wellen sin 
Di svchen vz den chisten	div aller besten chleit 
so wirt vns von den gesten	lob vnt ere geseit 
do chomen ovch di rechen	di hiezen tragen dar 
di herlichen sætele	von rotem golde gar 
Di vrowen solden riten	ce Wormez an den rin 
bezzer pferht gereite	div chvnden niender sin 
hey waz da lihtes goldes	von den moeren shein 
in lvhte von den zovmen	vil manich edel stein 
Di gvldinen shaemel	ob liehem pfelle gvt 
di braht man den vrowen	si waren vrolich gemvt 
vffe dem hove waren	div vrowen pferht bereit 
den ædeln ivnchvrowen	als ich iv han geseit 
Div smalen fvr bvge	sach man di moeren tragen 
von den besten siden	da von iv [316a] iemen chvnde gesagen 
sehs vnt ahzech vrowen	sach man da fver gan 
di gebende trvogen	zv Crimhilde dan 
Chomen di vil schone	vnt trvgen lihtiv kleit 
da chom ovch gecieret	manich wætlichiv meit 
fvmpfcech vnt viere	von Bvergvnde lant 
ez waren ovch di hohsten	di man da inder vant 
Di sach man da valvahse	vnder liehten porten gan 
des ê der chvnich gerte	daz wart mit vlize getan 
si trvgen richen pfellel	di besten di man vant 
vor den vremden recken	so manich gvt gewant 
Daz ir genvege shone	ce rehte wol gezam 
er wære in swachem mvte	der ir deheiner wære gram 
von zobel vnt von harme	vil man da chleider vant 
da wart vil wol gecieret	manich arm vnt hant 
Mit povgen ob den siden	di si da solden tragen 
iv en chvnde diz vlizen	ce ende niemen gesagen 
vil manigen gvertel spæhen	rich vnt lanch 
vber liehtiv chleider	vil manich hant do swanch 
Vf edel roche ferrans	von pfelle vz <Arabi> 
den ædelen ivnchvrowen	was vil hoher frevden bi 
ez wart in fvor gespenge	manich shoniv meit 
genæt vil minnechliche	ez moeht ir wesin leit 
Der ir vil liehtiv varwe	niht lvhte gegen der wat 
so shones <ingesindes>	nv niht chvnges chvnne hat 
do di vil minnechlichen	<nv> trvgen ir gewant 
di si da fvoren solden	di chomen dar cehant 
Der hochmveten recken	was ein vil michel crapft 
man trvch ovch dar mit shilden	vil manich esshinen <schapft> 

ANDERTHalp des rines	sach man mit manigen sharn 
den chvnich mit sinen gesten	zv dem stade varn 
ovch sah man da bi zovme	leiten manige meit 
di si enpfahen solden	di waren alle bereit 
Do di von Islande	cen sehffen chomen dan 
vnt ovch von Nibelvngen	di Sifrides man 
si gahent zv dem lande	vmmvezech wart ir hant 
da man des chvniges vrivnde	des stades anderthalben vant 
Nv hoeret <ovh> disiv mære	von der chvnegin 
Vten di richen	wi si div magedin 
frvmte von der bvrge	dar si do selbe reit 
da gewan ein ander chvnde	vil manich riter vnt meit [316b] 
Der herzoge Gere	Crimhilt zvomte dan 
niwar fver daz bvrgetor	Sifrit der chvene man 
der mvst ir fverbaz dienen	si was ein shone chint 
des wart im wol gelonet	von der ivnch vrowen sint 
Ortwin der chvne	bi vrov Vten reit 
vil gesellechlichen	manich riter vnd meit 
ce so grozem antpfange	des wir wol mvegen iehen 
wart nie so vil der vrowen	bi ein ander gesæhen 
Vil manich bvhvrt richer	wart da getriben 
von helden <loblichen>	niht wol daz wære beliben 
vor Crimhilt <der> vil shonen	zv den schiffen dan 
do hvp <man> von den moren	<manige> vrowen wolgetan 
Der chvnich was chomen veber	vnt manich werder gast 
hei waz starcher sheffte	vor den vrowen brast 
man hort da hvrtechlichen	von schilden manigen stoz 
hey waz richer pvkelen	vor gedrange lvt er doz 
Di vil minnechlichen	stvnden an der habe 
Gvnther mit sinen gesten	gie von den shiffen abe 
er fvrte prvnhilden	selb an siner hant 
da lvhte wider ein ander	vil lieht stein vnt gewant 
Mit vil grozen zvehten	vrov Crimhilt do gie 
do si vrovn Prvnhilden	von ir gesinde enpfie 
man sach da shapel rvcken	mit liehten henden da 
si sich chvsten beide	daz wart dvrch zvht getan 
Do sprach gezogenliche	Crimhilt daz mægedin 
ir svlt zv disen landen	vns willechomen sin 
mir vnt miner mvter	vnt allen di wir han 
der getriwen frivnde	do wart nigen getan 
Di vrowen sich beviengen	mit armen dike hie 
so minnechlich enpfahen	gehorte man noch nie 
so di vrowen bæide	der brvete taten chvnt 
vrov vote vnt ir tohter	di chvsten dicke ir sovzen mvnt 
Do frov Prvnnhilt	vol chom vf den sant 
si wart vil minnechlichen	genomen bi der hant 
von wætlichen recken	manich wip wol getan 
man sach di schonen mægede	vor vrovn Prvnnhilde stan 
E daz ir grvz er gienge	daz was ein lange stvnt 
ia wart da gechvsset	manich rose varwer mvnt 
noch stvnden bi ein ander	di <chvniges> tohter rich 
daz liebte an ce sæhene	<vil> manigem recken lobelich 
Do spæhten mit den ovgen	di ê horten iehen 
daz si also shones	niht mer hæten [317a] gesæhn 
so di vrowen beide	des iach man ane lvge 
ovch chos man an ir libe	da dehæiner slahte trvge 
Di vrowen spæhen chvnden	vnt minnechlichen lip 
di lobten dvrch ir shoene	daz Gvntheres wip 
do sprachen da di wisen	di hæten iz baz gesæhen 
man moehte Crimhilden	vor vrovn Prvnnhilden iehen 
Wider ein ander <wol> giengen	magt vnt wip 
man sach da vol gecieret	<vil> manigen shonen lip 
da stvnden siden hvetten	vnd manech rich gcelt 
der was gar erfvellet	vor Wormez daz velt 
Vor des chvneges magen	wart dringen da getan 
do hiez man Prvnnhilde	vnt Criemhilde gan 
vnt mit in alle di vrowen	da man schate vant 
da brahten si di dægene	vzer bvrgvnden lant 
Nv waren ovch di geste	ce rosse alle chomen 
vil manich richiv tiost	dvrch shilt wart genomen 
daz velt begonde stivben	sam ob al daz lant 
mit lovge wær er brvnnen	da wrden helde wol bechant 
Des da di recken pflagen	daz sach da manich meit 
mich dvnchet daz her Sifrit	mit sinen dægen reit 
vil manige wider chære	fver di hvetten dan 
er fvrt der Nibelvnge	tvsent wætlicher man 
Do chom von Tronege Hagene	als im der wirt geriet 
den bvohvrt minnechliche	do der helt geshiet 
daz si vngestovbet liezzen	div vil schonen chint 
des wart do von den gesten	gevolget gvetliche sint 
Do sprach der herre Gernot	div ros lazet stan 
vnz ez beginne <chivelen>	so svl wir ane van 
dienen shonen wiben	fvr den palas wit 
so der chvenich welle riten	daz ir vil bereite sit 
Do der bvhvrt was cer gangen	veber al daz velt 
do giengen chverzewilen	vnder manich gecelt 
di ritter zv den vrowen	vf hoher vrevden wan 
da vertriben si di stvnde	vnz si wolden riten dan 
Vor abendes nahen	do div svnne nider gie 
vnt ez begonde chvolen	niht langer man daz lie 
sich hvop gegen der bverge	manich man vnt wip 
mit ovgen wart getrivtet	vil maniger shonen vrowen lip 
Da wart von gvten helden	vil chleider [317b] ab geriten 
von den hochgemveten	nach des landes siten 
vnze fvr den palas	der chvnich nider stvnt 
da wart gedient den vrowen	so helde hochgemvete tvnt 
Do wrden ovch geshæiden	di richen chvnegin 
vrov v^te vnt ir tohter	di giengen beide hin 
mit ir ingesinde	in ein vil witez gadem 
do horte man allenthalben	ce vrevden grozen chradem 
Gerihtet wart daz gesidele	der chvnich wolde gan 
ce tisshe mit den gesten	do sach man bi im stan 
di shonen Prvnnhilde	crone si do trvch 
in des chveneges lande	ia was si rich genvch 
Vil manich her gesidele	mit gvten tavelen bereit 
von spise wart gesezet	als vns ist geseit 
des si da haben solden	wi wenech des gebrast 
do sach man bi dem chvnege	vil manigen herlichen gast 
Des wirtes chamerære	in becken von golde rot 
daz wazer fvr trvogen	des wære lvcel not 
ob iv daz iemen sagte	daz man diente baz 
ce fvrsten hochgecite	ich wolte niht gelovben daz 
E daz der vogt von rine	wazer do genam 
do tet der herre Sifrit	als im do gezam 
er mant in siner triwe	wes er im ver iach 
ê daz er Prvnnhilt	da heime in Islande sach 
Er sprach ir svlt gedenchen	des mir swor iwer hant 
swenne vrov Prvnnhilt	choeme in diz lant 
ir gæbet mir iwer swester	wa sint di eide chomen 
ich han an iwer reise	michel arbeit genomen 
Do sprach der chvnich cem gaste	ir habet mich reht er mant 
iane sol niht meinæide	werden des min hant 
ich wil iz iv fvegen	so ich aller beste chan 
do hiez man Criemhilde	ce hove fver den chvnich gan 
Mit ir vil schonen mægden	si chomen fver den sal 
do spranch von einer stiege	Giselher ce tal 
nv hæizet wider wenden	disiv magedin 
niwan min swester eine	sol bi dem chvnege sin 
Do braht man Criemhilde	da man den chvnich vant 
do stvnden ritter edele	von maniges fversten lant 
in dem sal witen	man hiez si stille stan 
do was div vrov Prvnnhilt	wol hin vnz an den tissch gegan [318a] 
Do sprach der kvnich Gvnther	swester vil gemeit 
dvrch dine selbe tvgende	lose minen eit 
ich swor dir einen recken	vnt wirdet der din man 
so hastv minen willen	mit vil grozen triwen getan 
Do sprach div maget vil edele	vil lieber brvder min 
ir svlt mich niht pflægen	ia wil ich immer sin 
swi ir mir gebietet	daz sol sin getan 
ich wil in loben gerne	den ir mir herre gebet ce man 
Von lieber ovgen blicke	wart Sifrit varwe rot 
ce dienste sich der recke	vron Criemhilde bot 
man hiez si zv ein ander	an einen rinch do gan 
man vragte ob si gerne næme	den vil vætlichen man 
In magtlichen zvehten	shamte si sich ein teil 
iedoch was gelvcke	vnt Sifrit vil geil 
daz si in niht versprechen	wolde al da cehant 
ovch lobte si ce wibe	der edel chvenich von Niderlant 
Do er si gelobte	vnt ovch in div meit 
gvetlich vmbevahen	was da vil bereit 
von Sifrides armen	daz minnechliche chint 
von helden wart gechvesset	div shone Crimhilt sint 
<Sich> teilte daz gesinde	also daz geshah 
an daz gegensiedele	man Sifride sah 
mit Criemhilde sitcen	dar diente manich man 
man sach di Niebelvnge	mit samt Sifride gan 
Der chvnich was gesezen	vnt Brvennhilt div meit 
do sah si Criemhilde	done wart nie so leit 
bi Sifride sitzen	weinen si began 
ir vielen heize træhene	vber liehtiv wange dan 
Do sprach der wirt des landes	vil liebiv vrowe min 
war vmbe lat ir trveben	vil liehter ovgen shin 
ir mvget ivch vrevn balde	iv ist vndertan 
min lant vnt mine bvrge	vnt manich wætlicher man 
Ich mach wol balde wæinen	sprach div shoniv meit 
vmb dine svester	ist mir von hercen leit 
di sihe ich nahen sitzen	dem eigenholden din 
daz mvz ich imer weinen	sol si also verdærbet sin 
Do sprach der chvnich Gvnther	ir mvegt wol stille dagen 
ich wil iv zandern ziten	disiv mære sagen 
war vmb ich mine swester	Sifride han gegæben 
ia mach si mit dem recken	immer vrolichen læben 
Si sprach mich iamert immer	ir shone vnt ovch ir zvht 
wess ich war ich mohte	ich hæte gerne flvht 
daz ich <iv> nimmer [318b] wolde	geligen nahen bi 
irn saget mir wa von Criemhilt	<div> Sifrides wine si 
Do sprach der chvnich edele	ich tvn iz iv wol bechant 
er hat <als> wol bverge	als ich vnt witiv lant 
daz wizet sicherliche	er ist ein chvnich rich 
dar vmb gan ich <im> ce minnen	di schonen magt lobelich 
Swaz ir der chvnich sagete	si hete trveben mvt 
do gahte von den rossen	vil manich ritter gvt 
ir bvhvrt wart so herte	daz al div bvrch erdoz 
den wirt bisinen gesten	vil <harte> sere verdroz 
Er dahte er læge sanpfer	der schonen vrowen bi 
do was er des gedingen	niht gar in hercen vri 
im mvse von ir schvlden	liebes vil geshæhen 
er begonde vrivntlichen	an vrovn Prvnhilde sæhen 
Ir ritterschapf di geste	bat man abe lan 
der chvnich mit sinem wibe	ce bette wolde gan 
vor des sales stigen	gesamenten si sich sit 
Criemhilt vnt Prvnnhilt	noch was iz an ir beider nit 
Do chom ir ingesinde	dine svmten sich des niht 
ir richen chamærære	brahten in div lieht 
sich teilten do di recken	der zweir chvnige man 
do sach man vil der dægene	<danne> mit Sifride gan 
Di herren chomen beide	da si solden ligen 
do gedaht ietslicher	mit minnen an gesigen 
den minnechlichen vrowen	daz sempftet in den mvt 
Sifride chverzewile	div wart vil grozliche gvt 
Do der herre Sifrit	bi Criemhilde lach 
vnt er so minnechliche	der ivnchvrowen pflach 
mit sinen edelen minnen	si wart im so sin lip 
er næme fvr si eine	niht tvsent andriv wip 
Ich sag iv niht mere	wi er der vrowen pflach 
nv horet disiv mære	wi Gvnther gelach 
bi vrovn Prvnnhilde	der ciere dægen 
er hæte dicke sampfter	bi andern wiben gelægen 
Daz volch was im entwichen	vrowen vnt man 
do wart div chemenate	vil balde zv getan 
er wande er solde trivten	ir vil minnechlichen lip 
ia was iz noch vnnahen	ê si wrde sin wip 
In sabenwizem hemede	si an daz bette gie 
do daht der ritter edele	nv han iz alliz hie 
des ich ie da <gert>	in allen minen tagen 
si mvst im von ir shoene	von grozen schvlden wol behagen 
Div lieht begonde bergen	des edeln chvniges hant 
do gie der dægen chvene	da [319a] er di vrowen vant 
er leite sich ir nahen	sin vrevde div was groz 
di vil minnechlichen	der helt mit armen vmbesloz 
Minnechlich trivten	des chvnd er vil began 
ob in div edele vrowe	hete lazzen daz getan 
do zvrnde si so sere	daz in gemvete daz 
er wande vinden frivnde	do vant er vintlichen haz 
Si sprach ritter edele	ir svlt iz lazen stan 
des ir da habet gedingen	ian mag es niht ergan 
ich wil noch magt beliben	ir svlt wol merchen daz 
vnz ich div mær erfinde	do wart ir Gvnther gahaz 
Do rang er nach ir minne	vnt cerfvrt ir div chleit 
do greif nach einem gvrtel	div herlichiv meit 
daz was ein starcher porte	den si vmb ir siten trvch 
do tet si dem chvnige	grozer leide genvch 
Di fvoze vnt ovch di hende	si im cesamne bant 
si truoch in ceinem nagel	vnt hiench in an di want 
do er si slaffes irrite	di minne si im verbot 
ia het er von ir creffte	vil nach gewnnen den tot 
Do begond er vlegen	der meister wande sin 
nv loeset min gebende	vil edliv chvnegin 
ine trwe iv doch shoniv vrowe	nimmer an gesigen 
vnt sol ovch harte selten	iv so nahe mer geligen 
Sine rvchte wi im wære	want si vil sanfte lach 
dort mvst er allez hangen	di naht vnz an den tach 
vnz der liehte morgen	dvrh div venster shein 
ob er ie crapft gewnne	div was an sinem libe chlein 
Nv sagt mir her Gvnther	ist iv daz iht leit 
ob ivch gebvnden fvnden	sprach div shone meit 
di iwern chamerære	von einer vrowen hant 
do sprach der ritter edele	daz wrd iv vebele bewant 
Ovch het ihes wenich ere	sprach der snelle man 
dvrch iwer selber tvgende	nv lat mich zv iv gan 
sit daz iv mine <minne>	sint also starche leit 
ich sol mit minen henden	nimmer rveren iwer chleit 
Do losete si in balde	vnt do sin vf verlie 
wider daz bette	er zv der vrowen gie 
er leite sich so verre	daz er ir schone wat 
dar nach vil selten rvrte	des wold ovch si do haben rat 
Do chom ovch ir gesinde	di brahten in niwiv chleit 
der was in an den morgen	harte vil bereit 
swi wol man da gebarte [319b] trvrech was genvch 
der herre von dem lande	swi er des tages crhone trvch 
Nach siten der si pflagen	vnt man dvrch reht begie 
Gvnther vnt Prvnnhilt	niht langer daz en lie 
si giengen zv dem mvnster	da man di messe sanch 
dar chom ovch her Sifrit	sich hvp da grozlich gedranch 
Nach chvnechlichen eren	was in dar bereit 
swaz si da haben solden	ir chrone vnt ovch ir chleit 
do wrden si gewihet	do daz was getan 
do sach man si alle viere	vnder chrone vrolichen stan 
Vil ivnger swert <degen> da namen	sehs hvndert oder baz 
den chvnegin al ceden eren	ir svlt wol wizzen daz 
sich hvp vil michel vrevde	in der Bvrgende lant 
man horte da scheffte hellen	an der swertdægene <hant> 
Do sazen in den venstern	div schonen mægedin 
si sahen vor in livhten	vil maniges schildes schin 
do het sich gescheiden	der chvnich von sinen man 
swes iemen ander pflæge	man sah den chvnich trvrende gan 
Im vnt Sifride	vngelich stvnt der mvt 
wol wesse waz im wære	der edel ritter gvt 
do giench er zv dem chvnige	vragen er began 
wi ist iv hint gelvngen	daz svlt ir mich nv wizen lan 
Do sprach der wirt ce dem gaste	ich han laster vnt shaden 
want ich han den vbeln tivel	heim ce hvse geladen 
do <ich> si wande minnen	vil sere si mich bant 
si trvoch mich ceinem nagele	vnt hie mich hohe an di want 
Da hie ich angestliche	di naht vnz an den tach 
ê daz si mich embvnde	wi samfte si do lach 
daz sol dir vrivntliche	<vf> genade sin gechleit 
do sprach der starche Sifrit	ez ist mir werliche leit 
Des bringe ich dich wol innen	vnt lezestv iz ane nit 
ich shaffe daz si hintz	so nahe bi dir gelit 
daz sie dich ir minne	gesvmet nimmer mer 
der rede was do Gvnther	nach sinen arbeiten her 
Do sprach der herre Sifrit	dv maht wol genesen 
ich wene vns vngeliche	hinat si gewesen 
mir ist din swester Crimhilt	lieber danne der lip 
ez mvz div vrowe Prvnnhilt	noch hinat werden din wip [320a] 
Er sprach ich chvm noch hinte	ce der chemenaten din 
also tovgenlichen	in der tarnkappen min 
daz sich miner liste	mach niemen wol versten 
so la di chamerære	vz zv ir herberge gen 
So lessche ich den chinden	div lieht an der hant 
daz ich si dar inne	da bi si dir bechant 
daz ich dir gerne diene	so twinge ich dir din wip 
daz dv si hinte minnest	oder ich verlivse minen lip 
Ane daz dv iht trvetest	sprach der chvnich do 
di mine lieben vrowen	anders pin iches vro 
so tv ir swaz dv wellest	vnt næmest ir den lip 
daz sold ich wol verchiesen	si ist ein vreislichez wip 
Daz nim ich <so> sprach Sifrit	vf di triwe min 
daz ich ir niht en minne	div shone swester din 
div ist mir vor allen	di ich <noch> ie gesach 
vil wol gelovbte der chvenich Gvnther	daz Sifrit gesprach 
Da was von kvrcewile	vrevde vnt not 
bvhvrt vnt shallen	allez man verbot 
da di vrowen solden	gegen dem sale gan 
do hiezen di kamerære	di livte von dem wege stan 
Von rossen vnt von livten	gervmet wart der hoff 
der vrowen ietsliche	di fvrt ein bissoff 
do si vor den chvnegen	ce tissche solden gan 
in volgete an daz gesidele	vil manich wætlicher man 
Der chvnich in gvtem wane	do vrolichen saz 
daz im gelobte Sifrit	wol daht er ane daz 
der eine tach in dvhte	wol drizech tage lanch 
an siner vrowen minne	stvnt aller sin gedanch 
Er erbeite chvme	daz man von tisshe gie 
di schonen Prvnnhilde	man do chomen lie 
vnt ovch vrovn Crimhilde	bede an ir <gemach> 
hey waz man sneller dægne	vor den chvnegen sach 
Sifrit der herre	vil minnechlichen saz 
bi sinem wibe	mit vrevden ane haz 
si trvte sine hende	mit ir vil wizzer hant 
vnze er ir vor den ovgen	sine wesse wenne ver swant 
Do si mit im spilte	vnt sis niht mer ensach 
zv sinem gesinde	div chveneginne sprach 
mich hat des michel wnder	wa der chvnich si bechomen 
wer hat im di sinen hende	vz den minen genomen 
Di rede si lie beliben	do was er hin gegan 
da er vil chamerære	mit den liehten vant stan 
div begond er lehssen	den kinden an der hant 
daz er wære Sifrit [320b]	 daz was Gvnther bechant 
Wol wesse er waz er wolde	do hiez er dannen gan 
mægede vnt vrowen	do daz was getan 
der riche chvnech selbe	do besloz di tver 
vil starcher rigel zwene	warf er snelle darfver 
Div lieht verbarch er schiere	vnder di bette wat 
eines spils begonde	des was do niht rat 
Sifrit der vil starche	vnt ovch div vil schoniv meit 
daz was dem chvnige Gvnther	beidiv lip vnt leit 
Sifrit der leit sich nahen	der ivnchvrowen bi 
si sprach nv lat iz Gvnther	als liep als ich iv si 
daz ir iht arbeite	lidet alsam e 
sit getet div vrowe	dem chvnen Sifride we 
Do hal er sine stimme	daz er niht ensprah 
Gvnther wol horte	swi er sin <niht> ensah 
daz heimlicher dinge	von in da niht geschach 
si heten an dem bette	vil harte chleinen gemach 
Er gebarte sam ez wære	Gvnther der chvnich rich 
er vmbsloz mit armen	di magt lobelich 
si warf in vz dem bette	da bi vf eine banch 
daz im sin hovbt lvte	vf einem schamel erclanch 
Wider vf mit crepffen	spranch der chvne man 
er wold iz baz versvchen	do er des began 
daz er si wolde twingen	dar vmbe wart im vil we 
solech wer von deheiner vrowen	div wæne immer mer erge 
Do er niht wold erwinden	div maget vf do spranch 
iren svlt mir niht cerfveren	min hemde so blanch 
ir sit vil vngefvege	daz sol iv werden leit 
des bringe ich ivch wol innen	sprach div wætlichiv meit 
Si besloz mit armen	den tiwerlichen <dægen> 
do wold si in gebvnden	alsam den chvnich legen 
daz si an dem bette	mohte haben gemach 
daz er ir di wat cerfvrte	div vrowe iz grozlichen rach 
Waz half sin groziv sterche	vnt ovch sin groziv crapft 
si erceigete dem degene	<ir> libes meisterschapft 
si trvch in mit gewalte	daz mvs et also sin 
vnt drvcht in gevoge	zwisschen di want vnd ein schrin 
Owe daht der recke	sol ich nv minen lip 
von einer magt verliesen	so mvgen elliv wip 
her nach immer mere	tragen gelffen mvt 
gegen ir manne	div ez svs nimmer getvt [321a] 
Der chvnich ez wol horte	er angestete vmb den man 
Sifrit zvrnte sere	shamen er sich began 
mit vngefvoger crepfte	sazt er sich wider 
er versvchtez angestiliche	an vrovn Prvnnhilde sider 
Den chvnich ez dvhte lange	ê er si betwanch 
si drvcht im sine hende	daz vz den nageln sprach 
daz plvt im von ir crepfte	daz was dem helde leit 
sit braht er an <ein> lovgen	di vil herlichen meit 
ir vngefveges willen	des si e da iach 
der kvnich iz allez horte	swi er niht ensprach 
er druchtes an daz <bette>	daz si vil lvte schre 
ir taten sine crepfte	harte grozlichen we 
Do greif si hinz ir siten	da si den porten vant 
vnt wolt in han gebvnden	do wert ez so sin hant 
daz ir div lid ercrachten	vnt ovch al der lip 
des wart der strit gescheiden	do wart si Gvntheres wip 
Si sprach chvnich edele	dv solt mich læben lan 
ez wirt vil wol versvenet	swaz ich dir han getan 
<ichen> gewer mich nimmer mære	der ædelen minne din 
ich han daz wol erfvnden	daz dv chanst vrowen meister sin 
Sifrit stvnt dannen	ligen lie er di meit 
sam er von im ziehen wolde	vil gar siniv chleit 
er zoch ir ab ir hende	ein gvldin vingerlin 
daz si des nie wart innen	div edle chvnegin 
Dar zv nam er ir gvrtel	daz was ein porte gvt 
ine weiz ob er daz tæte	dvrh sinen hohen mvt 
er gab iz sinem wibe	daz wart im sider leit 
do lagen bi ein ander	Gvnther vnt div schoniv meit 
Er pflach ir minnechlichen	als im daz gezam 
do mvst si verchiesen	ir zorn vnt ovch ir sham 
von siner heimliche	si wart ein lvocel bleich 
hey waz ir von der minne	ir grozen crepffte entweich 
Done was ovch si niht stærcher	dann ein ander wip 
er trvte minnechliche	den ir vil shonen lip 
ob siz versvchte mære	waz chvnde daz vervan 
daz het ir allez Gvnther	mit sinen minnen getan 
Wi rehte minnechliche	si do bi im lach 
mit vrivntlicher liebe	vnz an den liehten tach 
nv was der herre Sifrit	wider vz gegan 
da er wol wart entpfangen	von einer vrowen wolgetan 
Er vnderstvnt ir vrage	der si hæte gedaht 
er hal si sit vil lange	daz er ir hæte braht 
vnz daz si vnder chrone	in sinem lande gie [321b] 
swaz er ir gæben solde	wi lvcel erz beliben lie 
Der wirt wart an dem morgen	verrer baz gemvt 
danne er da vor wære	des wart div vrevde gvt 
in allem sinem lande	von manigem edlem man 
di er ce hvse ladete	den wart vil dieneste getan 
Div hohzit do wærte	vnz an den viercehenden tach 
daz in al der wile	nie der shal gelach 
von aller hende vrevden	der iemen solde pflægen 
do wart des chvneges choste	vil harte hohe gewægen 
Des edelen wirtes mage	als ez der chvenich gebot 
den gaben dvrch sin ere	chleider vnt golt vil rot 
ross vnt dar zv silber	vil manigem vremdem man 
di da gabe gerten	di shieden vrolichen dan 
Sifrit der herre	vzer Niderlant 
mit tvsent sinen mannen	alliz ir gewant 
daz si ce Rine brahten	wart alliz hin gegæben 
vnt ovch div ross mit sætelen	si chvnden herliche leben 
<E> daz man di riche gabe	alle da verswanch 
di wider ce lande wolden	di dvhte des ce lanch 
ezen wart nie geste	mære baz gepflægen 
so endete sich div hohzit	daz wolde Gvnther der dægen 

<Do> di geste waren	alle dan gevarn 
sprach ce sinem gesinde	Sigemvndes barn 
wir svln vns ovch bereiten	hæim in miniv lant 
liep was ez sinem wibe	do ez div vrowe reht ervant 
Si sprach zv z ir manne	wenne svl wir varn 
daz ich so harte gahe	daz heiz ich wol bewarn 
mir svln ê mine brveder	teilen mit div lant 
leit was ez Sifride	do erz an Criemhild ervant 
Di fvrsten zv zim giengen	vnt sprachen alle dri 
nv wizet daz her Sifrit	daz iv immer si 
mit triwen vnser dienest	bereit reht vnz an den tot 
do neig er den dægenen	do man imz so gvtlich erbot 
Wir svln ovch mit iv teilen	sprach Giselher daz chint 
lant vnt bvrge	di vnser eigen sint 
vnd swaz der witen riche	ist vns vndertan 
der svlt ir teil vil gvten	mit <samt> Criemhilde han 
Svn der Sigemvndes	zv den fvrsten sprach 
do er der herren willen	gehorte vnd sach 
got laz iv iwer erbe	immer sælich sin 
vnt ovch di lvete dar inne	ia getvt div liebe wine min 
des teiles wol ce rate	den ir ir woldet ge [322a] ben 
da si sol tragen chrone	vnt sol ich daz gelæben 
si mvz werden richer	danne iemen lebendiger si 
<swaz> ir svs gebietet	des pin ich iv dienestlichen bi 
Do sprach div vrowe Criemhilt	habt ir der erbe rat 
vmb Bvrgende dægene	so liht ez niht enstat 
si mvg ein chvnich gerne	fvren in sin lant 
ia sol si mit mir teilen	miner <liben> brvoder hant 
Do sprach der herre Gernot	nv nim dir swen dv wil 
di gerne mit dir ritent	der vindestv hi vil 
von drizech hvndert rechen	wir geben dir tvsent man 
di sin <din> heimgesinde	Criemhilt do senden began 
Nach Hagene von Tronege	vnd ovch nach Ortwin 
ob di vnt ovch ir mage	Criemhilde wolden sin 
do gewan dar vmbe Hagene	ein zornlichez leben 
er sprach iane mach vns Gvnther	ce werlde niemen gegeben 
Ander iwer gesinde	di lat iv volgen mite 
want ir doch wol bechennet	der Tronegære site 
wir mveezen bi den chvnigen	hiren hove bestan 
wir svln in langer dienen	den wir al her gevolget han 
Daz liezen si beliben	do bereiten si sich dan 
ir edel ingesinde	vrov Criemhilt zv zir gewan 
zw vnt drizech meide	vnt fvmpfhvndert man 
Eckewart der grave	der volgete Sifride dan 
Vrlovp si alle namen	beidiv ritter vnt chneht 
mægede vnd vrowen	daz was michel reht 
gescheiden chvssende	wrden si cehant 
si rvmten vroelichen	des kvnech Gvntheres lant 
Do beleiten si ir mage	vil verre vf den wegen 
man hiez in allenthalben	ir nahtsælde lægen 
swa si se gerne namen	al dvrch der chvnige lant 
do wrden botten balde	Sigemvnde dan gesant 
daz er daz wizen solde	vnt ovch Sigelint 
daz sin svn chomen wolde	vnd ovch vrovn Voten chint 
Criemhilt div vil schone	von Wormez vber Rin 
done chvnden in div mære	nimmer lieber gesin 
So wol mich sprach do Sigmvnt	daz ich gelæbet han 
daz Criemhilt div vil schone	sol hie gechronet gan 
des mvozen wol getiwert	sin al div erbe min 
min svn der edel Sifrit	sol hie selbe chvenech sin 
Do gap div edele Sigelint	vil manigen [322b] samit rot 
silber vnt golt vil swære	daz was ir bottenbrot 
si vrevte sich der mære	div si do vernam 
sich chleidete ir ingesinde	mit vlize als in do wol gezam 
Man sagete wer da chome	mit im in daz lant 
do hiezen si gesidele	rihten sa cehant 
dar zv er gecrhonet	vor vrivnden solde gan 
do ritten im engegene	des chvnich Sigemvndes man 
Ist iemen baz enpfangen	daz ist mir vmbechant 
danne di helde mære	in Sigemvndes lant 
Sigelint div schone	Criemhilt engegene reit 
mit maniger vrowen schonen	ir volgeten ritter gemeit 
in einer tageweide	da man di geste sach 
di chvnden vnt di vremden	liden vngemach 
vnz daz si chomen	ceiner bvrge wit 
div was gezeizen Santen	da si chrone trvgen sit 
Mit lachendem mvnde	Sigelint vnt Sigmvnt 
chvsten Criemhilt	dvrch liebe ce maniger stvnt 
vnt ovch Sifrit	in was ir leit benomen 
allez ir gesinde was in groze willechomen 
Man bat di geste <bringen>	fvr Sigmvndes sal 
di schonen ivnchvrowen	di hvp man da ce tal 
nider von den moeren	da was vil manich man 
do man den schonen vrowen	mit <vlize> dienen began 
Swi groz ir hohzit	bi dem Rine was bechant 
noch gap man den helden	hie vil bezer gewant 
denne si getrvgen	noch bi allen ir tagen 
man mohte michel wnder	von ir richeite sagen 
Do si in ir hohen eren	sazen vnd heten genvch 
waz golt varwer geren	ir ingesinde trvch 
perln vnd edel gesteine	verwieret wol dar in 
svs pflach ir vlizechlichen	Sigelint div edel chvenegin 
Do sprach vor sinen vrivnden	der herre Sigemvnt 
den Sifrides magen	tvn ich allen chvnt 
er sol vor disen recken	di mine chrone tragen 
div mære horten gerne	di von Niderlande sagen 
Er bevalch im sin gerihte	crone vnd ovch daz lant 
sit was er ir aller meister	di er ce rehte vant 
vnt dar er riten solde	daz wart also getan 
daz man sere vorhte	der shonen Crimhilden man 
In disen grozen eren	lebet er daz ist war 
vnd rihte vnder chrone	vnz an daz cehende iar 
daz div vil schone vrowe	einen svn gewan 
daz was des chvneges magen	nach ir willen ergan [323a] 
Den ilte man do tovffen	vnd gap im einen namen 
Gvnther nach sinem oheim	des en dorft er sich niht schamen 
geriet er nach den magen	daz wær im wol ergan 
do zoh man in mit vlize	daz was von shvlden getan 
In den selben ziten	starp vrov Sigelint 
do het den gewalt mit alle	der edeln Vote chint 
der so richen vrowen	ob landen wol gezam 
daz chlagten do genvge	<do> si der tot von in genam 
Nv het ovch dort bi Rine	so wir horen sagen 
bi Gvnther dem richen	eienen svn getragen 
Prvnnhilt div schoene	in Bvergvnden lant 
dvrch des heldes liebe	wart er Sifrit genant 
Wi rehte vlizechlichen	sin man hveten hiez 
Gvnther der edele	im magezogen liez 
di ez wol chvnden ziehen	ce einem biderbem man 
hey waz im vngelveche	sit der vrivnde an gewan 
Mære zallen ziten	der wart vil geseit 
wi rehte lobelichen	di recken vil gemeit 
lebten zallen stvnden	in Sigemvndes lant 
alsam tet ovch Gvnther	mit sinen magen vzer chant 
Daz lant cen Nibelvngen	Sifride diente hie 
richer siner mage	wart noch deheiner nie 
vnt ovch Nibelvnges recken	vnt ir beder gvt 
des trvch der vil chvene	deste hoehern mvt 
Hort den aller meisten	den helt ie gewan 
ane di es ê pflagen	hæte nv der chvene man 
den e vor einem berge	mit siner hende erstreit 
dar vmbe slvch er ce tode	vil manigen ritter gemeit 
Er heten wnsh der eren	vnt wære des niht geshehen 
so mvese man <von> schvlden	dem edeln rechen iehen 
daz <er> wære ein der beste	der vf oerss ie gasaz 
man vorhte sine sterche	vnt tet vil pilliche daz 

<Nv> gedaht ovch alle cite	daz Gvnthers wip 
wi treit et also hohe	vrov Crhiemhilt den lip 
nv ist doch vnser eigen	Sifrit ir man 
er hat vns nv vil lange	lvecel dienste getan 
Diz trvch si in ir hercen	vnt wart ovch wol verdeit 
daz si ir vremede waren	daz was ir harte leit 
daz man ir so selten diente	von Sifrides lant 
wa von daz were	<daz> hete si gerne bechant 
Si versvchtez an dem chvenige	ob iz mohte geschehen 
daz si Criemhilde	solde noch gesehen 
si <reitez> hæinliche	des si da hete [323b] mvt 
do dvhte den herren div rede mæzlichen gvt 
Wi moehte wir si bringen	sprach der chvenech rich 
her zv diesm lande	daz wære vnmvegelich 
si sitzen vns ce verre	ine getar sis niht gebitten 
des antwrte im vrov Prvnnhilt	in einen listigen siten 
swi hohe riche wære	deheines chveniges man 
swaz im gebvete sin herre	daz sold er doch niht lan 
des ersmielte Gvnther	do si daz gesprach 
ern iahes im niht ce dienste	swi diche er Sifride sach 
Si sprach vil lieber herre	dvrch den willen min 
so hilf mir daz Sifrit	vnt ovch div swester din 
chvmen zv disem lande	daz wir si hie gesehen 
sone chvnde mir zware	nimmer lieber geshæhen 
Diner swester zvehte	vnt ir wol gezogener mvt 
swenne ich dar an gedenche	wi sampfte mir daz tvt 
wi wir ensamt sazen	do ich erste wart din wip 
si mach mit eren minnen	des chvenen Sifrides lip 
Si gertes also lange	vnz daz der chvenich sprach 
nv wizet daz ich geste	so gerne nie gesach 
ir mveget mich sampfte vlegen	ich wil di boten min 
nach in beiden senden	daz si vns chomen an den Rin 
Do sprach div chveneginne	so svlt ir mir sagen 
wenne ir si welt besenden	oder in welhen tagen 
vnser lieben vrivnde	svln chomen in daz lant 
di ir dar wellet senden	di lat mir werden bechant 
Daz tvn ich sprach der fvrste	drizech miner man 
wil ich dar lazen riten	di hiez er fver sich gan 
bi den enbot er mære	in daz Sifrides lant 
ce liebe gap in Prvnnhilt	vil harte herlich gewant 
Do sprach der chvenich Gvnther	ir recken svlt von mir sagen 
al dz ich dar enbiete svlt ir niht verdagen 
dem starchem Sifride	vnt ovch der swester min 
daz in endarf ce der werlde	niemen holder gesin 
Vnde pittet daz si beide	zv vns chomen an den Rin 
daz welle ich vnt min vrowe	immer dienende sin 
vor disen svnewenden	sol er vnd sine man 
sehen hie vil manigen	der im vil grozer eren gan 
Dem chvnige Sigemvnde	saget <den> dienest min 
daz ich vnd <di> mine [324a]	 im immer wæge sin 
vnd saget ovch miner swester	daz si niht laze daz 
sine rite zv zir vrivnden	ir zam ni hohgeciten baz 
Prvnnhilt vnt Vte	vnt swaz man da vrowen vant 
di enbvten alle ir dienest	in Sifrides lant 
den minnechlichen vrowen	vnt manigem chvenem man 
mit chveneges vrivnde rate	di boten hvben sich dan 
Si fvren reisliche	ir pferht vnd ir gewant 
daz was in chomen allen	do rvmten si daz lant 
in zogete wol ir verte	dar si <da> wolden varn 
der chvenich hiez mit geleite	di boten vlizechliche bewarn 
Si chomen in drin wochen	geriten in daz lant 
ce Nibelvnges bverge	daz waren si gesant 
ce Norwæge in der marche	da fvnden si degen 
div ross den boten waren	vil mvede von den langen wegen 
Sifride vnd Criemhilt	wart beiden do geseit 
daz ritter dar chomen waren	di trvgen solhiv chleit 
sam man cen Bvergende	do der site pflach 
si spranch von einem bette	dar an si rwende lach 
Do bat si cenem venster	eine magt gan 
div sach den chvenen Gêrên	an dem hove stan 
in vnt di gesellen	di waren dar gesant 
gegen ir herceleide	wi liebiv mære si bevant 
Si sprach zv dem chvenige	nv seht ir wa si stent 
<di> mit dem starchen Gêrên	vff dem hove gent 
di vns min brvder Gvnther	sendet nider den Rin 
do sprach der starche Sifrit	di svln vns willechomen sin 
Allez daz gesinde lief da man si sach 
ir ietslich besvnder	vil gvetliche sprach 
daz beste daz si chvnden	ce boten do 
Sigemvnt der herre	der was ir chvmpfte harte vro 
Do wart geherberget	Gere vnt sine man 
div ross hiez man behalten	di boten giengen dan 
da der herre Sifrit	bi Criemhilde saz 
in was ce hove erlovbet	da von so taten si daz 
Der wirt mit sinem wibe	stvnt vf sa cehant 
wol wart enpfangen Gêrê	von Pvrgvnden lant 
mit sinen hergesellen	die Gvntheres man 
Geren den vil richen	bat man an den sædel gan 
Erlovbet vns di botschapft	ê daz wir sitzen gen 
vns wægemveden geste	lat vns di wile sten 
wir sveln iv sagen mære	waz iv enboten hat 
Gvnther vnd Prvenhilt	ir dinch vil hohenliche stat [324b] 
vnt ovch waz vrov Vote	iwer mvter her enbot 
Giselher der ivnge	vnt ovch her Gernot 
vnt iwer besten mage	di habent vns her gesant 
di enbietent iv ir dienest	vzer Gvntheres lant 
Nv lon in got sprach Sifrit	ich getrwe in harte wol 
triwen vnt gvtes	also man vrivnden sol 
alsam tvt ovch ir swester	ir svlt vns mære sagen 
ob vnser lieben vrivnde	da heime iht hohes mvtes tragen 
Sit daz wir von in <shieden>	hat in iemen iht getan 
den minen choenemagen	daz svlt ir mich wizen lan 
daz wil in immer	mit triwen helfen tragen 
vnze daz ir viende	den minen dienest mvezen klagen 
Do sprach der margrave Gêrê	ein reche vil gvt 
si sint in allen tvgenden	so rehte hoh gemvt 
si ladent ivch ce Rine	ceiner hochgecit 
si sæhen ivch vil gerne	daz ir des ane zwifel sit 
Vnde pitent mine vrowen	si svl mit iv dar chvmen 
swenne daz der vient	ein ende habe genvmen 
vor disen svnewenden	so wolden si ivch sæhen 
do sprach der starche Sifrit	daz chvnde mvelich geschæhen 
Do sprach aber Gêrê	von Bvergvnden lant 
iwer mvter Vote	hat ivch gemant 
Gernot vnt Giselher	ir svlt in niht versagen 
daz ir in sit so verre	daz hoer ich tægeliche chlagen 
Prvennhilt min vrowe	vnt alle ir mægedin 
di vrevnt sich der mære	vnt ob iz mvege sin 
daz si ivch noch gesæhen	daz gæbe in hohen mvt 
do dvhten disiv mære	di shoenen Criemhilde gvt 
Gere was ir sippe	der wirt in sitzen hiez 
den gesten hiez er shenchen	niht langer man daz liez 
do was ovch chvmen Sigemvnt	da er di boten sach 
der herre vrivnthliche	zv den Bvergvnden sprach 
Sit willechomen ir rechen	ir Gvntheres man 
sit daz Criemhilt	ce wibe gewan 
Sifrit der min svn	man sold ivch dicker sæhen 
hie in disem lande	wolt ir <vns> vrivntschepfte iehen 
Si sprachen swenne er wolde	si solden gerne chomen 
in wart ir michel mvede	mit vrevden vil benomen 
di boten bat man sitzen	spise man in trvch 
do hiez do gæben Sifrit	sinen gesten genvch 
Si mvsen da beliben	bevollen niwn tage 
des heten endechlichen	di snellen ritter chlage 
daz si niht wider solden	riten in ir [325a] lant 
do het der chvnich Sifrit	nach sinen vrivnden gesant 
Er vragte waz si rieten	ov si solden sn den Rin 
ez hat nach mir gesendet	Gvnther der frivnt min 
er vnt sine mage	dvrch eine hochgecit 
nv choem ich im vil gerne	want daz sin lant ce verre lit 
Vnt bitten Criemhilde	daz si mit mir var 
nv ratet liebe vrivnde	wi sol ich chomen dar 
vnt sold ich herverten	dvrch si in drizech lant 
da mvesen dienen gerne	hin div Sifrides hant 
Do sprachen sine rechen	habt ir der reise mvt 
hin cer hohgecite	wir raten waz ir tvt 
ir svlt mit tvsent recken	riten an den Rin 
so mveget ir wol mit eren	da cen Bvrgvnden sin 
Do sprach von Niderlande	der herre Sigemvnt 
welt ir cer hochgecite	wan tvt ir mir daz chvnt 
ob iz iv niht versmahet	so rit ich mit iv dar 
ich fvere hvndert dægene	da mite mer ich iwer schar 
Vnd welt ir mit vns riten	vil lieber vater min 
sprach der chvene Sifrit	vil vro sol ich des sin 
iner tagen zwelven	so rvm ich miniv lant 
alle di es do gerten	den gap man ross vnt ovch gewant 
Do der chvenich edele	der reise hete mvt 
do hiez man wider riten	di snellen boten gvt 
den sinen choenemagen	enbot er an den Rin 
er wolde harte gerne da cir hochgeciten sin 
Sifrit vnt Criemhilt	also wir horen sagen 
so vil den boten gaben	daz iz niht mohten tragen 
ir moere heim ze lande	er was ein richer man 
ir starchen sovmære	<di> treip man vroeliche dan 
Ir volch chleidete Sifrit	vnt ovch Sigemvnt 
Eckewart der grave	der hiez an der stvnt 
vrowen chleider svchen	div besten div man vant 
oder iender chvnd erwærben	veber al Sifrides lant 
Di sætele zv den schilden	bereiten man began 
rittern vnt vrowen	di mit in solden dan 
den gap man swaz si wolden	daz in niht gebrast 
do braht er sinen vrivnden	vil manigen herlichen gast 
Den boten zogete sere	ce lande vf den wægen 
do chom cen Bvergvnden	Gere der dægen 
er wart vil wol empfangen	do erbeizten si ce tal 
von rossen vnt von moeren	fvr den Giselheres sal 
Di tvmmen vnt di wisen	giengen so man [325b] tvt 
vragen vmbe mære	do sprach der riter gvt 
swenne ich se sage dem chvenige	da horet si cehant 
er gi mit den gesellen	da er Gvntheren vant 
Der chvnich von grozer liebe	von dem sædele spranch 
daz si so balde chomen	des sagte er in do danch 
Prvennhilt div schoene	Gvnther cem boten sprach 
wi gehabt sich Sifrit	von dem mir liebes vil gesach 
Do sprach der chvene Gere	da wart er vrovden rot 
er vnt iwer swester	nie vrivnde baz enbot 
so getriwiv mære	deheiner slahte man 
als iv der herre Sifrit	vnd ovch sin vater hat getan 
Do sprach ce dem marchgraven	des edelen chvniges wip 
nv sagt mir chvmet vns Criemhilt	hat noch ir schoner lip 
behalten iht der zvehte	der si wol chvnde <pflægen> 
si chvmt iv sicherlichen	so sprach do Gere der dægen 
Vte bat do drate	di boten fver sich gen 
do mohte man ir vrage	harte wol versten 
daz si daz horte gerne	was Criemhilt noch gesvnt 
er sagete wi er si fvende	vnt daz si chome in chvrcer stvnt 
Ovch wart von in div gabe	ce hove niht verdeit 
di in gap her Sifrit	golt vnd ovch div chleit 
daz brahte man ce sehene	der drier chvenige man 
der ir vil grozen milte	wart in danchen getan 
Er mach sprach do Hagene	von im sampfte geben 
ern chvndez niht verswenden	vnt solder immer læben 
hort der Nibelvnge	beslozen hat sin hant 
hey solder <chvmen> iemer	in der Bvergonden lant 
Allez daz gesinde	vrevte sich dar zv 
daz si chomen solden	spate vnt vrv 
ia waren vil vmmvezech	der drier chvenege man 
vil manich <hergesidele>	man do rihten began 
Hvnolt der chvene	vnd Sindolt der dægen 
di heten vil vmmvoze di zit si mvsen pflægen 
trvhsæzen vnt shenchen	ce rihten manige banch 
des half in ovch her Ortwin	des sagete in Gvnther danch 
Rvmolt der chvchenmeister	wi wol er rihte sit 
di sinen vndertanen	vil manigen kezel wit 
hæven vnt pfannen	hey waz man der da vant 
do bereite man do spise	di da chomen in [326a] daz lant 

Alle ir vnmvze	di laze wir nv sin 
vnde sagen wi vrowe Criemhilt	vnt ovch ir magedin 
gegen Rine fvren	von Nibelvnge lant 
ni getrvgen moere	so manich riche gewant 
Vil der sovmschrine	man schiet zv den wægen 
do reit mit sinen vrivnden	Sifrit der dægen 
vnd ovch div chvneginne	dar si hæten vrevden wan 
sit wart ez in allen	ce grozem leide getan 
Da heime si do liezen	Sifrides chindelin 
vnt svn Criemhilde	daz mvs et also sin 
von ir hovereise	im erstvnt michel ser 
sin vater vnt sin mvter	gesach daz chindel nimmer mer 
Do reit ovch mit in dannen	der herre Sigemunt 
sold er rehte wizzen	wi ez nach der stvnt 
cer hogecite ergienge	er hete ir niht gesehen 
im chvnde ce lieben vrivnden	nimmer leider geschehen 
Di boten man fvr sande	di div mære sageten dar 
do reit ovch in engegen	mit wnnechlicher shar 
vil der <Voten> vrivnde	vnt der Gvntheres man 
der wirt gegen sinen gesten	vil sere sich vlizen began 
Er gie zv Prvnnhilt	da er <di> sitzen vant 
wi enpfie et ivch min swester	do ir chomet in min lant 
alsam sult ir enpfahen	daz Sifrides wip 
daz tvn ich von schvlden	gerne holt ist ir min lip 
Do sprach der kvenich riche	si chvment morgen vrv 
welt ir si enpfahen	da griffet balde zv 
daz wir in der bverge	niht erbiten hie 
mir chomen in <allen> wilen	so rehte liebe geste nie 
Ir mægede vnt ir vrowen	hiez do sa cehant 
<svchen> gvtev chleider	di besten di man vant 
di ir ingesinde vor gesten solden tragen 
daz taten si doch gerne	daz mach man lihte gesagen 
Ovch ilten in do dienen	di Gvntheres man 
alle sine rechen	der wirt zv sich gewan 
do reit div kveneginne	vil herliche dan 
da wart vil michel grvezen	die liebe geste getan 
Mit wi getanen vrevden	man di geste enpfie 
si dvhte daz vrov Crie [326b] mhilt	vrovn Prvnnhilde nie 
so rehte wol enpfienge	in Bvergvnde lant 
di si ê niht gesahen	den wart vil hoher mvot erchant 
Nv was ovch chomen Sifrit	mit den sinen man 
man sach di helde wenden	wider vnde dan 
des veldes allenthalben	mit vngefvegen scharn 
dringen vnd stovben	chvnde da niemen bewarn 
Do der wirt des landes	Sifride sach 
vnt ovch Sigemvnde	wi minnechlich er do sprach 
nv sit mir groze willechomen	vnt al di vrivnde min 
der iwer hovereise	svl wir hohgemvte sin 
Nv lon iv got sprach Sigemvnt	der ere gernde man 
sit daz ivch min svn Sifrit	ce vrivnde gewan 
do rieten mine sinne	daz ich ivch solde sæhen 
do sprach der chvnich Gvnther	mir ist liebe dar an geschehen 
Sifrit wart enpfangen	als im <da> wol gezam 
mit vil grozen eren	was im da niemen gram 
des half mit grozen zvehten	Giselher vnt Gernot 
ich wæne man ez gesten	noch nie so gvetlich erbot 
Do nahten zv ein ander	der zweir kvenege wip 
da wart vil satel lære	manich schoener vrowen lip 
wart von helde handen	erhaben vf daz gras 
di vrowen gerne dienten	waz der vmmvezegen was 
Do giengen zv ein ander	div minnechlichen wip 
des was in grozen vrevden	vil maniges ritters lip 
daz ir beider grvezen	so schone wart getan 
do sach man vil der rechen	bi ir ivnchvrowen stan 
Daz herliche gesinde	daz vie sich bi der hant 
in zvehte groze nigen	des man vil da vant 
vnd chvessen minnechlichen	von vrowen wolgetan 
daz was liep ce sæhene	Gvnthers vnd Sifrides man 
Sine bitten da niht langer	si ritten zv der stat 
der wirt daz sinen gesten	wol er ceigen bat 
daz man si gerne sæhe	in Bvrgvnden lant 
vil manigen pvneiz richen	man vor den ivnchvrowen vant 
Vzer Tronege Hagene	vnt ovch Ortwin 
da si gewaldech wæren	daz taten si wol schin 
swaz si gebieten wolden	daz torste man niht lan 
von in wart [327a] michel dienest	den lieben gesten getan 
Vil schilde hort man hellen	da ce dem pvergetor 
von stichen vnd von stoezen	lange habt der vor 
der wirt mit sinen gesten	ê si chomen drin 
ia giench in div stvnde	mit grozer chverzwile hin 
Fver den palas richen	mit vrowen si do ritten 
manegen pfellel spæhen	gvt vnd wol gesniten 
sach man vber sætel	den vrowen wolgetan 
allenthalben hangen	do chomen Gvntheres man 
<Di> geste hiez man fveren	balde an ir gemach 
vnder <wilen> blicken	man Prvnnhilde sach 
<an> vrovn Criemhilde	div schoene was genvch 
ir varwe gegen dem golde	den glanz vil herlichen trvch 
Allenthalben schallen	ce Wormez in der stat 
horte manz gesinde	Gvnther do bat 
Danchwarten sinen marshalch	daz ir solde pflegen 
do begond er daz gesinde	harte gvetliche legen 
Dar vze vnt ovch dar inne	spisen man si lie 
ia <wart> vremder geste	baz gepflegen nie 
alles des si gerten	des was man in bereit 
der chvenech der was so riche	daz da niemen niht wart verseit 
Man diente vrivntliche	vnd an allen haz 
der wirt do ce tissche	mit sinen gesten saz 
man bat Sifride sitzen	als er het ê getan 
do gi mit im ce sedele	vil manich wætlicher man 
Wol zwelf hvndert recken	an dem ringe sin 
da ce tissche sazen	Prvnnhilt div chvnegin 
gedaht daz eigenholde	niht richer chvnde wesin 
si was im noch so wæge	daz si in gerne lie genæsin 
An einem abende	da der chvenech saz 
vil der richen chleider	wart von wine naz 
da si schenchen solden	zv den tisschen gan 
da wart vil voller dienest	mit grozem vlize getan 
So man ce hohziten	lange hat gepflegen 
vrowen vnt mægde	dihiez man schone legen 
von swannen si dar chomen	der wirt in willen trvch 
mit gvtlichen eren	man gap in allen genvch 
Do div naht het ende	vnt der tach ershein 
vz den sovmshrinen	vil manich edel stein 
erlvht in gvter wæte	di rvorte vrowen hant 
do wart dar fver gesvchet	vil manich herlich gewant 
ê daz wol ertagete	do chomen fver den sal 
vil ritter vnde chnehte	do hvp sich aber der shal 
vor einer vrvemesse	di man dem [327b] chvenige sanch 
da ritten ivnge helde	daz sin der chvenech sagete danch 
Vil crepfteliche lvte	manich pvsv^n erdoz 
von trvmben vnt von floyten	wart der shal so groz 
daz Wormez div vil wite	dar nach lvt ershal 
di hohgemvten helde	ce rossen chomen veberal 
Do hvp sich in dem lande	vil harte hohe ein spil 
von manigem gvtem rechen	der sah man da vil 
den ir tvmbiv herce	gaben hohen mvt 
da sah man vnder shilde	vil manigen cieren ritter gvt 
In div venster sazen	div herlichiv wip 
vnd vil der schoenen mægede	gecieret was ir lip 
si sahen chverzewile	von manigem chvenem man 
der wirt mit sinen vrivnden	selbe riten began 
Svs vertriben si di wile	div dvhte niht lanch 
man horte da cem tvome	maniger gloken chlanch 
do chomen in di moere	di vrowen ritten dan 
den edelen chveneginnen	den volgete manech chvene man 
Si stvnden vor dem mvenster	nider vf daz gras 
Prvnnhilt ir gesten	dannoch vil wæge was 
si giengen vnder crone	in daz mvenster wit 
div liebe wart sit gesheiden	daz frvmte grozlicher nit 
Do si gehorten messe	si fvren wider dan 
mit vil manigen eren	man sach sider gan 
ce tissche vroliche	ir vrevde nie gelach 
da cer hohgecite	vnz an den einlefften tach 

Vor einer vespercite	hovp sich groz vngemach 
daz von manigem recken	vf dem hove geschach 
si pflagen ritterschepfte	dvrch chvercewile wan 
do lieffen dar dvrch schowen	vil manich wip vnde man 
Zesamene do gesazen	di kveneginne rich 
si gedahten zweir recken	di waren lobelich 
do sprach div schoene Criemhilt	ich han einen man 
daz elliv disiv riche	ce sinen handen solden stan 
Do sprach div vrov Prvnnhilt	wi chvnde daz gesin 
ob ander niemen lebte	wan sin vnde din 
di wile <lebt> Gvnther	so chvnd ez nimmer ergan 
Do sprach aber Criemhilt	nv sihestv wi er stat 
wi rehte herliche	er [328a] vor den recken gat 
alsam der liehte mane	vor den sternen tvt 
des mvz ich von schvlden	tragen vrolichen mvt 
Do sprach div vrov Prvnnhilt	swi wætlich si din man 
swi edele vnt swi shoene	so mvst tv vor im lan 
Gvnther den recken	den edeln brvder din 
der mvz vor allen chvenegen	daz wizest wærliche sin 
Do sprach do vrov Criemhilt	so tiwer ist wol min man 
daz ich in ane schvlde	niht gelobet han 
an vil manegen dingen	so ist sin ere groz 
gelovbestv des Prvenhilt	er ist wol Gvnthers genoz 
Iane solt dv mirz Criemhilt	ce arge niht verstan 
wand ich ane schvlde	di rede niht han getan 
ich horte si iehen beide	do iches aller erste sach 
vnd da des chveneges wiole	an minem libe geschach 
vnt da er mine minne	so ritterlich gewan 
da iach des selbe Sifrit	er wære skveneges man 
des han <ich> in fver eigen	sit iches in hoere iehen 
<dv> sprach div shone Criemhilt	so wære mir vebele geshæhen 
Wi heten so geworben	di edelen brvder min 
daz ich eigenmannes	wine solde sin 
des wil ich dich Prvnnhilt	vil frivntliche bitten 
daz dv di rede lazest	dvrch mich mit gvetlichen sitten 
Iane mach ir niht gelazen	sprach des chveneges wip 
zwiv sold ich verchiesen	so maniges ritters lip 
der vns mit dem degene	dienestlich ist vndertan 
Criemhilt div vil schone	vil sere zvernen began 
Dv mvst in verchiesen	daz er dir immer bi 
wone deheiner dienste	er ist tiwerr danne si 
Gvnther der min brvder	der vil edel man 
dv solt mich des erlazen	daz ich von dir vernomen han 
Vnde nimet mich immer wnder	sit er din eigen ist 
vnt daz vber vns beide so gewaltech bist 
daz er dir so lange	den cins versêzzen hat 
der diner vebermvete	sold ich von rehte haben rat 
Dv zivhest dich ce hohe	sprach des chveniges wip 
nv wil ich sæhen gerne	op man den dinen lip 
habe ce solhen eren	so man den minen tvt 
di vrowen wrden beide	vil sere zornech gemvt 
Do sprach div vrowe Criemhilt	daz mvz et nv geschæhen 
sit dv mines mannes [328b]	 fvr eigen hast veriehen 
nv mvezzen hivte chiesen	der beide chvenige man 
op ich vor chveniges wibe	cem mvnster tvrre gan 
Dv mvst da hivte schowen	daz ich pin edelvri 
vnt daz min man ist tiwerr danne der dine si 
da mit wil ich selbe	niht bescholten sin 
dv solt noch hinte chiesen	wi div eigene div din 
ce hove ge vor recken	in Bvergenden lant 
ich wil selbe tiwerr wesen	danne iemen habe bechant 
deheine chvneginne	div chron ie her getrvch 
do hvp sich vnder den vrowen	des grozen nides genvch 
Do sprach aber Prvnnhilt	wiltv niht eigen sin 
so mvstv dich scheiden	mit den vrowen din 
von minem ingesinde	da wir cem mvenster gan 
des antwrte Criemhilt	entriwen daz sol sin getan 
Nv chleidete ivch mine meide	sprach Sifrides wip 
ez mvz ane schande	beliben hie min lip 
ir svlt wol lazen schowen	vnd habt ir riche wat 
si mach sin gerne lovgen	des Prvennhilt veriehen hat 
Man moht in lihte raten	si svchten richiv chleit 
da wart vil wol gecieret	manich vrowe vnde meit 
do gi mit ir gesinde	des edelen chveniges wip 
do wart ovch wol gecieret	der schonen Criemhilden wi 
Mit drin vnd vierzech meiden	di brahte si an den Rin 
di trvgen liehte pfelle	geworht in Araby 
svs chomen zv dem mvenster	di meide wolgetan 
ir warten vor dem hvse	alle Sifrides man 
Di livte nam des wnder	wa von daz gesach 
daz man di chveneginne	also gescheiden sach 
daz si bi ein ander	niht giengen alsam ê 
da von wart manigem degene	sit vil sorchlichen we 
Hie stvnt vor dem mvenster	daz Gvntheres wip 
do hete chvrcewile	vil maniges ritters lip 
mit den schoenen vrowen	der si da namen war 
do chom div vrov Criemhilt	mit maniger herlichen schar 
Swaz chleider ie getrvgen	edeler ritter chint 
wider ir gesinde	daz was gar ein wint 
wi was so rich des gvtes	daz drizech kvenige wip 
ez mohten niht erzivgen	daz tæte Criemhilde lip 
Ob iemen wenshen solde	der chvnde niht gesagen 
daz man so richiv chleider	gesæhe ie mere tragen 
also da ce stvnden trvgen	ir meide wolgetan 
wan ce leide Prvennhilde [329a] ez hete Criemhilt verlan 
Zesamne si do chomen	vor dem mvenster wit 
ez tet div hvsvrowe	dvrch einen grozzen nit 
si hiez vil vebelliche	Criemhilde stille gan 
ia sol vor chveniges wibe	nimmer eigen div gegan 
Do sprach div schone Criemhilt	zornech was ir mvt 
chvndestv noch geswigen	daz wære dir gvt 
dv hast geshendet selbe	den dinen schoenen lip 
wi mohte mannes chebse	werden immer chveniges wip 
Wen hastv hie verchebset	sprach do des chveniges wip 
daz tvn ich sprach Criemhilt	den dinen schoenen lip 
den minnet erste Sifrit	der min vil lieber man 
iane was ez niht min brvder	der dir den magetvm an gewan 
War chomen dine sinne	ez was ein arger list 
zwiv lieze dv in minnen	sit er din eigen ist 
ich hoere dich sprach Criemhilt	an alle schvlde chlagen 
entriwen sprach do Prvenhilt	daz wil ich Gvnthere sagen 
Waz mach mir daz gewerren	din vebermvt dich hat betrogen 
dv hast mich ce dieneste	mit rede dich an gezogen 
daz wizze en rehten triwen	ez ist mir immer leit 
getriwer heinliche	sol ich dir wesen vmbereit 
Prvnnhilt do weinende	Criemhilt niht langer lie 
vor des chvniges wibe	inz mvenster si do gie 
mit ir ingesinde	da hvp sich grozer haz 
des wrden ir liehtiv ovgen	vil starche trveb vnd naz 
Swi vil man gote gediende	oder iemen da gesanch 
des dvhte Prvnnhilde	div wile gar ce lanch 
wand ir was vil trvebe	der lip vnd ovch der mvt 
des mvose sit engelten	manich helt chven vnd gvt 
Prvnnhilt gi mit ir vrowen	fver daz mvenster stan 
si gedahte mich mvz Criemhilt	mere horen lan 
des mich so lvte zihet	daz wortreze wip 
hat er siches gervemet	ez get an Sifrides lip 
Nv chom div edele Criemhilt	mit manigem chvenem man 
do sprach div vrowe Prvnnhilt	ir svlt noch stille stan 
ir iahet min ce chebesen	daz svlt ir mich lazen sehen 
mir ist von iwern sprvchen	daz wizzet leide geschehen 
Do sprach div vrowe Criemhilt	ir mohtet mich lazen gan 
ich erzivge ez mit dem golde	daz ich an der hende han [329b] 
daz brahte mir <min> vriedel	do er erste bi <mir> lach 
ni gelebte Prvnnhilt	deheinen leidern tach 
Si sprach diz golt vil edele	daz wart mir verstoln 
vnd ist mich harte lange	vil veble vor verholn 
ich chvmes an ein ende	wer mir ez hat genomen 
di vrowen <waren> beide	in groz vngemvete chomen 
Do sprach aber Criemhilt	ine wils niht wesen diep 
dv mohtes wol gedaht han	vnd were dir ere lip 
ich erzivgez mit dem gvertel	den ich hie vmbe han 
daz ich niht livge	ia wart min Sifrit din man 
Von Ninnive der siden	si den porten trvch 
mit edelem gesteine	ia was er gvt genvch 
do den gesach vorv Prvnnhilt	weinen si began 
<daz> mvse vreischen Gvnther	vnd alle Bvergvnden man 
Do sprach div chvneginne	heizet here gan 
den fvrsten vonme Rine	ich wil in hoeren lan 
wi mich hat gehoenet	siner swester lip 
si sagt hie offenliche	ich si Sifrides wip 
Der kvenich chom mit recken	weinen er do sach 
di sine trivttinne	wi gvetlich er sprach 
sagt mir liebiv vrowe	wer hat iv iht getan 
si sprach zv dem kvenige	ich mvz vnvroeliche stan 
Von allen minen eren mich div swester din 
gerne wolde scheiden	dir sol gechlaget sin 
si <iht> mich habe gechebset	Sifrit ir man 
do sprach der chvenech Gvnther	so hetes vebele getan 
Si treit hie minen gvrtel	den ich han verlorn 
vnd min golt daz rote	daz ich ie wart geborn 
daz riwet mich vil sere	dvne beredest chvenich mich 
der vil grozen schande	daz diene ich chvenech <immer> vmbe dich 
Do sprach der chvenich Gvnther	er sol her fver gan 
vnd hat er sis gervemet	daz sol er hoeren lan 
oder sin mvz lovgen	der helt von Niderlant 
den Criemhilde vriedel	den hiez man bringen sa cehant 
Do der herre Sifrit	di vngemveten sach 
ern wesse niht der mære	wi balde er do sprach 
waz weinent dise vrowen	daz het ich gerne erchant 
oder von welhen schvlden	mich der chvnich habe besant 
Do sprach der chvenich Gvnther	ia ist [330a] mir harte leit 
mir hat min vrowe Prvnnhilt	ein mære hie geseit 
dv habes dich des gervemet	daz dv ir schoenen lip 
aller erst habes geminnet	daz sagt Criemhilt din wip 
Do sprach der starche Sifrit	vnd hat si daz geseit 
ê daz ich erwinde	ez sol ir werden leit 
vnd wil dir daz enpfveren	vor allen dinen man 
mit minen hohen eiden	daz iches niht gesaget han 
Do sprach der chvnich von Rine	daz soltv lazen sehen 
den eit den dv da bivtest	vnt mach der hie geschehen 
aller valschen dinge	der wil ich dich ledich lan 
do hiez man zv dem ringe	 di stolzen bvrgvnden stan 
Sifrit der vil chvene	cem eide bot di hant 
do sprach der chvenich riche	mir ist so wol bechant 
iwer groz vnschvlde	ich wil iv ledich lan 
des ivch min swester zihet	daz ir des nine habt getan 
Do sprach aber Sifrit	genivzzet es min wip 
daz si hat <betrvebt>	den Prvennhilde lip 
daz ist mir sicherlichen	ane maze leit 
do sahen zv zeinander	di gvten ritter gemeit 
Man sol vrowen <ziehen>	sprach Sifrit der degen 
daz si vppechliche sprveche	lazen vnder wegen 
verbivtez dinem wibe	der minen tvn ich sam 
ir grozen vngefvge	ich mich wærliche sham 
Mit rede was gescheiden	manich schoene wip 
do trvret also sere	der Prvnnhilde lip 
daz ez varmen mvse	den Gvntheres man 
do chom von Tronege Hagene	zv siner vrowen gegan 
Er vragete waz ir wære	weinende er si vant 
do sagte si im div mære	er lobt ir sa cehant 
daz ez erarnen mvese	der Criemhilde man 
oder er wolde nimmer	dar vmbe vrolich gestan 
Zv der rede chom do	Ortwin vnt Gernot 
da di helde rieten	den Sifrides tot 
dar zv chom ovch Giselher	der edelen Vten chint 
do er ir rede gehorte	er sprach getriweliche sint 
Ir vil gvten recken	war vmbe tvt ir daz 
iane gediente Sifrit	nie alsolhen haz 
daz er dar vmbe solde	verliesen sinen lip 
ia ist es harte lihte	dar vmbe zvernent div wip 
Svln wir govche ziehen	sprach aber Hagene 
des habent vil lvecel ere	so [330b] gvte degene 
daz er sich hat gervemet	der lieben vrowen min 
dar vmbe wil ich sterben	ezen ge im an daz leben sin 
Do sprach der chvenich selbe	ern hat vns niht getan 
niwan gvt vnd ere	man sol in lebn lan 
waz tovch ob ich dem recken	nv wære gæhaz 
er was ie getriwe	vnd tet wil willechliche daz 
Do sprach von <Metzen>	der degen Ortwin 
iane mach in niht gehelffen	div groze sterche sin 
erlovbet mirz min herre	ich getv im leit 
do heten im di helde	ane schvlde widerseit 
Sin gevolgete niemen	niwan daz Hagen 
geriet in allen citen	Gvnther dem degene 
ob Sifride niht enlebte	wo wrde im vndertan 
vil der chvenege lande	der helt des trvren began 
Do liezen siz beliben	spiln man do sach 
hey waz man starcher scheffte	vor dem mvnster brach 
vor Sifrides wibe	al zv dem sale dan 
do waren in vmmvte	alle Gvntheres man 
Der chvenich sprach lat beliben	den mortlichen zorn 
er ist vns ce sælden	vnt ce eren geborn 
ovch ist so grimme starch	der wndern chvne man 
ob er sin innen werde	so torste in niemen bestan 
Nein er sprach do Hagene	ir mvget wol stille dagen 
ich getrwez heinliche	also wol an getragen 
daz Prvnnhilde weinen	sol im wesen leit 
ia sol im von Hagenen	immer wesen widerseit 
Do sprach der chvenich Gvnther	wi mach daz ergan 
des antwrte Hagene	ich wilz ivch horen lan 
wir heizen botten	zv zvns in diz lant 
widersagen offenliche	di hie nimen sin bechant 
So ieht ir vor den gesten	daz ir vnd iwer man 
wellet herverten	also daz ist getan 
so lobt er iv dar dienen	des vlivset er den lip 
so ervar ich vns div mære	ab des chvnen recken wip 
Der chvenich gevolgete vbele	Hagenen sinem man 
di starchen vntriwe	begonden tragen an 
ê iemen daz erfvnde	di ritter vz erchorn 
von zweier vrowen bagen	wart vil manich helt verlorn 

An dem vierdem morgen	zwen vnt drizech man 
sach man ce hove riten	daz wart do chvnt getan [331a] 
Gvnther dem vil richen	im wære widerseit 
von lvge erwohsen vrovn Criemhilde	div aller grozzesten leit 
Vrlovp si namen	daz si fvr solden gan 
vnd iahen daz siz wæren	Livdegeres man 
den ê hete betwngen	div Sifrides hant 
vnd in ce gisel brahte	in daz Gvntheres lant 
Di boten er do grvzte	vnd hiez si sitzen gan 
ir einer sprach dar vnder	herre lat vns stan 
vnze wir sagen mære	die iv enbotten sint 
ia habt ir ce <vinde>	daz wizzet maniger mvter chint 
Iv widersaget Livdegast	vnd Livdeger 
den ir da wilen tatet	div grozlichen ser 
di wellent zv ziv riten	mit her in diz lant 
der chvenich begonde zvrnen	do er div mære bevant 
Do hiez man di meinræten	zen herbergen varn 
wi mohte sich her Sifrit	do da vor bewarn 
er oder andr iemen	daz si da trvgen an 
daz wart sit in selben	ce grozem leide getan 
Der chvnich mit sinen vrivnden	rvonende gie 
Hagen von Tronege	in nie gerwen lie 
noch heten ez gescheiden	genvge skveniges man 
done wolt et Hagene	nie des tages ab gegan 
Eines tages si Sifriden	rwoende vant 
do begonde vragen	der helt von Niderlant 
wi gat so trvrechliche	der chvnich vnt sine man 
daz hilf ich im imer rechen	hat im iemen iht getan 
Do sprach der herre Gvnther	mir ist von schvlden leit 
Livdegast vnd Livdeter	di habent mir widerseit 
si wellent offenlichen	riten in min lant 
do sprach der degen chvne	daz sol div Sifrides hant 
nach allen iwern eren	mit vlize vnderstan 
ich getvn noch den dægenen	als ich han ê getan 
ich gelege in wehste	ir bverge vnd ovch ir lant 
ê daz ich erwinde	des sin min hovbet iwer pfant 
Ir vnt iwer recken	svlt hi heime bestan 
vnd lat mich zv <zin> riten	mit den di ich han 
daz ich iv gerne diene	daz laz ich ivch sehen 
von mir sol eweren vienden	daz wizzet leide geschehen 
So wol mich dirre mære	sprach der chvenich do 
als ob er ernstliche	der helffe wære vro 
mit valsche neig im tieffe	der vngetriwe man 
do sprach der herre Sifrit	ir svlt vil chleine sorge han [331b] 
Do schichten si di reise	mit den chnehten dan 
Sifride vnd den sinen	ce sehen was ez getan 
do hiez er sich bereiten	di von Niderlant 
di Sifrides recken	svchten stritechlich gewant 
Do sprach der starche Sifrit	min vater Sigemvnt 
ir svlt hi beliben	wir chomen in chvrcer stvnt 
git vns got gelveche	her wider an den Rin 
ir svlt bi dem chvnige	hie vil vroliche sin 
Div zeichen si an bvnden	also si wolden dan 
da waren genvge	di Gvntheres man 
dine wessen niht der mære	<da> von ez was geschehen 
man mohte groz gesinde	do bi Sifride sehen 
Ir helme vnd ovch ir prvenne	si bvnden vf di march 
sich bereite vome lande	vil manich ritter starch 
so gi von Tronege Hagene	da er Criemhilde vant 
vnt bat im geben vrlovp	si wolden rvmen daz lant 
Nv wol mich sprach do Criemhilt	daz ich ie gewan den man 
der minen lieben vrivnden	wol tar vor gestan 
also min herre Sifrit	tvt den vrivnden min 
des wil ich hohes mvtes	sprach div chveneginne sin 
Vil lieber vrivnt Hagene	gedenchet ane daz 
daz ich iv gerne diene	vnd noch nie wart gehaz 
des lazzet mich geniezen	an minem liebem man 
ern sol des niht engelten	hab ich Prvnnhilde iht getan 
Daz hat mich sit gerwoen	sprach daz edel wip 
ovch hat er dar vmbe	cerblwoen minen lip 
daz ich iz ie geredete	daz beswæret ir den mvt 
daz hat vil wol errochen	der helt chvne vnd gvt 
Er sprach ir wert versvenet	noch wol nach disen tagen 
Criemhilt min liebiv vrowe	ia svlt ir mir sagen 
wi ich iv mvge gedienen	an Sifride iwerm man 
daz tvn ich gerne vrowe	wand iches niemen baz engan 
Ich wære an alle sorge	sprach daz edel wip 
daz im iemen næme	in stvrme sinen lip 
ob er niht wolde volgen	siner vebermvt 
so wære im sicher	der degen chvne vnd gvt 
Vrowe sprach do Hagene	vnt habt ir des wan 
daz man in mvege [332a] versniden	ir svlt mich wizzen lan 
mit wi getanen listen	ich daz sol vndersten 
ich wil <im> ce hvte	immer riten vnd gen 
Si sprach dv bist min mach	vnd ich pin <der> din 
ich bevilhe dir mit triwen	den lieben wine min 
daz tv mir wol behvetest	den min holden man 
Si sprach min man ist chvene	vnt dar zv starch genvch 
do er den lintrachen	an dem berge slvch 
ia badete sich in dem plvote	der reche vil gemeit 
da von in sit in stvrmen	nie dehein waffen versneit 
Iedoch pin ich in sorgen	swenn er in strite stat 
vnd vil der gershvezze	von helden hande gat 
daz ich da verliese	den minen lieben man 
hey waz ich grozzer sorge	<diche> vmbe Sifriden han 
Ich meld iz vf genade	vil lieber <vrivnt> 
daz dv dine triwe	behaltest ane mir 
da man da mach verhowen	den minen lieben man 
daz laz ich dich hoeren	deist vf genade getan 
Do von des trachen wnden	volz daz heize blvt 
vnd sich dar inne badete	der chvene ritter gvt 
do viel im zwihssen di herte	ein lindenblat vil breit 
da mach man in versniden	des ist mir sorgen vil bereit 
Do sprach von Tronege Hagene	vf daz sin gewant 
næt ir im ein chleinez ceichen	da ist mir bi bechant 
wa ich in mvege behevten	so wir in stvrme stan 
si wanden helt do vristen	ez was vf sinen tot getan 
Si sprach mit chleinen siden	næ ich vf sin gewant 
ein tovgenlichez crvece	da sol helt din hant 
den minen man behivten	so ez an di herte gat 
swenn er in den stvermen	vor sinen vienden stat 
Daz tvn ich sprach do Hagene	vil liebiv vrowe min 
do wand ovch des div vrowe	ez sol im vrvme sin 
do was da mit verraten	der Criemhilde man 
vrlovp nam do Hagene	do gie er vroeliche dan 
Des chveneges ingesinde	was alliz samt gemvt 
ich wæne immer recke	mer deheiner tvt 
so grozer meinræte	so da von im ergie 
do sich an sine triwe	Criemhilt div chveneginne lie 
Des andern morgens mit tvsent siner [332b] man 
reit der herre Sifrit	vil vroelichen dan 
er wand er solde rechen	der siner vrivnde leit 
Hagen im reit so nahen	daz er geschowete div chleit 
Als er gesach daz pilde	do schiet er tovgen dan 
di sageten ander mære	zwene siner man 
mit vride solde beliben	daz Gvntheres lant 
vnd si hete Livdger	zv dem chvenige gesant 
Wi vngerne Sifrit	do hin wider reit 
ern het etewaz errochen	siner vrivnde leit 
wand in vil chvm erwanden	di Gvntheres man 
do reit er zv dem kvenige	der wirt im danchen began 
Nv lon iv got des willen	vrivnt Sifrit 
daz ir so willechliche	tvt des ich ivch bit 
daz sol ich immer dienen	als ich von rehte sol 
vor allen minen vrivnden	so getrwe ich iv wol 
Nv wir der herverte	ledich worden sin 
so wil ich iagen riten	bern vnd swin 
hin cem Waschemwalde	als ich vil dike han getan 
daz het geraten Hagene	der vil vngetriwe man 
Allen minen gesten	sol man daz sagen 
daz wir vil vrv riten	di wellen mit mir iagen 
daz si sich bereiten	di aber hie bestan 
hovhssen mit den vrowen	daz si mir liebe getan 
Do sprach der herre Sifrit	mit herlichem site 
swenne ir iagen ritet	da wil ich gerne mite 
so svlt ir mir lihen	einen svcheman 
vnd etelichen bracken	so wil ich riten in den tan 
Welt ir niht nemen einen	sprach der kvenich cehant 
ich lih iv welt ir viere	den vil wol ist bechant 
der walt vnde ovch <di> stige	da div tier hine gant 
die ivch niht fverwise	cen herbergen riten lant 
Do reit zv sinem wibe	der recke vil gemeit 
schiere hete Hagene	dem kvenige geseit 
wir gewinnen wol	den tiwerlichen degen 
svs getaner vntriwe	solde niemer man gepflegen 

Gventher vnd Hagene	di recken vil balt 
lobten mit intrwen	ein pirsen in den walt 
mit ir scharffen geren	si wolden iagen swin 
bern vnd wisende	waz moehte chvners gesin 
Da mit reit ovch Sifrit	in herlichem site 
maniger hande spise	fvrte man in mite 
zeinem chlaten brvnnen	verlos er sit den lip [333a] 
daz het geraten Prvnnhilt	des kvnich Gvntheres wip 
Do gie der degen chvne	da er Crimhilde <vant> 
do was nv vf gesovmet	sin edel pirsgewant 
sin vnd siner gesellen	si wolden vber Rin 
done dorfte Criemhilde	nimmer leider gesin 
Di sine trivttinne	chvst er an den mvnt 
got laze mich dich vrowe	gesehen noch gesvnt 
vnd mich div dinen ovgen	mit holden magen din 
soltv chvercewilen	ine mach hie heime niht gesin 
Do gedahtes an div mære	sine torster niht gesagen 
div si da Hagenen sagete	do begonde klagen 
div edel chveneginne	daz si ie gewan den lip 
do weinete ane mazze	des herren Sifrides wip 
Si sprach zv dem recken	lat iwer iagen sin 
mir trovmte hinat	wi zwei wildiv swin 
iageten veber heide	da wrden blvomen rot 
daz ich so sere weine	des get mir wærliche not 
Ich fverhte harte sere	ettelichen rat 
ob man der deheinem	missedienet hat 
di vns gefvgen chvennen	vientlichen haz 
belibet lieber herre	mit rehten triwen rat ich daz 
Er sprach min trivtinne	ich chvm in chvrcen tagen 
ine weiz hie niht der livte	di mir iht hazzes tragen 
alle dine mage	sint mir gemeine holt 
ovch han ich an den degenen	hie niht anders versolt 
Neina herre Sifrit	ia fverht ich dinen val 
mir trovmte hinte leide	wi ob dir ce tal 
vielen zwene berge	ine gesach dich nimmer me 
wil dv von mir scheiden	daz tvt mir an dem hercen we 
Er vmbvie mit handen	daz tvgentriche wip 
mit minnechlichem chvessen	trvt er ir schonen lip 
mit vrlovbe er dannen	shiet in chvrcer stvnt 
sine gesach in leider	dar nach nimmer mer gesvnt 
Do ritten si von dannen	in einen tieffen walt 
dvrch chvrcewile willen	vil manich ritter balt 
volgeten Gvnthere	vnd sinen man 
Gêr vnd Giselher	di waren da heime bestan 
Geladen vil der rosse	chom vor in veber den Rin 
di den iagetgesellen	brot vnd win 
daz vleihs mit den visschen	vnd manigen andern rat 
den ein chvnich so riche	vil harte pillichen hat 
Si hiezen herbergen	fver den grvnen walt 
gegen des waldes ablovffe	di stolcen ieger balt 
da si da iagen solden	vf einen wert vil breit 
da was ovch chomen Sifrit	daz [333b] wart dem chvenege geseit 
Von den iagtgesellen	wrden do gar bestan 
div warte in allen enden	do sprach der chvene man 
Sifrit der vil starche	wer sol vns in den walt 
wisen nach dem wilde	ir helde chvne vnd balt 
Welle wir vns scheiden	sprach do Hagene 
ê daz wir beginnen	hie ce iagene 
da bi wir mvegen bechennen	ich vnd di herren min 
wer di besten iegere	an dirre waltreise sin 
Livte vnd gehvende	svln wir teilen gar 
so cher ietslicher	swar er gerne var 
swer danne iage daz beste	des sol er haben danch 
do wart der ieger biten	bi ein ander niht ce lanch 
Do sprach der herre Sifrit	ich han der hvnde rat 
niwan einen bracken	der so genozzen hat 
daz er di verte erchenne	der tiere dvrch den tan 
wir chomen wol ce iegede	sprach der Criemhilde man 
Do nam ein alter iegere	einen gvten spverhvnt 
er brahte den herren	in einer chvrcer stvnt 
da si vil tieren fvnden	swaz der von lægere stvnt 
di eriagten di gesellen	als noch gvte ieger tvnt 
Swaz ir der bracke erspranchte	di slvch mit siner hant 
Sifrit der vil chvene	der helt von Niderlant 
sin ros lieff so sere	daz ir im niht entran 
den lop vor in allen	er an dem iegde gewan 
Er was in allen dingen	biderbe genvch 
tier was daz erste	daz er ce tode slvch 
ein vil starchez <halp>	mit der sinen hant 
dar nach er vil schiere	einen vngefvegen lewen vant 
Do den der bracke erspranchte	den shoz er mit dem bogen 
eine starche strale	het er dar in gezogen 
der lev lief nach dem shvzze	wan drier sprvenge lanch 
di sinen iagtgesellen	di sagten Sifride danch 
Dar nach slvch er shiere	einen wisent vnd einen elch 
starcher vower viere	vnd einen grimmen shælch 
sin ross in trvch so balde	daz ir im niht entran 
hirzze oder hinden	chvnde im wenich engan 
Einen eber grozen	den vant der spverhvnt 
als er begvnde vliehen	do chom an der stvnt 
des selben geiedes meister	er bestvnt in vf der sla 
daz swin vil zornechlichen	lief an den helt san 
Do slvch in mit dem swerte	der Criemhil [334a] de man 
ezen het ein ander ieger	so samfte niht getan 
do er in het ervellet	man vie der spverhvnt 
do wart sin iaget daz riche	wol den Bvergvnden chvnt 
Do sprachen sin iegere	mvegez mit fvege wesen 
so lat vns her Sifrit	der tier ein teil genesen 
ir tvt vns hivte lære	den berch vnd ovch den walt 
des begonde smielen	der degen chvene vnde balt 
Do hortens allenthalben	lvdem vnd doz 
von livte vnd ovch von hvnden	was der schal so groz 
daz in da von antwrte	der berch vnd ovch der tan 
vier vnt zweinzech rvore	di ieger heten ver lan 
Do mvsen vil der tiere	vliesen da daz leben 
do wanden si daz fvegen	daz man in solde geben 
den pris von dem geiede	des chvnde niht geschæhen 
do der starche Sifrit	wart cer fiwerstat gesæhen 
Daz iagt was ergangen	vnd ovch niht gar 
di cer fiwerstete wolden	di brahten mit in dar 
vil maniger tier hvete	vnd wildes genvch 
hey waz man des cer chvchen	des chvneges ingesinde trvch 
Do hiez der chvenich chvenden	den iegern vz erchorn 
daz er wold enbizzen	do wart vil lvote ein horn 
zeiner stvnt geblasen	da mit in wart erchant 
daz man den fvrsten edele	da cen herbergen vant 
Do sprach ein Sifrides iægere	herre ich han vernomen 
von eines hornes dvzze	daz wir nv svln chomen 
zv den herbergen	antwrten ich des wil 
do wart nach den gesellen	gevraget blasende vil 
Do sprach der herre Sifrit	nv rvome ovch wir den tan 
sin ross trvch in ebene	si ilten mit im dan 
si er spranchten mit ir shalle	ein tier vil griwelich 
daz <was> ein ber wilde	do sprach der degen hinder sich 
Ich wil vns hergesellen	gvter chvercewile wern 
wir svlt den bracken lazen	ia sih ich einen bern 
der sol mit vns hinnen	zen herbergen varn 
ern vliehe danne vil sere	ern chan siches nimmer bewarn 
Der bracke wart verlazen	der bere spranchte von dan 
do wold in erriten	der Criemhilde man 
er chom in ein gewelle	done chondes niwet wesen 
<daz> starche tier do wande	vor dem iægere genesen [334b] 
Do spranch von sinem rosse	der stolze ritter gvt 
er begonde nach lovffen	daz tier was vmbehvt 
ezen chonde im niht entrinnen	do viench er iz cehant 
an aller slahte wnden	der helt ez schiere gebant 
Crazcen vnd bizen	chvnde ez niht den man 
er band ez zvme satele	vf saz der snelle san 
er braht iz an di fiwerstat	dvrch sinen hohen mvt 
ceiner chvrzewile	der recke chvene vnd gvt 
Wi rehte herliche	er cen herbergen reit 
sin ger was vil michel	starch vnde breit 
im hiench ein zier waffen	hin nider an den sporn 
von vil rotem golde	fvrt der herre ein shone horn 
Von bezzerm prischewæte	gehort ich nie gesagen 
einen rok von swarcem pfellel	den sach man in tragen 
vnd eine hvt von zobele	div riche was genvch 
hey waz er richer porten	an sinem chochære trvch 
Von einem pantel	was dar vber gezogen 
ein hvt dvrch di sveze	ovch fvrt er einen bogen 
den man mit antwerche	mvse ziehen dan 
der in spannen solde	ern het ez selbe getan 
Von einer lvdemes hvte	was allez sin gewant 
von hovbet vnz an daz ende	gestrevt <man> dar vffe vant 
vz der liehten rivhe	vil manich goldes zein 
ce beiden sinen siten	dem chvnem iegermeister schein 
Do fvrt er Palmvngen	ein ziere waffen breit 
daz was also scherpfe	daz ez nie vermeit 
swa man ez slvch vf helme	sin ecke waren gvt 
der herliche iæger	was hohe gemvt 
Sit daz ich iv div mære	gar bescheiden sol 
im was sin edel chocher	vil gvter strale vol 
von gvldinen tvellen	div sahs wol hende breit 
ez mvse vil balde sterben	swaz er da mit versneit 
Do reit der ritter edele	vil weidenliche dan 
in sahen <dort> chomen her	di Gvntheres man 
si lieffen im engegen	vnd enpfiengen im daz march 
do fvrt er bi dem satel	einen bern groz vn starch 
Als er gestvnt von rosse	do lost er im div bant 
von fvoze vnd ovch von mvnde	do erlvote da cehant 
vil groze daz gehvende	swaz des den bern sach 
daz tier ce walde wolde	di livte heten vngemach 
Der ber von dem schalle	dvrch di chvochen geriet 
hey waz er chvchenknehte	von dem fiwer schiet 
vil <chezzel> wart gerve [335a] ret	cefveret manich brant 
hey waz man gvter spise	in der asschen ligen <vant> 
Do sprvngem von dem sedele	di herren vnd ir man 
der ber begonde zvernen	der chvenich der hiez do lan 
allez daz gehvende	daz an den seilen lach 
vnd wæriz wol verendet	si heten vrolichen tach 
Mit bogen vnd mit spiezen	niht langer man daz lie 
do lieffen dar di snellen	da der ber gie 
da was so vil der <hvnde>	daz da niemen shoz 
von des livtes schalle	daz gebirge allez erdoz 
Der ber begonde vliehen	von den hvnden dan 
im chvnde niht gevolgen	wan Criemhilde man 
der erlief in mit dem swerte	ce tode er in do slvch 
hin wider zv dem fiwere	den ber man do sider trvch 
Do sprachen di daz sahen	er wære ein creftech man 
di stolzen iagetgesellen	hiez man cen tisschen gan 
vf einem shoenem anger	saz ir da genvch 
hey waz man richer spise	den edeln iegeren do trvch 
Di <shenchen> chomen seine	di tragen solden win 
ezen chvnde baz gedienet	den helden nimmer sin 
heten si dar vnder	niht so valschen mvt 
so wæren wol di recken	vor allen schanden behvt 
Do sprach der herre Sifrit	wnder mich des hat 
sit man vns von den chvchen	git so manigen rat 
war vmb vns di shenchen	bringen niht den win 
man enpflæge baz der iegere	ich en wil niht iagetgeselle sin 
Ich hete wol gedienet	daz man min baz næme war 
der chvenich von sinem tissche	sprach in valsche dar 
man sol iv gerne bvezen	swes wir gebresten han 
daz ist von Hagenen schvlden	er wil vns gern erdversten lan 
Do sprach von Tronege Hagene	vil lieber herre min 
ich wande daz daz pirsen	hivte solde sin 
da cem Spehtsharte	den win den sand ich dar 
sin wir hivte vngetrvnchen	wi wol ich mere daz bewar 
Do sprach der herre Sifrit	ir lip der hab vndanch 
man solde mir siben sovme	met vnd lvtertranch 
haben her gefveret	do des niht mohte sin 
do sold man vns gesidelt	haben naher an den Rin 
Do sprach von Tronege Hagene	ir edel ritter balt 
ich weiz hie bi nahen	einen brvnnen [335b] chalt 
daz ir niht en zvernet	da svln wir hine gan 
der rat wart manigem degene	ce grozen sorgen getan 
Sifrit den recken	twanch des tvrstes not 
den tissch er deste ziter	rvchen dan gebot 
er wolde fver di berge	zv dem brvnnen gan 
do was der rat mit meine	von den rechen getan 
Div tier hiez man wægen	fveren in daz lant 
div da hete verhowen	div Sifrides hant 
man iah im grozer eren	swer iz ie gesach 
Hagen sine triwe	vil sere an Sifriden brach 
Do si wolden dannen	zv den linden breit 
do sprach von Tronege Hagene	mir ist des vil geseit 
daz niht gevolgen chvenne	der Criemhilde man 
swenne er wolde gahen	hey wolde er vns daz sehen lan 
Do sprach von Niderlande	der chvene Sifrit 
daz mvget ir wol versvchen	welt ir mir lovffen mit 
ce wette zv dem brvnnen	so daz ist getan 
dem sol man iehen dannen	den man sihet gewnnen han 
Nv welle ovch wirz versvchen	sprach Hagene der degen 
do sprach der snelle Sifrit	so wil ich mich legen 
fvor di iwern fvezze	nider an das gras 
do er daz gehorte	wi lieb ez Gvnthere was 
Do sprach der degen chvene	noch wil ich iv mere sagen 
allez min gewæte	wil ich mit mir tragen 
den ger zv dem schilde	vnd al min pirsgewant 
den chocher zv dem swerte	vil schier er vmb gebant 
Do zvgen si div chleider	von dem libe dan 
in zwein wizzen hemden	sach man si beide stan 
sam zwei wildiv pantel	si lieffen dvrch den chle 
do sach man bi dem brvnnen	den chvenen Sifriden ê 
Den pris an allen dingen	trvch er vor manigem man 
daz swert daz lost er schiere	den chocher leit er dan 
den starchen ger er leinte	an der linden ast 
bi des brvnnen vlzze	stvnt der herliche gast 
Di Sifrides tvgende	waren harte groz 
den schilt er leite nider	al da der brvnne vloz 
swi harte in do dvrste	der helt nine tranch 
ê daz der chvenich getrvnche	des [336a] sagt er im boesen danch 
Der brvnne der was chvle	lvter vnd gvt 
Gvnther sich do neigete	nider zv dem flvt 
als er het getrvnchen	do riht er sih von dan 
alsam het <ovch> gerne	der chvne Sifrit getan 
Do engalt er sine zvehte	den bogen vnt daz swert 
daz trvch allez Hagene	von im dannewert 
do sprang er hin wider	da <er> den ger da vant 
er sach nach einem bilde	an des chvenen gewant 
Da der herre Sifrit	ob dem brvnnen tranch 
er shoz in dvrch daz <Crvce>	daz von der wnden spranch 
daz blvt im von dem hercen	vaste an Hagenen wat 
so groze missewende	ein helt nimmer mer begat 
Den ger im gein dem hercen	er do stechen lie 
also grimmechlichen	ce flvehten Hagen nie 
gelief noch in der werlde	vor deheinem man 
do sich der herre Sifrit	der grozen wnden versan 
<der> herre tobelichen	von dem brvnnen spranch 
im ragete von dem hercen	ein gerstange lanch 
der fverste wande vinden	bogen oder swert 
so mvese wesen Hagen	nach sinem dienste gewert 
Do der sere wnde	des swertes niht en vant 
done het et er niht mere	want des shildes rant 
er zvchten von dem brvnnen	do lief er Hagenen an 
done chvnde im niht entrinnen	des chvnich Gvntheres man 
Swi wnt er was cem tode	so crefftechlich er slvch 
daz vz dem schilde	dræte genvch 
<viel> des edelen gesteines	der schilt vil gar cerbrast 
sich hete gerne errochen	der vil herliche gast 
Do was gestrvchet Hagene	vor siner hant ce tal 
von des slages creffte	der wert vil lvt erhal 
het er daz swert enhande	so wærez Hagenen tot 
so sere zvrnt der wnde	des gie im wærlichen not 
Erblichen was sin varwe	ern chvnde niht gesten 
sines libes sterche	mvse gar cergen 
wand er des todes zeichen	in liehter varwe trvch 
sit wart er beweinet	von schonen vrowen genvch 
Do viel in di blvmen	der Criemhilde man 
daz plvt von siner wnden	sach man vil <· aste> gan 
do begonde er schelten	des gie im groziv not 
di vf in geraten	heten den vngetriwen tot [336b] 
<Do> sprach der verch wnde	ia ir vil boesen zagen 
waz helffent miniv dienest	daz ir mich habt erslagen 
ich was ie getriwe	des ich engolten han 
ir habt an iwern magen	leider vbele getan 
Di sint da von bescholten	swaz ir wirt geborn 
her nach disen ziten	ir habet iwern zorn 
gerochen also sere	an dem libe min 
mit laster ir gescheiden	svlt von gvten rechen sin 
Di ritter alle lieffen	da er erslagen lach 
æz was ir genvgen	ein vrevdeloser tach 
di iht triwe heten	von den wart er gechlæit 
daz het wol verdienet	der ritter chven vnt gemeit 
Der kvenich von Bvrgvnden	chlagte sinen tot 
do sprach der verch wnde	ez ist ane not 
daz der nach schaden weinet	der in hat getan 
der dienet michel schelten	ez wære bezer verlan 
Do sprach der grimme Hagene	iane weiz ich waz er kleit 
allez hat nv ende	vnser sorge vnt vnser leit 
wir vinden ir vil wenich	di getverren vns bestan 
wol mich deich siner herschaft	ce rate han getan 
Ir mveget ivch lihte rvemen	sprach do Sifrit 
het ich an iv erchennet	den mortlichen sit 
ich hete wol behalten	vor iv minen lip 
mich riwet niht so sere	so vrov Criemhilt min wip 
<Nv> mvze got erbarmen	deich ie gewan den svn 
dem man daz itewizen	sol nah den ziten tvn 
daz sine mage iemen	mortliche han erslagen 
moht ich so sprach Sifrit	daz sold ich pilliche chlagen 
Do sprach iemerliche	der verchwnde man 
welt ir chvenich edele	triwen iht began 
in der werlt iemen	lat iv bevolhen sin 
vf iwer genade	di holden trivtinne min 
Vnd lat si des geniezen	daz si iwer swester si 
dvrch aller fvrsten tvgende	wont ir mit triwen bi 
mir mvezen warten lange	min vater vnd mine man 
ezen wart nie vrowen leider	an liebem manne getan 
Di blvmen allenthalben	von blvte wrden naz 
do rang er mit dem tode	vnlange tet er daz 
want des todes waffen	ie ce sere sneit 
done moht niht reden mere	der recke chven vnt gemeit 
Do di herren sahen	daz der helt was tot 
si leiten in vf einen schilt	der was von golde rot 
vnd wrden des ce rate	wi daz sold ergan 
daz man ez verhæle	daz ez hete Hagen getan [337a] 
Do <sprachn> genvge	vns ist vbel geschehen 
ir svlt ez heln alle	vnt svlt geliche iehen 
da er rite eine iagen	der Criemhilde man 
in slvegen schachære	da er fvere dvrch den tan 
<Do> sprach von Tronege Hagene	ich <bringn> in daz lant 
mir ist vil vnmære	vnd wirt ez ir bechant 
div so hat betrvebet	den Prvennhilde mvt 
ez ahtet mich vil ringe	swaz si weinens getvt 

DO ERBITEN si der nahte	vnd fvren vber Rin 
von helden chvnde nimmer	wirs geiaget sin 
ein tier daz si slvgen	daz weinten edliv chint 
ia mvsen sin engelten	vil gvte wigande sint 
Von grozer vebermvete	mveget ir horen sagen 
vnd von eislicher rache	do hiez Hagen tragen 
Sifrit also toten	von Nibelvnge lant 
fver eine chæmenaten	da man Criemhilde vant 
Er hiez in tovgenlichen	legen an di tver 
daz sin da solde vinden	so si gienge da fver 
zer mettine	ê daz ez wrde tach 
der div vrowe Criemhilt	vil selten deheine verlach 
Man lvte da cem mvenster	nach gewoneheit 
vrov Criemhilt div schoene	wachte manige meit 
ein lieht bat si ir bringen	vnd ovch ir gewant 
do chom ein kamerære	da er Sifriden vant 
Er sah in blvtes rôten	sin wat was elliv naz 
daz ez sin herre wære	nine wesse er daz 
hin cer kemenaten	daz lieht trvg er an der hant 
von dem vil leiden mære	div vrov Criemhilt ervant 
Do si mit ir vrowen	cem mvnster wolde gan 
do sprach der chamerære	ir svlt stille stan 
ez lit vor disem gadme	ein ritter tot erslagen 
do begonde Criemhilt	vil harte vmmæzliche chlagen 
<ê> daz si reht erfvnde	daz iz wære ir man 
an di Hagenen vrage	denchen si began 
wi er in solde vristen	do wart ir erste leit 
von ir was allen vrevden	von sinem tode widerseit 
Do seich si zv der erden	daz si niht ensprach 
di schoenen vrevdelôsen	ligen man do sach 
Criemhilde iamer	wart vmmazen groz 
do erschre si nach vncreffte	daz al div chemenate erdoz 
Do sprach daz gesinde	waz ob ez ist ein gast 
daz blvt ir vz dem mvnde	von hercen iamer brast 
do sprach si ez ist Sifrit	der min vil [337b] lieber man 
ez hat geraten Prvennhilt	daz ez hat Hagen getan 
Do vrowe hiez sich wisen	da si den helt vant 
si hop sin hovbt schoene	mit ir vil wizzen hant 
swi rot ez wære von blvte	si het in schiere erchant 
do lach vil iæmerliche	der helt von Nibelvnge lant 
Do rief vil trvrechliche	div vrowe milt 
owe mich mines leides	nv ist dir <din> shilt 
mit swerten niht verhowen	div list ermorderot 
wesse ich wer iz het getan	ich riet im immer sinen tot 
Allez ir gesinde	chlagete vnd schre 
mit ir lieben vrowen	wande in was harte we 
vmb ir vil edeln herren	den si da heten velorn 
da het gerochen Hagene	harte Prvnnhilde zorn 
<Do> sprach div iamerhaffte	ir kamerære ir svlt hin gan 
vnd wechet harte balde	di Sifrides man 
ir svlt ovch Sigemvnde	minen iamer sagen 
ob er mir helffen welle	den chvenen Sifride chlagen 
Do lief ein bote balde	da er si ligen vant 
di Sifrides helde	von Nibelvnge lant 
mit den vil leiden maren	ir vrevd er in benam 
sine wolt es niht gelovben	vnz man daz weinen vernam 
Der bote chom ovch schiere	da der chvnich lach 
Sigemvnt der herre	der slaffes niht enpflach 
ich wæne sin herce im sagte	daz im was geschehen 
ern mohte sinen lieben svn	nimmer lebendich gesehen 
Vachet herre Sigemvnt	mich bat nach iv gan 
Criemhilt min vrowe	der ist ein leit getan 
daz ir vor allen leiden an ir herce gat 
daz svlt ir chlagen helffen	wand ez ivch sere bestat 
Vf rihte sich do Sigemvnt	er sprach waz sint div leit 
der schonen Criemhilde	div dv mir hast geseit 
der bote sprach mit weinen	ine chan iv niht verdagen 
ia ist von Niderlande	der chvene Sifrit erslagen 
Do sprach der herre Sigemvnt	lat iwer schimpfen sin 
vnd also bosiv mære	dvrch willen min 
daz ir ez saget iemen	daz er si erslagen 
wand ine chvnd in nimmer	vor minem tode verchlagen 
<Welt> ir mir niht gelovben	daz ir mir horet sagen 
so mvget ir selbe hoeren	Criemhilde klagen 
vnt allez ir gesinde den Sifrides tot 
vil <ser> scrachte do Sige [338a] mvnt	des gie im werliche not 
Mit hvndert sinen mannen	er von dem bette spranch 
si zvchten zv den henden	div scharffen <waffen> lanch 
si lieffen zv dem wffe	vil iamerliche dan 
do chomen tvsent rechen	des chvenen Sifrides man 
Do si so iæmerliche	di vrowen horten chlagen 
do wanden svemeliche	si solden chleider tragen 
iane mohten si der sinne	vor leide niht gehaben 
in wart vil michel swære	in ir hercen begraben 
Do chom der chvene Sigemvnt	da er Criemhilde vant 
er sprach owe der reise	her in dize lant 
wer hat mich mines chindes	vnd ivch des iweren man 
bi also gvten frivnden	svs mortliche ane getan 
Hey sold ich den bechennen	sprach daz vil edel wip 
holt wrde im nimmer	min herce vnt ovch min lip 
ich geriete im also leide	daz di frivnde sin 
von den minen schvlden	mvsen weinende sin 
Sigemvnt der herre	den fvrsten vmbesloz 
do wart von sinen vrivnden	der iamer also groz 
daz von dem starchen wffe	palas vnde sal 
vnd ovch di stat ce Wormze	von ir weinen erschal 
Done niemen getroesten	daz Sifrides wip 
man zoch vz den chleidern	den sinen lip 
man wsch im sine wnden	vnd leit in vf den re 
so was den sinen livten	von grozem iamer starche we 
Do sprachen sine rechen	von Nibelvnge lant 
in sol immer rechen	mit willen vnser hant 
er ist in dirre bverge	der iz hat getan 
do ilten nach den waffen	alle Sifrides man 
Di vz erwelten degene	mit schilden chomen dar 
einlef hvndert rechen	di het an siner schar 
Sigemvnt der herre	sines svnes tot 
den wold er gerne rechen	des gie im wærlichen not 
Sine wessen wen si solden	mit strite do bestan 
sine tæren ez danne	Gvnther vnd sine man 
mit den der herre Sifrit	an daz geieide reit 
Criemhilt sach si gewaffent	daz was ir groezliche leit 
Swi michel wær ir iamer	vnd swi starch ir not 
do vorhte	der Nibelvnge tot 
von ir brvder mannen	daz si ez vnderstvnt 
si warnt si als gvetliche	so vrivnde liebe vrivnde tvnt 
Do sprach div iamers riche	min herre Sigemvnt 
wes welt ir beginnen	iv ist niht rehte chvnt 
ia hat der kvenich [338b] Gvnther	so manigen chvenen man 
ir welt ivch alle vliesen	svlt ir di rechen bestan 
Mit vf erbvnden schilden	in was ce strite not 
div edel kvneginne	bat vnd gebot 
daz siz miden solden	di rechen vil gemeit 
do siz niht lazen wolden	ei was ir wærlichen leit 
Si sprach herre Sigemvnt	ir svlt iz lazen vnderstan 
vnz ez sich baz gefvege	so wil ich minen man 
immer mit iv rechen	der mir in hat benomen 
wird ich des bewiset	ich sol im schædeliche chomen 
Ez ist der vebermveten	hie bi Rine vil 
da von ich iv des strites	raten niht en wil 
si habent wider einen	ie wol drizech man 
nv laz in got gelingen	als vmb vns gedienet han 
Ir svlt hie beliben	vnt dolt mit mir miniv leit 
als iz tagen beginne	ir helde vil gemeit 
so helffet mir besarchen	den minen lieben man 
do sprachen di degene	daz sol werden getan 
Iv enchvnde niemen	daz wnder vol sagen 
von rittern vnt <von> vrowen	wi man di horte chlagen 
so daz man des wffes	wart in der stat gewar 
di edelen bvrgære	di chomen gahende dar 
Si chlageten mit den gesten	want in was harte leit 
daz Sifrides schvlde	in niemen het geseit 
dvrch waz der edel reche	verlvr den sinen lip 
do weinten mit den vrowen	der gvten bvrgære wip 
Smide hiez man gahen	wrchen einen sarch 
von silber vnd von golde	vil michel vnd vil starch 
man hiez in vaste spengen	mit stahel daz was gvt 
do was allen livten	harte trvrech der mvt 
Div naht was cergangen	man sagte ez wolde tagen 
do hiez div edel vrowe	zv dem mvnster tragen 
Sifriden den herren	den vil lieben man 
swaz er da vrivnde hete	di sach man weinende gan 
Do si in cem mvnster brahten	vil der gloken chlanch 
do hort man allenthalben	vil maniges pfaffen sanch 
do chom der kvnich Gvnther	mit den sinen man 
vnd ovch der grimme Hagene	zv dem wffe gegan 
Er sprach vil liebiv swester	owe der leide din 
daz wir niht ane	des grozen schaden sin 
wir mvezen chlagen immer	den Sifrides lip 
daz tvt ir ane schvlde	sprach daz iamerhafte wip 
Wær iv dar vmbe leide	son wær es niht <gesche [339a] hen> 
ir hetet min vergezzen	des mag ich nv wol iehen 
da ich da wart gescheiden	vnt min lieber man 
daz wolde got sprach Criemhilt	vnd wær iz mir selber getan 
Si buten vaste ir lovgen	Criemhilt begonde iehen 
swelher sich vnschvldige	der laze daz gesehen 
der sol zv der bare	vor den livten gen 
da bi mach man di warheit	harte schiere versten 
Daz ist ein michel wnder	vil dicke ez noch geschiht 
swa man den mortmeilen	bi dem toten siht 
so blvtent im di wnden	als ovch da geschach 
da von man di schvlde	da ce Hagene gesach 
Di wnden vlvzzen sere	alsam si taten ê 
di ê da sere chlageten	des wart nv michel me 
do sprach der kvenich Gvnther	ich wilz ivch wizzen lan 
in slvgen schachære	Hagen hat es niht getan 
Mir sint di schachære	sprach si vil wol bechant 
nv lazzez got errechen	noch siner vrivnde hant 
Gvnther vnd Hagene	ia habt ir iz getan 
di Sifrides degene	heten gegen strite wan 
Do sprach aber Crimhilt	habt mit mir di not 
do chomen dise beide	da si in fvnden tot 
Gere ir brvder	vnd Giselher daz chint 
in triwen si in chlageten	mit den anderen sint 
Si weinten innechlichen	den Crimhilde man 
man solde messe singen	zv dem mvnster dan 
giengen allenthalben	wip man vnt chint 
di sin doch liht enbaren	di weinten Sifriden sint 
<Gernot> vnd Giselher	di sprachen swester min 
nv troste dich nach tode	als iz doch mvz sin 
wir wellen dichs ergeczen	di wile wir geleben 
done chvnde ir trost deheinen	cer werlde niemen gegeben [339b] 
Sin sarch der was bereitet	wol vmbe einen mittentach 
man hvp in von der bare	da er vffe lach 
ine wolde noch div <frowe>	lazen niht begraben 
des mvsen al di livte	michel arbeite haben 
In einen richen pfellel	man den toten want 
ich wene man da iemen	ane weinen vant 
do chlagete hercenliche	Vte ein edel wip 
vnd allez ir gesinde	den sinen wætlichen lip 
Do man daz gehorte	daz man cem mvenster sanch 
vnt man in gesarchet hete	do hvp sich groz gedranch 
dvrch willen siner sele	waz opffers man do trvch 
er hete bi den vinden	doch gvter vrivnde genvch 
Criemhilt div arme	cen kameræren sprach 
si svln dvrch mine liebe	liden vngemach 
di im iht gvtes gvennen	vnd mir wesen holt 
dvrch Sifrides sele	sol man teilen sin golt 
Dehein chint was da so chleine	daz iht witze mohte haben 
daz mvse gen cem opffer	ê wrde begraben 
baz danne hvndert messe	man da des tages sanch 
von Sifrides vrivnden	wart da grozer gedranch 
Do man da hete gesvngen	daz volch hvp sich von dan 
do sprach div vrowe Criemhilt	irn svlt eine lan 
hinte mich bewachen	den vz erwelten degen 
ez ist an sinem libe	al min vrevde gelegen 
Dri tage vnd dri nahte	wil ich lazen stan 
vnz ich mich geniete	mines vil lieben man 
waz ob daz got gebivtet	daz mich nimt ovch der tot 
so wære wol verendet	min armer Criemhilde not 
Cen herbergen giengen	di livte von der stat 
pfaffen vnd mvenche	si beliben bat 
vnd allez sin gesinde	daz es des heldes pflach 
si heten naht vil arge	vnt vil mlvelichen tach 
Ane ezzen vnd ane trinchen	beleip da manich man 
di ez da nemen wolden	den [340a] wart daz chvnt getan 
daz mans in den vollen gæbe	daz schvf her Sigemvnt 
do was den Nibelvngen	vil arbeite chvnt 
Di drie tagecite	so wir horen sagen 
di da chvnden singen	daz si mvsen tragen 
vil der arbeite	waz man in opfers trvch 
di vil arme waren	di wrden riche genvch 
Swaz man vant der armen	di es niht mohten han 
di hei man cem opfer	mit dem golde gan 
vz sin selbes kamern	do er niht solde leben 
vmb sine sele	wart manich tvsent march gegeben 
Vrbor vf der erden	teilten si in div lant 
swa so man div kloster	vnd gvte livte vant 
silbers vnd wæte	gap man den armen genvch 
si tet dem wol <geliche>	daz sim holden willen trvch 
An dem dritten morgen	ce der rehten messecit 
so was bi dem mvnster	der chirchof also wit 
von den lantlivten	weinens also vol 
si dienten im nach tode	also man lieben vrivnden sol 
In den tagen vieren	man hat gesaget daz 
ce drizech tvsent marchen	oder dannoch baz 
wart dvrch sine <sele>	den armen da gegebn 
do was gelegen ringe	sin groziv schone vnd ovch sin leben 
Do got da wart gedienet	daz man vol sanch 
mit vngefvegem leide	vil des volches ranch 
man hiez in vz dem mvenster	zv dem grabe tragen 
di sin vngern enbaren	di sah man weinen vnd chlagen 
Vil lvte schriende	daz livt gi mit im dan 
vro en was da niemen	weder wip noch man 
ê daz man in begrvobe	man sanch vnd las 
<hey> waz gvter pfaffen	ce siner pifilde was 
E daz cem grabe choeme	daz Sifrides wip 
do ranch so mit iamer	ir getriwer lip 
daz man si mit dem brvnnen	vil dicke da vergoz 
ez was ir vngemvete	vil harte vnmæzlichen groz 
Ez was ein michel wnder	daz si ie genas [340b] 
mit chlage ir helfende	manich vrowe was 
do sprach div chveneginne	ir Sifrides man 
ir svlt dvrch iwer triwe	an mir genade began 
Lat mir nach minem leide	daz chleine liep geschehen 
daz ich sin schoene hovbt	noch eines mveze sehen 
do bat sis also lange	mit iamers sinnen starch 
daz man cebrechen mvse	do den herlichen <sarch> 
Do brahte man di vrowen	da si in ligen vant 
si hvp sin schoene hovbt	mit ir vil wizzen hant 
do chvstes also toten	den edel ritter gvt 
div ir vil liehten ovgen	vor leide weinten blvt 
Ein iamergez scheiden	wart do da getan 
do trvch man si von dannen	sine chvnde niht gegan 
do vant man sinnelose	daz herliche wip 
vor leide moht ersterben	der ir vil wnnechlicher lip 
Do man den edelen herren	hete nv begraben 
leit ane maze	sah man di alle haben 
di mit im chomen waren	von Nibelvnge lant 
vil selten vroelichen	man do Sigemvnden vant 
Da was der etlicher	der drier tage lanch 
vor dem grozem leide	niht az noch entranch 
do mohten si dem libe	so gar geswichen niht 
si nerten sich nach sorgen	so noch genvgen gesiht 

<· er> sweher Criemhilde	gie da er si vant 
er sprach cer chveneginne	wir svln in vnser lant 
wir wæn vnmære geste	bi dem Rine sin 
Criemhilt vil liebiv vrowe	nv vart ir zv den landen min 
Sit daz vns vntriwe	ane hat getan 
hi in disen landen	des iwern edeln man 
des svlt ir niht engelten	ich vil iv wæge sin 
dvrch mines svns liebe	des svlt [341a] ir ane zwivel sin 
Ir svlt haben vrowe	allen den gewalt 
den iv ê tæte chvnde	Sifrit der degen balt 
daz lant vnd ovch div chrone	daz si iv vndertan 
iv svln gerne dienen	alle Sifrides man 
Do saget man den chnehten	si solden riten dan 
do wart ein michel gahen	nach rossen getan 
bi ir starchen vienden	was in ze wesin leit 
den vrowen vnt den megden	hiez man svchen div chleit 
Do der kvnich Sigemvnt	wolde sin geriten 
do begonde Criemhilt	di ir mage biten 
daz si bi ir mvter	solde da bestan 
do sprach div vrowe herre	daz chvnde niemer ergan 
Wi mohten ich den immer	mit ovgen an gesehen 
von dem mir armem wibe	so leide ist geschehen 
do sprach der ivnge Giselher	vil liebiv swester min 
dv solt dvrch dine triwe	hi bi diner mvter sin 
Di dich da habent <beswæret>	vnde betrvebet den mvt 
der bedarftv niht ce dienste	nv zer min eines gvt 
si sprach zv dem rechen	iane mages niht geschehen 
vor leide mvoz ich sterben	swenne ich Hagenen mvse sehen 
Des tvn ich dir ce rate	vil liebiv swester min 
dv solt bi dinem brvder	Giselhere sin 
ia wil ich dich ergezzen	dines mannes tot 
do sprach div gotes arme	des wære Criemhilde not 
Do wz ir der ivnge Giselher	so gvetlich erbot 
do begonde vlêgen	Vote vnd Gernot 
vnd ir getriwe mage	si baten si da bestan 
si hete lvecel chvennes	vnder Sifrides man 
Si sint iv alle vremde	so sprach Gernot 
ezen lebet so starcher niemen	erne mveze ligen tot 
daz bedencht liebiv swester	vnd troestet iwern mvt 
belibt bi den vrivnden	daz wirt iv wærlichen gvt [341b] 
Si lobte Giselhern	si wolde da bestan 
div ross gezogen waren	den Sigemvndes man 
als si wolden riten	cer Nibelvnge lant 
do was ovch vf gesovmet	al der recken gewant 
Do gie der herre Sigemvnt	zv Criemhilde stan 
er sprach zv der vrowen	di Sifrides man 
nv warten bi den rossen	nv svl wir riten hin 
wand ich vil vngerne	bi den Bvergonden bin 
Do sprach div vrowe Criemhilt	mir ratent di vrivnde min 
swaz ich han getriwen	ich svl hie bi in sin 
ich habe niemen mage	in Nibelvnge lant 
vil leit was iz Sigemvnde	do erz an Criemhilde ervant 
Do sprach der kvenich Sigemvnt	lat iv niemen sagen 
vor allen minen magen	svlt ir di chrone tragen 
also gewaltechliche	als ir e habt getan 
ir en svlt des niht engelten	daz wir den helt verloren han 
Vnd vart ovch mit vns wider	dvrch iwer chindelin 
daz en svlt ir niht vrowe	weise lazen sin 
swenne iwer svn gewahset	der trostet iv den mvt 
di wile sol iv dienen	manich helt chvne vnd gvt 
Si sprach herre Sigemvnt	iane mach ich riten niht 
ich mvz hie beliben	swaz halt mir geschit 
bi den minen magen	di mir helfen chlagen 
do begonden disiv mære	den gvten recken missehagen 
Si sprachen al geliche	so moehte wir wol iehen 
daz vns allererste	wære leit geschehen 
woldet ir beliben	bi vnsern vinden hie 
so geritten hovereise	noch helde sorchlicher nie 
Ir svlt ane sorge	got bevolhen varn 
man git iv gvt geleite	ich heiz ivch wol bewarn 
zv Sigemvndes lande	min liebez chindelin 
daz sol vf genade	iv rechen wol bevolhen sin 
Do si wol vernamen	daz si niht wolde dan 
do weinten al geliche	di Sigemvndes [342a] 
wi rehte iamerlichen	schiet do Sigemvnt 
von vrovn Criemhilde	do was im vngemvete chvnt 
So we der hohgecite	sprach do der kvnech her 
ez geschit von chvrcewile	hinfvr nimmer mer 
kvnige noch sinen magen	daz vns ist geschehen 
man sol nimmer mere	hi cen Bvergonden sehen 
Do sprachen offenliche	di Sigemvndes man 
ez mohte noch div reise	in diz lant ergan 
so wir den reht erfinden	der vns den herren slvch 
si habent von sinen magen	starcher viende genvch 
Er chvste Criemhilden	wi iamerlichn er sprach 
do si beliben wolde	vnd er daz reht ersach 
nv riten vrevden ane	heim in vnser lant 
alle mine sorge	sint mir erste nv bechant 
Si riten an geleite	von Wormez <nden> Rin 
s mohten wol des mvtes	vil sicherlichen sin 
ob si in vientschepfte	werden an gerant 
daz sich weren wolde	der chvnen Nibelvnge hant 
Sine gerten vrlovbes	da ze cheinem man 
do sah man Gernot	vnd Giselheren gan 
zv zim minnechlichen	im was sin schade leit 
des <brahten> in wol inne	di helde chvne vnt gemeit 
Do sprach gezogenlichen	der fvrste Gernot 
got weiz daz wol von himele	an Sifrides tot 
gewan ich ni di <schvlde>	daz ich daz horte sagen 
wer im hie vient wære	ich sol in pilliche chlagen 
Do gab in gvt geleite	Giselher daz chint 
er brahte sorgende	vz dem lande sint 
den kvenich mit sinen recken	heim ce Niderlant 
wi lvecel man der mage	dar inne vroelichen vant 
Wi si nv gefveren	des chan ich niht gesagen 
man horte hie zallen ziten	Criemhilde chlagen 
daz ir niemen troste	daz herce vnt ovch den mvt 
ezen tæte Giselher	der was getriwe vnde gvt [342b] 
<Prvnhilt> div schoene	mit vebermvete saz 
swaz geweinte Criemhilt	vnmær was ir daz 
sine wart <ir> gvter triwe	<nimmer mer> bereit 
sit getet ir ovch vrov Criemhilt	div vil hercenlichen leit 

<Do> div edel Criemhilt	also verwitwet wart 
bi ir ime lande	der grave Ecchewart 
beleip mit sinen mannen	der dienet ir zallen tagen 
der half ovch siner vrowen	sinen herren diche chlagen 
Ze Wormez bi dem mvnster	ein gezimmber man ir sloz 
wit vnd vil michel	rich vnd groz 
da si mit ir gesinde	sit ane vrevde saz 
si was cer chirchen gerne	vnd tet vil gvetlichen daz 
Da man begrvb ir vriedel	wi selten si daz lie 
mit trvregem mvte	si alle cit dar gie 
si bat got den gvten	siner sele pflegen 
vil diche wart beweinet	mit grozzen triwen der degen 
Vte vnd ir gesinde	trosten si zaller stvnt 
do was ir daz herce	so grozliche wnt 
ez chvnde niht vervahen	swaz man ir trostes bot 
si hete nach liebem vrivnde	di aller grosten not 
di nach liebem manne	ie mer wip gewan 
man mohte ir michel tvgende	chiesen wol dar an 
si chlagete vnz an ir ende	di wile wert si der lip 
sit rach sich wol mit ellen	des chvenen Sefrides wip 
Svs saz si nach ir leide	daz ist alle war 
nach ir mannes tode	wol vierdehalbez iar 
daz si ce Gvnther	nie dehein wort gesprach 
vnt ovch ir vient Hagenen	in der cite nie gesach 
Do sprach der helt von Tronege	moht ir daz tragen an 
daz ir iwer swester	ce vrivnde mohtet han 
so chome ce disen landen	daz Nibelvnges golt 
des moht ir vil gewinnen	werd vns div chvneginne holt 
Er sprach wir svln iz versvchen	mine brvder sint ir bi [343a] 
di svl wirz piten werben	daz si vnser vrivnt si 
ob virn ir an gewinnen	daz si daz gerne sehe 
ine trwes niht sprach Hagene	daz daz immer geschehe 
Do hiez er Ortwinen	hince hove gan 
vnt den margraven Geren	do daz was getan 
man braht ovch Gernoten	vnd Giselher daz chint 
si versvchtenz vrivntliche	an vrovn Criemhilde sint 
Do sprach von Bvrgonden	der chvne Gernot 
vrowe ir chlaget ce lange	den Sifrides tot 
iv wil der chvenich rihten	daz er sin niht hat erslagen 
man horet ivch zallen citen	so rehte grozlichen chlagen 
Si sprach des zihet in niemen	in slvch div Hagenen hant 
wa man in verhowen solde	do er daz an mir ervant 
wi moht ich des getrwen	daz er im wære gehaz 
ich hete wol behvtet	sprach div chvneginne daz 
daz ich niht vermeldet	hete sinen lip 
so lieze ich nv min weinen	ich vil armes wip 
holt wirt ich in nimmer	di ez da hant getan 
do begonde vlehen Giselher	der vil wætliche man 
Ich wil den chvenich grvezen	do si im des veriach 
mit sinen besten vrivnden	man in vor ir sach 
done torste Hagen	fvr si niht gegan 
wol wesse er sine schvlde	er het ir leide getan 
Do si verchiesen wolde	vf Gvnthern den haz 
ob er si chvessen solde	ez zæme im deste baz 
wære ir von sinem rate	leide niht <getan> 
so moeht er vnzwifellichen	zv Criemhilde gan [343b] 
Ezen wart nie svne	mit so vil træhen me 
gefveget vnder vrivnden	ir tet ir schade we 
si verchos vf si alle	wan vf den einem man 
in het erslagen niemen	ez hete Hagen getan 
Dar nach vil vnlange	trvgen si daz an 
daz div vrowe Criemhilt	den grozen hort gewan 
von Nibelvnge lande	vnd fvrten an den Rin 
er was ir morgengabe	er solt ir pilliche sin 
Darnach fvr Giselher	vnd Gernot 
<ir> ahzech hvndert mannen	Criemhilt do gebot 
daz sin <holen> solden	da er verborgen lach 
da sin der degen Albrich	mit sinen besten vrivnden pflach 
Do man di von dem Rine	nach dem schatze chomen sach 
Albrich der vil chvene	zv sinen vrivnden sprach 
wirn getverren ir des hordes	vor gehaben niht 
sit sin ce morgengabe	div edel kveneginne ihit 
Doch wrdez nimmer	sprach Albrich getan 
niwan daz wir vebele	da verlorn han 
mit samt Sifrit	di gvten tarnhvt 
want di trvch alle cite	der schoenen Criemhilde trvt 
Nv ist ez Sifride	leider vbel chomen 
daz vns di tarnchappen	hat der helt benomen 
vnt daz im mvse dienen	allez dize lant 
do gie der chamerære	da er di slvzzel vant 
Ez stvnden vor dem berge	di Criemhilde man 
vnd ovch ein teil ir mage	den shaz den hiez man dan 
tragen zv dem scheffe	an div schiffelin 
den fvrt man vf den vnden	vnz ze berge an den Rin 
Nv mveget ir von dem horde	wnder horen sagen 
swaz zwelf chanzwagene	meiste mohten tragen 
in vier tagen vnd nahten	von dem berge dan 
ovch mvose ir ietslicher	des tages dristvnt gan 
Ezen was niht anders	wan steine vnd [344a] golt 
vnt ob man al di werlde	het da von versolt 
sine wære niht minner	einer marche wert 
iane hetes schvlde	niht gar Hagen gegert 
Der wnhs der lach dar vnder	von golde ein rvetelin 
der daz het erchvnnet	der mohte meister sin 
wol in aller werld	veber einn ietslichen man 
der Albriches mage	chom vil mit Gernote dan 
Do si den hort behielten	in Gvntheres lant 
vnd sihes div chveneginne	aller erst vnderwant 
in chamer vnd in tvernen	sin wart vil getragen 
man gehorte nie daz vnder	von gvte mere gesagen 
Vnd wære sin tvsent stvnde	noch alse vil gewesen 
vnd solt der herre Sifrit	gesvnder sin gewesen 
bi im wære Criemhilt	hendebloz bestan 
getriwer wibes chvenne	ein helt ni mer gewan 
Do si den hort nv hete	do brahtes in daz lant 
vil vnchvnder rechen	ia gap der vrowen hant 
daz man so grozzer milte	mere ni gesach 
si pflach vil gvter tvgende	des man der chveneginne iach 
Den armen vnt den richen	begonde si nv geben 
daz da reite Hagene	ob si solde leben 
noch decheine wile	daz si so manigen man 
in ir dienst gewnne	daz ez in leide mvs ergan 
Do sprach der chvenech Gvnther	ir ist lip vnd gvt 
zwiv sol ich daz wenden	swaz si da mit getvt 
ia derwap ich daz vil chvme	daz si mir wart so holt 
nv en rvchen war si teile	ir silber vnd ir golt 
Hagen sprach ce dem chvnige	ez solde ein frvmer man 
deheinem einem wibe	niht des hordes lan 
si bringet ez mit gabe	noch vf den tach 
daz vil wol <geriwen>	di chvenen Bvrgonden mach 
Do sprach der kvnich Gvnther	<ich> swor ir einen eit 
daz ich ir getæte	nimmer [344b] mere leit 
vnd wil es fvrbaz hveten	si ist div swester min 
do sprach aber Hagene	lat mich den schvldigen sin 
Ir svmeliche eide	waren vmbehvht 
do namen si der witwen	daz creftige gvt 
Hagen si der slvzzel	aller vnderwant 
daz zvrnde ir brvder Gernot	do er daz rehte bevant 
Do sprach der herre Giselher	Hagen hat getan 
vil leides miner swester	ich <sold> iz vnderstan 
wære er niht min mag	ez gienge im an den lip 
iteniwez weinen	tet do Sifrides wip 
Do sprach der herre Gernot	ê daz wir immer sin 
gemvet mit dem golde	wir soldenz in den Rin 
allez heizen senchen	daz wer wol <getan> 
si gie vil chlegeliche	fver ir brvder Gvnthere stan 
Si sprach vil lieber brvder	do solt gedenchen min 
beidiv libes vnd gvtes	soltv min voget sin 
do sprach er zv der vrowen	daz sol sin getan 
als wir nv chomen widere	wir haben ritens wan 
Der kvenich vnd sine mage	rvmten do daz lant 
di aller besten dar vnder	di man inder vant 
niwan Hagen aleine	der beleip da dvrch haz 
den er trvch Criemhilde	vnt tet vlizechliche daz 
<ê> daz der chvenich riche	wære wider chomen 
di wile hete Hagene	den shaz vil genomen 
er schvtten da ce Lôche	allen in den Rin 
er wand er sold in nizen	des enchvnde niht gesin 
Di fversten chomen widere	mit in vil manich man 
Criemhilt ir schaden grozzen	chlagen began 
mit meiden vnt mit vrowen	in was harte leit 
gerne wær ir Giselher	aller triwen bereit 
Do sprachen si gemeine	er hat vbele getan 
ern tweich der fvrsten zorne	also lange dan 
vnz er gewan ir hvlde	sie liezen in genesin 
done chvnde im Criemhilt	nimmer viender <sin> gewesin [345a] 
E daz von Tronege Hagene	den shaz also verbarch 
do heten siz gevestent	mit eiden also starch 
daz er verholn wære	vnz ir einer mohte leben 
sine chvnden ins selben	noch niemen ander gegeben 
Mit itenween leiden	beswæret was ir mvt 
vmb ir mannes ende	vnt do si ir daz gvt 
also gar genamen	done gestvnt ir chlage 
des libes nimmer mere	vnz an ir ivngesten tage 
Nach Sifrides tode	daz ist al war 
si wonte in manigem sere	drivcehn iar 
daz si des recken todes	vergezzen chvnde niht 
si was im getriwe	des ir div meiste menige iht 

<Daz> was in einen citen	do vrov Helche erstarp 
vnt daz der kvnich Ecel	vmb ein ander vrowen warp 
so ritten sine vrivnde	in der Bvrgondn lant 
ceiner stolcen wittewen	div was vrov Criemhilt genant 
Sit daz erstorben wære	der schonen Helchen lip 
si sprachen welt ir immer	gewinnen edel wip 
di hohesten vnt di besten	di chvnich ie gewan 
so nemt di selben vrowen	der starche Sifrit was ir man 
Do sprach der chvnich riche	wi moht daz ergan 
sit ich pin ein heiden	vnt der tovffe nine han 
so ist div vrowe christen	da von so lobt sis niht 
ez mvese sin ein wnder	ob ez immer geschit 
Do sprachen aber di snellen	waz ob siz lihte tvt 
dvrch iwern namen den hohen	vnd iwer michel gvt 
so sol man daz versvchen	an daz vil edel wip 
ir mveget vil gerne minnen	den ir vil wætlichen lip 
Do sprach der kvnich edele	wen ist nv bechant 
vnder iv bi Rine	di livte vnd ovch daz 
do sprach von Bechelaren	der gvte Rvedeger 
ich han erkant von kinde	di edelen chvenege her [345b] 
Gvnther vnd Gernot	di edeln ritter gvt 
der dritte heizet Giselher	ir ietslicher tvt 
swaz er der besten eren	vnd tvgende mach began 
ovch hant ir alten mage	noch her daz selbe getan 
Do sprach aber Ecel	vrivnt dv solt mir sagen 
op si in minem lande	chrone solde tragen 
vnd ist ir lip so schoene	als mir ist geseit 
den minen besten vrivnden	sold ez nimmer werden leit 
Si gelichet sich wol mit schoene	der lieben vrowen min 
Helchen der vil richen	iane chonde niht gesin 
in dirre werlde schoener	deheines chvniges wip 
den si lobt ce vrivnde	der mach wol trosten sinen lip 
Er sprach so wirbez Rvedeger	als liep als ich dir si 
vn sol ich Criemhilde	immer geligen bi 
des wil ich dir lonen	so ich aller beste chan 
so hastv minen willen	so rehte verre getan 
Vzzer miner chameren	so heiz ich dir geben 
daz dv vnt dine gesellen	mveget vroliche leben 
von rossen vnd von chleidern	allez daz dv wil 
des hiez ich iv bereiten	zv der botscheffte vil 
Des antwrte Rvdeger	der margrave rich 
gerte ich dines gvtes	daz wære vnlobelich 
ich wil din bote gerne	wesen an den Rin 
mit min selbes gvte	daz ich han von der hende din 
Do sprach der chvenich riche	nv wenne welt ir varn 
nach der minnechlichen	got sol ivch bewarn 
der reise an allen eren	vnt ovch di vrowen min 
des helfe mir gelveche	daz si vns genedich mvezze sin 
Do sprach aber Rvedger	e wir rvmen daz lant 
wir mvezzen ê bereiten	wæffen vnt gewant 
also daz wirs ere	vor fvrsten mvgen han 
ich wil ce Rine fveren	fvmfhvndert wætlicher man 
Swa man cen Bvrgonden	mich vnt di mine sehe 
daz ir ietslicher	danne dir dis iehe 
daz nie chvenech deheiner	also manigen [346a] man 
so verre baz gesande	danne dv ce Rine hast getan 
Vnd ob dvz kvenich riche	niht wil dar vmb lan 
si was in edelen minnen	Sifride vndertan 
dem Sigemvndes chinde	den hastv hie gesehen 
man moht im rehter eren	mit maniger warheit iehen 
Do sprach der kvnich edele	was si des recken wip 
so was wol also tivre	des edelen fvrsten lip 
daz ich niht versmahen	di chvneginne sol 
dvrch ir grozzen schone	so gevallet si mir wol 
Do sprach der margrave	so wil iv daz sagen 
daz wir vns heben hinnen	in vier vnt zeweinzech tagen 
ich enbivte iz Gotelinde	der lieben vrowen min 
daz ich nach Criemhilde	selbe bote welle sin 
Hince bechelaren	sande Rvedeger 
do wart div margrave	trvrech vnd her 
ern bot ir daz er solde	dem chvnige werben wip 
si gedahte minnechliche	an der schonen Helchen lip 
Do div margravinne	di botschaft vernam 
ein teil was ir leide	weinens si gezam 
ob si gewinnen solde	vrowen alsam ê 
so si gedaht an Helchen	daz tet ir innechliche we 
Rvedeger von Vngern	in siben tagen reit 
des was dr kvnech Ecel	vro vnt gemeit 
da cer stat ce Wiene	bereite man im wat 
done moht er siner reise	do niht langer haben rat 
Da ce Bechelaren	im warte Gotelint 
div ivnge margravinne	daz Rvdegeres chint 
sah ir vater gerne	vnt di sine man 
da wart ein liebez piten	von schoenen chinden getan 
<De> daz der edel Rvedeger	ce Bechelaren reit 
vz der stat ze Wiene	do waren in ir chleit 
rehte vollechlichen	vf den sovmen chomen 
di fvren in der maze	daz in wart wenich iht genomen 
Do si ce Bechelaren	chomen in di stat 
di sinen reisgesellen	herbergen do bat 
der [346b] wirt vil minnechliche	vnt schvf in gvt gemach 
Gotelint div riche	den wirt vil gerne chomen sach 
Alsam tet sin liebiv tohter	dev ivnge margravin 
derne chvnde nimmer	sin chomen lieber sin 
di helde vz Hivnen landen	wi gerne si si sach 
mit lachendem mvte	div edele ivnchvrowe sprach 
<nv> si vns grozze willechomen	min vater vnd sine man 
do wart ein schoene danchen	mit vlize da getan 
der ivngen margravinne	von manigem ritter gvt 
vil wol wesse Gotelint	des herren Rvedegeres mvt 
Do si des nahtes nahen	bi Rvdegeren lach 
wi gvetlich vragen	div margravinne pflach 
war in gesendet hete	der chvenich von Hvenen lant 
er sprach min vrowe Gotelint	ich tvn dirz gern bechant 
Da sol ich minem herren	werben ein ander wip 
sit daz ist verdorben	der schonen Helchen lip 
ich wil nach Criemhilde	riten an den Rin 
div sol hi cen Hivnen	gewaltech sin 
Daz wolde got sprach Gotelint	vnd mohte daz geschehen 
sit daz wir ir horen	so maniger eren iehen 
si ergazt vns miner vrowen	lihte in alten tagen 
ovch mohte wir si gerne	cen Hivnen crone lazen tragen 
Do sprach der margrave	trivtinne min 
di mit mir svlen riten	hinnen an den Rin 
den svlt ir minnechliche	bieten iwer gvt 
so helde varent riche	so sint hohe gemvt 
Si sprach ez ist deheiner	der iz gerne vor mir nimt 
ine gebe ir ietslichem	swaz im wol gecimt 
ê daz ir hinnen scheidet	vnd ovch iwer man 
do sprach der margrave	daz ist mir liebe getan 
<Hey> waz man richer pfellel	von ir kamer trvch 
der wart den edelen recken	ce teile do genvch 
erfvllet vlizech [347a] lichen	von hals vnz vf den sporn 
di im darzv gevielen	di het im Rvdger vz erchorn 
An dem sibendem morgen	von Bechelaren reit 
der wirt mit sinen recken	waffen vnd chleit 
fvrten si den vollen	dvrh der Beier lant 
si wrden vf der strazen	dvrch rovben selten an gerant 
Inner tagen zwelfen	si chomen an den Rin 
done chvnden disiv mære	niht verholn sin 
man saget ez dem chvnige	vnt ovch sinen man 
ez choemen vremde geste	der wirt do vragen began 
Ob iemen si bechande	man sold ez im sagen 
man sah ir sovmære	so rehte swære tragen 
daz si vil riche waren	daz wart da bechant 
man schvf in herberge	in der witen stat cehant 
Do di vil vnchvnden	waren in bechomen 
do wart der selben herren	vaste war genomen 
si wnderte wannen fveren	di recken an den Rin 
der wirt nach Hagen sande	ob si im chvndech moehten sin 
Do sprach der helt von Tronege	in han ir niht gesehen 
als wir si nv geschowen	ich chan iv wol veriehen 
von <swann> si riten	her in dizze lant 
si svlen sin vil vremde	ine hab si schiere bechant 
Den gesten herberge	waren nv genomen 
in vil richiv chleider	was der bote bechomen 
vnd sine hergesellen	ce hove si do ritten 
si fvrten gvtiv chleider	vil harte spæhe gesnitten 
Do sprach der snelle Hagene	als ich mih chan verstan 
wande ich den herren lange	niht gesehen han 
si varent wol dem geliche	sam ez si Rvdeger 
von hivnisschen landen	der recke chvne vnd her 
Wi sol ich daz gelovben	sprach der kvenich zehant 
daz der von Bechelaren	si chomen in dizz lant 
als der chvnich Gvnther	di rede vol gesprach 
Hagene der chvene	den gvten Rvdegeren sach [347b] 
Er vnt sine vrivnde	lieffen alle dan 
do sach man von den rossen	fvnfhvndert ritter stan 
do wrden wol enpfangen	di von Hivnen lant 
boten nie getrvgen	also herlich gewant 
Do sprach harte lvte	von Tronege Hagene 
nv sin gote willechomen	dise degene 
der voget von Bechelaren	vnt alle sine man 
der antpfanch wart wol mit eren	den snellen Hivnen getan 
Des chveniges nehesten mage	di giengen da man sach 
Ortwin von Mezze	ce Rvedgeren sprach 
wir haben in aller wile	mere nie gesehen 
geste hi so gern	des wil ich wærliche gehen 
Des grvzes si do danchten	den recken vber al 
mit den hergesinden	si giengen in den sal 
da si den chvenich fvnden	bi manigem herlichem man 
<der> herre stvnt von sedele	daz was dvrch groze zvht getan 
Wi rehte zvehtechlichen	er zv den boten gie 
Gvnther vnd Giselher	vil vlizechlich enpfie 
den gast mit sinen mannen	als im wol gezam 
den gvten Rvedger	er bi der hende genam 
Er brahten zv dem sedele	da er selbe saz 
den gesten hiez man shenchen	vil gerne tet man daz 
met den vil gvten	vnt den besten win 
dem man chvnde finden	in dem lande al vmb den Rin 
Giselher vnd Gere	di waren beide chomen 
Dancwart vnd Volcher	di heten ovch vernomen 
vmb dise geste	si waren vro gemvt 
si enpfiengen vor dem chvnige	di ritter edel vnd gvt 
Do sprach ce sinem herren	von Tronege Hagene 
ez solden immer dienen	dise degene 
daz vns der margrave	ce liebe hat getan 
des solde lon enpfahen	der schoenen Gotelinde man 
Do sprach der kvnich Gvnther	ine chan daz niht verdagen 
wi sich gehaben beide	daz svlt ir mir sagen 
Ecel vnd [348a] Helche	vzzer Hivnen lant 
Do stvnt er von dem sedele	mit allen sinen man 
er sprach zv dem <chvenicge>	vnd mach <daz> sin getan 
daz ir mir fvrste erlovbet	sone wil ich niht verdagen 
div mære div ich bringe	sol ich iv vroliche sagen 
Er sprach swaz man vns mære	bi iv enboten hat 
di erlovb ich iv ce sagene ane vrivnde rat 
ir svlt si lazen horen	mich vnt mine man 
wand ich iv aller eren	hi ce werbene gan 
Do sprach der bote biderbe	iv enbivtet an den Rin 
getriwelichen dienest	der groze voget min 
dar zv al den vrivnden	di ir mvegt han 
ovch ist disiv botschaft	mit grozen triwen getan 
Iv bat der kvnich edele	chlagen sine not 
sin volch ist ane frevde	min vrowe div ist tot 
Helche di vil riche	mines herren wip 
an der nv ist verweiset	vil maniger ivnchvrowen lip 
chint der edeln fvrsten	div si gezogen hat 
da von iz ime lande	vil <iamerliche> stat 
din hant nv leider niemen	der ir mit triwen pflege 
des wen ovch sich vil seine	des chveniges sorge gelege 
Nv lon im got sprach Gvnther	daz er den dienest sin 
so willechlich enbivtet	mir vnt den vrivnden min 
den sinen grvz ich gerne	hie vernomen han 
daz svlen gerne dienen	beide mage vnt mine man 
Do sprach von Bvrgonden	der recke Gernot 
<in> mag immer riwen	der schoenen Helchen tot 
dvrch ir vil manige tvgende	der si chvnde pflegen 
der rede gestvnt im Hagene	dar zv vil [348b] manich ander degen 
Do sprach aber Rvedger	der edel bote her 
sit ir mir kvnich erlovbet	ich sol iv sagen mer 
waz iv min lieber herre	her enboten hat 
sit im sin dinch nach Helchen	so rehte kvmmerlichen stat 
Man sagt minem herren	Criemhilt si ane man 
her Sifrit si erstorben	vnd ist so getan 
welt ir ir des gvennen	so sol si chrone tragen 
vor Eceln recken	daz hiez ir min herre sagen 
Do sprach der kvnich riche	wol gezogen was sin mvt 
si horet minen willen	ob siz gerne tvt 
den wil ich iv chvenden	in disen drien tagen 
ê ichez an ir erfvnde	zwiv sold ich Eceln versagen 
Di wile man den gesten	hiez schaffen gvt gemach 
in wart da so gedienet	daz Rvedeger des iach 
daz er da frivnde hete	vnder Gvntheres man 
Hagen im diente gerne	er het im ê alsam getan 
Alsvs beleip do Gvnther	vnz an den dritten tach 
der kvnich nach rate sande	vil wislich er pflach 
ob ez sine mage	dvhte gvt getan 
daz Criemhilt nemen solde	den kvenich Eceln ce man 
Si rieten al gemeine	niwan Hagene 
der sprach ce Gvnther	dem degene 
habt ir rehte sinne	so wirt ez wol behut 
ob sis iv volgen wolde	daz irz nimmer getvt 
War vmbe sprach do Gvnther	sold ichs volgen niht 
swaz der chvneginne	liebes geschiht 
des sol ich ir wol gvennen	si ist div swester min 
wir soltenz selbe werben	op ez ir ere mohte sin 
Do sprach aber Hagene	lat di rede stan 
het ir Eceln chvende	als ich sin chvende han 
sol sin danne minnen	als ich ivch hore iehen 
so ist iv aller erste	von schvlden sorgen geschehen 
Var vmb sprach do Gvnther	ich behvte vil wol daz 
daz ich im chome so nahen	daz ich deheinen haz 
von im dvlden mvese [349a]	 vnd wære sin wip 
do sprach aber Hagene	ez gerætet nimmer min lip 
Man hiez nach Gernoten	vnd nach Giselheren gan 
ob di herren beide	dvhte gvt getan 
daz Criemhilt solde minnen	den richen kvnich her 
noch widerreit ez Hagene	vnd nieman mer 
Do sprach von Bvrgonden	Giselher der degen 
nv mvegt ir vrivnt Hagene	noh der triwen pflegen 
ergezzet si der leide	vnd ir ir habt getan 
an swiv ir wol gelvnge	daz soldet ir vngeveht lan 
<Ia> habt ir miner swester	getan so manegiv leit 
so sprach aber Giselher	der recke vil gemeit 
daz si des hete schvlde	ob si iv wære gram 
nie man decheiner vrowen	noch mere frevdn benam 
Daz ich daz wol bechenne	daz tvn ich iv chvnt 
sol si nemen Ecel	gelebt si an di stvnt 
si getvt vns noch vil leide	swi siz getragt an 
ia wirt ir dienende	vil manich wætlicher man 
Des antwrte Hagenn	der chvne Gernot 
ez mag also beliben	vnz an ir beider tot 
daz wir geriten nimmer	in Eceln lant 
wir svln ir sin getriwe	daz ist ce den eren vns gewant 
Do sprach aber Hagene	mir mach niemen widersagen 
vnd sol div edele Criemhilt	Helchen chrone tragen 
si getvt vns noch vil leide	swi <si> gefvege daz 
ir svlt iz lan beliben	daz zimt iv recken michel baz 
Mit zorn sprach do Giselher	der schoenen Vten svn 
wir svln doch niht alle	meinlichen tvn 
swaz eren ir <geschehe>	vro solten wir des sin 
swaz ir geredet Hagene	ich dien ir dvrch di triwe min 
Do daz gehorte Hagene	do wart er vngemvt 
Gernot vnd Giselher	di stolzen ritter gvt 
vnd Gventher der riche	ce ivngest reiten daz 
ob ez lobt [349b] Criemhilt	si woltenz lazzen ane haz 
Do sprach der fvrste Gêre	ich wilz der vrowen sagen 
daz si ir den kvenech Ecel	laze wol behagen 
dem ist so manich recke	vnde grozen vorhten vndertan 
<Er> mach si wol ergezzen	swaz ir leides ist getan 
Do gie der snelle recke	da er Crimhilde 
si enpfie in gvtliche	wi bald er do sprach 
ir mvegt mich gerne grvezzen	vnd geben botembrot 
<ivch wil> gelvke scheiden	vil schiere vz aller iwer not 
Ez hat dvrch iwer minne	vrowe her gesant 
ein der aller beste	der ie chveneges lant 
gewan mit vollen eren	oder chrone solde tragen 
ez werbent ritter edele	daz hiez iv iwer brvder sagen 
Do sprach div iamers riche	iv sol verbieten got 
vnd allen minen vrivnden	daz si deheinen spot 
an mir armer veben	waz sold ich einem man 
der ie herceliebe	von gvtem wibe gewan 
Si widerreit ez sere	do chom aber sint 
Gernot ir brvder	vnt Giselher daz chint 
da baten minnechliche	trosten si ir mvt 
ob si den kvnich genæme	ez wær <ir> wærlichen gvt 
Vberwinden chvnde	niemen do daz wip 
daz si minnen wolde	deheines mannes lip 
do baten si di degene	nv lazet doch gesehen 
ob ir anders niht getvt	daz ir den boten rvchet sehen 
Daz eine wil ich niht versprechen	sprach daz vil edel wip 
ichen sehe gerne	den Rvedgeres lip 
dvrch sine manige tvgende	wær er her niht gesant 
swerz ander boten wære	dem wær ich immer vmbechant 
Si sprach ir svlt in morgen	hiezen her gan 
zv miner kemenate	ich wil in hoeren lan 
vil gar den minen willen	sol ich im selbe sagen 
ir wart eritteniwet [350a]	 daz ir vil groezlichez clagen 
Do gert ovch niht anders	der edel Rvedger 
wan daz er gesæhe	di <chvenegin> her 
er weste sich so wisen	ob ez imer sold ergan 
daz si sich den recken	veberreden mvese lan 
Des andern morgens vrv	do man di messe sanch 
di edeln boten <chomen>	do wart da groz gedranch 
di mite Rvedgere	ce hove wolden gan 
so sah man da gechleidet	vil manigen herlichen man 
Criemhilt div here	vnd vil trvrech gemvt 
si warte Rvedger	dem edeln boten gvt 
der vant si in dr wæte	di si alle tage trvch 
da bi trvch ir gesinde	richer chleider genvch 
Si giench im engegene	zv der tvr dan 
vnd enpfie vil gvtliche	den edeln man 
niwan selbe zwelfter	er dar zv ir gie 
man bot im grozen dienest	irn chomen hoher boten nie 
<Man> hiez den herren sitzen	vnd sine man 
di zwene margraven	di sah man vor ir stan 
Eckewart vnd Gêre	di edeln recken gvt 
dvrch di hvsvrowen	si sahen niemen wol gemvt 
Si sahen vor ir sizzen	vil manich schoene wip 
do pflach niwan iamers	der Criemhilde lip 
ir wat was vor den brvesten	von heizen træhen naz 
der edel margrave	sah wol an Criemhilde daz 
Do sprach der bote here	vil edeles chvniges chint 
mir vnt minen gesellen	di mit mir chomen sint 
svlt ir daz erlovben	daz wir vor iv stan 
vnd iv sagen mære	war nach wir her geritten han 
Nv si iv erlovbet	sprach div chvenegin 
swaz ir reden wellet	also stat min sin 
daz ich ez gerne hore	ir sit ein bote gvt 
di andern do wol hor [350b] ten	ir vnwilligen mvt 
Do sprach von Bechelaren	der fvrste Rvedger 
mit triwen groze liebe	Ecel ein kvnich her 
hat iv enboten vrowe	her in dizze lant 
er hat nah iwer minne	vil gvte recken her gesant 
Ern enbivtet iv innechlichen	minne ane leit 
stæter vrivntschefte	der si er iv bereit 
als er ê tet vrovn Helchen	div im ce hercen lach 
ia hat er nach ir tvgenden	vil diche vnvrolichen tach 
Do sprach div chvneginne	margrave Rvdeger 
wær iemen der bechande	miniv starchen ser 
der bæte mich niht trivten	noch deheinen man 
ia verlos ich ein den besten	den ie vrowe ie gewan 
Waz mach ergezen leides	sprach der vil chvene man 
wan frivntliche liebe	swer di chan began 
vnt der dan einen chivset	der im ce rehte chvmt 
vor hercelicher leide	niht so grozliche frvmt 
Und gervchet ir ce minnen	den edeln herren min 
zwelf vil richer chrone	svlt ir gewaltech sin 
dar zv git iv min herre	wol drizech fvrsten lant 
div elliv hat betwngen	sin vil ellenthaftiv hant 
Ir svlt ovch werden vrowe	vber manigen werden man 
di miner vrowen Helchen	waren vndertan 
vnd veber manige vrowen	der si het gewalt 
von hoher fvrsten chvenne	sprach der chvene degen balt 
Dar zv git iv min herre	heizet er iv sagen 
ob ir gervchet chrone	bi dem kvenige tragen 
gewalt den aller hohesten	den Helche ie gewan 
den svlt ir gewaltechliche	haben vor Ecelen man 
Do sprach div chvneginne	wi mohte min lip 
immer des gelvsten	deich wrde heldes wip 
mir hat der tot an einem	so rehte leit getan 
des ich vnz an min ende	mvz vnvroliche stan 
Do sprachen aber di Hivnen	kvneginne rich 
iwer leben wirt bi Ecel	so reht [351a] lobelich 
daz <ivch> immer wndert	ist daz ez ergat 
want der kvnich riche	vil manigen cieren degen hat 
Helchen ivnchvrowen	vnt iwer magedin 
solten di bi ein ander	ein gesinde sin 
da bi mohten recken	werden wol gemvt 
lat ez iv vrowe raten	ez wirt iv wærlichen gvt 
Si sprach in ir zvehten	nv lat di rede stan 
vnze morgen vrv	so svlt ir her gan 
ich wil iv antwrten	des ir da habt mvt 
des mvsen do gevolgen	di recken chven vnde gvt 
Do si cen herbergen	alle chomen dan 
do hiez div edel vrowe	nach Giselhern gan 
vnd ovch nach ir mvter	den beden sagt si daz 
daz si gezæme weinen	vnd niht anderes baz 
Do sprach ir brvder Giselher	swester mir ist geseit 
vnd wilz ovch wol belovben	daz elliv diniv leit 
der kvnich Ecel swende	vnd nimestvn ceinem man 
swaz iemen ander rate	so dvncht ez mich wol getan 
Er mach dich wol ergezzen	sprach aber Giselher 
vome Rotten zv dem Rine	von der Elbe vnz an daz mer 
so ist kvenech deheiner	so gewaltech niht 
dv maht dich vrowen balde	so er din ce chonen <giht> 
Si sprach min vil lieber brvder	zwiv rætest mir daz 
chlagen vnd weinen	mir immer zæme baz 
wi sold ich vor recken	da ce hove gan 
wart min lip ie schone	des pin ich ane getan 
Do sprach div vrowe Vote	ir lieben tohter zv 
swaz dine brvder raten	liebez chint daz tv 
volge dinen frivnden	so mach dir wol <geshehen> 
ich han dich doh so lange	mit grozem iamer gesehen 
Do bat si got vil diche	fvegen ir den rat 
daz si ce geben hete	got <silber> vnd wat 
sam ê bi ir manne	do er noch was gesvnt 
si belebte doch nimmer mere [351b]	 sit so vroliche stvnt 
Si gedahte in ir sinnen	vnd sol ich minen lip 
geben einem heiden	ich pin ein christen wip 
des mvz ich cer werlde	immer schaden han 
gæbe mir elliv riche	ez ist von mir vil vngetan 
Da mit siz lie beliben	di naht vnz an den tach 
div vrowe an ir bette	mit vil gedanchen lach 
div ir vil liehtv ovgen	getrvchenten nie 
vnz daz si <aber> den morgen	hince mettene gie 
Ze rehter messecite	di chvnige waren chomen 
si heten aber ir swester	vnder hende genomen 
ia rieten si ir ze minnen	den kvnich von Hivnen lant 
di vrowen ir deheiner	lvecel vroliche vant 
Do hiez man dar gewinnen	di Eceln man 
di nv mit vrlovbe	wæren gerne dan 
geworben oder gescheiden	swi ez do moehte sin 
ce hove chom do Rvedger	di helde reiten vnder in 
daz man reht erfvere	des edeln fversten mvt 
vnd tæten daz becite	daz divhtes alle gvt 
ir wege wæren verre	wider in ir lant 
man brahte Rvedegern	da er Criemhilde vant 
Vil minnechliche piten	der recke do began 
di edeln chveneginne	si solde in horen lan 
waz si enbieten wolde	in Eceln lant 
er wæn an ir niht anders	niwan lavgenen vant 
Daz si nimmer minnen wolde	mer deheinen man 
do sprach der margrave	daz wære missetan 
zwiv woldet ir verderben	einn als schoenen lip 
ir mvegt noch mit eren	werden gvtes mannes wip
Niht half daz si gebaten	vnz Rvedger 
si gesprach in heimliche	di chveneginne her 
er wolde si ergzen	swaz ir ie gesach 
ein teil begonde ir senften	do ir grozer vngemach
Er sprach cer kvneginne	lat iwer weinen sin 
ob ir ce Hivnen hetet	niemen danne min 
getriwer miner mage	vnd [352a] ovch <der> miner man 
er mveses ser engelten	vnt het iv iemen iht getan 
Da von wart wol geringet	do der vrowen mvt 
si sprach so swert mir eide	swaz mir iemen getvt 
daz ir sit der næhste	der bveze minv leit 
do sprach der margrave	vrowe des pin ich bereit 
Mit allen sinen mannen	swr ir do Rvedger 
mit triwen immer dienen	vnt daz di recken her 
ir nimmer niht versageten	vz Eceln lant 
des si ere haben solde	des sichert ir Rvedegers hant 
Do gedahte div getriwe	sit ich vrivnde han 
also vil gewnnen	so sol ich reden lan 
di livte swaz <wellen>	ich iamerhaftez wip 
waz ob noch wirt errochen	des minen liebn mannes lip 
<si> gedahte sit daz Ecel	der recken hat so vil 
sol ich den gebieten	so tvn ich swaz ich wil 
er ist ovch wol so riche	daz ich ce geben han 
mich hat der leidege Hagene	mines gvtes an getan 
Si sprach ce Rvedgere	het ich daz vernomen 
daz er niht wære ein heiden	so wold ich gerne chomen 
swar er hete willen	vnd næm in ceinem man 
do sprah der margrave	di rede svlt ir vrowe lan 
Er <hat> so vil der recken	in cristenlicher ê 
daz iv bi dem chvenige	nimmer wirdet we 
waz ob ir daz verdienet	daz er tovffet sinen lip 
des mvegt ir gerne werden	des kvnich Eceln wip 
Do sprach aber ir brvder	nv lob iz swester min 
iwer vngemvete	daz svlt ir lazen sin 
si batens also lange	vnz doch ir trvrech lip 
lobte vor den helden	si werde Eceln wip 
Si sprach ich wil iv volgen	ich armiv kvnegin 
daz ich var zv den Hivnen	so daz nv mach gesin 
swenne ich han di vrivnde	di mich fveren in sin lant 
des bot do vor den helden	div schone [352b] Criemhilt ir hant 
Do sprach der margrave	habt ir zwene man 
darzv han ich ir mere	erz wirdet wol getan 
daz wir ivch wol nach eren	bringen vber Rin 
ir svlt niht vrowe langer	hi cen Bvergonden sin 
<Ich> han fvnhvndert manne	vnd ovch der mage min 
di svln <iv> hi dienen	vnt da heime sin 
vrowe swi ir gebietet	ich tvn iv selbe alsam 
swenne ir mich mant der mære	daz ich miches nimmer gesham 
Nv heizet iv bereiten	iwer pfærtchleit 
di Rvedgeres ræte	iv nimmer werden leit 
vnd sagetez iwern magedin	di ir da fveren welt 
ia chvmt vns vf der straze	vil manich vzerwelter helt 
Si heten noch gesmide	daz man da vor reit 
bi Sifrides ziten	daz si vil manige meit 
mit eren mohte fveren	swenne si wolde dan 
hey waz man gvter sætele	den schoenen vrowen gewan 
Ob si ê ie getrvgen	deheiniv richen kleit 
der wart zv zir verte	vil manigez nv bereit 
wand in von dem kvnige	so vil gesaget wart 
si slvzen vf di chisten	di ê stvnden wol bespart 
Si waren vil vnmvezech	wol fvenftehalben tach 
si svchten vz der valden	des vil dar inne lach 
Criemhilt do ir kamer	al entslizen began 
si wolde machen riche	alle Rvdegeres man 
Si hete noch des goldes	von Nibelvnge lant 
si wand ez cen Hivnen	<teiln> solde ir hant 
daz ez wol hvndert moere	ninder chvnden tragen 
div mære horte Hagene	do von Criemhilde sagen 
<Er> sprach sit mir vrov Criemhilt	nimmer wirdet holt 
so mvz ovch hi belibn	daz Sifrides golt 
zwiv sold ich minen finden	lan so michel gvt 
ich weiz wol waz Criemhilt	mit disem shaze getvt 
Ob si in brehte hinnen	ich wil gelovbn daz 
er wrde doch certeilet	vf den minen haz 
sin habnt ovch niht der rosse	di [353a] in solden tragen 
in wil behalten Hagene	daz sol man Criemhilde sagen 
Do si gehorte div mære	do was ir grimme leit 
ez wart ovch den kvenegen	allen drin geseit 
si woltenz gerne wenden	do des niht geschach 
Rvedger der edele	harte vroliche sprach 
B <Richiv> chvneginne	zwiv chlagt ir daz golt 
iv ist der chvnich Ecel	so grozlichen holt 
gesehent ivch siniv ovgen	er git iv also vil 
daz irz verswendet nimmer	des ich iv vrowe sweren wil 
Do sprach div chveneginne	vil edel Rvedger 
ez gewan chvniges tohter	nie richeite mer 
danne der mich Hagene	ane hat getan 
do chom ir brvder Gernot	hin zir kemenaten gegan 
Mit gewalt des chveniges	den slvezel stiez er an di tver 
golt daz Criemhilde	reichte man dar fver 
ce drizech tvsent marchen	oder dannoch baz 
er hiez iz nemn di geste	liep was Gvnthere daz 
<do> sprach von Bechelaren	der Gotelinde man 
ob ez min vrowe Criemhilt	allez moehte han 
swas sin ie wart gefveret	von Nibelvnge lant 
sin solde lvecel rveren	min oder der kveneginne hant 
Nv heizet ez behalten	wand iches nine wil 
ia fvrt ich von lande	des minen also vil 
daz <wirs> vf der straze	haben gvten rat 
vnd vnser choste hinnen	harte herlichen stat 
Da vor in aller wile gefvllet zwelf schrin 
des aller besten goldes	daz inder mohte sin 
heten di ir megde	daz fvrt man von dan 
vnd gezierde vil der vrowen	daz si cir verte solde han 
D <Gewalt> des grimmen Hagenen	dvhte si ce starch 
si het ir opffergoldes	noch wol tvsent march 
si teiltez siner sele	ir vil liebem man 
daz dvhte Rvedgern	mit grozen triwen getan 
Do sprach div chlagende vrowe	wa [353b] sint di vrivnde min 
di dvrch mine liebe	wellent ellende sin 
di svln mit mir riten	in der Hivnen lant 
di nemen shaz den minen	vnd chovffen ros vnt ovch gewant 
Do sprach cer kveneginne	der margrave Eckewart 
sit daz ich alerste	iwer gesind wart 
so han ich iv mit triwen	gedient sprach der degen 
vnd wil vnz an <minen> ende	des selgen immer bi ib pflegen 
<ich> wil ovch mit mir fveren	fvnfhvndert minen man 
der ich iv ce dienste	mit rehten triwen gan 
wir sin vil vngescheiden	ezen tv dan der tot 
der rede neig im Criemhilt	des gie ir wærliche not 
Do zoch man dan di moere	si wolden varn dan 
da wart vil michel weinen	von vrivnden getan 
Vte div vil riche	vnd manich schone meit 
di zeigeten daz in wære	nach vrovn Criemhilde leit 
Hvndert richer magede	fvrt si mit ir dan 
di wrden so gechleidet	als in wol gezam 
do vielen in di trehene	von liehten ovgen nider 
si gelebt vil der vrevden	ovch bi Eceln sider 
Do chom der herre Giselher	vnd ovch Gernot 
mit ir gesinde	als in ir zvht gebot 
do wolden si beleiten	ir liebe swester dan 
do fvrten si ir rechen	wol tvsent wætlicher man 
Do chom der snelle Gere	vnd ovch Ortwin 
Rvmolt der chvchenmeister	da mite mvse sin 
si svffen di nahtselde	vnz an Tvonowe stat 
do reit niht fverbaz Gvnther	wan ein lvecel fvr di stat 
ê si von Rine fveren	si heten fver gesant 
ir boten harte snelle	in der Hivnen lant 
di dem chvnige sageten	daz im Rvedger 
ce wibe het erworben	di edeln kvneginne her 

Di boten lazen riten	wir svln iv tvn bechant 
wi div chvneginne	fvere dvrch div lant 
oder wa von ir schiden	Giselher vnd Gernot 
si heten ir gedienet	als in ir triwe daz gebot [354a] 
Vnz an di Tvnowe	ce Vergen si do ritten 
si begonden vrlovbes	di <chvenegin> bitten 
wan si wider wolden	riten an den Rin 
done moht ez ane weinen	von gvten frivnden niht gesin 
Giselher der snelle	sprach cer swester sin 
swenne daz dv vrowe	bedvrfen wellest min 
ob dir iht gewerre	daz tv dv mir bechant 
so rit ich dir ce dineste	in daz Eceln lant 
Di ir mage waren	chvstes an den mvnt 
vil minnecliche sheiden	sach man an der stvnt 
von Rvedgeres	des margraven man 
do fvrt div chvneginne	vil manige meit wolgetan 
Hvndert vnd viere	di trvgen richiv cleit 
von gemalet richen pfellel	vil der schilde breit 
fvrt man bi den vrowen	nahen vf den wegen 
do cherte von ir dannen	vil manich herlicher degen 
Si zogeten dannen balde	nider dvrch Peyerlant 
do sagte man div mære	da wæren fvr gerant 
vil vnchvnder geste	da noch ein chloster stat 
vnt da daz <Ÿn> mit flvhe	in di Tvonowe gat 
In der stat ce Pazzowe	saz ein besschof 
di berge wrden lære	vnt ovch des fvrsten hoff 
si ilten gegen den	vff in Beyerlant 
da der bisschoff Pilgrin	di schoenen Criemhilden vant 
Den recken von dem lande	was do niht ce leit 
do si ir volgen sahen	so manige schone meit 
da trvte man mit ovgen	der edeln ritter chint 
gvte herberge	gap man den gesten sint 
Der bisschoff mit siner nifteln	ce Pazzowe reit 
do daz den bvrgæren	von der stat wart geseit 
daz dar choeme Criemhilt	des fvrsten swester chint 
div wart wol enpfangen	von den chovflivten sint 
Daz si beliben solden	der bisschof hetes wan 
do sprach der herre Ecchewart	ez ist vngetan 
wir mvzen varn nider	in Rvdgeres lant 
vns wartet vil der degene [354b]	 wan iz ist in allen wol bechant 
Div mære nv wol wesse	div schone Gotelint 
si bereite sich mit vlize	vnde ir vil edel chint 
ir het enboten Rvedger	daz in daz dvehte gvt 
daz si der chveneginne	da mite troste den mvt 
daz si ir rite engenge	mit den sinen man 
vf zv der Ense	do daz wart getan 
do sah man allenthalben	di wege vnmvzech sten 
si begonden gegn den gesten	beidiv riten vnd gen 
Nv was div chvneginne	ze Everdingen chomen 
genvge vz Peyerlande	<solden> si han genomen 
den rovb vf der strazzen	nach ir gewonheit 
so heten si den gesten	da getan vil lihte leit 
Daz was wol vnderstanden	von dem margraven her 
er fvrte tvsent ritter	vnt dannoch mer 
do was ovch chomn Gotelint	Rvedegeres wip 
mit ir chom herliche	vil maniges edeln rechen wip 
Do si vber di Trwoen chomen	bi (ê)nse vf daz velt 
do sah man vf gespannen	hvetten vnt gecelt 
da di geste solden	di nahtselde han 
div choste was den gesten	da von Rvedger getan 
Gotelint div schone	di herberge lie 
hinder ir beliben	vf den wegen gie 
mit chlingenden zovmen	manich pfært wolgetan 
der antpfanch wart vil schone	liep was iz Rvedger getan 
Di in ce beden siten	chomen vf den wegen 
di riten lobeliche	der was vil manich degen 
si pflagen ritterschepfte	daz sach vil manich meit 
ovch was der ritter dienest	niht der kvneginne leit 
Do zv den gesten chomen	di Rvedgeres man 
vil der trvonzzvne	sach man ze berge gan 
von der recken hende	mit ritterlichen siten 
da wart wol ce prise	vor den vrowen do geritten [355a] 
<daz> liezen si beliben	do grvzte manich man 
vil gvtliche ein ander	do fvrten si von dan 
di schonen Gotelinden	da si Criemhilde sach 
di vrowen dienen chvnden	di heten chleinen gemach 
Der voget von Bechelaren	ce sinem wibe reit 
der edeln margravinne	was daz <niht> ce leit 
daz er so wol gesvnder	was von Rine chomen 
ir was ein teil ir swære	mit grozen vrevden benomen 
Do sin het enpfangen	er hiez si vf daz gras 
erbeizen mit den vrowen	swaz ir da mit ir was 
da wart vil vnmvzech	manich edel man 
da wart vrowen dienest	mit grozem vlize getan 
Do sach div vrowe Criemhilt	di margravinne sten 
mit ir gesinde	sine lie niht naher gen 
daz pferht mit dem zovme	zvchen si began 
vnd bat sich snellechlichen	heben von dem satel dan 
Den bisschoff sach man wisen	siner swester chint 
in vnd Eckewarten	zv Gotelinde sint 
da wart vil michel wichen	an der selben stvnt 
do chvste div ellende	an der Gotelinden mvnt 
Do sprach <vil> minnechlichen	daz Rvedgeres wip 
nv wol mich liebiv vrowe	daz ich iweren schonen lip 
han in disen <landen>	mit minen ovgen gesehen 
mir enchvnde an disen ziten	nimmer lieber geschehen 
Nv lon iv got sprach Criemhilt	vil edeliv Gotelint 
sol ich gesvnt beliben	vnd Botelvnges chint 
ez mag iv <chomen> ze liebe	daz ir mich <habt> gesehen 
in beiden was vnchvnde	daz sider mvse geschen 
Mit zvehten zv zein ander	gie vil manich meit 
do waren in di recken	mit dieneste vil bereit 
si sazen nach dem grvze	nider vff den chle 
si gewnnen maniger chvende	di in vil vremede waren ê 
Man hiez den vrowen schenchen	ez was wol mitter tach 
daz edel ingesinde	da niht lenger lach 
si riten da si fvnden	manige hvetten breit 
da was den edeln gesten	vil michel dienest bereit 
Di naht si heten rwe	vnz an den morgen vrv 
di von Bechelaren	berei [355b] ten sich dar zv 
wi si behalten solden	vil manigen vremden gast 
wol het gehandelt Rvedeger	daz in da wenich iht gebrast 
Div venster an den mvren	sah man offen stan 
div bvrch ce Bechelaren	div was vf getan 
do riten dar in di geste	di man vil gerne sach 
den hiez der wirt vil edele	schaffen gvten gemach 
Div Rvedgeres thohter	mit ir gesinde gie 
da si di chveneginne	vil minnechlich enpfie 
da was ovch ir mvter	des margaven wip 
mit liebe wart gegrvezet	vil maniger ivnchvrowen lip 
Si fiengen sich behanden	vnt giengen dan 
in einen palas witen	der was vil wol getan 
da div Tvonowe	vnder hin vloz 
si sahen gegen dem lvfte	vnde heten chvercewile groz 
Wes si da mere pflægen	desen chan ich niht gesagen 
daz in so vbele zogete	<daz> horte man do chlagen 
di Criemhilde recken	wan iz was in leit 
hey waz do gvter degene	mit ir von Bechelaren reit 
Vil minnechlichen dienest	Rvdger in bot 
do gap div chvneginne	zwelf armbovge rot 
der Gotelinde tohter	vnt also gvt gewant 
daz si niht bezzers brahte	in diz lant 
Swi ir gnomen wære	der Nibelvnge golt 
alle di si gesahen	di machete si ir holt 
noch mit dem chleinem gvte	da si da mohte han 
des wirtes ingesinde	dem wart groziv gabe getan 
Da wider bot do ere	div vrowe Gotelint 
den gesten von dem Rine	so gvetliche sint 
daz man der vremden	harte wenich vant 
si trvegen ir gesteine	oder ir vil herlich gewant 
Do si enbizzen waren	vnt daz si solden dan 
von der hvsvrowen	wart geboten an 
getriwerlicher dienest	daz Eceln wip 
da wart vil getrivtet	der ivnchvrowen lip 
Si sprach cer kveneginne	swenne ivch nv dvnchet gvt 
ich weiz wol daz iz gerne	min lieber vater tvt 
daz er mich zv ziv sendet	in der Hivnen lant 
daz si ir getriwe wære	vil wol daz Criemhilt ervant 
Div ross bereitet waren	vnt fver Bechelaren chomen 
do hete div edel chvne [356a] ginne	vrlovp nv genomen 
von Rvdgeres wibe	vnd der tohter sin 
do schied ovch sich mit grvze	vil manich schonez magedin 
Ein ander si vil selten	gesahen nach den tagen 
vzzer Medeliche	vf handen wart getragen 
vil manich goltvaz riche	dar inne braht man win 
des gesten zv der straze	si mvsen willechomen sin 
Ein wirt was da gesezzen	Astolt was der genant 
der wiste si di straze	in daz Osterlant 
gegen Mvtaren	di Tvonowe nider 
da wart vil wol gedienet	der kveneginne sider 
Der bisschoff minnechliche	von siner niftel schiet 
daz si sich wol gehabte	wi vast er ir daz reit 
vnt daz si ir ere chovffte	als Helche het getan 
hey waz si grozer eren	sit da cen Hivnen gewan 
Zv der Treisem brathe	man di geste dan 
ir pflagen vlizechliche	di Rvedegeres man 
vnze daz Hivnen	ritten veber lant 
do wart der kvneginne	vil michel ere bechant 
Bi der Treisem hete	der chvnich von Hivnen lant 
eine bvrch vil riche	div was vil wol bechant 
geheizen Zeyzenmvre	vrov Helche saz da ê 
vnt pflach so grozer tvgende	daz wærlich nimmer mer erge 
Ezen tæte danne Criemhilt	div also chvnde geben 
si mohte nach ir leide	daz liep vil wol geleben 
daz ir ovch iahen ere	di Eceln man 
der si sit grozen vollen	bi den helden gewan 
Div Eceln herschaft	was so wit erchant 
daz man zallen ziten	in sinem hove vant 
di chvnesten recken	von den ie wart vernomen 
vnder Cristen vnd vnder heiden	di waren mit im alle chomen 
Bi im was zallen ziten	daz wætlich mer erge 
cristenlicher orden	vnt ovch der heiden ê 
in swi getanem leben	sich ietslicher trvch 
daz schvf des chveniges milte	daz man in allen gap genvch 

<Si> was ce Zeizenmvre	vnz an den vierden tach 
div molte vff der straze	di wile ni gelach 
sine stvebe alsam ez brvenne	allenthalben dan 
da ritten dvrch Osteriche	des chvnich Eceln man 
Do was ovch dem chvenige	vil rehte nv geseit 
des im von den gedanchen	swnden siniv leit 
wi herlichen Criemhilt	da chome dvrch div lant 
der kvenich begonde gahen	da er di wolgetanen vant [356b] 
Von vil maniger sprache	sah man vffe den wegen 
vor Eceln riten	manigen chvenen degen 
von cristen vnd von heiden	vil manige wite schar 
da si di vrowen fvnden	si chomen herliche dar 
Von Rivzen vnd von Criechen	reit da vil manich man 
den Poelan vnt den Walachen	sach man swinde gan 
ir ross div vil gvten	da si mit creffte riten 
swaz si site heten	der wart vil wenich vermiten 
Uon dem lande ze Chiewen	reit da vil manich degen 
vnt di wilden Petsschenære	da wart vil gepflegen 
mit dem bogen schiezen	cen vogeln di da flvgen 
di pfile si vil sere	zv den wenden vaste zvgen 
Ein stat bi Tvonowe	lit in Osterlant 
div ist geheizen Tvln	da wart ir bechant 
vil manich site vremede	den si ê nie gesach 
si enpfiengen da genvge	den sit leit von ir gesach 
Vor Eceln dem chvenege	ein ingesinde reit 
vro vnd vil riche	hoefsh vnt gemeit 
wol vier vnd zweinzech fversten	tiwer vnd her 
daz si ir vrowen sæhen	da von engerten si niht mer 
Der herzoge Ramvnch	vzer Walachen lant 
mit siben hvndert mannen	chom er fver si gerant 
sam vliegende vogele	sah man si varn 
do chom der fverste Gybecke	mit vil herlichen scharn 
Hornboge der snelle	wol mit tvsent man 
cherte von dem chvenege	gegen siner vrowen dan 
vil lvte wart geschallet	nach des landes siten 
von der Hivnen magen	wart ovch da sere geritten 
Do chom von Tenemarchen	der chvene Hawart 
vnt Yrinch der vil snelle	vor valsche wol bewart 
vnt Irnfrit von Dveringen	ein wætlicher man 
si enpfiengen Criemhilde	daz sis ere mvsen han 
mit zwelf hvndert mannen	di fvrtens in ir schar 
do chom der herre Bloedelin	mit drin tvsent dar 
der Eceln brvder	vzer Hivnen lant 
der chom <vil> herliche	da er di chveneginne vant 
Do chom der chvenich Ecel	vnd ovch her Dietrich 
mit allen sinen gesellen	da was vil lobelich 
manich ritter edele	biderbe vnd gvt 
des wart do vrovn Criemhilde	vil wol gehoehet der mvt 
Do sprach cer kveneginne	der herre Rvedger 
vrowe ich wil enpfahen	hie den chvnich her 
swen ich ivch heize chvessen	daz sol sin getan [357a] 
iane mvgt ir niht geliche	gervzen <alle> Eceln man 
Do hvp man von dem moere	di chveneginne her 
Ecel der vil riche	enbeite do niht mer 
er stvnt von sinem rosse	mit manigem chvenem man 
man sah in vroliche	gegen Criemhilde gan 
Zwene fvrsten riche	als vns daz ist geseit 
bi der vrvn gende	trvgn iriv chleit 
da ir der chvonich Ecel	hin engegen gie 
da si den fvrsten edele	mit chvsse gvetliche enpfie 
Vf rvchte si ir gebende	ir varwe wolgetan 
div lvht ir zv dem golde	da was vil manich man 
di iahen daz vrov Helche	niht schoener chvnde sin 
da bi so stvnt vil nahen	des kveniges brvder Bloedelin 
Den hiez si chvessen Rvedeger	der margrave rich 
vnt den kvnech Gybechen	da stvnt ovch Dieterich 
der recken chvste zwelve	daz Eceln wip 
do enpfie si svs mit grvze	vil maniges riteres lip 
Al di wile vnd Ecel	bi Chriemhilde stvnt 
do taten do di tvmben	als noch di livte <tvnt> 
vil manigen pvneiz richen	sah man da geriten 
daz taten Cristen helde	vnd ovch di heiden nach ir siten 
Wi rehte ritterliche	di Dieteriches man 
di schefte liezen vliegen	mit trvnzvnen dan 
hohe vber di schilde	gvter ritter hant 
von den tivschen gesten	wart dverchel manich schildes rant 
Da wart von schefte brechen	vil michel doz vernomen 
do waren von dem lande	di <rechen> alle chomen 
vnt ovch des chveneges geste	vil manich edel man 
do gie der kvnech riche	mit vrovn Criemhilde dan 
Si sahen bi in stende	ein vil herlich gezelt 
von hvetten was erfvllet	alvmbe daz velt 
da si <solden> rwen	nach ir arbeit 
von helden wart gewiset	dar vnder manich schoniv meit 
mit der chveneginne	da si sit gesaz 
vf rich stvlgewæte	der margrave daz 
hetez wol geschaffen	daz man ez vant vil gvt 
daz gesidele Criemhilde	des vroevt sich Eceln mvt 
Waz do redete Ecel	daz ist mir vm [357b] bechant 
in der sinen zeswen	lag ir wiziv hant 
si gesazen minnechliche	da Rvedger der degen 
den kvenech niht wolde lazen	Criemhilde heinliche pflegen 
Do hiez man lan beliben	den bvhvrt veber al 
mit eren wart verendet	da der groze schal 
do giengen zv den hveten	di Eceln man 
man gap in herberge	vil wite allenthalben dan 
Der tach der het nv ende	si schvf ir gemach 
vnz man den liehten morgen	aber schinen sach 
do was zv den rossen	chomen manich man 
hey waz man chvrzewile	dem chvenege ce eren began 
Der kvnech ez nach den eren	di Hivnen schaffen bat 
do ritten si von Tvlne	ce Wiene zv der stat 
da fvnden si gezieret	vil maniger vrowen lip 
si enpfiengen wol mit eren	des kvenech Eceln wip 
Mit harte grozen vollen	so was in bereit 
swaz <si> haben solden	vil manich helt gemeit 
sich vrevte gegen dem schalle	herbergen man began 
des kvneges hohgezite	div hvp sich vrolichen an 
Sine mohten niht geherbergen	alle in der stat 
di niht geste waren	Rvedger di bat 
daz si herberge	næmen in daz lant 
ich wene man alle zite	bi dem Criemhilde vant 
<· en> herren Dieterichen	vnd andern manigen degen 
si heten sich der <rvwe>	mit arbeit bewegen 
dvrch daz si den gesten	trosten wol den mvt 
her Rvedger vnd sine vrivnde	heten chvercewile gvt 
Div hohzit was gevallen	an einen pfinxtach 
da der kvnech Ecel	bi Criemhilde lach 
in der stat ce Wiene	si wæn so manigen man 
bi ir ersten manne	nie ze dienste gewan 
Si chvnte sich mit gabe	dem der si nie gesach 
vil maniger dar vnder	zv den gesten sprach 
wir wanden daz vrov Criemhilt	gvtes niht mohte han 
nv ist hie mir ir gabe	vil manich wnder getan 
Div hohzit div werte	sibenzehen tage 
ich wæne man von deheinem	kvnige mere sage 
des hohzit grozer wære	daz ist vns gar verdeit 
alle di da waren	di trvgen iteniwoe chleit 
Si wæn in Niderlande	da vor nine gesaz [358a] 
mit so manigem recken	da bi so gelovbe ich daz 
was Sifrit rich des gvtes	daz er nie gewan 
so manigen recken edele	so si sach vor Eceln stan 
Ovch gap nie deheiner	zv sin selbes hohgezit 
so manigen richen mantel	tief vnd wit 
noch so gvter cleider	der si mohte vil han 
so si dvrch Criemhilde	heten alle getan 
Ir frivnde vnt ovch di geste	di heten einen mvt 
daz si da niht ensparten	deheiner slahte gvt 
swes iemen an si gerte	daz gaben si bereit 
des gestvnt da vil der degene	von milte bloz ane chleit 
Wi si ce Rine sæze	si gedaht ane daz 
bi ir edelen manne	ir ovgen wrden naz 
si hetes vaste hæle	deiz iemen chvnde sehen 
ir was nach manigem leide	so vil der eren geschehen 
Swaz iemen tet mit milte	daz was gar ein wint 
vnz an Dieterichen	swaz Botelvnges chint 
im gegeben hete	daz was nv gar verswant 
ovch begie da michel wnder	des milten Rvedegeres hant 
Vzer Vngerlande	der fverste Bloedelin 
der hiez da lære machen	vil manich leitschrin 
von silber vnd von golde	daz wart da hin gegeben 
man gesach des chveneges helde	so rehte vroliche leben 
Wærbel vnd Swemmelin	des kveniges spilman 
ich wæne ir ieselicher	zer hohgezit gewan 
wol ce tvsent marchen	oder dannoch baz 
da div schoene Criemhilt	bi Ecel vnder chrone saz 
An dem ahzentem morgen	von Wiene si do ritten 
da wart in ritterschepfte	schilde vil versniten 
von spern di da fvrten	di recken an der hant 
svs chom der chvenich Ecel	vnz in daz hivnissche lant 
Ze Heimbvrch der alten	si waren vber naht 
done chvnde niemen wizzen	wol des volches aht 
mit wi getaner crefte	si ritten veber lant 
hey waz man schoener vrowen	in siner heinmvete vant 
Ze Misenbvrch der richen	da shifften si sich an 
daz wazer wart verdechet	von ross vnd ovch von man 
alsam ez [358b] erde wære	swaz man sin vliezen sach 
di wegemveden vrowen	di heten senfte vnd ovch gemach 
Zesamene was geslozen	manich shif vil gvt 
dar veber was gespannen	manich gvt gecelt 
sam ob si noch heten	beidiv lant vnde velt 
Do chomen disiv mære	ce Ecelnpvrch von dan 
do vrevten sich dar inne	wip vnde man 
des Eceln ingesinde	des ê div vrowe pflach 
gelebten sit bi Crimhilde	vil manigen vroelichen tach 
Do stvnden da wartende	vil manich edel meit 
di von Helchen tode	heten manigiv leit 
siben chvenige toehter	Crimhilt noch da vant 
von den was gezieret	wol allez Eceln lant 
Div ivnchvrowe Herrat	noch des gesindes pflach 
div Helchen swester tohter	an der vil tvgende lach 
div gemahele Dieteriches	eins edeln chvneges chint 
div tohter Næntwines	div het vil der eren sint 
Gegen der geste chvemfte	vrevte sich ir mvt 
ovch was dar zv bereitet	vil creftigez gvt 
wer chvnde iv daz bescheiden	wi sit der chvenech saz 
si gelebten da ce Hivnen	nie mit der chvneginne baz 
Do der chvenech mit sinem wibe	von dem stade reit 
wer ieslichiv wære	daz wart do wol geseit 
di edelen Criemhilde	si grvztens deste baz 
hey wi gewaltechliche	si sit an Helchen stat gesaz 
Getriwelicher dienste	wart ir vil bechant 
do teilte div chvneginne	golt vnt gewant 
silber vnt gesteine	swaz di des veber Rin 
mit ir cen Hivnen brahte	daz mvse gar cergeben sin 
Ovch wrden ir mit dieneste	sider vndertan 
alle des chveniges mage	vnt alle sine man 
daz div vrowe Helche	so gewalteclich gebot 
so si nv mvsen dienen	vnz an den Criemhilde tot 
Do stvnt mit soelhen eren	der hof vnt ovch daz lant 
daz man da zallen ziten	di chvrzewile vant 
swar nach ieslichem	daz herce trvch den mvt 
dvrh des chveneges liebe	vnt di kveneginne gvt [359a] 

<Mit> vil grozen eren	daz ist al war 
wonten si mit ein ander	vnz an daz sibende iar 
di zit div chveneginne	eines svns was genesen 
des chvnde der kvenich Ecel	nimmer vroelicher wesen 
Sine wolde niht erwinden	sine werbe sint 
daz getovffet werde	daz Eceln chint 
nach cristenlichem rehte	ez wart Ortliep genant 
des wart vil michel frevde	vber elliv Eceln lant 
Swaz ie gvter tvgende	an vrovn Helchen lach 
der vleiz sich nv vrov Criemhilt	dar nach vil manigen tach 
di site si lerte Herrat	div ellende meit 
div hete tovgenliche	nach Helchen groziv leit 
Den vremden vnt den chvnden	was si vil wol bechant 
di iahen daz nie vrowe	besæze ein kveneges lant 
bezzer vnde milter	daz heten si fver war 
daz lop si trvch si cen Hivnen	vnz an daz dricehende iar 
Nv het si wol erchvnnen	daz ir niemen widerstvnt 
also noch fvrsten wibe	chveneges recken tvnt 
vnt daz si alle zite	zwelf chvenige vor ir sach 
si gedaht ovch maniger leide	der ir da heime gesach 
Si gedaht ovch maniger eren	von Nibelvnge lant 
der si da was <gewaltich>	vnt di ir Hagenen hant 
mit Sifrides tode	hete gar benomen 
ob im daz noch immer	von ir ce leide mohte chomen 
S <Daz> geschæhe ob ich in moehte	bringen in daz lant 
ir trovmte daz ir gienge	vil diche an der hant 
Giselher ir brvder	si chvsten zaller stvnt 
vil ofte in senftem slaffe	sit wart in arbeiten chvnt 
Ich wæne der vbel valant	Criemhilde daz geriet 
daz si sich mit frivntschefte	von Giselhere schiet 
den si dvrch svne chvste	in Bvergonden lant 
do begonde ir aber salwen	von heizen trehen ir gewant 
Ez lag ir an dem hercen	spate vnd vrov 
wi man si ane schvlde	bræhte dar zv 
daz si mvese minnen	einen heidenisschen man 
di not di het ir Hsagene	vnt Gvnther getan [359b] 
Des willen in ir hercen	chom si vil selten abe 
<si> gedahte ich pin so riche	vnt han so groze habe 
daz ich minen vinden	gefvege noch ein leit 
des wære et ich von Tronege	Hagen gerne bereit 
Nach den getriwen iamert	diche daz herce min 
di mir da leide taten	moehte ich pi den sin 
so werde wol errochen	mines vrivndes lip 
des ich chvme erbeite	sprach daz Ecelen wip 
Ze liebe si do heten	alle skveneges man 
di Criemhilde recken	daz was vil wol getan 
der chamern der pflach Eckewart	da von er frivnt gewan 
den Crimhilde willen	chvnde niemen vnderstan 
Si dahte zallen ziten	ich wil den chvenech piten 
daz er ir des gonde	mit gvetlichen siten 
daz man ir frivnde bræhte	in der Hivnen lant 
den argen willen niemen	an der chvneginn ervant 
Do si eines nahtes	bi dem chvenige lach 
mit armen vmbvangen	het er si als er pflach 
di edeln vrowen trivten	si was im also sin lip 
do gedahte ir finde	daz vil herliche wip 
Si sprach zv dem chvenige	vil lieber herre min 
ich wolde ivch bitten gerne	moht iz mit hvlden sin 
daz ir mich liezet sehen	ob ich daz het versolt 
ob ir den minen vrivnden	wæret innechlichen holt 
Do sprach der kvenich riche	getriwe was sin mvt 
ich bringe ivch des wol innen	swa lip vnd gvt 
den recken widerfvere	des mvese ich frevde han 
wande ich von wibes minne	nie bezer frivnde gewan 
Do sprach div chveneginne	iv ist daz wol geseit 
ich han vil hoher mage	dar vmbe ist mir so leit 
daz mich di so selten	rvchent hie gesehen 
ich hoere min di livte	niwan fver ellende iehen 
Do sprach der chvenech Ecel	vil liebiv vrowe min 
divht ez si niht ce verre	so lvede ich veber Rin 
swelhe ir da gerne sæhet	her in miniv lant 
des vrevete sich div vrowe	do si den willen sin ervant 
Si sprach welt ir mir triwe	leisten herre min 
so svlt ir boten senden	ce Wormez veber Rin 
so enbivt ich [360a] minen frivnden	des ich da habe mvt 
so chvmt vns her ce lande	vil manich edel ritter gvt 
Er sprach <swenne> ir gebietet	so lazet ez geschehen 
irn chvndet iwer vrivnde	so gerne niht gesehen 
als ich si gesæhe	der edeln Vten chint 
mich mweet daz harte sere	daz si vns so lange vremde sint 
Ob ez dir wol gevalle	vil liebiv vrowe min 
so wold ich gerne senden	nach den frivnden din 
di minen videlære	in Bvergonden lant 
di gvten videlære	hiez er bringen sa cehant 
Si ilten harte balde	da der kvenech saz 
bi der chveneginne	er saget in beiden daz 
si solden poten werden	in Bvergonden lant 
do hiez er in bereiten	harte herlich gewant 
Vier vnd zweinzech recken	bereite man div chleit 
ovch wart in von dem chvenege	div boteschaft geseit 
wi si dar laden solden	Gventher vnd sine man 
Criemhilt div vrowe	si svnder sprechen began 
Do sprach der kvenech riche	irh sage iv wi ir tvt 
ich enbivte minen vrivnden	liep vnde allez gvt 
daz si gervchen ritten	her in miniv lant 
ich han so lieber geste	harte wenich noch bechant 
Vnde ov si mines willen	wellen iht began 
di Criemhilde mage	daz si des niht en lan 
sine chomen an disem svmere	zv miner hohgecit 
wand vil der minen wenne	an minen chonemagen lit 
Do sprach der videlære	der stolze Swemmelin 
wenne sol iwer hohzit	in disen landen sin 
daz wir daz ivren frivnden	chvnnen dort gesagen 
do sprach der kvenech Ecel	ce næhsten svnewenden tagen 
Wir tvn swaz ir gebietet	sprach do Wærbelin 
in ir chemnaten	bat si div chvenegin 
bringen tovgenliche	da si di boten sprach 
da von vil manigem degene	sit wenich liebes gesach 
Si sprach cen boten beiden	nv dienet michel gvt 
daz ir minen willen	vil gvetlichen tvt 
vnd saget swaz ich enbiete	heim in vnser lant 
ich mache ivch gvtes riche	vnt gip iv herlich gewant 
Vnde swaz ir miner frivnde	immer mvget gesehen 
ze Wormez bi dem Rine [360b]	 den svlt ir niht veriehen 
daz ir noch nie gesæhet	betrvebet minen mvt 
vnt saget minen dienest	den helden chvene vnde gvt 
Bittet daz si lesten daz in Rvedger enbot 
vnt mich da mite scheiden	von aller miner not 
di Hivnen wellent wænen	deich ane vrivnde si 
ob ich ein ritter wære	ich chom in etwenne bi 
Vnde sagt ovch Gernot	dem edelen brvder min 
daz im zer werlde holder	niemen mvege sin 
bittet daz er mir bringe	in diz lant 
vnser besten frivnde	deiz vns cen eren si gewant 
So sagt ovch Giselher	daz er wol gedenche dar an 
daz ich von sinen schvlden	nie leides niht gewan 
des sæhen in vil gerne	hie div ovgen min 
ich heten in hie vil gerne	dvrch di grozen triwe sin 
Sagt ovch miner mvter	di ere di ich han 
vnd ob von Tronege Hagene	welle dort bestan 
wer si danne sold	wisen dvrch <div> lant 
dem sint di wege von chinde	her cen Hivnen wol bechant 
Di boten nine westen	wa von daz was getan 
daz si von Tronege Hagen	niht solden lan 
beliben bi dem Rine	ez wart in sider leit 
mit im was manigem degene	ze grimmem tode widerseit 
Brieve vnde botschaft	was in nv gegeben 
si fvren gvtes riche	vnd mohten schone leben 
vrlovb gap in Ecel	vnd ovch sin schoene wip 
in was von gvter wæte	wol gezieret der lip 

<Do> Ecel zv dem Rine	sine boten sande 
do flvgen disiv mære	von lande ze lande 
mit boten harte snellen	er bat vnd ovch gebot 
zv siner hohgecite	des holte maniger da den tot 
Di boten dannen fvren	vzer Hivnen lant 
zv den Bvfgonden	dar waren si gesant 
nach drin edeln kvenegen	vnd ovch nach ir man 
si solden chomen Ecele	des man do gahen began 
Hinze Bechelaren	chomen si geritten 
da diente man in gerne	daz enwart da niht vermitten 
Rvedeger sinen dienest	enbot vnd Gotelint 
bi in hin [361a] hinze Rine	vnd ovch ir beider liebez chint 
Sine liezens ane gabe	von in niht scheiden dan 
daz deste baz gefveren	di Ecelen man 
Vten vnd ir chinden	enbot do Rvedeger 
sine heten in so wæge	deheinen margraven mer 
<Si> enbvten ovch Prvnhilte	dienest vnd gvt 
stætechliche triwe	vnd willigen mvot 
do si di rede vernamen	di boten wolden varn 
si bat div margavinne	got von himele bewarn 
ê daz di boten chomen	wol dvrch Peyrlant 
Wærbel der vil snelle	den gvten bisschoff vant 
waz der do sinen frivnden	hince Rine enbot 
daz ist mir niht gewizen	niwan sin golt also rot 
Gap er den boten ze minne	riten er si lie 
do sprach der <bissof> Bilgrim	vnde sold ich si sehen hie 
mir wære wol ce mvte	di swester svene min 
wand ich mach vil selten	zv zin chomen an den Rin 
Welhe wæge si fveren	ce Rine dvrch div lant 
des chan ich niht bescheiden	ir silber vnt gewant 
daz nam in niemen	man vorht ir herren zorn 
ia was gewaltech	der edele chvnech wol geborn 
Inner tagen zwelfen	chomens an den Rin 
ze Wormez zv dem lande	Wærbel vnd Swemmelin 
do sagt man div mære	den chvenegen vnd ir man 
da chomen boten vremde	Gventher do vragen began 
Do sprach der vogt von Rine	wer tvt vns daz bechant 
von wannen dise vremden	riten in daz lant 
daz enwesse niemen	vnze daz si sach 
Hagen von Tronege	do ce Gventhern sprach 
Vns choment niwiv mære	des wil ich iv veriehen 
di Eceln videlære	di han ich hie gesehen 
si hat iwer swester	gesendet an den Rin 
si sveln vns dvrch ir herren	groze willechomen sin 
Si ritten al bereite	fver den palas dan 
ez gefvren nie herlicher	fversten spileman 
des chveneges ingesinde	enpfiengen sa cehant 
man gap in schoen herberge	vnt hiez behalten ir gewant 
Ir reisechleider waren	rich vnd so wol getan 
ia mohten si mit eren	fver [361b] den kvenich gan 
deren wolden si niht mere	da ce hove tragen 
ob ir iemen rvchte	di boten hiezen iz da sagen 
In der selben maze	man ovch livte vant 
di ez vil gerne namen	den wart ez gesant 
do leiten an di geste	verre bezer wat 
als ez boten chvenege	ce tragen herliche stat 
Do gie mit vrlovbe	da der kvenech saz 
daz Eceln gesinde	gerne sach man daz 
Hagen zvetechliche	gegen den boten spranch 
vnt enpfie si minnechliche	des sageten im di knappen danch 
Dvrch div chvnden mære	vragen er began 
wi sich Ecel gehabte	vnd sine man 
do sprach der videlære	daz lant gestvnt ni baz 
noch so vro di livte	nv wizzet endechliche daz 
Si giengen zv dem wirte	der palas der was vol 
do enpfie man di geste	so man von rehte sol 
so gvetlichez grvezen	in ander chvenige lant 
Wærbel vil der recken	da bi Gvnthern vant 
Der chvenech gezogenliche	grvzen si began 
sit willechomen ir beide	ir Hivnen spilman 
vnd iwer hergesellen	hat ivch her gesant 
Ecel der vil riche	zv der Bvrgonden lant 
Si nigen dem chvnige	do sprach Wærbelin 
dir enbivtet holden dienest	der liebe herre min 
vnd Criemhilt din swester	her in dize lant 
si habent vns iv recken	vf gvte triwe gesant 
Do sprach der kvenech riche	der mære bin ich vro 
wi gehabt sich Ecel	so vragt der degen so 
vnd Criemhilt min swester	vzzer Hivnen lant 
do sprach der videlære	div mære tvn ich iv bechant 
daz sich noch nie gehabten	deheine livte baz 
danne si sich gehabent beide	wizzet daz 
vnd allez ir gedigene	di mage vnd ovch ir man 
si vrevten sich der verte	do wir schieden von dan 
Genade siner dieneste	di er mir enboten hat 
vnd miner swester	sit ez also stat 
daz si lebent mit frevden	dr kvenech vnd sine man 
wand ich doh der mære	gefragt sorgende han 
Di zwene ivnge chvenege	di waren ovch nv chomen 
si heten disiv mære	alrerst do vernomen 
dvrch siner swester liebe	di boten gerne sach 
Giselher der ivnge	zv zin minnechlichen sprach [362a] 
Ir boten <soldet> vns groze willechome sin 
ob ir dicher woldet	her riten an den Rin 
ir fvendet hie di frivnde	di ir gerne moehtet sehen 
iv solde hie ce lande	vil wenich leides geschehen 
Wir <trvwen> iv aller eren	sprach do Swemmelin 
ine chonde iv niht bedivten	mit den sinnen min 
wi rehte minnechlichen	iv Ecel enboten hat 
vnt iwer edel swester	der dinch in hohen eren stat 
Genade vnde triwe	mant ivh des kveneges wip 
vnt daz ir ie was wæge	iwer herce vnt iwer lip 
vnt ce vorderste dem chvenege	sin wir her gesant 
daz ir gervchet riten	in daz Eceln lant 
Daz wir ivch des bæten	vil vast vns daz gebot 
Ecel der riche	iv allen daz enbot 
ob ir <ivch> iwer swester	niht sehen woldet lan 
so wold er doch gerne wizzen	waz er iv hete getan 
Daz ir in also vremdet	vnt ovch siniv lant 
ob <iv> div chveneginne	wære ni bechant 
so moeht er doch verdienen	daz ir in rvchet sehen 
swenne daz ergienge	so wær im liebe geschehen 
Do sprach der chvenech Gvnther	veber dise siben naht 
so chvend ich div mære	wes ich mich han bedaht 
mit den minen frivnden	di wile svlt ir gan 
in iwer herberge	vnd svelt vil gvote rwe han 
Do sprach aber Wærbelin	vnt moeht daz geschehen 
daz wir mine vrowen	chonden ê gesæhen 
Vten di vil richen	ê wir schveffen vns gemach 
Giselher der edele	do vil zvehtechlichen sprach 
Daz sol iv niemen <wenden>	welt ir fver si gan 
ir habt miner mvter	willen gar getan 
want si sihet ivch gerne	dvrch di swester min 
vrovn Criemhilden	ir svlt ir wellechomen sin 
Giselher si brahte	da er di vrowen vant 
di boten sach si gerne	von der Hivnen lant 
si grvztes minnechliche	dvrh ir tvgende mvt 
so sagten ir div mære	di boten <hoffsh> vnde gvt 
Ia enbivtet iv min vrowe	so sprach Swemmelin 
dienest vnde triwe	mohte daz gesin 
daz si ivch diche sæhe	ir svlt gelovben daz 
so wær ir in der werlde	mit deheinen vrevden baz 
Do sprach div chveneginne	des enmach [362b] niht gesin 
swie gerne ich dicke sæhe	di lieben tohter min 
so ist mir leider ce verre	des edeln chveneges wip 
nv si immer sælich	ir vnd Eceln lip 
Ir svlt mich lazen wizen	ê irz gervmet hie 
wenne ir wider wellet	ine gesach so gerne nie 
boten in langen ziten	denne ich ivch han gesæhen 
di chnappen ir do lobten	daz si daz liezen geschehen 
Zen herbergen fvren	di von Hivnen lant 
do het der kvenech riche	nach frivnden sin gesant 
Gventher der edele	vragte sine man 
wi in div rede geviele	vil maniger do sprechen began 
Daz er wol moehte riten	in Eceln lant 
daz rieten im di besten	di er da vnder vant 
ane Hagen eine	dem was ez grimme leit 
er sprach zem kvenige tovgen	ir habt iv selben wider seit 
Nv ist iv doch gewizen	waz wir haben getan 
wir mvegen immer sorge	zv Criemhilde han 
wand ich slvch ze tode	ir man mit miner hant 
wie getorste wir riten	in daz Eceln lant 
Do sprach der kvnech riche	min swester lie den zorn 
mit chvsse minnecliche	si hat vf vns verchorn 
daz wir ir ie getaten	ê si von hinnen reit 
ezen si et Hagen danne	iv einem widerseit 
Nv lat ivch niht betragen	sprach Hagene swes si iehen 
di boten von den Hivnen	welt ir Criemhilde sehen 
ir mvegt da verliesen	di ere vnd ovch den lip 
ia ist vil lanchræche	des kvenech Eceln wip 
Do sprach zv dem rate	der fverste Gernot 
sit ir von schvlden	fverhtet da den tot 
in hivnisschen richen	solde wirz dar vmbe lan 
wir ensæhen vnser swester	daz wære vil vbele getan 
Do sprach der fverste <Giselher>	zv dem degene 
sit ir ivch schvldech wizet	frivnt Hagene 
so svlt ir hi beliben	vnt ivch wol bewarn 
vnt lazet di getverren	zv miner swester mit vns varn 
Do begonde zvernen	von Tronege der degen 
ine wil daz ir iemen	fverhtet vf den wegen 
der getverre riten	mit iv ce hove baz 
sit ir niht welt erwinden	ich sol iv wol erzeigen daz 
Do sprach der dvchenmeister	Rvmolt [363a] der degen 
der vremden vnt der chvnden	mohtet ir wol heizen pflegen 
nach iwer selbes willen	wand ir habet vollen rat 
ich wæne niht daz Hagene	ivch noch vergiselt hat 
Welt ir niht volgen Hagene	iv rætet Rvmolt 
wand ich iv bin mit triwen	vil dienestlichen holt 
daz ir svlt hi beliben	dvrch den willen min 
vnde lat den kvenech Ecel	dort bi Criemhilde sin 
Wi chvnde iv in der werlde	immer sanfter wesen 
ir mvegt vor iwern finden	harte wol genesen 
ir svlt mit gvten chleidern	zieren wol den lip 
trinchet win den besten	vnt minnet wærtlichiv wip 
Dar zv git man iv spise	di besten di ê gewan 
in der werlt kvenech deheiner	ob des niht moeht ergan 
ir soldet noh beliben	dvrch iwer schoene wip 
ê ir so chintliche	soldet wagen den lip 
Des rat ich beliben	rich sint iwer lant 
man mach iv baz erloesen	hie heime div pfant 
danne da cen Hivnen	wer weiz wie iz da gestat 
ir svlt beliben herren	daz ist der Rvmoldes rat 
Wir wellen niht beliben	sprach do Gernot 
sit daz vns min swester	so minnechlich enbot 
vnt Ecel der riche	zwiv solde wir daz lan 
der dar niht gerne welle	der mach hi heime bestan 
Des antwrte Hagene	lat ivh vnblinden niht 
mine rede dar vmbe	swi halt iv geschit 
ich rat iv an den triwen	welt ir ivch bewarn 
so svlt ir zv den Hivnen	vil gewærliche varn 
Sit ir niht welt erwinden	so besendet iwer man 
di besten di ir vindet	oder inder mveget han 
so wel ich vz in allen	tvsent ritter gvt 
sone mag iv niht gewerren	der argen Criemhilde mvt 
Des wil ich gerne volgen	sprach der kvenech zehant 
do hiez er boten riten	witen in siniv lant 
do brahte man der helde	driv tvsent oder mer 
sine wanden niht cerwerben	also grozlichiv ser 
Si ritten vroeliche	in Gventheres lant 
man hiez in allen geben	ross vnt ovh gewant 
di da varen solden	von Bvergonden dan 
der kvenech mit gvtem willen	der vil manegen gewan 
Do hiez von Tronege Hagene	Danchwart der brvder sin 
ir beider rech [363b] en ahzech	fveren an den Rin 
di chomen ritterliche	harnassh vnt gewant 
fvrten di vil snellen	in daz Gvntheres lant 
Do chom der chvene Volker	ein edel spilman 
zv der hovereise	mit drizech siner man 
di heten soelech gewæte	ez moeht ein chvenech tragen 
daz er zen Hivnen wolde	daz hiez er Gventhere sagen 
Wer der Volker wære	daz wil ich <ivch> wizen lan 
er was ein edel herre	im was ovch vndertan 
vil der gvten rechen	in Bvrgonden lant 
dvrch daz er videln chonde	do was <er> der spilman genant 
Hagne welte tvsent	di het er wol bechant 
vnt swaz in starchn striten	gefrvemt het ir hant 
oder swaz si ie begiengen	des het er vil gesehen 
den chonde anders niemen	niwan frvemcheite iehen 
Di boten Criemhilde	vil sere da verdroz 
wande ir vorhte cir herren	div was harte groz 
si gerten tægeliche	vrlovbes von dan 
des en gonde in niht Hagene	daz was dvrch liste getan 
Er sprach zv sinem herren	wir sveln daz bewarn 
daz wir si lazen riten	ê daz wir selbe varn 
dar nach in siben tagen	in Eceln lant 
treit vns iemen argen villen	deist vns deste baz bechant 
Sone mach ovch sich vrov Criemhilt	bereiten niht dar zv 
daz vns dvrh ir rate	iemen schaden tv 
hat aber si den willen	ez mach ir leide ergan 
wir fveren mit vns hinnen	so manigen vz erwelten man 
Schilde vnd sætele	vnt allez ir gewant 
daz si fveren wolden	in Eceln lant 
daz was bereitet nv gar	vil manigem chvenem man 
di boten Criemhilde	hiez man fver Gvntheren gan 
Do di boten chomen	do sprach Gernot 
der kvenech wil gevolgen	des vns Ecel her enbot 
wir wellen chomen gerne	ce siner hohgecit 
vnd sehen vnser swester	daz ir des ane zwifel sit 
Do sprach der kvenech Gventher	chvennet ir vns gesagen 
wenne si div hohzit	oder in welhen tagen 
wir dar chomen solden	do sprach Swemmelin [364a] 
cen næhesten svenewenden	sol si wærliche sin 
Der kvenich in erlovbte	des was noh niht geschehen 
ob si wolden gerne	frvon Prvennhilde sehen 
daz si fver si solden	mit sinem willen gan 
daz vnderstvnt do Volker	daz was ir liebe getan 
Iane ist min vrowe Prvennhilt	nv niht so wol gemvt 
daz ir si mveget schowen	sprach der ritter gvt 
bitet vnz morgn	so lat mans ivch sehen 
do si sie wanden schowen	done chvndes niht geschehen 
Do hiez der fverste <riche>	er was den boten holt 
dvrch sine selbes tvgende	tragen dar sin golt 
vffe den breiten schilden	der moht er vile han 
ovch wart in richiv gabe	von sinen vrivnden getan 
Giselher vnd Gernot	Gere vnd Oertwin 
daz si ovch milte waren	daz taten si wol shin 
also riche gabe	bvten si di boten an 
daz si se vor ir herren	niht getorsten enpfan 
Do sprach zv dem kvenige	der bote Wærbelin 
her kvenich lat iwer gabe	hi ze lande sin 
wir mvegen ir doch niht fveren	min herre iz vns verbot 
daz wir iht gabe næmen	ovch ist es harte lvecel not 
Do wart der vogt von Rine	da von vil vngemvt 
daz si versprechen wolden	so riches kveneges gvt 
doch mvosen si enpfahen	sin golt vnd sin gewant 
daz si mit in fvorten	sit in Ecelen lant 
Si wolden sehen Vten	ê si schieden dan 
Giselher der snelle	der braht di spileman 
fver sine mvoter Vten	div vrowe enbot von dan 
swaz si ern hete	daz wær ir liebe getan 
Do hiez div chveneginne	ir porten vnd ir golt 
geben dvrch Criemhilde	want der was si holt 
vnt dvrch den kvenech Ecel	den selben spileman 
si mohtenz gern enpfahen	ez was mit triwen getan 
Vrlovp genomen heten	di boten nv von dan 
von wiben vnd von mannen	vroelich si do dan 
fvoren in ce Swaben	dar hiez si Gernot 
sine helde leiten	daz ez in niemen missebot 
Do sich di von in schieden	di ir solden pflegen 
herschaft div Eceln	vridet vf allen wegen 
des en nam in niemen	ross noch ir gewant 
si ilten harte balde	in daz Ecelen lant 
Swa si der vrivnt iht wessen	daz taten si den chvnt 
daz di Bvrgonden	in vil [364b] chvrzer stvnt 
choemen her von Rine	in der Hivnen lant 
dem bissoffe Pilgerime	wart ovch daz mære bechant 
Da si fver Bechelaren	di straze nider ritten 
man saget ez Rvedger	daz enwart niht vermitten 
vnde Gotelinde	des margraven wip 
daz si sehen solde	des wart vil vroelich ir lip 
Gahen mit den mæren	sah man di spilman 
Eceln si fvnden	in dr stat ze Gran 
dienest veber dienest	der man im vil enbot 
sageten si dem kvenige	vor liebe wart er frevden rot 
Do div chveneginne	div mære reht ervant 
daz ir brvder solden	chomen in daz lant 
do was ir wol ce mvte	si lonte den spileman 
mit vil grozer gabe	daz was ir ere getan 
Si sprach nv sagt beide	Wærbel vnd Swemmelin 
welhe mine mage	cer hohzit wellen sin 
der besten di wir ladeten	her in dize lant 
nv sagt waz redete Hagene	do er div mære bevant 
Er sprach der chom cer sprache	an einem morgen frv 
lvecel gvter sprveche	redet er der zv 
do si di reise lobten	her in Hivnen lant 
daz was dem grimmem Hagene	gar cem tode genant 
Ez chvment iwer brvder	di chvenige alle dri 
in herlichem mvote	swer mer da mite si 
der mære ich enedechlichen	wizzen nine chan 
ez lobt mit in riten	Volker der chvene spileman 
Des enbær ich harte lihte	sprach des kveneges wip 
deich immer sæhe	den Volkeres lip 
Hagenen bin ich wæge	der ist ein helt vil gvt 
daz wir in sæhen mvezen	des stat mir hohe der mvt 
Do gie div chveneginne	da si den kvenech sach 
wi rehte minnechliche	criemhilt do sprach 
wi gevallent iv div mære	lieber herre min 
des ie min wille gerte	daz sol nv verendet sin 
Din wille deist min vrevde	sprach der kvenich do 
ine wart min selbes mage	ni so rehte vro 
ob si iemer chomen solden	her in miniv lant 
dvrh liebe diner frivnde	so ist min sorge verswant 
Des chveneges ammetlivte	di hiezen veber al 
mit gesidele rihten	palas vnd sal 
gegen den lieben gesten	di in da solden chomen 
sit wart von in dem chvenege	vil michel weinen benomen [365a] 

<Nv> laze wir beliben	wi si gefvren hie 
hochgemvte recken	di gefvrn nie 
so rehte herliche	in deheines chveneges lant 
si heten swaz si wolden	beidiv waffen vnt gewant 
Der vogt von dem Rine	chleidete sine man 
sehzech vnd tvsent	als ich vernomen han 
vnd niwen tvsent chnehte	gegen der hohgezit 
di si da heime liezen	di beweinetenz sit 
Do trvch man div gereite	ce Wormez veber den hoff 
do sprach da von Spyre	ein alter bisschoff 
zv der schoenen Vten	vnser frivnde wellent varn 
gegen der hohgezite	got mvez ir ere da bewarn 
Do sprach zv zir chinden	div edel Vte 
ir soldet hie beliben	helde gvte 
mir ist getrovmet hinte	von angestlicher not 
wi allez diz gefvegele	in disem lande wære tot 
Swer sich an trovme wendet	sprach do Hagene 
der enweiz der rehten mære	niht ce sagene 
wenn ez im ze eren	vollechlichen ste 
ich wil daz min herre	ze hove nach vrlovbe ge 
Wir svln gerne riten	in Ecelen lant 
da mach wol dienen chvenegen	gvter <held> hant 
da wir da schowen mvezen	Chriemhilde <hohgezit> 
Hagen riet di reise	iedoch gerov ez in sit 
Er hetez widerraten	want daz Gernot 
mit vngefvegen worten	<im> also missebot 
er mant in Sifrides	vrovn Criemhilden man 
er sprach da von wil Hagene	di grozen hovereise lan 
Do sprach von Tronege Hagene	dvrh vorhte ich nine tvo 
swenne ir gebietet helde	so svlt ir griffen zvo 
ia rit ich mit iv gerne	in Ecelen lant 
sit wart von im verhowen	vil manich helm vnde rant 
Div siff bereitet waren	da was vil manech man 
swaz si chleider heten	div trvch man dar an 
si warn vmmvezech	vor abendens zit 
si hvoben sich von hvse	vil harte vroeliche sit 
Gezelt vnde hvetten	spien man an daz gras 
anderthalp des Rines	do daz geschehen was 
der kvenech bat noch beliben	daz sin vil schoene wip 
si trvote noch des nahtes	den sinen wætlichen lip [365b] 
Pvsvnen floytiern	hvp sich des morgens frv 
dar si varn solden	da bereiten si sich zv 
swer liep heten arme	der trvote frivndes lip 
des schet sit vil mit leide	des kvnech Ecelen wip 
Div chint der schoenen Vten	di heten einen man 
chvene vnd getriwe	do si wolden dan 
do sagt er dem kvenege	tovgen sinen mvt 
er sprach des mvoz ich trvren	daz ir di hovereise tvt 
Er was geheizen Rvmolt	vnd was ein helt cer hant 
er sprach wem welt ir lazen	livte vnd ovch div lant 
daz niemen chan erwenden	iv recken iwern mvt 
div Criemhilden mære	nie gedvhten mich gvt 
Daz lant si dir bevolhen	vnt min kindelin 
vnt diene wol den vrowen	daz ist der wille min 
swen dv sehest weinen	dem troeste sinen lip 
iane getvt vns nimmer	des kvenech Eceln wip 
Div ross bereitet waren	den kvenegen vnd ir man 
mit minnechlichem chvessen	schiet vil maniger dan 
dem in hohem mvte	lebte da der lip 
daz mvose sit beweinen	vil manich wætlichez wip 
Do man di snellen recken	cen rossen sah gan 
do chos man vil der vrowen	trvrechlichen stan 
daz ir vil langenz scheiden	sagt in vil wol ir mvt 
vf grozen schaden ce chomene	daz herce niemen sanfte tvt 
Di snellen Bvergonden	sich vz hvoben 
do wart in dem lande	ein michel voben 
beidenthalp der berge	weinte wip vnd man 
swi dort ir volch getæte	si fvren vroeliche dan 
Di Nibelvnges helde	chomen mit in dan 
in tvsent halspergen	ce hvs si heten lan 
vil manige schoene vrowen	di gesahen si nimmer me 
di Sifrides wnden	taten Criemhilde we 
Do sicheten si ir reise	gegen dem <Mevne> dan 
vf dvrch Oster vranchen	di Gventheres man 
dar leite si do Hagene	dem was ez wol bechant 
ir marschalk was Danchwart	der helt von Bvergonden lant 
Do si von <Ostervranchen>	gegen Salvelde ritten 
do mohte man si chiesen	an herlichen siten 
di fversten vnt ir mage	di helde lobesam 
an dem [366a] zwelften morgen	der kvenich an di Tvnowe quam 
Do reit von Tronege <Hagen>	zaller vorderost 
er was den Nibelvngen	ein helflicher trost 
do derbeizte der degen chvene	nider vf den sant 
sin ross er harte balde	zv zeinem bovme gebant 
Daz wazzer was engozen	div sciff verborgen 
ez ergie den Nibelvngen	ze grozen sorgen 
wi si chomen vebere	der wach was in ze breit 
do erbeizte zv der erden	vil manich ritter gemeit 
Leide sprach do Hagene	mach dir wol hie geschehen 
voget von dem Rine	nv maht dv selbe sehen 
daz wazer ist engozen	vil starch ist im sin flvot 
ia wæne wir verliesen	noch hivte hie manigen helt gvt 
Waz wizet ir mir Hagene	sprach der kvenech her 
dvrh iwer selbes tvgende	vntroestet vns niht mer 
den fvrt svlt ir vns svchen	hinveber an daz lant 
daz wir von hinnen bringen	beidiv ross vnt ovch gewant 
Ian ist mir sprach Hagene	min leben niht so leit 
daz ich mich welle ertrenchen	in disen venden breit 
ê sol von minen handen	ersterben manich man 
in Ecelen landen	des ich vil gvten willen han 
Belibet bi dem wazer	ir stolzen ritter gvt 
ich wil di vergen svchen	selbe bi der flvot 
di vns bringen vebere	in Gelfrates lant 
do nam der starche Hagene	sinen gvten schildes rant 
Er was vil wol gewaffent	den schilt er dannen trvch 
sinen helm vf gebvnden	lieht was er genvch 
do trvg er ob der brvenne	ein waffen also breit 
daz ce beden eken	harte vreislichen sneit 
Do svcht er nah den vergen	wider vnd dan 
er horte wazer giezen	losen er began 
in einem schoenem brvnnen	daz taten wisiv wip 
di wolden sih da chvelen	vnd badeten ir lip 
Hagen wart innen	er sleich in tovgen nach 
do si daz versvnnen	do wart in dannen gach 
daz si im entrvnnen	des waren si vil her 
er nam in ir [366b] gewæte	der helt enschadete in niht mer 
Do sprach daz eine merewib	Hadebvrch was si genant 
edel ritter Hagene	wir tvon <iv> hie bechant 
swenne ir vns degen chvene	gebet widr vnser wat 
wi iv ze den Hivnen	disiv hovereise ergat 
Si swebten sam di vogele	vor im vf der flvt 
des dvhten in ir sinne	starch vnd gvt 
swaz si im sagen wolden	er gelovtez deste baz 
des er do hinz in gerte	vil wol bescheideten si im daz 
Si sprach ir mvegt wol riten	in Eceln lant 
des setze ich iv ce bvergen	mine triwe hi ce hant 
daz helde nie gefvoren	in deheiniv riche baz 
nach also grozen eren	nv gelovbet wærliche daz 
Der rede was do Hagene	in sinem hercen her 
do gap er in ir chleider	vnd svmte sich niht mer 
do si do an geliten	ir wnderlich gewant 
do sageten si im rehte	di reise in Ecelen lant 
Do sprach daz ander merewip	div hiez Sigelint 
ich wil dich warnen Hagen	daz Aldrianes chint 
dvrh der wæte liebe	hat min mvome dir gelogen 
chvemestv hin cen Hivnen	so bistv sere betrogen 
Ia soltv cheren widere	daz ist dir an der zit 
wand ir helde chvene	also geladet sit 
daz ir sterben mvezet	in Eceln lant 
swelhe dar geritent	di habent den tot an der hant 
Do sprach aber Hagene	ir trieget ane not 
wi moehtez sich gefvegen	daz wir alle tot 
solden da beliben	dvrh iemens haz 
si begonden im div mære	sagen chventlicher baz 
Do sprach aber div eine	ez mvz also wesen 
daz iwer deheiner	chan da niht genesen 
niwan des chveneges kappelan	daz ist vns wol bechant 
der chvemet gesvnt widere	in daz Gventheres lant 
Do sprach in grimmem mvote	der chvene Hagene 
daz wære minen [367a] herren	mvelich ce sagene 
daz wir alle cen Hivnen	solden vliesen den lip 
noch zeige vns verz wazer	daz aller wiseste wip 
Si sprach sit dv der verte	niht welles haben rat 
<swa> obene bi dem wazer	ein herberge stat 
da inne ist ein verge	vnd niender anderswa 
der mære der er vragte	der gelovbet er sich da 
Dem vngemvotem rechen	sprach div eine nach 
nv bitet noch her Hagene	ia ist iv gar ze gach 
ver nemet noch div mære	wir chvmet veber sant 
dirre marcherre	der ist Else genant 
Sin brvoder ist geheizen	der degen Gelfprat 
ein herre in Beyerlande	wi mvelich ez iv stat 
welt ir dvrh sine marche	ir svlt ivh wol bewarn 
vnd svlt ovch mit dem vergen	vil bescheidenliche varn 
Der ist so grimmes mvotes	er lat ivch niht genesen 
iren welt bi dem helde	mit gvoten sinnen wesen 
welt ir daz vber er <ivh> fvere	so gebet im den solt 
er hvetet disses landes	vnd ist Gelpfrade holt 
Vnde chvom er niht bezite	so rvffet veber flvt 
vnt ieht ir heizet Amelrich	der was ein helt gvt 
der dvrch fientschepfte	rvomte dizze lant 
so chvmt iv der verge	swenne im der nam wirt genant 
Der vebermvte Hagene	der vrowen do neich 
ern redete niht mere	wan daz er vaste sweich 
do gie er bi dem wazer	fver sich an den sant 
da er anderthalben	ein herberge vant 
Er begonde vaste rvoffen	hin veber den flvt 
nv hol mich hi verge	sprach der degen gvt 
so gip ich dir ce miete	einen bovch von golde rot 
ia ist mir dirre verte	daz wizest wærliche not 
Der verge was so riche	daz im niht dienen zam 
da von er lon selten	von iemen da genam 
ovch waren sine chnehte	vil harte hohgemvt 
noh stvnt allez Hagen	eine disehalp der flvt 
Do rvffte er mit der chreffte	daz al der wag erdoz 
wan des heldes sterche	was michel vnd groz 
nv hol mich Amelrichen	ich pin der Elsn [367b] man 
der dvrch starche fintschaft.	von <disem> lande entran 
Vil hohe an dem swerte	einen bovch er im bot 
lieht vnd schoene	was er von golde rot 
daz man in veber fvrte	in Gelpfrades lant 
der vebermvte verge	nam selb daz Rvder an di hant 
Ovch was der selbe verge	nivlich gehit 
div gvf nach grozem gvte	vil boese ende git 
do wold er verdienen	daz Hagenen golt so rot 
des leid er von dem degene	den swertgrimmigen tot 
Der verge ilte genote	hin vber an den sant 
den er dannen horte	do er des niht evant 
do zvrnde er ernslichen	als er Hagenen sach 
vil harte grimmechlich	er zv dem degen sprach 
Ir mvget wol sin gezeizen	benamen Amelrich 
des ich mich hie verwæne	dem sit ir vngelich 
<von> vater vnd von mvter	was er der brvder min 
nv ir mich betrogen habt	ir mvezet disehalp sin 
<nein> dvrch got den richen	sprach do Hagene 
ich bin ein recke vremde	vnt sorge vff degene 
<Nv> nemet hin vrivntliche	hivte minen solt 
daz ir mich vberfvret	ich pin iv wærlichen holt 
<do> sprach abe der verge	des mach niht gesin 
ez habent fiande	di lieben herren min 
<dar vmbe> ich niemen vremden	fvere in diz lant 
so liebe dir si ce lebene	so trit vil balde vz an den sant 
<nvne> tvtes <niht> sprach Hagene	wan trvrech ist min mvt 
nemet von mir ce minne	diz golt vil gvt 
vnt fvret vns veber tvsent ross	vnt also manigen man 
do sprach der grimme verge	ez wirdet nimmer getan 
Er hvp ein starchez rvder	michel vnd breit 
er slvch vf Hagenen	des wart er vngemeit 
daz er in dem schiffe	strvchte an siniv chnie 
so rehte grimmer verge	der chom dem Tronegær nie 
Do wolde er baz erzvrnen	den vbermvten gast 
er slvch im einen schalten	daz div gar cerbrast 
Hagen vber daz hovbet	er was ein starcher man 
da von der Elsen verge	grozen schaden da gewan [368a] 
Mit grimmegem mvte	greif Hagen zehant 
vil balde ze siner scheiden	da er ein waffen vant 
er slvch im ab daz hovbet	vnd varf ez an den grvnt 
div mære wrden schiere	den stolzen Bvrgonden <chvnt> 
In den selben stvnden	do er den schifman slvch 
daz shiff daz vloz en owe	daz was im leit genvch 
ê erz gerihte widere	mveden er began 
do zoh vil chrefftechliche	des chvenech Gventheres man 
Mit zvegen harte swinden	chert ez der gast 
vnz im daz starche rvder	in der <hende> brast 
er wolde zv den recken	vz an einen sant 
da was deheinez mere	hey wi schier erz da gebant 
Mit einem shilt vezel	daz was ein porte smal 
gegen einem walde	chert er hinze tal 
do vant er sinen herren	an dem stade stan 
do gie im hin engegen	vil manich wætlicher man 
Mit grvoze in wol enpfiengen	di snellen ritter gvt 
do sahens in dem shiffe	riechen daz blvt 
von einer starchen wnden	di er dem vergen slvch 
do wart von den degenen	gevraget Hagen genvch 
Do der kvenich Gventher	daz heize blvt ersach 
sweben in dem shiffe	wi balde er do sprach 
wan sagt ir mir Hagene	war ist der verge chomen 
iwer starchez ellen	ich wæn im daz leben hat benomen 
Do sprach er lovgenliche	da ich daz shif da vant 
bi den wilden widen	da lost ez min hant 
ich han deheinen vergen	hivte hie gesehen 
ez ist ovch niemen leide	von minen shvlden hi geschehen 
Do sprach von Bvrgonden	der herre Gernot 
hivte mvz ich sorgen	vf lieber frivnde tot 
sit wir der shifflivte	bereite nine han 
wi wir chvmen veber	des mvz ich trvrende stan 
Vil lvte rieff do Hagene	leit nider vf daz gras 
ir chnehte div gereite	ich gedenche daz ich was 
der aller beste verge	den man bi dem Rine vant 
ia getrwe ich ivch wol bringen	hinveber in Gelpfrades lant 
Daz si dester balder	choemen veber flvt 
div ross si an slvgen	daz swimmen daz wart gvt 
wand in div starch ven [368b] de	deheinez da benam 
etelichez owete verre	als ez mveden began 
Do trvgen si cem sheffe	ir golt vnd ovh ir wat 
sit daz si der verte	niht mohten haben rat 
Hagen was da meister	des fvrt er vff den sant 
vil manegen richen recken	in daz vnchvnde lant 
Zem ersten braht er veber	wol tvsent ritter her 
dar nach sine recken	dannoch was ir mer 
nivn tvsent knehte	fvrt er an daz lant 
des tages was vnmvezech	des Tronegeres hant 
Do er si wol gesvnde	brahte veber den flvt 
do gedahte vremder mære	der snelle degen gvt 
div im ê da sageten	div wilden merwip 
des het des chvneges kapelan	nach verlorn sinen lip 
Bi dem kappelsavme	er den pfaffen vant 
ob dem heilchtvme	er leinte an siner hant 
des moht er niht genizen	do in Hagen sach 
der gotes arme prieister	mvose liden vngemach 
Er swang in vz dem shiffe	dar zv wart im gach 
do rieffen ir genvge	<nv> vaha herre vach 
Giselher der ivnge	zvernen erz began 
ern wold iz doh niht lazzen	ir deheinen vnderstan 
Do sprach von Bvrgonden	der herre Gernot 
waz hilffet ivh nv Hagene	des kappelanes tot 
tæt ez ander iemen	daz sold iv wesen leit 
vmbe welhe shvlde	habt ir dem priester widerseit 
Der pfaffe swam genote	er wolde sin genesen 
ob im iemen hvelfe	des mohte da niht wesen 
wan der starche Hagene	vil zornech was gemvt 
er stiez in zv dem grvnde	daz dvhte niemene gvt 
Do der arme pfaffe	der helfe nine sach 
do chert er wider vebere	des leid er vngemach 
swi er niht swimmen chvnde	im half div gotes hant 
daz er wol <chom> gesvnder	hin wider vz an daz lant 
Do stvnt der arme priester	vnde schvtte sine wat 
da bi sach wol Hagen	daz sin niht wære rat 
daz im fver war sageten	div wilden merewip 
er dahte dise degene	mvezen verliesen den lip 
Do si daz shif entlvden	vnd gar getrvgen dan 
swaz dar vf heten	der drier [369a] chvenege man 
Hagen slvch ez ce stvchen	vnd warfez an den flvt 
des het michel wnder	di recken chvene vnde gvt 
Zwiv tvt ir daz brvder	so sprach Danchwart 
wi svl wir veber	so wir di widervart 
riten von den Hivnen	ze lande an den Rin 
sit do sagete in Hagene	daz des chvnde niht gesin 
Do sprach der helt von Tronege	ich tvn iz vf den wan 
ob wir an dirre reise	deheinen zagen han 
der vns entrinnen welle	dvrch zægeliche not 
der mvz an diesem wæge	doch liden schameliche tot 
Si fvrten mit in einen	vz Bvrgonden lant 
einen helt ce sinen handen	der was Volker genant 
der redete spæheliche	allen sinen mvt 
swaz ie begie der Hagene	daz dvht den videlære gvt 
Ir ross bereitet waren	di sovmer wol geladen 
si heten an der verte	noch deheinen schaden 
genomen der si mvete	wan des kveneges chappelan 
der mvse vffe sinen fvezen	hin wider zv dem Rine gan 

<Do> si nv waren chomen	alle vffe den sant 
der kvenech begonde vragn	wer sol vns dvrch daz lant 
di rehten wege wisen	daz wir niht irre varn 
do sprach der starche Volker	daz sol ich eine bewarn 
Nv enthaltet ivch sprach Hagene	ritter vnde chneht 
man sol frivnden volgen	ia dvnchet ez mich reht 
vil vngefvegiv mære	div tvn ich iv bechant 
wir en chvmen nimmer	wider in Bvergonden lant 
Daz sageten mir zwei merwip	hivte morgen frv 
daz wir niht chomen widere	nv rat ich waz man tv 
daz ir ivch waffent helde	ir svlt ivch wol bewarn 
wir han hi starche fiende	daz wir gewærliche varn 
<ich> wande an lvgen finden	div wilden merwip 
si iahen daz gesvnder	vnser deheines lip 
wider ze lande choeme	niwan der kappelan 
dar vmb ich in wolde	so gerne hivt ertrenchet han 
Do flvgen disiv mære	von schare ce shar 
des wrden snelle helde	vor leide missevar 
do si begonden sorgen	vf den herten [369b] tot 
an dirre hovereise	des gie in wærliche not 
Da ze moeringen	si waren veber chomen 
da dem Elsen vergen	der lip was benomen 
do sprach aber Hagene	sit daz ich fiende han 
verdienet vf der straze	wir werden sicherlich bestan 
Ich slvch den selben vergen	hivte morgen frv 
si wizen wol div mære	nv griffet helde zv 
ob Gelpfrat vnd Else	hivte hi beste 
vnser ingesinde	daz iz in schædelich erge 
Ich erchenne si so chvene	ez wirdet niht verlan 
div ross div svlt ir lazen	deste sanfter gan 
daz des iemen wane	wir vliehen vff den wegen 
des rates wil ich volgen	so sprach Giselher der degen 
Wer sol daz ingesinde	wisen veber lant 
si sprachen daz tvt Volker	dem ist ez hie wol bechant 
stige vnd straze	der chvene spileman 
ê daz mans vollen gerte	man sach gewaffent stan 
Den snellen videlære	den helm er vff gebant 
in herlicher <varwe>	was sin wichgewant 
er bant ovch ce sinem shaffte	ein zeichen daz was rot 
sit chom er mit den kvenegen	in eine groezliche not 
Do was tot des vergen	Gelpfrate chomen 
mit gewissem mære	do het ez ovch vernomen 
Else der vil starche	ez was in beden leit 
si sanden nach ir helden	di waren schiere bereit 
In vil chvrcen ziten	ich wilz ivch hoeren lan 
sach man zv in riten	di schaden heten getan 
in starchen verlivgen	vil vngefvegiv her 
der chomen Gelpferate	wol sibenhvndert oder mer 
Do si ir grimmen fienden	begonden riten nach 
ia beiten si ir herren	den was ein teil ze gach 
nach den chvenen gesten	si wolden anden ir zorn 
des wart der herren frivnde	sider mer verlorn 
Do hete von Tronege Hagene	wol gefveget daz 
wi mohte siner mage	ein helt gehveten baz 
er pflach der nachhvte	mit den sinen man 
vnd Danchwart sin brvder	daz was vil wislich getan 
In was des tages cervnnen	desen heten si niht mer 
er vorhte an sinen vrivnden	leit vnde ser 
si riten vnder shilden	dvrch der Beyrlant 
da nach in [370a] in chvrcer wile	di helde wrden an gerant 
Beidenthalp der straze	vnd hinden vaste nach 
si horten hveue chlaffen	dem livte was ce gach 
do sprach der chvene Danchwart	man wil vns hi bestan 
nv bintet vf di helme	daz dvnchet mich rætlich getan 
Si hielten ab ir verte	als iz mvste sin 
si sahen in der finster	der liehten schilde schin 
done wolde Hagene	niht langer si verdagen 
wer iaget vns vf der straze	daz mvs im Gelpfrat do sagen 
Do sprach der margrave	vz Beyerlant 
wir svchen vnser viende	vnde haben her nach gerant 
ine weiz niht wer mir hivte	minen vergen slvch 
der was ein helt cen handen	des ist mir leide genvch 
Do sprach von Tronege Hagen	was der verge din 
der wold vns niht fveren	des ist div schvlde min 
do slvch ich den recken	deiswar des gie mir not 
ich het von sinen handen	vil nach gewnnen den tot 
Ich bot im ce miete	golt vnd gewant 
daz er vns vber fvrte	helt in din lant 
do zvrnde er so sere	daz er mich do slvch 
mit einer starchen shaltn	des was <ih> grimme genvch 
Do chom ich cem swerte	vnd wert im sinen zorn 
mit einen starchen wnden	des wart der helt verlorn 
daz bringe ich iv ce svne	swi ivch dvnchet gvt 
do gie ez an ein striten	si warn herte gemvt 
Ich wesse <wol> sprach Gelpfrat	do hi fver gereit 
Gventher vnd sin gesinde	daz vns tæte leit 
Hagen von Tronege	nv sol er niht genesen 
fver des vergen ende	der helt mvz hi pverge wesen 
Si neigeten veber schilde	ce stichen nv div sper 
Gelpfrat vnd Hagene	in was zein ander ger 
Else vnd Danchwart	vil herliche riten 
si versvchten wer si waren	da wart vil grimme gestriten 
Wi moehten sich versvchen	immer helde baz 
von einer starchen tioste	hinder daz ross gesaz 
Hagen der chven	von Gelpfrates hant 
im brast daz fverbvege	do wart im striten bechant 
Von ir ingesinde	der crach der sheffte shal 
do erholt ovch sich do Hagane	der ê was ce tal 
chomen von dem stiche	nider an daz gras 
er wæne vn [370b] sanftes mvtes	wider Gelpfrate was 
Wer in div ross behielte	daz ist mir vmbechant 
si waren zv der erden	<chomen> vf den sant 
Hagen vnd Gelpfrat	ein ander lieffen an 
des hvlfen ir gesellen	daz in wart striten chvnt getan 
Swi pitterliche Hagen	ce Gelpfrate <spranch> 
der edel margrave	des schildes hin im swanch 
ein michel stvche	deiz fiwer dræte dan 
des was vil nach erstorben	der chvene Gventheres man 
Do begonde er rveffen	Danchwarten an 
hilf mir lieber brvder	ia hat mich bestan 
ein helt cen sinen handen	dern lat mich niht genesen 
do sprach der chven Danchwart	des sol ich sheidær wesen 
Der helt do spranch dar naher	vnd slvch im einen slach 
mit einem sharffen waffen	da von er tot gelach 
Else wolde gerne	rechen do den man 
er vnd sin gesinde	schieden shedeliche dan 
Im was erslagen der brvder	selbe wart er wnt 
wol ahzech siner degene	beliben da cestvnt 
mit dem grimmen tode	der herre mvose dan 
flvhtechlichen	von den Gventheres man 
Do di von Beyerlande	wichen vz dem wege 
do hort man nach hellen	di vreislichen slege 
do iageten di von Tronege	ir fianden nach 
di sin niht enkelten wandn	<den> was allen ce gach 
Do sprach an der flvehte	Danchwart der degen 
wir svln wider wenden	balde vf disen wegen 
vnd laze wir si riten	si sint von blvte naz 
gahe wir cen frivnden	ich rate wærlichen daz 
Do si hin wider chomen	da der shade was geshehen 
do sprach von Tronege Hagene	helde ir svlt besehen 
wes vns hi gebreste	oder wen wir han velorn 
hi in disem strite	dvrh den Gelpfrades zorn 
Si heten vlorn viere	di mvsen si verchlagen 
di waren wol vergolten	da wider was erslagen 
der von Beyerlande	hvndert oder baz 
des waren den von Tronege	ir schilde trvebe vnd blvtes naz 
Ein teil schein vz den wolchen	des liehten manen prêhen 
do sprach aber Hagene	niemen sol veriehen 
den minen lieben herren	waz wir hi han getan [371a] 
lat siv vnze morgen	ane sorge bestan 
Do si nv nach in chomen	di dort striten ê 
do tet dem ingesinde	div mvede harte we 
wi lange svl wir riten	sprach manich man 
do sprach der chvene Danchwart	wir mvgen niht herberge han 
Ir mvezet alle riten	vnz ez werde tach 
Volker der snelle	der des gesindes pflach 
bat den marshalch vragen	wa svl wir hinte sin 
da beraste vnser moere	vnd ovch di liebn herren min 
Do sprach der chvene Danchwart	ine chans iv niht gesagen 
wir enmvegen niht gerwen	ê iz beginne tagen 
swa wirz danne vinden	da legen vns an ein gras 
do si div mære horten	wi leit in svemelichen was 
Si beliben vnvermeldet	des heizen blvtes rot 
vnz daz div svnne	ir liehtez schinen bot 
dem morgen veber berge	daz ez der kvenich sach 
daz si gestriten heten	der helt vil zornechlichen sprach 
Wi nv frivnt Hagene	iv wæn versmahet daz 
daz ich piv wære	da iv di ringe naz 
svs wrden von dem blvte	wer hat daz getan 
er sprach daz tet Else	der het vns næhten bestan 
Dvrch den sinen vergen	wir wrden an gerant 
da slvch Gelpfraten	mins brvder Danchwarten hant 
sit entran vns Else	des twang in michel not 
in hvndert vnd vns <viere>	beliben in dem strite tot 
Wir chvnnen niht bescheiden	wa si sich leiten nider 
alle di lantlivte	di gevriesshen sider 
daz ze hove fvren	der edeln Vten chint 
si wrden wol enpfangen	da ze Pazowe sint 
Der edeln chvenege oeheim	der bisshoff <Pilgrim> 
dem wart vil wol ze mvte	do di neven sin 
mit also vil recken	chomen zv zim in daz lant 
daz er in willech wære	daz wart in schier bechant 
Si wrden wol enpfangen	von vrivnden vf den wegen 
da ze Pazowe	man chonde ir niht gepflegen 
si mvsen [371b] veberz wazzer	da si fvnden velt 
da wrden vf gespannen	hvtten vnde gecelt 
Si mvsen da beliben	allen einen tach 
vnd ovch di naht mit vollen	wi shon man ir pflach 
dar nach si mvsen riten	in Rvedegeres lant 
dem wrden ovch div mære	dar nach vil schiere bechant 
Do di wege mveden	rowe genamen 
vnde si dem lande	naher quamen 
do fvndens vf der marche	slaffende einen man 
dem von Tronege Hagen	ein starchez waffen an gewan 
Ia was geheizen Eckewart	der starche ritter gvt 
er gewan dar vmb	einen trvrigen mvt 
da er verlos daz waffen	von der helde vart 
di march Rvedegeres	di fvndens vebele bewart 
Owe mir dirre schande	sprach do Eckewart 
ia riwet mich vil sere	der Bvrgonden vart 
sit ich Sifride vlos	sit was min frevde cergan 
owe herr Rvedger	wi han ich wider dich getan 
Do hort vil wol Hagene	des edelen recken not 
er gab im wider sin waffn	vnd sehs povge rot 
di habe dir helt ce minnen	daz dv min frivnt sist 
dv bist ein degen chvene	swi eine dv vffe der marche list 
Got lon iv iwerr povge	sprach do Ecchewart 
doch riwet mich vil sere	zen Hivnen iwer vart 
ir slvget Sifriden	man ist hie gehaz 
daz ir ivch wol behvetet	an triwen rat <iv> ich daz 
Nv mveze vns got behveten	sprach do Hagene 
ian hant niht mere sorge	dise degene 
wan vmb di herberge	di chvenige vnd ovch ir man 
wa wir in disem lande	noch hinte nahtselde han 
Div ross sint vns verdorben	vf den herten <wegen> 
vnt der spise cervnnen	sprach Hagen der degen 
wir finden iz ninder veile	vns wære wirtes not 
der vns noch hinte gæbe	dvrch sine tvgende sin brot 
Do sprach aber Eckwart	ich zeih iv einen wirt 
daz ir ce hvse selten [372a]	 so wol bechomen birt 
in deheinen lande	als iv hi mach geschehen 
ob ir vil snelle degene	wellet Rvedgern sehen 
Der sizet vf der straze	vnd ist der beste wirt 
der ie chom ce hvse	sin herce tvgende birt 
also der sveze meye	daz gras mit blvmen tvt 
swenne er sol helden dienen	so ist er vroelich gemvt 
Do sprach der kvnech Gventher	welt ir min bote sin 
ob vns welle enthalten	dvrch den willen min 
min lieber frivnt Rvedger	mine mage vnd vnser man 
daz wil <ih> immer dienen	so ich aller beste chan 
Der bote pin ich gerne	sprach do Eckewart 
mit vil gvtem willen	hvb er sich an di vart 
vnd sagete do Rvedgere	als er het vernomen 
im was in manigen ziten	niht so lieber mære chomen 
Man sah ce Bechelaren	ilen einen degen 
selbe erchande in Rvedger	er sprach vf disen wegen 
dort her gahet Eckewart	ein Criemhilde man 
er wande daz di viende	im heten leide getan 
Do gi er fver porten	da er den boten vant 
daz swert er ab gvrte	vnd leitez von der hant 
div mære div er brahte	wrden niht verdaget 
den wirt vnt sine frivnde	ez wart in schiere gesaget 
Er sprach dem margraven	mich hat zv ziv gesant 
Gventher der herre	von Bvrgonden lant 
vnd Giselher sin brvder	vnd ovch Gernot 
der reckn ieslicher	vi sinen dienest her enbot 
Daz selbe hat ovch Hagene	vnd Voelker 
mit triwen vlizechliche	noch sage ich iv mer 
daz iv des kveneges marsshalch	bi mir daz enbot 
daz den gvten chnehten	wære iwer herberge not 
Mit lachendem mvnde	antwrte Rvedger 
nv wol mich dirre mære	daz di kvenge her 
daz si gervchent miner dieneste	der wirt in niht verseit 
choment si mir ce hvse	des pin ich vro vnt gemeit 
Danchwart der marshalch	der hiez ivch wizzen lan 
wen ir ce hvse	mit in soldet han 
sehzech sneller recken	vnd tvsent ritter gvt 
vnd nivntvsent chnehte	do wart er vrolich gemvt 
Nv wol mich dirre geste	sprach do Rvedeger 
daz mir choment ce hvse [372b]	 dise geste her 
den ich noch vil selten	iht gedienet han 
nv ritet in engegene	beide mage vnde man 
Do ilten zv den rossen	ritter vnd kneht 
swaz in gebot ir herre	daz dvhtes alle reht 
do liezen sie in der dienste	zogen deste baz 
noch en weste es niht vrov Goetelint	div in ir chemenaten saz 

Do gie der margrave	da er di vrovn vant 
sin wip mit siner tohter	vnt sagete in zehant 
div vil lieben mære	div er het vernomen 
daz in ir frovn brvder	dar ce hvse solden chomen 
Vil liebiv trvetinne	sprach do Rvedger 
ir svlt vil wol enpfahen	di edelen chvenige her 
so si mit ir gesinde	her ce hove gan 
ir svlt ovch schone grvezen	Hagen Gventheres man 
Mit in chvmt ovch einer	der heizet Danchwart 
der ander heizet Volker	an zvehten wol bewart 
di sehse svlt ir chvessen	vnt div tohter min 
vnde svlt ovch bi den recken	in zvehten gvetliche sin 
Daz lobten do di vrowen	vnd warn sin bereit 
si svchten vz den chisten	div herlichen chleit 
dar inne si engegene	den recken wolden gan 
da wart vil michel vlizen	von schoenen wiben getan 
Gevelshet frovn varwe	vil lvecel man da vant 
si trvgen vf ir hovbete	von golde liehtiv bant 
daz waren shapel riche	daz in ir schoene har 
cefvrten niht di winde	daz ist an den triwen war 
In solhen vnmvzen	svl wir di vrowen lan 
hi wart vil michel gahen	veber velt getan 
von Rvedgeres vrivnden	da man di fversten vant 
si wrden wol enpfangen	in des margraven lant 
Do si der margrave	zv zim chomen sach 
Rvedger der snelle	vil vroeliche sprach 
sit willechomen ir herren	vnd ovch iwer man 
hie in minem lande	vil gern ich ivh gesehen han 
Do nigen im di recken	mit triwen ane haz 
daz er in willech wære	vil wol erzeigete er daz 
besvnder grvzte er Hagenen	den het er ê bechant 
alsam tet er Volkern	vzer Bvrgonden lant 
Er enpfie ovch Danchwarten	do sprach der [373a] chvene degen 
sit ir vns welt bervchen	nv wer <sol> danne pflegen 
des vnsern ingesindes	daz wir haben braht 
do sprach der margrave	ir svlt haben gvte naht 
Vnd allez iwer gesinde	swaz ir in daz lant 
habt mit iv gefveret	ross vnd ovch gewant 
dem shaffe ich soelhe hvte	daz sin niht verlorn 
daz iv ce shaden bringe	gegen enigem sporn 
Spannet vf ir knehte	di hvetten an daz velt 
swaz ir hie verlieset	des wil ich wesen gelt 
ziehet ab di zovme	div ross lazet gan 
daz het in wirt deheiner	da vor vil selten getan 
Des <vrevten> sich di geste	do daz geshaffen was 
di herren riten dannen	sich leiten an daz gras 
vber al di knehte	si heten gvt gemach 
ich wæne in an dirre verte	ni so sanfte geshach 
Div edele margravinne	was di fver di bvrch gegan 
mit ir vil schoenen tohter	do sah man bi ir stan 
di minnechlichen vrowen	vnd manige <shoen> meit 
di trvgen vil der bovge	vnd ovch herlichiv chleit 
Daz edel gesteine	lvhte verre dan 
vz ir vil richen wæte	si waren wolgetan 
do chomen ovch di geste	vnd erbeizten sa cehant 
hey waz man grozer zvehte	an den Bvrgonden vant 
Sehs vnt drizech mægde	vnt manich ander wip 
den was wol ce wnshe	geshaffen gar der lip 
di giengen in engegene	mit manigem chvenem man 
da wart ein shoene grvezen	von edeln vrowen getan 
Div edele margravinne	chvste di kvenige alle dri 
alsam tet ir mvter	da stvnt ovch Hagen bi 
ir vater hiez in chvessen	do blichte si in an 
er dvhte si so vorhtlich	daz siz vil gerne hete lan 
Do mv^ste si daz leisten	daz ir der wirt gebot 
gemisschet wart ir varwe	bleich vnde rot 
si chvste ovch Danchwarten	dar nach den spileman 
dvrch sines libes ellen	wart im daz grvzen getan 
Div ivnge margravinne	div nam bi der hant 
Giselher den recken	von Bvrgonden lant 
alsam tet ovch ir mvter [373b]	 Gventher der chvenen man 
si giengen mit den helden	vil harte vroliche dan 
<der> wirt gi bi Gernote	in einen witen sal 
ritter vnd vrowen	gesazen da ce tal 
do hiez man balde shenchen	den gesten gvten win 
iane dorften nimmer helde	baz gehandelet sin 
Mit lieben ovgen blicken	wart gesehen an 
div Rvedgeres tohter	div was so wol getan 
ia trvtes in den sinnen	vil manich ritter gvt 
daz chonde ovch si verdienen	si was hohe gemvt 
Si dahten swes si wolden	des enmohte aver niht geshehen 
hin vnd her wider	wart da vil gesehen 
an mageden vnd an vrowen	der saz da genvch 
der edel videlære	dem wirte holden willen trvch 
Nach gewonheite	so schieden si sich da 
ritter vnd vrowen	di giengen anderswa 
do rihte man di tisshe	in dem sale wit 
den vnchvnden gesten	diente man herliche sit 
Dvrch der geste liebe	hin ce tisshe gie 
div edele margravinne	ir tohter si do lie 
beliben bi den chinden	da si von rehte saz 
di geste ir niht ensahen	si mvte wærliche daz 
Do si getrvnchen heten	vnd gezen veber al 
do wiste man di schoenen	wider in den sal 
gæmlicher sprveche	wart da niht verdeit 
der redete vil do Volker	ein degen chven vnt gemeit 
Do sprach offenlichen	der edel spilman 
richer margrave	got hat an iv getan 
vil genædechlichen	wand er iv hat gegeben 
ein wip so rehte schoene	dar zv ein wnnechlichez leben 
Ob ich ein fverste wære	sprach der spilman 
vnd <solde> ich tragen chrone	ce wibe wold ich han 
di iwern schoenen tohter	des wensshet mir der mvt 
div ist minnechlich ce sehen	dar zv edel vnd gvt 
Do sprach der margrave	wi moehte daz gesin 
daz immer kvenech gerte	der lieben tohter min 
wir sin hi ellende	beide ich vnd min wip 
waz hilfet groziv schoene	an der ivnchvrowen lip 
Des antwrte Gernot	der wolgezogen man 
vnd sold ich trivttinne	nach minem willen han 
so wold ich [374a] solhes wibes	immer wesen vro 
<des> antwrte Hagene	vil harte gvetlichen do 
Nv sol min herre Giselher	doch nemen ein wip 
ez ist so hoher mage	der margravinne lip 
daz wir gerne dienten	ich vnde sine man 
vnd soldes vnder chrone	da cen Bvrgonden gan 
Div rede Rvedgeren	dvhte harte gvt 
vnd ovch Gotelinde	ia frevte sich in der mvt 
do trvgen an di helde	daz si ce wibe nam 
Giselher der edele	als ez wol chvenege gezam 
Swaz sich sol gefvegen	wer moeht daz vndersten 
man bat di ivnchvrowen	hin ce hove gen 
do swor man im ze gebene	daz wennechliche wip 
do lobt ovch er ce minnen	den ir vil minnechlichen lip 
Man beshiet der ivnchvrowen	bverge vnde lant 
des sicherte da mit eiden	des edeln chveniges hant 
vnde ovch der herre Gernot	daz wrde daz getan 
do sprach der margrave	sit ich der bverge nine han 
sol ich <iv> mit triwen	immer wesen holt 
ich gibe ce miner tohter	silber vnde golt 
so hvndert sovmære	meiste mvegen tragen 
daz ich des heldes magen	nach eren mvege wol behagen 
Do hiez man si beide	sten an einen rinch 
nach gewonheite	vil manich ivngelinch 
in vroelichem mvte	in cegegen stvnt 
si gedahten in ir sinnen	so noch di tvmmen gerne tvnt 
Do man begonde vragen	di minnechlichen meit 
ob si den recken wolde	ein teil was ez ir leit 
vnt dahte doch ce nenemne	den wætlichen man 
si shamte sich der vrage	so manich magt hat getan 
Ir riet ir vater Rvedger	daz si spreche ia 
vnt daz si in gerne næme	vil schiere do was da 
mit sinen wizen handen	der si vmbesloz 
Giselher der edele	swi lvecel si sin doch genoz 
Do sprach der margrave	ir edele chvenege rich 
als ir nv wider ritet	daz ist gewonlich 
heim hin zen Bvrgonden	so gip ich iv min chint 
daz ir si mit iv fveret	daz gelobten si sint [374b] 
Swaz man do shalles horte	den mvsen si do lan 
man hiez di ivnchvrowen	cer kemnaten gan 
vnd ovch di geste slaffen	vnd rwen an den tach 
do bereitte man di spise	der wirt ir gvetliche pflach 
Do si enbizzen waren	si wolden dannen varn 
gegen der Hivnen landen	daz heiz ich wol bewarn 
sprach der wirt vil edele	ir svlt ovch hi bestan 
wand ich so lieber geste	selten hie iht gewnnen han 
Des antwrte Danchwart	iane mages niht gesin 
wa nemt ir di spise	daz brot vnd ovch den win 
daz ir so manigen recken	noch hinte mveset han 
do daz der wirt gehorte	er sprach ir svlt di rede lan 
Mine vil lieben herren	ir svlt mir niht versagen 
ia gebe ich iv di spise	ce vierzehen tagen 
mit allem iwerem gesinde	daz mit iv her ist chomen 
mir hat der kvenech Ecel	noch vil wenich iht genomen 
Swi sere si sich werten	si mvsen da bestan 
vnz an den vierden morgen	do wart da getan 
von des wirtes milte	daz verre wart geseit 
er gap den sinen gesten	beidiv ross vnd chleit 
Ezen chvnde niht wern langer	si mvsen dannen varn 
Rvedger der chvene	vil wenich iht gesparn 
chond vor siner milte	swes iemen gerte nemen 
daz versagete er niemen	ez mvse in allen gezemen 
Ir edel ingesinde	braht fver daz tor 
gesatelt vil der moere	do chom zv zin da vor 
vil der vremden recken	si trvgen schilde enhant 
wande si wolden ritten	in daz Eceln lant 
Der wirt do sine gabe	bot veber al 
ê daz di edeln geste	choemen fvr den sal 
er chonde miltechliche	mit grozen eren leben 
die sine tohter shoene	di het er Giselher gegeben 
Do gap er Gvnthere	dem helde lobelich 
daz wol trvch mit eren	der edel fvrste rich 
swi selten er gabe enpfienge	ein wafenlich gewant 
dar nah [375a] neich do Gventher	des edeln Rvedgeres hant 
Do gap er Gernote	ein waffen gvt genvch 
daz er sit in stvrme	vil herlichen trvch 
der gabe im vil wol gonde	des margraven wip 
da von der gvte Rvedger	sit mvse vliesen den lip 
Gotelint bot Hagenen	als ir vil wol gezam 
ir minnechlichen gabe	sit si der kvnech nam 
daz er ovh an ir stivre	zv der hohgecit 
von ir varn niht solde	doh widerredete er iz sit 
Alles des ich ie gesach	sprach do Hagene 
sone gert ich niht mere	hinnen ce tragene 
niwan ienes shildes	dort an iener want 
den wolde ich gerne fveren	in daz Eceln lant 
Do div margravinne	Hagen rede vernam 
ez mante si ir leides	weinen si gezam 
do gedahte si vil tivre	an Nvodvnges tot 
den het erslagen Witege	da von so het si iamers not 
Si sprach zv dem degene	den schilt wil ich iv geben 
daz wolde got von himele	daz er noch solde leben 
der in da trvch enhende	der lag in stvrme tot 
den mvoz ich <imer> weinen	des gat mir armem wibe not 
Div edele margravinne	von dem sedele gie 
mit ir vil wizen handen	si den schilt gevie 
div vrowe trvg in Hagenen	er nam in an di hant 
div gabe was mit eren	an den recken gewant 
Ein hvlft von liehtem pfelle	ob siner varwe lach 
bezzern shilt deheinen	belvhte ni der tach 
von edelm gesteine	swer sin hete gegert 
ce chovffen an der choste	was er wol tvsent marche wert 
Den schilt hiez do Hagene	tragen vor im dan 
do begonde Danchwart	hince hove gan 
dem gap vil richiv <kleider>	des margraven chint 
div trvch er cen Hivnen	vil harte herliche sint 
Allez daz der gabe	von in wart [375b] genomen 
in ir deheines hende	wær ir niht bechomen 
wan dvrh des wirtes liebe	derz in so schone bot 
sit wrdens im so vient	daz si in mvsen slahen tot 
Volker der snelle	mit siner videlen dan 
gie gezogenliche	fver Gotelinde stan 
er videlte sveze doene	vnd sanch ir siniv liet 
da mit nam er vrlovp	do er von Bechelarn schiet 
Ir hiez div margravinne	eine lade tragen 
von frivntlicher gabe	mveget ir horen sagen 
dar vz nam si zwelf povge	vnde spiens im an di hant 
di svlt ir hinnen fveren	in daz Eceln lant 
Vnde svlt dvrh minen willen	si ce hove tragen 
swenne ir wider wendet	daz man mir mvege sagen 
wi ir mir habt gedienet	da cer hohgecit 
des div vrowe gerte	vil wol leist er daz sit 
Do sprach der wirt cen gesten	ir svlt deste sanfter varn 
ich wil ivch selbe leiten	vnd heizen wol bewarn 
daz iv vf der straze	niemen mvge geschaden 
do wrden sine sovme	harte schiere geladen 
Der wirt wart wol bereitet	mit fvnfhvndert man 
mit rossen vnd mit chleidern	di fvrt er mit im dan 
vil harte herlichen	zv der hohgezit 
der einer mit dem lebene	chom ni ze Bechelaren sit 
Mit chvsse minnechliche	der wirt do dannen schiet 
also tet ovch Giselher	als im sin tvgent riet 
mit vmbslozen armen	si trvten schoniv wip 
daz mvse sit beweinen	vil maniger ivnchvrowen lip 
Do wrden allenthalben	div venster vf getan 
der wirt mit sinen mannen	cen rossen wolde gan 
ich wæn ir herce in sagete	div crefftechlichen leit 
da weinte manich vrowe	vnd manich wætlichiv meit 
Nach ir lieben frivnden	genvge heten ser 
di si ce Bechelaren	gesahen nimmer mer 
doch riten si mit vrevden	nider vber sant 
ce tal bi Tvnowe	vz in daz hivnisshe lant 
Do sprach cen Bvrgonden	der ritter [376a] vil gemeit 
Rvedger der edele	ian svln niht verdeit 
wesen vnser mære	daz wir zen Hivnen chomen 
im hat der kvenich Ecel	ni so libes niht vernomen 
Ze tal dvrch Osterriche	der bote balde reit 
den livten allenthalben	wart daz wol geseit 
daz di helde chomen	von Wormez veber Rin 
des kveneges ingesinde	chonde ez niht lieber gesin 
Di boten fver strichen	mit den mæren 
daz di Nibelvnge	zen Hivnen wæren 
dv solt si wol enpfahen	Criemhilt vrowe min 
dir choment nach vil grozen eren	di vil lieben brvder din 
<Criemhilt> div vrowe	in ein venster stvnt 
si warte nach den magen	so noch <frivnde> nach frivnden tvnt 
von ir vaterlande	sach si manigen man 
der kvenich vriehs ovch div mære	vor liebe er lachen began 
Nv wol mich miner vrevden	sprach do Criemhilt 
hi bringent mine mage	vil manigen niwen schilt 
von halsperge wiz	swer nemen welle golt 
der gedenche miner leide	vnd wil im immer wesen holt 

<Do> di Bvergonden	chomen in Eceln lant 
do gevriesh ez von Berne	der alte Hildebrant 
er sagtez sinem herren	ez was im harte leit 
er bat in wol enpfahen	di ritter chvene vnt gemeit 
Wolfhart der snelle	hiez bringen div march 
do reit mit Dieteriche	vil manich degen starch 
da er si grvezen wolde	zv zin an daz velt 
da hetens vf gebvnden	vil manich herlich gezelt 
Do si von Tronege Hagen	verrest riten sach 
zv den sinen herren	gezogenlich er sprach 
nv svlt ir snelle rechen	von den sedeln stan 
vnd get <in> hin engegene	di ivch da wellent enpfah 
Dort chvmt her ein gesinde	daz ist mir wol bechant 
ez sint vil snelle degene	von Amelvnge lant 
di fvert der von Berne	di sint vil hohgemvt 
ir svlt iz niht versmahen	swaz man iv dieneste getvt 
Do stvnden von den rossen	daz was michel reht 
neben Dieteriche	manich ritter vnd kneht 
si giengen zv den gesten	da man di helde vant 
si grvoz [376b] ten minnechlichen	di von Bvrgonden lant 
Do si der herre Dieterich	gegen im chomen sach 
hie mveget ir gerne hoeren	waz do der degen sprach 
zv den Vten chinden	ir reise was im leit 
er wand ez wiste Rvedger	daz erz in hete geseit 
Sit willechomen ir herren	Gvnther vnd Giselher 
Gernot vnde Hagene	sam si her Voelker 
vnt Danchwart der vil snelle	ist iv daz niht bechant 
Criemhilt noh sere weinet	den helt von Nibelvnge lant 
Si mach wol lange weinen	sprach do Hagene 
er lit von manigem iare	gar ce tode erslagene 
den kvenech von den Hivnen	den sol si holden haben 
Sifrit chvmt niht widere	er ist vor maniger zit begraben 
Di Sifrides wnden	lazen wir nv sten 
sol leben div vrowe Crimhilt	noch mag schade ergen 
so redet von Berne	der herre Dieterich 
trost der Nibelvnge	da vor behvete dv dich 
Wi sol ich mich behevten	sprach der 
Ecel vns boten sande	wes sol ich vragen mer 
daz wir zv zim solden	riten her in daz lant 
ovch hat vns menigiv mære	min swester Criemhilt gesant 
Ich chan iv wol geraten	sprach aber Hagene 
ni bitet iv div mære	baz ce sagene 
den herren Dieterichen	vnt sine helde gvt 
daz si ivch laze wizen	der vrovn Criemhilde mvt 
Do giengen svndersprachen	di drie kvenge rich 
<Gventher> vnd Gernot	vnd ovch her Dieterich 
nv sage vns von Berne	vil edel ritter gvt 
wi dir si gewizen	vmb der chveneginne mvt 
Do sprach der voget von Berne	waz sol ich mere sagen 
ich hoer alle morgen	weinen vnd klagen 
mit iamerlichen sitten	daz Eceln wip 
dem richen got von himele	des starchen Sifrides lip 
Ez ist et vnerwendet	sprach der [377a] chvene man 
Volker der videlære	daz wir vernomen han 
wir svln ce hove riten	vnd svln lazen sehen 
waz vns vil snellen degenen	da cen Hivnen mvege geshehen 
Di chvnen Bvrgonden	hinze hove ritten 
si chomen herliche	nach des landes sitten 
do wnderte da cen Hivnen	vil manegen chvenen man 
vmb Hagen von Tronege	wi der wære getan 
Dvrch daz man sagete mære	des was im genvch 
daz er von Niderlande	Sifriden slvch 
sterchest aller recken	den Crimhilde man 
des wart michel vrage	ce hove nach Hagene getan 
Der helt was wol gewahsen	daz ist al war 
groz was er cen brvsten	gemischet was sin har 
mit einer grisen varwe	div bein warn im lanch 
vnd eislich sin gesihene	er hete herlichen ganch 
Do hiez man herbergen	di Bvergonden man 
Gvntheres ingesinde	daz wart gesvndert dan 
daz riet div	im vil hazes trvch 
da von man sit di knehte	in der herberge slvch 
Danchwart Hagen brvder	der was marshalch 
der kvnech im sin gesinde	vlizechlich bevalch 
daz er ir vil wol pflege	vnd in gæbe genvch 
der helt von Bvrgonden	in allen gvten willen trvch 
Criemhilt div schone	mit ir gesinde gie 
da si di Nibelvnge	mit valschem mvt enpfie 
si chvste Giselhern	vnd nam in bi der hant 
daz sah von Tronege Hagene	den helm er vaste gebant 
Nach svs getanem grvze	sprach do Hagene 
mvegen sich verdenchen	snelle degene 
man grvzet svnderlingen	di chvene vnd ir man 
wir haben niht gvter reise	zv dirre hohgezit getan 
Si sprach sit willechomen	swer ivch gerne siht 
dvrch iwer selbes frivntschaft	so grveze ich iwer niht 
saget waz ir mir bringet	von Wormez vber Rin 
dar vmb ir mir so groze	soldet willechomen sin [377b] 
Het ich gewest div mære	sprach do Hagene 
daz iv gabe solden	bringen degene 
ich wære wol so riche	het ich mich baz verdaht 
daz ich iv mine gabe	her ce lande hete braht 
Nv svlt ir mich der mære	mere wizen lan 
hort der Nibelvnge	war <habt> ir den getan 
der was doh min eigen	daz ist wol bechant 
den soldet ir mir fveren	in daz Eceln lant 
Entriwen min vrov Criemhilt	des ist vil manech tach 
daz ich hort der Nibelvnge	nie nie gepflach 
den hiezn mine herren	senchen in den Rin 
da mvz er wærliche	vnz an daz ivngeste sin 
Do sprach div chvneginne	ich hans ovch gedaht 
ir habt mirs noch vil wenich	her ce lande braht 
swi er min eigen wære	vnde ich sin wilen pflach 
des han ich alle zite	vil manigen trvrigen tach 
Ia bringe ich iv den tivel	sprach aber Hagene 
ich han an minem schilde	so vil ce tragene 
vnd an der minen brvenne	min helm der ist so lieht 
daz swert an miner hende	des enbringe ich iv nieht 
Do sprach div chvneginne	cen recken veber al 
man sol decheiniv waffen	tragen in den sal 
ir helde ir svlt mirs vf geben	ich wil si behalten lan 
entrivwen sprach do Hagene	ez wirdet nimmer getan 
Iane ger ich niht der eren	fvrsten wine milt 
daz ir cen herbergen	trveget minen schilt 
vnde ander min geweffen	ir sit ein chvenegin 
daz en lerte mich niht min vater	ich wil selbe kamærære sin 
Owe miner leide	sprach do vrov Criemhilt 
war vmbe wil <min> brvder	vnd Hagen sinen schilt 
niht lazen behalten	si sint gewarnot 
vnd wesse ich wær daz tæte	der mvese chiesen den tot 
Des antwrte ir mit zorne	der fverste Dieterich 
ich pin iz der hat gewarnet	di edeln chvnege rich 
vnd Hagen den chvenen	den Bvrgonden man 
nv zv valandinne	dvne solt michs niht geniezzen lan 
Des schamte sich vil sere	daz Eceln wip [378a] 
si vorhte bitterlichen	den Dieteriches lip 
do gi si von im balde	daz si nine sprach 
wan daz si swinde bliche	an ir viande sah 
Behenden sich do viengen	zwene degene 
daz eine was her Dieterich	daz ander Hagene 
do sprahc gezogenliche	der recke vil gemeit 
daz iwer chomen cen Hivnen	daz ist mir wærliche leit 
Dvrch daz <div> chveneginne	daz gesprochen hat 
do sprach von Tronege Hagene	es wirt wol alles rat 
svs redeten mit ein ander	di zwene chvene man 
daz der kvenech Ecel	dar vmbe vragen began 
Div mære weste ich gerne	sprach der kvenech rich 
wer der reche wære	den dort her Dieterich 
so frivntlich enpfahet	er treit vil hohen mvt 
swer sin vater wære	er mach wol sin ein helt gvt 
Des antwrte dem chvenege	ein Crimhilde man 
er ist geborn von Tronege	sin vater hiez Aldrian 
swi blid er hie gebare	er ist ein grimmer man 
ich laze ivch daz wol schowen	daz ich gelogen nine han 
Wi sol ich daz erchennen	daz er so grimmech ist 
dannoch er nien vesse	vil manigen argen list 
den sit div chveneginne	an ir magen begie 
daz si mit dem lebene	deheinen von den Hivnen lie 
Wol erchande ich Aldrianen	der was min man 
lob vnd michel <ere>	er hi bi mir gewan 
ich machete in ce ritter	vnd gap im min golt 
Helche div getriwe	was im innechlichen holt 
Da von ich wol erchenne	allererst wer <si> sint 
ez wrden mine gisel	zwei wætlichiv chint 
er vnde von Spanye Walther	di whsen hi ce man 
Hagen sande ich wider heim	Walther mit Hiltegvnt entran 
Er gedahte langer mære	div warn ê geschehen 
sinen frivnt von Tronege	den het er reht ersehen 
der im in siner ivgende	vil starchiv dienest bot 
sit frvmt er im in alter	vil manigen lieben vrivnt <tot> [378b] 

<Do> schieden sich di zwene	recken lobelich 
Hagen von Tronege	vnt ovch her Dieterich 
do blichte veber ahsel	der Gvntheres man 
nach einem hergesellen	den er vil schiere gewan 
Do sah er Voelker	bi Giselhere sten 
den spæhen videlære	bat er mit im gen 
wand er vil wol erchand	sinen grimmen mvt 
er was an allen dingen	ein ritter chven vnd gvt 
Noch liezen si di herren	vf dem hove sten 
niwan si zwene aleine	sach man dannen gan 
veber den hof vil verre	fver einen palas wit 
di vz erwelten degene	vorhten niemens nit 
Si gesazen vor dem hvse	gegen sinem sal 
der was Criemhilde	vf eine banch ce tal 
do lvhte in von ir libe	ir herlich gewant 
genvge da si sazen	si heten gerne bechant 
Alsam tier div wilden	wrden gekapffet an 
di vebermevten helde	von den Hivnen man 
si ersah ovch dvrch ein fenster	daz Eceln wip 
des wart aber betrvebet	der schonen Criemhilden lip 
Ez mante si ir leide	weinen si began 
des hete michel wnder	di Eceln man 
waz ir so schiere	betrvebet het den mvt 
si sprach daz hat Hagene	ir helde chvne vnde gvt 
Si sprachen zv der vrowen	wi ist daz geschehen 
wand wir ivch niwliche	haben vro gesehen 
nie niemen wart so chvene	<derz> iv hat getan 
heizet irz vns rechen	ez sol im an sin leben gan 
Daz wold ich immer dienen	swer rêche miniv leit 
alles des er gerte	des wær ich im bereit 
ich bivte mich iv ce fvzen	sprach des chveneges wip 
rechet mich an Hanege	daz er vliese den lip 
Do garten sich vil balde	sehzech chvner man 
dvrh Crimhilde wil [379a] len	si wolden hine gan 
vnd wolden slahen Hagenen	den vil chvenen man 
vnd ovch den videlære	daz wart mit rate getan 
Do div chveneginne	ir shar so chleine sach 
in einem grimmem mvte	si zv den helden sprach 
des ir da habt gedingen	des svlt ir abe gan 
iane dvrffet ir so ringe	nimmer Hagenen bestan 
Swi starch vnt swi chvene	von Tronege Hagen si 
noch ist er verre stærcher	der im da sizet bi 
Volker der videlær	der ist ein vebel man 
iane svlt ir di helde	niht so lihte bestan 
Do si daz gehorten	do gart sich ir mer 
vier hvndert sneller recken	div kveneginne her 
was des genoete	daz si in tæte leit 
da von wart sit degenen	vil michel sorge bereit 
Do si vil wol gevafent	daz ir gesinde sach 
zv den snellen recken	div kveneginne sprach 
nv bitet eine wile	ia svlt ir stille stan 
ich wil vnder crone	zv minen vianden gan 
Vnde hoeret itwizze	waz mir hat getan 
Hagen von Tronege	der Gventheres man 
ich weiz in so vebermveten	daz er mir lovgent niht 
so ist ovch mir vnmære	swaz im dar vmbe geshihit 
Do sach der videlære	ein chvene spilman 
di edeln chveneginne	ab einer stiege gan 
nider von einem hvse	als er daz gesach 
Voker der vil chvene	zv sinem hergesellen sprach 
Nv schowet vrivnt Hagene	wa si dort her gat 
div vns ane triwe	inz lant geladet hat 
ine gesach mit kvenges wibe	nie so manegen man 
di swert enhend <trvegen>	vnd also stritechlichen gan 
Wizet ir frivnt Hagene	ob si iv sin gehaz 
so wil ich raten	ir hvetet deste baz 
des libes vnt der eren	ia dvnchet ez mich gvt 
als ich mich versinne	si sint zornech gemvt 
Vnd sint ovch svemeliche	cen brvsten also wit 
swer sin selbes hvete	der tv daz enzit 
ich wæn si di liehten brvenne	nv dar vnder tragen 
wen si da mit meinen [379b]	 daz en chan ich niemen gesagen 
Do sprach in zornes mvote	Hagen der chvene man 
ich weiz wol daz iz allez	ist vf mich getan 
daz si div liehten waffen	tragent an der hant 
vor den moeht ich noch geriten	in der Bvrgonden lant 
Nv sagt mir vrivnt Volker	ob ir mir welt gestan 
ob wellent mit mir striten	di Criemhilde man 
daz lazet ir mich hoeren	als lieb als ich iv si 
ich won iv immer mere	mit triwen dienstlichen bi 
Ich hilf iv sicherlichen	sprach der spilman 
ob ich uns engegene sæhe	den kvnech selbe gan 
mit allen sinen recken	di wile ich leben mvz 
so entwich ich <iv> dvrch vorhte	nimmer einen fvz 
Nv lon iv got von himele	vil edel Volker 
ob si mit mir striten	wes bedarf ich danne mer 
sit ir mir helffen wellet	als ich han vernomen 
so svln dise recken	wil gewærlichen chomen 
Nv ste wir von dem sedele	sprach der spilman 
si ist ein chveneginne	vnd lat si fvr gan 
bietet ir di ere	si ist ein edel wip 
da mit ist ovch getivret	vnser ieweders lip 
Nein dvrch mine liebe	sprach aber Hagene 
so wolden sich versinnen	dise degene 
daz ichz dvrch vorhte tæte	vnd sold ich hin gen 
ich en wil dvrch ir deheinen	nimmer von dem sedele sten 
Ia zimet ez vns beiden	zeware lazzen daz 
zwiv sold ich den eren	der mir ist gehaz 
daz engetvn ich nimmer	di wile ich han den lip 
ovch enrvch ich waz mich genidet	des kvnech Ecelen wip 
Der vebermvete Hagene	leit veber siniv bein 
ein vil liehtez waffen	vz des knopffe shein 
ein vil liehter iaspes	grvener danne ein gras 
wol erchand ez Criemhilt	daz ez Sifrides was 
Do si daz swert erchande	do gi ir trvrens not 
sin gehelze daz was gvldin	div scheide ein porte rot 
ez mante si ir leide	weinen si began 
ich wæne ez hete dar vmbe	der chvene Hagen getan 
Volker der snelle	zoch naher vf der banch 
einen videlbogen starchen	vil michel vnd lanch 
gelich einem swerte [380a]	 vil sharpf vnde breit 
do sazen <vnder vorhte>	di zwene degene gemeit 
Nv dvhten sich so here	di zwene chvene man 
daz si niht wolden	von dem sædel stan 
dvrch niemens vorhte	des gie in an den fvz 
div edele chveneginne	vnd bot in vientlichen grvz 
Si sprach her Hagene	wer hat nach iv gesant 
daz ir getorstet riten	her in diz lant 
vnde ir daz wol erchandet	waz ir mir habet getan 
hetet ir gvote sinne	ir soldet ez pilliche lan 
Nach mir sande niemen	sprach do Hagene 
man ladete her ce lande	drie degene 
di heizent mine herren	vnd bin ich ir man 
in deheiner hovereise	bin ich selten hinder in bestan 
Si sprach nv sagt mir mere	zwiv tatet ir daz 
daz ir daz habt verdienet	daz ich iv bin gehaz 
ir slvoget Sifriden	den minen lieben man 
des ich vnz an min ende	immer genvch ce weinen han 
Er sprach waz soldes mere	der rede ist nv genvch 
ich pinz aber Hagene	der Sifriden slvch 
den helt ce sinen handen	wi sere er des engalt 
daz div schoene Criemhilt	di <vrovn> Prvnnhilden shalt 
Ez ist et ane lovgen	chvneginne rich 
ich han es alles shvlde	des schaden shedelich 
nv rechez swer der welle	ez si wip oder man 
ichen wolde danne liegen	ich han iv leides vil getan 
Si sprach nv hoert ir rechen	wa er mir lovgent niht 
aller miner leide	swaz im da von gesiht 
daz ist mir vil vnmære	ir Eceln man 
di vebermveten degene	ein ander sahen si an 
Swer den strit da hvebe	so wære daz geschehen 
daz man den zwein gesellen	der eren mvese iehen 
wan siz in stvrmen heten	vil diche wol getan 
des sich iene vermazen	dvrch vorhte mvsen si daz lan 
Do sprach ein der rechen	wes seht ir mich an 
daz ich ê da lobte	des wil abe gan 
da ich dvrch niemens gabe	verliesen wil den lip 
ia wil vns verleiten	des kvnech Eceln wip 
Do sprach da bi ein ander	des selben han ich mvt 
der mir gæbe tverne	von rotem golde gvt 
disen videlære	wold ich niht bestan 
dvrch sine swinden bliche	di ich an im gesehen han 
Ovch erchenne ich Hagenen	von sinen [380b] ivngen tagen 
des mach man von dem rechen	lihte mir gesagen 
in zwein vnd zweinzech stvrmen	han ich in gesehen 
da vil maniger vrowen	ist herceleit geschehen 
Er vnt der von Spanye	taten manegen stich 
do si hi bi Eceln	vahten manech wich 
ce eren dem chvenege	des ist vil geschehen 
dar vmb mvz man Hagenen	der eren pilliche iehen 
Dannoch was der reche	siner iar ein chint 
daz do di tvmben waren	wi grise di nv sint 
nv ist er chomen ce witzen	vnd ist ein grimmech man 
ovch treit er Palmvngen	daz er vil vebele gewan 
Da mit was gescheiden	daz niemen dane streit 
do wart der chveneginne	hercenlichen leit 
di helde cherten dannen	ia vorhten si den tot 
von dem videlære	des gie in sicherlichen not 
Do sprach der videlære	wir haben daz wol ersehen 
daz wir hi vinde vinden	als wir ê horten iehen 
wir svln zv den chvenegen	hin ce hove gan 
sone tar vnser herren	mit strite niemen bestan 
Wi dicke ein man dvrch vorhte	manigiv dinch verlat 
swa so frivnt bi frivnde	frivntlichen stat 
vnd hat er gvote sinne	daz ers nine tvt 
schade vil maniges	wirt von sinnen wol behvt 
Nv wil ich iv volgen	sprach do Hagene 
si giengen da si fvnden	di zieren degene 
in grozem antpfange	an dem hove stan 
Volker der vil chvene	vil lvte sprechen began 
zv den sinen herren	wi lange welt ir sten 
daz ir ivch lazet <dringen>	ir svlt ce hove gen 
vnde horet an dem kvenege	wi er si gemvt 
do sach man sich gesellen	di helde chvene vnd gvt 
Der fvrste von Berne	nam an di hant 
Gvntheren den vil richen	von Bvrgonden lant 
Irnfrit der nam Gernoten	den vil chvnen man 
do sach man Rvdgeren	ce hove mit Giselheren gan 
Swi iemen sich gesellete	vnd ovh [381a] ce hove gie 
Volker vnde Hagen	di geschieden sich nie 
niwan in einem stvrme	an ir endes zit 
daz mvsen edel vrowen	beweinen groezlichen sit 
Do sach man <mit> den kvenegen	hin ce hove gan 
ir edeln ingesindes	tvsent chvener man 
darveber sehzech rechen	di waren mit in chomen 
di het in sinem lande	der chvene Hagen genomen 
Hawart vnd ovch Irinch	di zwene vzerwelten man 
di sach man <gesellichen>	bi den chvenegen gan 
Danchwart vnd Wolfhart	ein tiwerlicher degen 
di sach man wol ir tvgende	vor den anderen pflegen 
Do der vogt von Rine	in den palas gie 
Ecel der vil riche	daz langer niht enlie 
er spranch von sinem sedele	als er in <chomen> sach 
er grvz so rehte schoene	von den chvnegen im geschach 
Sit willechomen her Gvnther	vnd ovch her Gernot 
vnd iwer brvder Giselher	min dienest ich iv enbot 
mit triwen vlizechlichen	ce Wormez veber Rin 
vnd allez daz gesinde	sol mir willechomen sin 
Nv sit vns goze willechomen	ir zwene degene 
Volker der vil chvene	vnd ovch Hagene 
mir vnd miner vrowen	her in dizze lant 
si hat iv boten manige	hince Rine gesant 
Do sprach von Tronege Hagene	des han ich vil vernomen 
wære ich dvrch mine herren	cen Hivnen her niht chomen 
so wære ich iv cen eren	geritten in daz lant 
do nam der wirt vil edele	di lieben geste bi der hant 
Er brahte si cem sedele	da er selbe saz 
do schancte man den gesten	mit vlize tet man daz 
in witen goldes schallen	<met> moraz vnde win 
vnde bat di ellenden	groze willechomen sin 
Do sprach der kvnech Ecel	des wil ich iv veriehen 
mir enchvnde in dirre werlde	lieber niht geschehen 
denne ovch an iv helden	daz ir mir sit bechomen 
des ist der chveneginne	vil michel trvren benomen [381b] 
Mich nimt des michel wnder	waz ich iv habe getan 
so manigen gast vil edel	den ich gewnnen han 
daz ir nie gervchtet	chomen in miniv lant 
daz ich ivh nv gesehen han	daz ist cen vrevden mir gewant 
Des antwrte Rvedeger	ein ritter hohgemvt 
ir mvgt si sehen gerne	ir triwe div ist gvt 
der minnen vrowen mage	vo schone chvnnen pflegen 
si bringent iv ce hvse	vil manegen wætlichen degen 
An svnewenden abent	di herren waren chomen 
in Eceln hof des richen	vil selten ist vernomen 
von also hohem grvze	als er di helde enpfie 
nv was ovch ezens zit	der Rvedger mit in ce tisshe gie 
Ein wirt bi sinen gesten	schoner nie gesaz 
man gab in vollechlichen	trinchen vnde maz 
alles des si gerten	des was man in bereit 
man hete von den helden	vil michel wnder geseit 

<Der> tach der hete nv ende	vnd nahet in div naht 
di wegmveden rechen	ir sorge si an vaht 
wanne si solden rwen	vnd an ir bette gan 
daz beredete Hagene	ez wart in shiere chvnt getan 
Gventher sprach ce dem wirte	got laz ivch wol geleben 
wir wellen varn slaffen	ir svlt vns vrlovb geben 
swenne ir daz gebietet	so chom wir morgen frvo 
er shiet von sinen gesten	vil harte vroelichen do 
Dringen allenthalben	di geste man do sach 
Volker der chvene	zv den Hivnen sprach 
wi getvrret ir den rechen	fver di fveze gan 
vnde welt irs ivch niht miden	so wirt iv leide getan 
So slah ich etelichem	so swæren gegen slalch 
hat er getriwer iemen	der ez beweinen mach 
wan wichet ir vns rechen	ia dvnchet ez mich gvt 
ez heizent allez degene	vnde sint geliche niht gemvt 
Do der videlære	so zornechlichen sprach 
Hagen der chvene	hinder sich do sach 
er sprach iv ratet rehte	der chvene spileman 
ir Criemhilde helde	ir svlt cen herbergen gan 
Des ir da habt willen	ich wæn iz iemen [382a] tv 
welt <ir> ihtes beginnen	so chvmet vns morgen frv 
vnde lat vns ellende	hint haben gemach 
ia wæne ez von helden	mit solhem willen ie geschach 
Do brahte man di geste	in einen witen sal 
den fvnden si berihtet	den recken vber al 
mit vil richen betten	lanch vnd breit 
in riet div vrowe Crimhilt	div aller grozesten leit 
Vil manigen kolter spæhe	von Arraz man da sach 
der vil liehten pfellel	vnd manech pette dach 
von arabisschen siden	di beste mohten sin 
dar vffe lagen listen	di gaben herlichen schin 
Div dechlachen hermin	vil manegiv man da sach 
vnd von swarcem zoble	dar vnder si ir gemach 
des nahtes shaffen solden	vnz an den liehten tach 
ein kvnech mit sinem gesinde	ni so herlich gelach 
Owe der nahtselde	sprach Giselher daz chint 
vnd owe miner frivnde	di mit vns chomen sint 
swi et ez vns min swester	so gvetliche erbot 
ich fvrhte daz wir mvezen	von ir schvlden ligen tot 
Nv lazet iwer sorgen	sprach Hagen der degen 
ich wil noch hinte selbe	der shiltwahte pflegen 
ich trwe vns wol behveten	vnz chomet der tach 
des sit gar an angest	so genese swer der mach 
Do nigen si im alle	vnde sagten im des danch 
si giengen zv den betten	div wile was niht lanch 
daz sich geleget heten	di wætlichen man 
Hagen der chvene	helt sich waffen began 
Do sprach der videlære	Wolker der degen 
versmahet ez iv niht Hagene	so wolde ich mit iv pflegen 
der shiltwahte hinte	vnz morgen frvo 
der helt vil minnechliche	danchet Volkere do 
Nv lon iv got von himele	vil lieber Volker 
zallen minen sorgen	son gert ich niemens mer 
niwan ivch aleine	swa ich hete not 
ich sol ez wol verdienen	mich enwendes der tot 
Do garten si sich beide	in liehtez ir gewant 
do nam ir ietwedere	den schilt an sine hant 
vnd giengen [382b] vz dem hvse	fver di tver stan 
do pflagen si der geste	daz was mit triwen getan 
Volker der snelle	zv des sales want 
sinen shilt den gvten	leit er von der hant 
do gi er hin widere	di videl er genam 
do diente er sinen frivnden	als ez dem helde gezam 
Vnder di tver des hvses	saz er fver den stein 
chvener videlære	der wart ni dehein 
do im der seiten doenen	so svezechlich erclanch 
di stolzen ellenden	sagtens Volkeren danch 
Do chlvngen sine seiten	daz allez daz hvs erdoz 
sin ellen zv der fvege	div beidiv waren groz 
ie <svezer> vnd svezer	er videln began 
do entswebte er an <den> betten	vil manegen sorgenden man 
Do si entslaffen waren	vnd er daz ervant 
do nam der degen widere	den schilt an di hant 
vnd gie zv dem gademe	fver den tvrn stan 
vnd hvote der ellenden	vor den Crimhilde man 
Des nahtes wol emmitten	ine weiz iz ê geschach 
daz Volker der chvene	einen helm schinen sach 
verre vz einer vinster	di Criemhilde man 
di wolden an den gestn	gerne shaden han getan 
Do sprach der videlære	frivnt Hagene 
vns zimt disiv sorge	ensamt ce tragene 
ich sihe gewaffente livte	bi dem hvse sten 
als ich mich versinne	ich wæne si wellent vns besten 
So swiget sprach do Hagene	lat se vns her naher baz 
ê si vnser werden innen	so wirt hi helmvaz 
verrvchet mit den swerten	von vnser zweier hant 
si werdent Criemhilde	hin wider vebele gesant 
Ein der Hivnen rechen	vil schiere daz gesach 
daz div tver was behevtet	wi balde er do sprach 
des wir da heten willen	ian mages niht ergan 
ich sihe den videlære	an der schiltwahte stan 
Der treit vf sinem hovbete	einen helm glanz 
lvter vnd herte	starch [383a] vnde ganz 
ovch <lovhtent> im di ringe	sam daz fiwer tvt 
bi im stet ovch Hagene	des sint di geste wol behvt 
Zehant si cherten widere	do Volker daz ersach 
wider sinen gesellen	er zornechlichen sprach 
nv lat mich zv den recken	vor dem hvse gan 
ich wil vragen mære	der vrovn Criemhilde man 
Nein dvrch mine liebe	sprach do Hagene 
chomt ir von dem hvse	di snellen degene 
bringent ivch mit swerten	vil lihte in soelhe not 
daz ich iv mvese helfen	vnd wær iz aller miner mage tot 
So wir danne beide	chomen in den strit 
ir zwene oder viere	in einer chvrcen zit 
sprvengen zv dem hvse	vnde tæten vns div leit 
an den slaffenden recken	div nimmer werden verchleit 
Do sprach aber Volker	so lat daz geschehen 
daz wir si bringen innen	daz ich si habe gesehen 
daz des iht haben lovgen	di Criemhilde man 
daz si vngetriweliche	vil gerne heten getan 
Zehant do rief in Volker	hin engegene 
wi get ir svs gewaffent	ir snellen degene 
welt ir shachen riten	ir Criemhilde man 
dar svlt ir mich ce helfe	vnde mine hergesellen han 
Des antwrte im niemen	zornech was sin mvt 
pfi ir zagen boese	sprach der helt gvt 
wolt ir slaffende	vns enmordet han 
daz ist so gvten helden	noch vil selten her getan 
Do wart der chveneginne	vil rehte geseit 
daz ir boten niht <erworben>	von schvlden was ir leit 
do fvgete si ez anders	vil grimmech was ir mvt 
des mvosen sit verderben	di helde chvne vnde gvt 

<Mir> chvlent so di ringe	so sprach Volker 
ia wæne div naht vns welle	nv niht wern mer 
ich chivs ez von dem lvfte	ez ist schiere tach 
do wachten si do manigen	der noch slaffende lach [383b] 
Do erschein der liehte morgen	den gesten in den sal 
Hagen begonde wechen	di ritter veber al 
ob si zv dem mvenster	cer messe wolden gan 
nach sitten cristenliche	man vil livten began 
Si svngen vngeliche	daz da vil wol schein 
christen vnde heiden	di warn niht enein 
do wolden zv der kirchen	di Gventheres man 
si waren von den betten	al geliche gestan 
Do næten sich di rechen	in also gvt gewant 
daz nie helde mære	in deheines chveneges lant 
ie bezzer kleider braten	daz was Hagenen leit 
er sprach ia svlt ir helde	hi tragen anderiv chleit 
Ia sint iv doch genvgen	div mære wol bechant 
nv traget fver di rosen	div waffen an der hant 
fver shapel wol gesteinet	di liehten helme gvt 
sit daz wir wol erchennen	der argen Criemhilden mvot 
Wir mvzen hivte <striten>	daz wil ich iv sagen 
ir svlt fver siden hemde	di halsperge tragen 
vnd fver di richen mentel	di gvten schilde wit 
ob iemen mit iv zvrne	daz ir vil wêrliche sit 
Mine lieben	dar zv mage vnd man 
ir svlt vil willechlichen	zv der kirchen gan 
vnde chlaget got dem richen	iwer sorge vnd iwer not 
vnd wizzet sicherlichen	daz vns nahet der tot 
Irn svlt ovch niht vergezen	swaz ir habet getan 
vnde svlt vil vlizzechliche	da gein gote stan 
des wil ich ivch warnen	rechen vil her 
ezen welle got von himle	ir vernemet messe nimmer mer 
Svs giengen zv dem mvenster	di fvrsten vnd ir man 
vf dem vronem vrithove	da hiez si stille stan 
Hagen der chvene	daz si sich schieden niht 
er sprach ia weiz ez noch niemen	waz von den Hivnen vns geschit 
Leget mine frivnde	di schilde fver den fvz 
vnde geltet ob iv iemen	welle bieten swachen grvz 
mit tieffen verchwnden	daz ist Hagenen rat 
daz ir so werdet fvden	daz ez iv lobelichen stat 
Volker vnd Hagene	di zwene giengen [384a] dan 
fver daz wite mvenster	daz wart dvrh daz getan 
daz si daz wolden wizen	daz des chveneges wip 
mvse mit in dringen	ia was vil grimmech ir lip 
Do chom der wirt des landes	vnd ovh sin schoene wip 
mit richem gewande	gezieret was ir lip 
vnd ovch vil sneller rechen	di man sach mit ir varn 
do chos man hohe stovben	von der Criemhilde scharn 
Do der chvenech riche	svs gewaffent sach 
di chvenege vnd ir gesinde	wi balde er do sprach 
wi sihe ich frivnde mine	vnder helme gan 
mir ist leit vf mine triwe	vnd hat in iemen iht getan 
Ich solz in bvezen gerne	swi <si> dvnchet gvt 
hat iemen in besweret	daz herce vnd ovch den mvt 
des bringe ich si wol innen	daz ez mir ist vil leit 
swaz si mir gebietent	des pin ich in alles bereit 
Des antwrte Hagene	vns hat niemen niht getan 
ez <ist> sitte miner herren	daz si gewaffent gan 
zallen hohgeziten	ce vollen drien tagen 
swaz man vns hi getæte	wir soltenz Eceln sagen 
Vil wol horte Criemhilt	waz do Hagen sprach 
wi rehte fientliche	si im vnder sach 
sine wolde doch niht melden	den site von ir lant 
swi lange si den hete	daz cen Bvrgonden bechant 
Swi grimme vnd swi starch	si in vient wære 
het im iemen gesagt	div rehten mære 
er het wol vnderstanden	daz doch sit da geshach 
dvrch ir vil starche vbermvt	ir deheiner im es veriach 
Do gi vil groziv menege	mit der chveneginne dan 
done wolden dise zwene	doch niht hoher stan 
zweir hande breite	daz was den Hivnen leit 
ia <mvsen> si sich dringen	mit den helden gemeit 
Eceln kamerære	dine dvhte daz niht gvt 
ia heten si den rechen	erzvernet do den mvt 
wan daz sine torsten	vor dem chvenege her 
da was vil michel dringen	vnt do niht anders mer 
Do man da gote gediende	vnt daz si [384b] wolden dan 
vil balde chom cen rossen	vil manech Hivnen man 
do was bi Criemhilde	manech schoniv meit 
wol siben tvsent degene	bi der chveneginne reit 
Criemhilt mit ir vrowen	in div venster gesaz 
zv Ecel dem richen	vil liep was im daz 
si wolden schowen riten	di helde vil gemeit 
hey waz vremder recken	vor in vf dem hove reit 
Do was ovch der marschalch	mit den knehten chomen 
Danchwart der vil chvene	der het zv zim genomen 
sines herren ingesinde	von Bvergonden lant 
div ross man wol gesatelt	den chvenen Nibelvngen vant 
Do si cen rossen chomen	di chvenege vnde ovch ir man 
Volker der starche	raten daz began 
si solden bvhvrdiren	nach ir landes siten 
des wart von den helden	sit vil herlich geritten 
Der helt het in geraten	des si doch niht verdroz 
der bvhvrt vnt daz shallen	div wrden beide groz 
vffe den hoff vil witen	chom vil manech man 
Ecle vnde Criemhilt	daz selbe schowen began 
Vff den bvhvrt chomen	sehs hvndert degene 
der Dieteriches rechen	den gesten cegegene 
si wolden chvrcewile	mit den Bvrgonden han 
het ers in gegvnnen	si hetenz gerne getan 
Hey waz gvter rechen	in da nach reit 
dem herren Dieteriche	dæm wart daz geseit 
mit Gvntheres mannen	daz spil er in verbot 
er vorhte siner manne	des gie im sicherlichen not 
Do dise von Berne	gescheiden waren dan 
do chomen von Bechelaren	di Rvedegeres man 
fvnfhvndert vnder schilde	fver den sal geritten 
liep wære dem margraven	daz siz heten vermitten 
Do reit er wislichen	zv zin dvrh di schar 
vnde sagete sinen degenen	si wæren des gewar 
daz in vmmvte wæren	di Gvntheres man 
ob si den bvhvrt liezen	ez wære im liebe getan 
Do si von in geschieden	di helde vil gemeit 
da chomen di von Dveringen	als vns daz ist geseit 
vnt der von Tenemarchen	wol tvsent chvener man 
von stichen sach man vliegen	vil der [385a] trvnzvne dan 
Irnfrit vnde Hawart	in den bvhvrt ritten 
ir heten di von Rine	vil stolzlich erbitten 
si bvten manige tioste	den von Dveringe lant 
des wart von stichen dverchel	vil manich herlicher rant 
Do chom der herre Bloedelin	mit drin tvsent dar 
Ecel vnd Criemhilt	namen sin vil wol war 
wande vor in beiden	div ritterschapft <geshach> 
div chveneginne ez gerne	dvrch leit der Bvrgonden sach 
Scrvtan vnde Gybecke	vf den bvhvrt ritten 
Ramvnch vnd Hornboge	nach hivnisschen sitten 
si hielten gegen den helden	von Bvrgonden lant 
di shefte dræten hohe	veber des kvneges sals want 
Swes iemen da pflæge	so was ez niwan schal 
man horte von schilde stoezzen	palas vnde sal 
harte lvt erdiezzen	von Gvntheres man 
den lob daz sin gesinde	mit grozen eren gewan 
Do was ir chvrcewile	so michel vnd groz 
daz dvrch di chovertvere	der blanche sweiz do floz 
von den gvten rossen	div di helde ritten 
si versvchtenz an di Hivnen	mit vil hohvertegen sitten 
Do sprach der chvene recke	Volker der spilman 
ich wæn vns dise recken	tverren niht bestan 
ich hort ie sagen mære	si wæren vns gehaz 
nvne chvndes sich gefvegen	zware ninder baz 
Zen herbergen fveren	sprach aber Volfger 
sol man vns di moere	vnd riten danne mer 
gegen abende	so des wirdet zit 
waz op div chvneginne	den lop den Bvergonden git 
Do sahens einen riter	so weigerlichen hie 
daz al der Hivnen	getet deheiner nie 
ia moht er in den ziten	wol haben hercentrvt 
er fvor so wol gechleidet	sam eines edeln ritters prvt 
Do sprach aber Volker	wi moeht ich daz verlan 
iener trvt der vrowen	mvz ein gepveze han 
ez chvnde niemen gescheiden	er gat im an den lip 
ichn rvche ich ob ez zverne	des kvenech Eceln wip 
Nein dvrch mine liebe	sprach der kvenech [385b] san 
ez wizent vns di livte	vnd ob wir si bestan 
ir lat iz heben di Hivnen	daz fveget sich noch baz 
dannoch der kvenech Ecel	bi der chveneginne saz 
Ich wil den bvhvrt meren	sprach do Hagene 
lat di vrowen schowen	vnd di degene 
wi wir chvennen riten	daz ist gvt getan 
man git doh lop deheinen	des chvenech Gventheres man 
Volker der vil snelle	den bvhvrt wider reit 
daz wart sit maniger vrowen	vil groezliche leit 
er stach dem richen Hivnen	daz sper dvrch sinen lip 
daz sach man sit beweinen	beide maget vnd wip 
Vil harte hvrtechliche	Hagen vnde sine man 
mit sehzech siner degene	riten er began 
nach dem videlære	da daz spil gesach 
Ecel vnde Criemhilt	ez besheidenlichen sach 
Done wolden di dri kvenege	den ir spileman 
bi den fianden	niht ane hvte lan 
da wart von tvsent helden	vil crepftelich geritten 
si taten daz si wolden	in vil hohvertechlichen sitten 
Da der riche Hivne	ce tode wart erslagen 
man horte sine mage	rvoffen vnd chlagen 
do rvft al daz gesinde	wer hat ez getan 
daz hat der videlære	Volker der chvene spileman 
Nach swerten vnd nach schilden	rieffen da zehant 
des margraven mage	von der Hivnen lant 
si wolden Volkeren	ce tode erslagen han 
der wirt vz einem venster	vil harte gahen began 
Do hvb sich von den livten	allenthalben schal 
di chvenege vnde ir gesinde	erbeizten fver den sal 
div ross ce rvcke stiezen	di Bvergonden man 
do chom der kvenech Ecel	der herre ez scheiden began 
Ein des Hivnen mage	den er bi im vant 
ein vil starchez waffen	brach er im vz der hant 
do slvch ers alle widere	wand im was vil zorn 
wi het ich minen dienest	an disen helden verlorn 
ob ir hi bi mir slveget	disen spilman 
sprach der kvenech Ecel	daz wære missetan 
ich sach vil wol sin riten	do er den Hivnen stach 
daz ez von einem strv^che	an sine schvlde gesach [386a] 
Ir mvezet mine geste	vride lazen han 
do wart ir geleite	div ross div zoh man dan 
zv den herbergen	si heten manegen kneht 
di im mit vlize waren	zallem dieneste gereht 
Der wirt mit sinen frivnden	in den palas gie 
zorn er mer deheinen	da niht werden lie 
do rihte man di tissche	daz <wâzer> man in trvch 
da heten di von Rine	der starchen viende genvch 
Ê di herren gesazen	des was harte lanch 
div Criemhilde sorge	si ce sere twanch 
si sprach fverste von Berne	ich sv^ches dinen rat 
helffe vnde genade	min dinch mir angestlichen stat 
Des antwrte ir Hildebrant	der recke lobelich 
swer sleht di Nibelvnge	der tvt iz ane mich 
dvrch deheines shazes liebe	ez mach im werden leit 
si sint noch vmbetwngen	di snellen ritter gemeit 
Do sprach in sinen zvehten	dar zv her Dieterich 
di bete la beliben	chveneginne rich 
mir habent dine mage	der leide niht getan 
daz ich di degen chvovene	mit strite welle bestan 
Div bet dich lvecel eret	vil edels fversten wip 
daz dv dinen magen	rætest an den lip 
si chomen vf genade	her in <diz> lant 
Sifrit ist vngerochen	von der Dieteriches hant 
Do si der vntrwe	an dem Bernære nine vant 
do lobtes also balde	in Bloedelines hant 
eine riche marche	di Nvdvnch ê besaz 
sit do slvch in Danchwart	daz er der gabe gar vergaz 
Si sprach dv solt mir helffen	herre Bloedelin 
ia sint in disem hvse	di viande min 
di slvgen Sifriden	den minen lieben man 
swer mir daz hilffet rechen	dem bin ich immer vndertan 
Des antwrte ir Bloedelin	vrowe nv wizzet daz 
iane getar ich in vor Eceln	geraten cheinen haz 
wande er di dine mage	vro vil gerne sihit 
tæt ich <in> iht ce leide	der kvnech vertrvege mir sin niht 
Neina herre Bloedelin	ich pin dir immer holt 
ia gib ich dir ce miete	silber vnde golt 
vnde eine maget schoene	daz Nvdvnges wip 
so maht dv gerne trivten	den ir vil minne [386b] chlichen lip 
Daz lant zv den bvergen	wil ich dir allez geben 
so maht dv ritter edel	mit vrevden immer leben 
gewinnestv di marche	da Nvdunch inne saz 
swaz ich dir gelobe hivte	mit triwen leist ich dir daz 
Do der herre Blodelin	di miete da vernam 
vnt daz im dvrch ir schoene	div vrowe wol gezam 
mit strite wande er dienen	daz minnechliche wip 
dar vmbe mvose der recke	do verliesen den lip 
Er sprach cer chveneginne	get wider in den sal 
ê is iemen werde innen	so heb ich einen schal 
ez mvz erarnen Hagene	daz er iv hat getan 
ich antwrte iv gebvnden	des kvenech Gventheres man 
Nv waffent ivch sprach Blodelin	alle mine man 
wir svln den vianden	in di herberge gan 
des wil mich niht erlazen	daz Eceln wip 
dar vmbe svln wir helde	alle wagen den lip 
Do div chveneginne	Bloedelinen lie 
in des strites willen	ce thisse si do gie 
mit Ecel dem chvenege	vnde ovch mit sinen man 
si hete swinde ræte	an di geste getan 
Do der strit niht anders	chvnde sin erhaben 
Criemhilt ir leit daz alte	in ir hercen was begraben 
do hiez si tragen cen tihssen	den Eceln svn 
wi chvnde ein wip dvrch rache	immer vreislicher getvn 
Dar giengen an der stvnde	di Eceln man 
si trvgen Ortlieben	den ivngen kvenech dan 
zv der fversten thisse	da ovch Hagen saz 
des mvse daz chint ersterben	dvrch sinen mortlichen haz 
Do der kvenech riche	sinen svn ersach 
zv sinen chonemagen	er gvetliche sprach 
nv seht ir frivnt di mine	daz ist min einech svn 
vnd ovch iwer swester	daz mach iv allen wesen frvm 
Gevæhet er nach dem chvenne	ez wirt ein chvene man 
rich vnd vil edel	starch vnde wolgetan 
leb ich deheine wile	ich gip im zwelf lant 
so mag [387a] iv wol gedienen	des edeln Ortliebes hant 
Dar vmbe bit ich gerne	ivch liebe frivnde min 
swenne ir ce lande ritet	wider an den Rin 
so svlt ir mit iv fveren	iwerr swester svn 
vnd svlt ovch an dem chinde	vil genædechlichen tvn 
Vnde ziehet in cen eren	vnz er werde ce man 
hat iv in dem lande	iemen iht getan 
daz hilffet er iv rêchen	<gewehsset> im sin lip 
di rede hort ovch Criemhilt	des kvenech Eceln wip 
Im solden wol getrwen	dise degene 
gevehs er ceinem manne	so sprach Hagene 
doch ist der kvenech ivnge	<so> veichlich getan 
man sol mich sehen selten	ce hove nach Ortliebe gan 
Der chvenech an Hagenen blichte	div rede was im leit 
swi niht dar vmbe redete	der fverste vil gemeit 
ez betrvbete im sin herce	vnde beswarete im den mvt 
done was der Hagen wille	niht ce chvercewile gvt 
Ez tet den fversten allen	mit dem kvenege we 
daz Hagen von sinem chinde	het gesprochen ê 
daz siz vertragen solden	daz was in vngemach 
sin wessen niht der mære	waz von dem recken sit geschach 

Bloedelines> recken	di waren alle gar 
mit tvsent halspergen	hvben si sich dar 
da Danchwart mit den knehten	ob dem thisse saz 
da hvb sich vnder helden	der aller grozeste haz 
Also der herre Bloedelin	fver di thisse gie 
Danchwart der marschalch	in vlizechliche enpfie 
willechomen her ce hvse	<min> her Bloedelin 
ia wndert mich der mære	waz sol disiv rede sin 
Iane dverfet ir mich niht grvezen	so sprach Blodelin 
wan diz chomen daz mine	daz mvz din ende sin 
dvrch Hagenen dinen brvder	der Sifriden slvch 
des engiltest du hi cen Hivnen [387b]	 vnd <ander> degene genvch 
Neina herre Bloedelin	so sprach do Danchwart 
so moeht vns wol balde riwen	disiv hovevart 
ich was <ein> wenich kindelin	do Sifrit vlos den lip 
ine weiz niht waz mir wizzet	des kvenech Eceln wip 
Iane weiz ich dir der mære	niht ce sagene 
ez taten dine mage	Gventher vnde Hagene 
nv wert ivch vil ellenden	ir chvennet niht genesen 
ir mvezet mit dem tode	pfant daz Criemhilde wesen 
Sone welt ir niht erwinden	so sprach Danchwart 
so riwet mich min vlehen	daz wære baz gespart 
der snelle degen chvene	von dem thisse spranch 
er zoch ein scharpfez waffen	daz was michel vnde lanch 
Do slvch er Blodeline	einen swinden swertes slach 
daz im daz hovbet schiere	vor den fvezen gelach 
daz si din morgengabe	sprach Danchwart der degen 
zv Nvdvnges brvete	der dv mit minnen woldest pflegen 
Man mach si morgen mehelen	einem anderm man 
wil er di brvtmiete	dem wirt alsam getan 
ein vil getriwer Hivne	het im daz geseit 
daz im div chveneginne	riet so groziv leit 
Do sahen Bloedelines man	ir herre lach erslagen 
done wolden si den gesten	niht langer daz vertragen 
mit vf erbvrten swerten	si sprvngen fver div chint 
in grimmigem mvote	daz gerav vil manigen sint 
Vil lvte rief do Danchwart	daz gesinde allez an 
ir seht wol edeln chnehte	wi ez wil vmbe gan 
nv wert ivch vil ellenden	deiswar des gat vns not 
swi vns div edele Crimhilt	so rehte gvetlich enbot 
Di niht swert enheten	di reichten fver di banch 
vnde hvben von den fvezen	vil manegen shamel lanch 
der Bvrgonden knehte	in wolden niht vertragen 
da wart von swæren stvelen	dvrch helme bveln vil geslagen 
Wi grimme sich do werten	div ellendn [388a] chint 
si triben vz dem hvse	di gevaffenten sint 
doch beleip ir tot dar inne	fvnf hvndert oder baz 
do was daz ingesinde	von blvte rot vnde naz 
Disiv starchen mære	wrden dan geseit 
den Eceln recken	ez was in grimme leit 
daz erslagen wære	Blodel vnd sine man 
daz het Hagen brvder	mit den knehten getan 
E ez div chvneginne erfvende	di Hivnen dvrch ir haz 
der garte sich zwei tvsent	oder dannoch baz 
si giengen zv den knehten	daz mvs et also wesen 
vnde liezen des gesindes	ninder einen genesen 
Di vngetriwen brahten	fver das hvs ein michel her 
di ellenden knehte	di stvndne wol ce wer 
waz half ir baldez ellen	si mvsen ligen tot 
dar nach in chvrcen stvnden	hvb sich ein vreislichiv not 
Hi mveget ir hoeren wnder	bi vngefvoge sagen 
nivn tvsent knehte	di lagen tot erslagen 
dar veber ritter zwelfe	der Danchwartes man 
man sah in alterseine	noch bi den vianden stan 
Der schal der was geswiftet	der doz der was gelegen 
do blichte veber ahsel	Danchwart der degen 
er sprah owe der frivnde	di ich verlorn han 
nv mvz ich leider eine	bi minen fianden stan 
Div swert genote vielen	vf sin eines lip 
daz mvse sit beweinen	vil maneges heldes wip 
den <schilt> den rvcht er hoher	den vezel nider baz 
do frvmt er vil der ringe	mit blvote vliezende naz 
So we mir dirre leide	sprach Aldrianes chint 
nv wichet Hivnen reckn	ir lat mich an den wint 
daz der lvft erchvele	mich stvrmen mveden man 
do sah man den rechen	vil hart herliche gan 
Also der strites mvede	vz dem hvse spranch 
waz iteniwer swerte	vf sinem helm erchlanch 
di niht gesehen heten	waz vnders tet sin hant [388b] 
di sprvngen hin engegene	dem von Bvergonden lant 
Nv wolde got sprach Danchwart	moeht ich den boten han 
der minen brvder Hagenen	chvnde wizen lan 
daz ich vor disen rechen	sten in solher not 
der hvlfe mir von hinnen	oder er gelæge bi mir tot 
Do sprachen Hivnen recken	der bot mvstv sin 
so wir dich tragen toten	fver den brvder din 
so siht im erste leide	der Gvntheres man 
dv hast dem chvenege Ecel	so grozen schaden hi getan 
Er sprach nv lat daz drewen	vnde wichet hoher baz 
ia getvn ich etelichem	noch di ringe naz 
ich wil div mære selbe	hince hove sagen 
vnde wil ovh minen herren	minen grozen chvmber chlagen 
Er leidete sich so sere	den Eceln man 
daz si in mit den swerten	torsten niht bestan 
so shvzen si der gere	so vil in sinen rant 
daz er in dvrch di swære	mvse lazen von der hant 
Do wanden si in betwingen	do er niht schildes trvch 
hey waz er tiefer wnden	dvrch di shilde slvch 
des mvse vor im strvchen	vil manich chvener man 
dar vmbe lop vil grozen	der starche Danchwart gewan 
Ze beiden sinen siten	sprvngen si im zv 
ia chom ir islicher	in den strit ze frv 
do gi er vor den vienden	als ein eberswin 
ce walde tvt vor hvnden	wi moht er chvener gesin 
Sin vart wart erniwet	von heizem blvte naz 
iane chvnde ein einech recke	gestriten nimmer baz 
sinen vianden	danne er het getan 
man sach den Hagenen brvder	ce hove herlichen gan 
Trvhsæzen vnde shenchen	di horten swerte chlanch 
vil maneger do daz trinchen	von der hende swanch 
vnde etesliche spise	di man ze hove trvch 
do chom im vor der stiegen	der starchen viende genvch 
Wi nv ir trvhsæzen	sprach der mvede degen 
ia soldet ir der geste	vil gvetliche pflegen 
vnde soldet ir den her [389a] herren	gvte spise tragen 
vnde <liezet> mich den minen herren	div mære rehte sagen 
Swelher im dvrch sin ellen	fver di stiege spranch 
der slvch er eteslichem	so grimmen swertes swanch 
daz si dvrch di vorhte	vf hoher mvsen stan 
ez het sin <starche> ellen	vil michel wnder gatan 

Also der chvene Danchwart	vnder di tver getrat 
daz Eceln gesinde	er hoher wichen bat 
mit blvte was bervnnen	allez sin gewant 
ein vil starchez waffen	daz trvg er bloz an siner hant 
Vil lvt rief do Danchwart	zv dem degene 
ir sitzet al ce lange	brvder Hagene 
iv vnde got von himele	chlag ich vnser not 
ritter vnde knehte sint in den herbergen tot 
Er rief im hin engegene	wer hat daz getan 
daz het der herre Blodelin	vnde sine man 
ovch hat ers ser engolten	daz wil ich iv sagen 
ich han mit minen handen	im sin hovbet abe geslagen 
Daz ist ein schade chleine	sprach aber Hagene 
da man saget mære	von einem degene 
ob er <von> rechen henden	verlivset sinen lip 
in svln deste ringer	chlagen wætlichiv wip 
Nv saget mir brvder Danchwart	wi sit ir so rot 
ich wene ir von vinden	lidet groze not 
ist er inder ime lande	derz iv hat getan 
in en nert der vbel tivfel	ez mvz im an sin leben gan 
Dv sihest mich wol gesvnden	min wat ist blvtes naz 
von anderr manne wnden	ist mir geschehen daz 
der ich also manegen	hivte han erslagen 
ob iches swern solde	ine chvndiz nimmer gesagen 
Er sprach brvder Danchwart	<so> hvetet vns der tveer 
vnde lat der Hivnen einen	chomen niht der fver 
ich wil reden mit den recken	als vns des twinget not 
vnser ingesinde	lit vor in vnverdienet tot [389b] 
Sol ich sin chamerære	sprach der chvene man 
also richen chvenegen	ich gedienen chan 
so pflige ich der stiegen	nach den eren min 
den Criemhilde degenen	chvnde leider niht gesin 
Mich nimt des michel wnder	sprach aber Hagene 
waz nv hinne rvnen	di Hivnen degene 
si wæn liht des enbæren	der an der tvr da stat 
vnt div hovemære	gesaget den Bvergonden hat 
Ich han vernomen lange	von Criemhilde sagen 
daz si ir herceleide	wold niht vertragen 
nv trinchen wir di minne	vnde gelten skveneges win 
der ivnge vogt der Hivnen	der mvz der erste sin 
Do slvch daz chint Ortlieben	Hagen der helt gvt 
daz im gegen der hende	ame swerte vloz daz blvt 
vnt daz dem chvenege	daz hovbet spranch in di shoz 
do hvb sich vnder degenen	ein mort vil grimmech vnde groz 
Dar nach slvg er den magtzogen	einen swinden slach 
mit beiden sinen henden	der des chindes pflach 
daz im daz hovbet schiere	vor dem thisshe nider lach 
ez was ein iamerliches lon	daz er dem magtzogen wach 
Er sach vor Eceln thisse	einen spilman 
Hagen in sinem zorne	gahen dar began 
er slvch <im> vf der videlen	ab di zeswen hant 
daz habe dir ce botschepfte	in der Bvrgonden lant 
So we mir miner hende	sprach Werbel der spilman 
her Hagen von Tronege	waz het ich iv getan 
ich chom vf groze triwe	in iwerr herren lant 
wi chlinge ich nv di done	sit ich verlorn han di hant 
Hagen geahtet ringe	gevidelte er nimmer mer 
do frvmt er in dem hvse	div mortgrimmen ser 
an den Eceln rechen	der er so vil erslvch 
do braht er in dem hvse	livtes ce tode genvch 
Volker der vil snelle	von dem thisse spranch 
sin videlboge im lvt [390a]	 an siner hende erchlanch 
do videlte vngefvge	Gvntheres spilman 
hey waz er im ce viende	der chvenen Hivnen gewan 
Ovch sprvngen von den thissen	di drie chvenege her 
si woldenz gerne scheiden	ê daz shaden geshæhe mer 
sine <mohtenz> mit ir sinnen	do niht vnderstan 
do Volker vnde Hagene	so sere weten began 
Do sach der vogt von Rine	vngescheiden <den> strit 
do slvch der fvrste selbe	vil manige wnden wit 
dvrch di liehten ringe	den vianden sin 
er was ein helt cen handen	daz tet er groezliche schin 
Do chom ovch zv dem strite	der starche Gernot 
ia frvmte er der Hivnen	vil manegen helt tot 
mit einem sharpfen swerte	daz gab im Rvedeger 
den Eceln rechen	tet er div groezlichen ser 
Der ivnge svn vrovn Vten	zv dem strite spranch 
sin waffen herlichen	dvrch di helm erchlanch 
den Eceln recken	vzer Hivnen lant 
da tet vil michel wnder	des chvenen Giselheres hant 
Swi frvm si alle wæren	di chvnege vnd alle ir man 
doch sach man vor in allen	Giselheren stan 
gegen den vianden	er was ein helt gvt 
er frvmt da mit wnden	vil manegen vallen in daz plvt 
Ovch werten sich vil sere	di Eceln man 
do sach man di geste	hohwende stan 
mit den vil liehten swerten	dvrh des chveneges sal 
do horte man allenthalben	von wffe grozen schal 
Do wolden di dar vz	zir frivnde sin dar in 
di namen an den tvernen	vil chleinen gewin 
do wæren di dar inne	vil gerne fver den sal 
Danchwart liez ir deheinen	di stiegen vf vnde ovch ce tal 
Des hvb sich vor dem tvrne	vil starcher gedranch 
vnde ovch von den swerten	grozer helme chlanch 
des chom der chvene Danchwart	in eine groze not 
daz besorgte sin brvder	als im sin triwe daz gebot [390b] 
Vil lvte rief do Hagene	Voelkeren an 
seht ir dort geselle	minen brvder stan 
vor hivnisschen recken	vnder starchen slegen 
vrivnt nert mir den brvder	ê wir vliesen den degen 
Daz tvn ich sicherlichen	sprach der spilman 
er begonde videlende	dvrch den palas gan 
ein hertez swert im ofte	an siner hende erchlanch 
di recken von dem Rine	im sageten grozlichen danch 
Volker der chvene	zv Danchwarten sprach 
ir habt erlitten hivte	vil grozen vngemach 
mich bat iwer brvder	dvrch helfe zu ziv gan 
welt ir nv sin dar vze	so wil ich innerthalben stan 
Danchwart der snelle	stvnt vzerthalp der tver 
er werte in ir stiege	swaz ir chom darfver 
des horte man waffen hellen	den helden an der hant 
sam tet ovch innerthalben	Volker von Bvrgonden lant 
Der chvene videlære	rief veber di menege 
der sal ist wol beslozen	min vrivnt her Hagene 
ia ist also verschranchet	div Eceln tver 
von zweir helde handen	den gent wol tvsent rigel fver 
Do von Tronege Hagene	di tver sah so behvt 
den schilt warf do ce rvke	der mære helt gvt 
do begond er erste rêchen	daz im was getan 
do heten sine viande	cem lebene deheiner slahte wan 
Do der vogt von Rine	reht daz ersach 
daz Hagen der starche	so manegen helm brach 
der chvenech der Amelvnge	spranch vf eine banch 
er sprach hie shenchet Hagene	daz aller wirsiste tranch 
Der wirt het groze sorge	als im do daz gezam 
waz man im lieber vrivnde	vor sinen ovgen nam 
wande er vor sinen vinden	vil chvme da genas 
er saz vil angestlichen	was half in daz er kvenech was 
Criemhilt div riche	rief Dieterichen an 
nv hilf mir ritter edele	mit dem leben dan 
dvrch aller fversten [391a] tvgende	vzer Amelvnge lant 
wand erreichet mich Hagene	ich han den tot an der hant 
Wi sol ich iv nv gehelffen	sprach her Dieterich 
edeliv chvneginne	nv sorge ich vmbe mich 
ez sint so sere erzvernet	di Gvntheres man 
daz ich an disen ziten	gefriden niemen chan 
Neina herre Dieterich	vil edel ritter gvt 
laza hivte schinen	den tvgentlichen mvt 
daz dv mir helfest hinnen	oder ich belibe tot 
der sorge gie Criemhilde	vil harte groezliche not 
Daz wil versvchen	ob ich iv gehelfen chan 
wande ich in manegen ziten	nie gesehen han 
so bitterlich erzvernet	so manegen ritter gvt 
ia sah er dvrch di helme	von swerten springen daz plvt 
Mit krapf begonde rvfen	der degen vz erchorn 
daz sin stimme erlvte	alsam ein wisentes horn 
vnt daz div bvrch vil wite	von siner crapft erdoz 
div sterche Dieteriches	was vnmæzliche groz 
Do gehorte Gventher	rvffen disen man 
in dem herten stvrme	losen er began 
er sprach Dieteriches stimme	ist in mine ore chomen 
ich wæne im vnser degene	im haben etwæn hi benomen 
Ich sih in vf dem thisse	er winchet mit der hant 
ir frivnt vnde mage	von Bvergonden lant 
gehabt vf des strites	lat hoeren vnde sehen 
waz hi dem degene	von minen mannen si geschehen 
Do der kvenech Gventher	bat vnde ovch gebot 
si habten vf mit swerten	in des strites not 
daz was gewalt vil grozer	daz da niemen slvch 
ia vragete den von Berne	der mære schiere genvch 
Er sprach vil edel Dieterich	waz ist iv hi getan 
von den minen vrivnden	willen ich des han 
bvze vnde svne	der bin ich iv bereit 
swaz iv iemen tæte	daz wær mir innechlichen leit 
Do sprach der herre Dieterich	mir ist niht getan 
lat mich vz dem hvse	mit iwerem vride gan 
<von> diesem herten strite	mit dem gesinde min 
daz wil ich sicherlichen	immer dienende sin 
Wi vliehet ir so schiere	sprach do Wolfrat 
ia hat der videlære	di tver ni so verspart 
wir entsliezen so wite	daz wir dar fver gan 
nv swiget sprach her Dieterich	ir habet den tivel getan 
Do sprach der kvenech Gventher	erlovben ich iv wil 
fvret v^ze dem hvse	lvecel oder vil 
ane mine vinde	di svln hi bestan 
si hant mir hi cen Hivnen	so rehte leide getan 
Do er daz gehorte	vnder arme er besloz 
di edeln kveneginne	der sorge div was groz 
do fvrt er anderthalben	Eceln mit im dan 
ovch mit Dieteriche	sehs hvndert wætlicher man 
Do sprach der margrave	der edel Rvedger 
sol aber vzem hvse	iemen chomen mer 
di iv doch gerne dienen	daz lazet vns vernemen 
so sol ovch vride stæter	den gvten vienden gezemen 
Des antwrte Giselher	von Bvrgonden lant 
vride vnde svne	si iv von vns bechant 
sit ir sit triwen stæte	ir vnde iwer man 
ir svlt vnangestlichen	mit iwern vrivnden hinnen gan 
Do Rvedeger der herre	gervmete den sal 
fvnfhvndert oder mere	im volgeten veber al 
der von Bæchelaren	vrivnt vnde siner man 
von dem chvenege Rvedeger	schaden grozen sit gewan 
Do sach ein Hivnen recke	Eceln gan 
bi Dieteriche nahen	genôzen wold er sin han 
dem gap der videlære	einen solhen slach 
daz im vor Eceln fvzzen	daz hovbet schiere gelach 
Do der wirt des landes	chom fver daz hvs gegan 
do chert er sich hin widere	vnde sach Volkeren an 
owe mir dirre geste	dice ist ein grimmigiv [392a] not 
daz alle mine recken	svln vor in <wesen> tot 
Ach we der hohgezite	sprach der chvenech her 
da vihtet einer inne	der heizet Voelker 
als ein eber wilde	vnde ist ein spilman 
ich danches minem heile	daz ich dem tivel entran 
Sine leiche lvtent vbele	sine zvege di sint rot 
ia vellent sine doene	vil manigen helt tot 
ine weiz niht waz vns wize	der selbe spilman 
wand ich gast ni deheinen	so rehte leiden gewan 
Si heten di si wolden	lazen fver den sal 
do hvb sich innerthalben	ein grozlicher schal 
di geste sere rachen	daz in ê geschach 
Volker der vil chvene	hey waz er helme cerbrach 
Sich cherte gegen dem schalle	gventher der kvenech her 
hoert ir doene Hagene	di dort Volker 
videlt mit den Hivnen	swer zv dem tvrn gat 
ez ist ein rôter anstrich	den er ce dem videlbogen hat 
Mich riwet ane maze	so sprach Hagene 
daz ich ie gesaz in dem hvse	vor dem degene 
ich was sin geselle	vnde ovch er der min 
vnd chome wir immer wider heim	daz svln wir noch mit triwen sin 
Nv schowe kvenech here	Volker ist dir holt 
er dienet vlizechliche	din silber vnt din golt 
sin videlboge im snidet	dvrch den herten stal 
er brichet vf den helmen	div liehte schinenden mal 
Ine gesach nie videlære	so herlichen stan 
als der degen Volker	hivte hat getan 
di sinen leiche hellent	dvrch helme vnd rant 
ia sol er riten gutiv ross	vnde tragen herliche gewant 
Swaz der Hivnen mage	in dem sal was genesen 
der enwas nv deheiner	dar inne me genesen 
des was der schal geswiftet	daz niemen mit in streit 
div swert von handen legeten	di chvenen recken gemeit [392b] 

<Di> herren nach ir mvede	sazen do ce tal 
Volker vnde Hagene	giengen fver den sal 
sich leinten veber schilde	di vebermvten man 
do wart da rede vil spæhe	von in beiden getan 
Do sprach von Bvergonden	Giselher der degen 
iane mveget ir liebe vrivnde	rwe niht gepflegen 
ir svlt di toten livte	vz dem hvse tragen 
wir werden noch bestanden	ich wilz iv wærliche sagen 
Sine svln vns vnder fvezen	hi niht langer ligen 
ê daz vns di Hivnen	mit stvrme an gesigen 
wir gehawoen noch di wnden	di mir sanfte tvt 
des han ich sprach do Giselher	einen stætigen mvt 
So wol mich soelhes herren	sprach do Hagene 
der rat enzæme niemen	wan einem degene 
den vns min ivnger herre	hivte hat getan 
des mveget ir Bvergonden	alle vil vroeliche stan 
Do volgeten si dem rate	vnt tvrgen fver de tver 
siben tvsent toten	wrfen si darfver 
vor des sales stiegen	da vielen si ce tal 
do hvb sich von ir magen	ein vil chlagelicher schal 
Ez was ir etlicher	so mæzlichen wnt 
der sin sapfter pflæge	er verde noch gesvnt 
der vor dem hohen valle	mvese ligen tot 
daz chlageten do ir frivnde	des gi in wærliche not 
Do sprach der videlære	Volker ein helt gemeit 
nv chivse ich des die warheit	als mir ist geseit 
di Hivnen di sint boese	si clagent sam div wip 
nv solden si bervchen	der vil sere wnden lip 
Do wande ein margrave	er riet iz dvrch gvt 
er sach einen sinen mach	gevallen in daz plvt 
er besloz in mit den armen	vnde wold in tragen dan 
den schoz ob im ce tode	der vil chvene spileman 
Do daz di ander sahen	div flvht div [393a] hvop sich dan 
si begonden alle vlvchen	dem selbem spileman 
einen gere er vf gezvchte	vil scharpf vnde vil hart 
der von einem Hivnen	zv zim dar vf geschozen wart 
Den shoz er crepftelichen	dvrch di bvrch dan 
veber daz volch vil verre	den Eceln man 
gap er herberge	hoher von dem sal 
sin vil starchez ellen	di livte vorhten veber al 
So stvnden vor dem hvse	vil manech tvsent man 
Volker vnde Hagene	reden do began 
mit Ecel dem chvenege	allen iren mvt 
des chomen sit in sorge	di helde chvene vnd gvt 
Ez zæme so sprach Hagene	vil wol volches trost 
daz di herren vehten	zaller vorderost 
also der minen herren	hi ieslicher tvt 
di howent dvrch di helme	nach swerten vlivzet daz plvt 
Ecel was so chvene	er vazete sinen schilt 
nv vart gewerliche	sprach vrov Criemhilt 
vnde bietet ir den recken	daz golt veber rant 
wande erreichet ivch dort Hagene	ir habt den tot an der hant 
Der chvenech der was so chvene	er wold erwinden niht 
daz von so richem fversten	vil selten nv geschit 
man mvse in bi dem vezel	ziehen wider dan 
Hagen der grimme	in aber hoenen began 
Ez was ein verriv sippe	sprach Hagen der degen 
di Ecel vnde Sifrit	cesamne heten gepflegen 
er minnete Criemhilden	ê si ie gesæhe dich 
kvenech vil boese	war vmbe rætest an mich 
Dise rede horte	des edeln chveneges wip 
des wart in vngemvete	der Criemhilde lip 
daz er si getorste shelten	vor Eceln man 
dar vmbe si aber raten	an di geste began 
Si sprach der mir von Tronege	Hagenen slvege 
vnde mir sin hovbet	her fver mich trvege 
dem fvlt ich rotes goldes	den Eceln rant 
dar zv gæbe ich im ce miete	vil gvte [393b] bverge vnde lant 
Nv weiz ich wes si bitent	sprach der spilman 
ine gesach ni helde	so zægelichen stan 
da man horte bieten	also hohen solt 
iane sol in Ecel	dar vmbe nimmer werden holt 
<Di> hi so lasterlichen	ezzent des fversten brot 
vnde im nv geswichent	in der groezesten not 
der sihe ich hi vil manegen	vil zageliche stan 
vnde wellent doch sin vil chvene	si mvzens immer schaden han 

<Do> rief von Tenemarche	der margrave Irinch 
ich han <· f> ere lazzen	nv lange miniv dinch 
vnde han in volches stvermen	des besten vil getan 
nv brinch mir min gewæffen	ia wil ich Hagenen bestan 
Daz wil ich widerraten	sprach do Hagene 
so heiz vf hoher wichen	der Hivnen degene 
gespringet iwer zwene	oder dri in den sal 
di sende ich vil vngesvnde	di stiegen wider hin ce tal 
Dar vmbe ichz niht laze	sprach aber Irinch 
ich han ovch ê versv^chet	sam sorchlichiv dinch 
ia wil ich mit dem swerte	dich einen bestan 
waz hilfet vebermveten	daz dv mit rede hast getan 
Do wart gewaffent <balde>	der degen Irinch 
vnde Irnfrit von Dveringen	ein chvener ivngelinch 
vnd Hawart der vil starche	wol mit tvsent man 
swes Irinch begvnde	si woldens alles im gestan 
Do sah der videlære	eine vil groze shar 
di mit Iringe	gewaffent chomen dar 
si trvgen vf gebvnden	vil manegen helm gvt 
do wart der chvene Volker	ein teil vil zornech gemvt 
Seht ir vrivnt Hagene	dort Iringen gan 
der ivh mit dem swerte	lobt eine bestan 
wi zement helde lvgene	ich wil vnprisen daz 
ez gent mit im gewaffent	wol tvsent recken oder baz [394a] 
Nv <heizet> mich niht liegen	sprah Hawartes man 
ich wilz gerne leisten	swaz ich gelobt han 
dvrh deheine vorhte	wil iches ab gan 
swi grivlich si nv Hagene	ich wil in eine bestan 
Ze fvzen bot sich Irinch	magen vnd man 
do in eine liezen	di recken bestan 
daz taten si vngerne	wand in was wol bechant 
der vebermvete Hagene	vzer Bvrgonden lant 
Do bat er si so lange	daz ez sit geschach 
do daz ingesinde	den willen sin ersach 
daz er warp nach eren	do liezen si in gan 
do wart von in beiden	ein grimmez striten getan 
Irinch von Tenemarche	vil hohe trvch den ger 
sich dachte mit dem schilde	der tiwer degen her 
do lief er vf ce Hagenen	vaste fver den sal 
do hvb sich von den degenen	ein vil grozlicher schal 
Do shvzen si di gere	mit chrepfte von der hant 
dvrch di vesten shilde	vf liehtez ir gewant 
daz di gerstangen	vil hohe dræten dan 
do griffen zv den swerten	di zwene grimme chvene man 
Des chvenen Hagen ellen	daz was starche groz 
do slvch ovch vf <in> Irinc	daz al daz hvs erdoz 
palas vnd tvrne	erhvllen nach ir slegen 
done chonde niht verenden	des sinen willen der degen 
Irinch der lie Hagenen	vnverwndet stan 
zv dem videlære	gahen er began 
er wande er moehte in twingen	mit sinen herten slegen 
do chonde sich wol beshermen	Volker der degen 
Do slvch der videlære	daz veber des schildes rant 
dræte daz gespenge	von Volkeres hant 
den liez er do beliben	ez was ein vebel man 
do lief er Gventheren	von den Bvrgonden an 
Do was ir ietweder	ce strite starch genvch 
swaz Gventher vnd Irinch	vf ein ander slvch 
daz brahte niht [394b] von wnden	daz vliezende plvt 
daz behvte ir gewæffen	daz was starch vnde gvt 
Gventhern er lie beliben	vnd lief Gernoten an 
daz fiwer vz den ringen	er howen im began 
do hete von Bvrgonden	der starche Gernot 
den chvenen Iringen	erslagen næhelichen tot 
Do spranch er von dem fversten	snel er was genvch 
der Bvrgonden viere	der helt vil balde slvch 
des edeln ingesindes	von Wormez vber Rin 
done chvnde Giselher	nimmer zorneger gesin 
Got weiz her Irinch	sprach Giselher daz chint 
ir mvezet mir di gelten	di vor iv tot sint 
gelegen hi ce stvnde	do lief er in an 
er slvch den Tenlender	daz er mvse da bestan 
Er shoz vor sinen handen	nider in daz plvt 
daz si alle wolden wænen	daz der helt gvt 
ce strite nimmer mere	geslvch einen slach 
Irinch <doh> ane wnden	hie vor Giselhern lach 
Von des swertes doze	vnde von des helmes chlanch 
waren sine witze	worden harte chranch 
daz sich der degen chvene	des lebens niht <versan> 
daz het mit sinen chrepften	der starche Giselher getan 
Do im begonde entwichen	von dem hovbte der doz 
den er ê da dolte	von dem slage groz 
er dahte ich pin noch lebende	vnd ninder wnt 
nv ist mir aller erst	daz ellen Giselheres chvnt 
Do hort er beidenthalben	di viande stan 
wisten si div mære	im wære noch mer getan 
ovch het er Giselheren	da bi im vernomen 
er dahte wi er solde	von den vianden chomen 
Wi rehte tobeliche	er vz dem plvot spranch 
siner snelheite	er mohte sagen danch 
do lief er vz dem hvse	da er aber Hagen vant 
vnd slvch im slege grimme	mit siner [395a] ellenthafter hant 
Do dahte Hagen	dv mvst des todes wesen 
dich en vride der vbel tivel	dvne chanst niht genesen 
doch wnte Irinch Hagenen	dvrch sinen helmhvt 
daz tet der helt mit Waschen	daz was ein waffen also gvt 
Do der herre Hagene	der wnden enpfant 
do erwagt im vngefvge	daz swert an siner hant 
al da mvse im entwichen	der Hawartes man 
hin nider vo den stiegen	Hagen im volgen began 
Irinch der vil chvene	den schilt veber swanch 
vnde wære div selbe stiege	drier stiegen lanch 
di wile liez in Hagen	ni slahen einen slach 
hey waz roter vanchen	ob sinem hovbte galach 
Wider zv den sinen	chom Irinch wol gesvnt 
do wrden disiv mære	Criemhilde rehte chvnt 
waz er von Tronege Hagenen	mit sinem strite het getan 
des im div chveneginne	vil hohe danchen began 
Nv lon dir got Irinch	vil mære helt gvt 
dv hast mir wol getroestet	daz herce vnde ovch den mvt 
nv sihe <ih> rot von plvte	Hagenen sin gewant 
Criemhilt nam im selbe	den schilt vor liebe von der hant 
Ir mvget im mazen danchen	so sprach Hagene 
wold erz noch versv^chen	daz zæme degene 
chom er danne hinnen	so wære er chvener man 
div wnde frvmt ivch chleine	die ich von im enpfangen han 
Daz ir von miner wnden	di ringe sehet rot 
daz hat mich erreizet	vf maniges mannes tot 
ich pin aller erst erzvernet	als ein vnverzaget man 
mir hat der degen Irinch	shaden chleinen noch getan 
Do stvnt gegen dem winde	Irinch von Tenelant 
er chvlte sich in ringen	den helm er ab gebant 
do sprachen al di livte	sin ellen wære gvt 
des het der marchgrave	einen riche hohen mvt [395b] 
Aber sprach do Irinch	mine vrivnt wizet daz 
daz ir mich wafent schiere	ich wilz versvchen baz 
ob ich noch mvege betwingen	den vebermveten man 
sin schilt was verhowen	einen bezern er gewan 
Vil schiere wart der recke	do gewaffent baz 
einen ger vil starchen	nam er dvrch den haz 
da mit er aber wolde	Hagenen dort bestan 
do warte im vientliche	der mortgrimmege man 
Sin mohte niht erbiten	Hagen der degen 
er lief im hin engegene	mit shvezen vnde mit slegen 
di stiegen vz an ein ende	sin zorn der was groz 
Irinch siner sterche	do vil wenech genoz 
Si slvgen dvrch di <shilde>	daz iz lovgen began 
von fiwer roten wnden	der Hawartes man 
wart von <Hagen> swerte	chrepftechlichen wnt 
dvrh schilt vnd dvrch di brvenne	des er wart nimmer mer gesvnt 
Do der degen Irinch	der wnden enpfant 
den schilt er baz do rvchte	veber div helmbant 
des schaden in dvhte der volle	den er da gewan 
sit tet im aber mer	des kvenech Gvntheres man 
Hagen vor sinen fvzen	einen ger ligen vant 
er shoz vf Iringen	den helt von <Tenelant> 
daz im von dem hovbte	div stange ragete dan 
im hete der recke Hagene	den grimmen ende getan 
Irinch mvst entwichen	zv den von Tenelant 
ê daz man do dem degen	den helm ab gebant 
man brach den ger von hovbte	do nahete im der tot 
daz weinten sine mage	des gie in wærliche not 
Do chom div chveneginne	veber in gegan 
den starchen Iringen	chlagen si began 
si weinte sine wnden	ez was ir grimme leit 
do sprach vor sinen magen	der recke chvene vnt gemeit 
Lat di chlage beliben	vil <herlich> wip 
waz hilfet iwer weinen	ia [396a] mvz ich minen lip 
verliesen von den wnden	di ich enpfangen han 
der tot wil niht langer	iv vnd Eceln dienen lan 
Er sprach zv den dveringen	vnt ce den von Tenelant 
di gabe sol enpfahen	iwer deheines hant 
von der chveneginne	ir liehtez golt vil rot 
vnde bestet ir Hagenen	ir mvezet chiesen den tot 
Sin varwe was erblichen	des todes zeichen trvch 
Irinch der vil chvene	ez was in leit genvch 
genesen niht enchvnde	der Hawartes man 
do mvst ez an ein striten	von dem von Tenemarche gan 
Irnfrit vnde Hawart	sprvngen fver daz gadem 
wol mit tvsent helden	vil vngefvegen cradem 
hort man allenthalben	chrepftech vnde groz 
hey waz man scharpfer gere	zv den Bvrgonden shoz 
Irnfrit der chvene	lief an den spilman 
des er den schaden grozen	von siner hant gewan 
der edel videlære	den lantgraven slvch 
dvrch einen helm vesten	ia was er grimme genvch 
Do slvch der herre Irnfrit	den chvenen spilman 
daz im mvsen brestn	div ringes gespan 
vnt daz sich beschvte	div brvenne fiwer rot 
doch vil der lantgrave	vor dem videlære tot 
<Hawart> vnde Hagene	cesamne waren chomen 
er mohte wnder chiesen	ders hete war genomen 
div swert genote vielen	den helden an der hant 
Hawart mvst ersterben	von dem vzer Bvrgonden lant 
Do di Tenen vnde di dverengen	ir herren sahen tot 
do hvb sich vor dem hvse	ein vreislichiv not 
ê si di tver gewnnen	mit ellenthafter hant 
des wart da verhowen [396b]	 vil manech helm vnde rant 
Wichet sprach do Volker	vnde lat si her in gan 
ez ist svs vnverendet	des si da habent wan 
si mvezen drinne ersterben	in vil chvrcer zit 
si erarnent mit dem tode	daz in div chveneginne git 
Do di vebermveten	chomen in den sal 
vil manegem wart daz hovbt	geneiget so ze tal 
daz er mvse ersterben	von ir swinden slegen 
wol streit der chvene Gernot	sam tet ovch Giselher der degen 
Tvsent vnde viere	chomen in daz hvs 
von swerten sach man blicken	vil manegen swinden svs 
sit wrden doch di recken	alle drinne erslagen 
man mohte michel wnder	von den Bvergonden sagen 
Dar nach wart ein stille	do der shal verdoz 
daz plvot allenthalben	dvrh div loecher vloz 
vnt da cen rigelsteinen	von den toten man 
daz heten di von Rine	mit grozem ellen getan 
Do sazen aber rwoen	di von Bvergonden lant 
div waffen <den> schilden	leitens vz der hant 
do stvnt noch vor dem tvrne	der chvene spilman 
er warte ob iemen wolde	noch zv zin mit strite gan 
Der kvenech chlagete sere	sam tet ovch sin wip 
megede vnd vrowen	di qvelten da den lip 
ich wæne des daz hete	der tot vf si gesworn 
des wart noch vil der recken	von den gesten da verlorn 

<Nv> bintet ab di helme	sprach Hagen der degen 
ich vnde mine gesellen	wir svln iwer pflegen 
vnde wellent iz noch versvchen	zv zvns di Eceln man 
so warne ich mine herren	so ich aller schiereste chan 
Do entwafent daz hovbet	vil manich [397] ritter gvt 
si sazen vf di wnden	di vor in in daz plvoist 
waren zv dem tode	von ir handen chomen 
da wart der edeln geste	vil vebele govm genomen 
Noch vor dem abende	do shvf der kvnech daz 
vnde ovch div chvneginne	daz ez versvchten baz 
di hivnisschen recken	der sah man vor in stan 
noch wol zweinzech tvsent	si mvsen da ce strite gan 
Sich hvb ein stvrm herte	zv den gesten san 
Danchwart Hagen <brvder>	vil snelle man 
Spranch von sinen herren	cen vienden fver di tver 
man wande er wære erstorben	er chom gesvnder wol darfver 
Der herte strit der werte	vnz iz div naht benam 
do werten sich di geste	als gvten helden zam 
den Eceln mannen	den svmerlangen tach 
hey waz noch chvener degene	vor in veige gelach 
Ceinen svnewenden	daz groze mort geschach 
daz div vrowe Criemhilt	ir herceleit errach 
an ir næhesten magen	vnde anderem manigem man 
da von der kvenech Ecel	vrevde nimmer mer gewan 
In was des tages cervnnen	do gie in sorgen not 
si gedahten daz in bezer	wære ein chvercer tot 
denne lange da ce qvelne	vf vngefvegiv leit 
eines vrides si do gerten	di stolcen ritter gemeit 
Si baten daz man brehte	den kvenech zv in dar 
di blvtvarwen helde	vnde ovch harnaschvar 
traten vz dem hvse	di drie kvenege her 
sine wessen wem ce chlagene	div ir vil grozlichen ser 
Ecel vnde	di chomen beide dar 
daz lant daz was ir eigen	des merte sich ir schar 
er sprach zv den gesten	nv saget waz welt ir min 
ir wænet vride gewinnen	daz chvnde [397b] mvelich gesin 
Vf schaden also grozen	als ir mir habt getan 
ir svlt is niht geniezen	vnde sol ich min leben han 
daz chint daz ir mir slvget	vnd vil der mage min 
vrid vnde svne	sol iv vil gar versaget sin 
Des antwrte Gventher	des twanch vns groziv not 
allez min gesinde	lach vor dinen helden tot 
an der herberge	wi het ich daz versolt 
ich chom zv dir vf triwe	ich wande daz mir wærest holt 
Do sprach von Bvrgonden	Giselher daz chint 
ir Eceln helde	di noch hi lebende sint 
waz wizet ir mir recken	waz han ich iv getan 
wand ich vrivntliche	in diz lant geritten han 
Si sprachen diner gvete	ist al div bvrch vol 
mit iamer zv dem lande	ia gonden wir dir wol 
daz dv ni chomen wærest	von Wormez veber Rin 
daz lant habt ir verweiset	dv vnt di brvder din 
Do sprach in zornes mvte	Gventher der degen 
welt ir diz starche hazen	ce einer svne legen 
mit vns ellenden recken	deist beidenthalben gvt 
ez ist gar ane schvlde	swaz vns Ecel getvt 
Do sprach der wirt cen gesten	min vnd iwer leit 
div sint vil vngeliche	div michel arbeit 
des schaden zv den schanden	di ich hie <han> genomen 
des sol iwer deheiner	nimmer lebende hinnen chomen 
Do sprach zv dem chvenege	der starche Gernot 
so sol iv got gebieten	daz ir frvemelichen tvt 
slaht vns ellenden	vnd lat vns zv ziv gan 
hin nider an di wite	daz ist iv ere getan 
Swaz vns geschehen chvenne	daz lat chverzliche ergan 
ir habt so vil gesvnder	vnt tvrrens vns bestan 
daz si [398a] stverm mvede	lazent niht genesen 
wi lange svln wir recken	in disen arbeiten wesen 
Di Eceln recken	di hetenz nach getan 
daz si si wolden lazen	fver den palas gan 
daz gehorte Criemhilt	ez was ir harte leit 
des wart den ellenden	der vride ce gahes verseit 
Neina Hivnen recken	des ir da habt mvt 
ich rat an rehten triwen	daz ir des niht entvt 
daz ir di mortræzen	lazet fver den sal 
so mvsen iwer mage	liden den totlichen val 
Ob ir nv niemen lebte	wan div Vten chint 
min edele brvder	vnde choment si an den wint 
erchvlent in di ringe	so sit ir alle vlorn 
ezen wrden chvener degene	ni cer werld geborn 
Do sprach der ivnge Giselher	vil schoniv swester min 
des trvte ich vil vebele	daz dv mich veber Rin 
ladetes her ce lande	in dise groze not 
wi han ich an den Hivnen	hi verdienet den tot 
Ich was dir ie getriwe	ni getet ich dir leit 
vf solhen gedingen	ich her ce lande reit 
daz dv mir holt wærest	vil liebiv swester min 
bedenche an vns genade	ez mach niht anders nv gesin 
Ine mach iv niht genaden	vngenade ich han 
mir hat von Tronege Hagene	so groziv leit getan 
ez ist vil vnvesvenet	di wil ich han den lip 
ir mvezetes alle engelten	sprach daz Eceln wip 
Welt <ir> mir Hagenen einen	her ce gisel geben 
sone wil ich nith versprechen	ich <welli> ivch lazen leben 
wande ir sit mine brvder	vnde einer mvter chint 
so red ichez nach der svone	mit disen helden di hie sint 
Nvne welle got von himele	sprach do Gernot 
ob vnser tvsent wæren	wir lægen alle tot 
der sippen diner mage	ê wir dir einen man 
gæben [398b] hi ce gisel	ez wirdet nimmer getan 
Wir mvesen doch ersterben	sprach do Giselher 
vns scheidet niemen	von ritterlicher wer 
swer gerne mit vns vehte	wir sin et aber hie 
wande ich deheinen minen frivnt	an den triwen ni verlie 
Do sprach der chvne Danchwart	im zæme niht ce dagene 
iane stet niht eine	min brvoder Hagene 
di hi den vride versprechent	ez mach in werden leit 
des bringe ich ivch wol innen	daz si iv wærliche geseit 
Do sprach div chvneginne	ir helde vil gemeit 
nv get der stiege naher	vnde rechet miniv leit 
daz wil ich immer dienen	als ich von rehte sol 
der Hagenen vebermvete	der gelon ich im wol 
Lat einen vz dem hvse	niht chomen veber al 
si hiez viern enden	zvenden an den sal 
so werdent wol errochen	elliv miniv leit 
di Eceln degene	wrden schiere bereit 
Di nahe hi vze stvnden	di tribens in den sal 
mit slegen vnde mit shvezen	des wart vil groz der schal 
doh wolden nie gescheiden	di fversten vnd ir man 
sine chonden vor ir triwen	ein ander niht verlan 
Den sal den hiez do zvenden	daz Eceln wip 
do quelte man den recken	mit fiwer da den lip 
daz hvs von einem winde	vil balde allez bran 
ich wæne daz <volch> einheinez	grozzer angest nie gewan 
Genvge rvfften drinne	owe dirre not 
wir mohten michel gerner	sin in stvrme tot 
ez mohte got erbarmen	wi sin wir alle vlorn 
nv richet vngevvege	an vns div kveneginne ir zorn 
Ir einer sprach dar inne	wir mvezen ligen tot 
waz hilffet vns daz grvezzen	daz vns der kvenech enbot 
mir tvt von starcher hice	der dvrst so rehte we 
des wæn min leben shier	in disen sorgen cerge [399a] 
Do sprach von Tronege Hagene	ir edel ritter gvt 
swen twinge dvrstes not	der trinche hie daz plvt 
daz ist in solher hice	bezer danne win 
ezen mach an disen ziten	et nv niht bezer gesin 
Do gie der recken einer	da er einen toten vant 
er kniete im zv den wnden	den helm er ab gebant 
do begond er trinchen	daz vliezende plvt 
swi vngevon ers wære	ez dvhte in grozliche gvt 
Nv lon iv got her Hagene	sprach der mvede man 
daz ich von iwer lere	so wol getrvnchen han 
mir ist noch vil selten	geshenchet bezer win 
lebe ich deheine wile	ich sol iv immer wæge sin 
Do di ander daz gehorten	daz ez in dvhte gvt 
do wart ir michel mere	di trvnchen ovch daz plvt 
da von gewan vil crhepfte	ir etesliches lip 
des engalt an lieben frivnden	sit vil manech wætlich wip 
Daz fiwer viel genote	vf si in den sal 
do leiten siz mit schilden	von in hince tal 
der rovch vnd ovch div hice	in taten beidiv we 
ich wæne den iamer immer	mer an helden erge 
Do sprach von Tronege Hagene	stet zv des sals want 
lat niht di brende vallen	vf iwer halmbant 
tret si mit den fvzen	nider in daz plvt 
ez ist ein vebel hohzit	di vns div chvneginne git 
In svs getanen leiden	der naht in doch ceran 
noch stvnt vor dem hvse	der chvene spileman 
vnde Hagen sin geselle	geleinet veber rant 
si warten shaden mere	von den vz Eceln lant 
Do sprach der videlære	nv ge wir in den sal 
so wænent des di Hivnen	daz wir sin veber al 
tot von dirre quale	div an vns ist getan 
si sehent vns <noh> begene	in strite ir etelichen stan 
Do sprach von Bvrgonden	Giselher [399b] daz chint 
ich wæn ez tagen welle	sich hebt ein chvler wint 
nv laz vns got von himele	ein lieber zit geleben 
vns hat min swester Criemhilt	ein arge hohzit gegeben 
Do sprach aber einer	ich chivse nv den tach 
sit daz ez vns nv bezer	wesen niht en mach 
so wafent ir ivch helde	gedenchet an den lip 
ia chvemt vns aber schiere	des chvenech Eceln wip 
Der wirt der wolde wænen	di geste waren tot 
von ir arbeite	vnd von des fiwers not 
do lebt ir noch dar inne	sehs hvndert chvener man 
daz nie chvenech deheiner	bezer degene gewan 
Der ellenden hvte	het man wol ersehen 
daz noch di geste lebten	swi vil in was geschehen 
ce shaden vnt ce leide	den herren vnde ir man 
man sach si in dem gademe	noch vil wol gesvnde stan 
Man sagete Criemhilde	ir wære vil genesen 
do sprach div chveneginne	daz chvnde nimmer wesen 
daz ir deheiner lebte	von des fiwers not 
ich wil des baz getrwen	daz si alle ligen tot 
Noch genæsen gerne	di fversten vnd ir man 
ob noch iemen wolde	genade an in began 
dine chvnden si niht vinden	an den von Hivnen lant 
da râchen si ir sterben	mit vil werlicher hant 
Des tages wider morgen	grvezen man in bot 
mit hertem vrlivge	des chomen helde in not 
do wart zv zin geshozen	vil manech herter ger 
sich werten ritterlichen	di recken chvene vnde her 
Dem Eceln gesinde	erwegt was der mvt 
daz si wolden	daz Criemhilde gvt 
dar zv si wolden leisten	daz in der chvenech gebot 
des mvse maneger schiere	von in chiesen den tot 
Von geheize vnde von gabe	man mohte wnder sagen 
si hiez golt [400a] daz rote	dar in mit schilden tragen 
si gab ez swer sin rvchte	vnd ez wolde enpfan 
iane wart nie grozer solden	mer vf viende getan 
Ein michel chrapft der recken	dar zv gewaffent gie 
do sprach der chvene Volker	wir sint et aber hie 
ine gesach <nie> vf vehten	helde gerner chomen 
di daz golt des chveneges	vns ce vare hant genomen 
<Do> riefen da genvge	naher helde baz 
daz wir da svln verdienen	vnde <tvn> bezite daz 
hie belibet niemen	want der doh sterben sol 
do sach man schier ir schilde	stechen gere schveze vol 
Waz mach ich sagen mere	wol zwelf hvndert man 
di versv^chtenz vil sere	wider vnde dan 
do chvlten mit den wnden	di geste wol ir mvt 
ez mohte niemen gescheiden	des sach man vlizen daz plvt 
von verchtiefen wnden	der wart da vil geslagen 
ieslichen nach sinen vrivnden	horte man sere chlagen 
di biderben stvrben alle	dem richen chvnege her 
des heten holde mage	nach in grozlichiv ser 

<Ez> heten di ellende	wider morgen gvt getan 
wine der Gotelinde	chom ce hove gegan 
do sach er beidenthalben	div grozlicher ser 
daz weinte innechlichen	der vil gvte Rvdeger 
So we mir sprach der recke	daz ich ie den lip gewan 
daz disen grozen iamer	chan niemen vnderstan 
swi gerne <ichz> vriden wolde	der chvenech entvt es niht 
wande er der sinen leide	ie mer vnd mer gesiht 
Do sande an Dieterichen	der gvte Rvedeger 
ob siz noch chvnden wenden	an den chvenegen her 
do enbot im der von Berne	wer moht iz vnderstan 
ezen wil der kvenech Ecel	niemen scheiden lan 
Do sah ein Hivnen recke	Rvedgeren stan 
mit weinenden ovgen [400b]	 vnde hetes vil getan 
der sprach cer kveneginne	nv seht ir wi er stat 
der doch gewalt den meisten	hi bi Eceln hat 
vnt dem allez dienet	livt vnde lant 
wi so vil der bverge	an <Rvedeger> gewant 
der er von dem chvenege	vil manege haben mach 
er geslvch in disen stvermen	nie lobelichen slach 
Mich dvnchet ern rv^che	wi ez hi vmbe gat 
sit et der vollen	nach sinem willen hat 
man giht im er si chvener	danne iemen mvege sin 
daz ist in disen sorgen	worden bosliche schin 
Mit trvrigem mvte	der vil getriwe man 
den er daz reden horte	der helt der blicht in an 
er dahte dv solt ez erarnen	dv gihest ich si verzagt 
dv hast disiv mære	ce hove ce lvte gesagt 
Di fvst begonder twingen	do lief er in an 
vnde slvch so chrepftliche	den hivnisschen man 
daz er im vor den fvzen	lach vil shier tot 
<do> was aber gemeret	des kvenech Eceln not 
Hin du zage mære	sprach do Rvedger 
hich han doch genvge	leit vnde ser 
daz ich hi niht envihte	zwiv wizest dv mir daz 
ia wære ich den gesten	von grozen schvlden gehaz 
<vnde> allez daz ich moehte	het ich in getan 
niwan daz ich di recken	her gefveret han 
ia was ich ir geleite	in mines herren lant 
des en sol mit in niht striten	min vil ellendes hant 
Do sprach ce dem margraven	Ecel der kvenech her 
wi habt ir vns geholfen	vil edel Rvedeger 
wand wir so vil der viegen	hi ce lande han 
wir bedorften ir niht mere	ir habt vil vebele getan 
Do sprach der ritter edele	da besweret er mir den mvt 
vnde hat mir geitewizet	ere vnde gvt 
des ich von dinen handen [401a]	 han so vil genomen 
daz ist dem lvgenære	ein teil vnstæteliche chomen 
Do chom div chveneginne	vnde het iz ovch gesehen 
daz von des heldes zorne	dem Hivnen was geschehen 
si chlagetez vngefvge	ir ovgen wrden naz 
si sprach ce Rvedegere	wi habe wir verdienet daz 
daz ir mir vnt dem chvenege	meret vnser leit 
nv habt ir vns edel Rvedger	allez her geseit 
ir woldet dvrh vns wagen	di ere vnde ovch daz leben 
ich hort iv vil der recken	den pris vil groezlichen geben 
Ich man ivch der genaden	vnd ir mir habt gesworn 
do ir mir ce Eceln rietet	ritter vzerchorn 
daz ir mir woldet dienen	an vnser eines tot 
des wart mir armem wibe	nie so grozliche not 
<Daz> ist ane lovgen	ich swor iv edel wip 
daz ich dvrch ivch wagete	ere vnde ovch den lip 
daz ich di sele vliese	desen han ich niht gesworn 
zv dirre hohgezite	bat ich di fversten wol geborn 
Si sprach gedenche Rvedger	der grozen triwe din 
der stæte vnd ovch der eide	daz dv den schaden min 
immer woldest rêchen	vnd elliv miniv leit 
do sprach der margrave	ich han iv selten verseit 
Ecel der vil riche	vlegen ovch began 
do bvten si sich ce fvzen	beide fver den man 
den edelen margraven	vnmvtes man do sach 
der vil getriwe recke	harte iamerlichen sprach 
Owe mir gotes armem	daz ich ie dice gelebet han 
aller miner eren	der mvz ich abe stan 
triwen vnde zvehte	der got an mir gebot 
owe got von himele	daz miches niht wendet der tot 
Swelhez ich nv laze	vnt daz ander began 
so han ich bosliche	vnde vil vbele getan 
laze aber ich si beide	mich schiltet elliv diet 
nv gervche mich bewisen	der mir [401b] ce lebene geriet 
Do baten si in genote	der chvenech vnd ovch sin wip 
si mvsen sider rechen	verliesen den lip 
vor Rvedgeres hende	da ovch der helt erstarp 
ir mveget daz hi wol hoeren	daz er vil iamerlichen warp 
<Er> wiste schaden gewinnen	vnd vngefvgiv leit 
er het dem chvenege	vil gerne verseit 
vnd ovch der chveneginne	vil sere vorhte er daz 
ob er ir einen slvege	daz im div werlt werde gehaz 
Do sprach zv dem chvenege	der vil chvene man 
her kvenech nv nemt hin widere	al daz ich von iv han 
daz lant mit den bvergen	der sol mir niht bestan 
ich wil vf minen fvzen	in daz ellende gan 
Do sprach der kvenech Ecel	wer hvelfe danne mir 
daz lant zv den livten	daz gib ich allez dir 
daz dv mich rechest Rvedger	an den vienden min 
dv solt ein kvenech gewaltech	 beneben Eceln sin 
Do sprach aber Rvedger	wi sol iz ane van 
heim zv minem hvse	ich si galaden han 
trinchen vnd spise	ich in gvetlichen bot 
vnd gab in mine gabe	wi sol ich raten in den tot 
Di livte wænent lihte	daz ich si verzaget 
deheinen minen dienest	han ich in versaget 
den vil edeln fversten	vnt den iren man 
ovch riwet mich div vrivntschaft	di ich mit in geworben han 
Giselher dem degene	gab ich di tohter min 
sine chvnde in dirre werlde	niht baz verwendet sin 
vf zvht vnde vf ere	vf triwe vnde ovch vf gvt 
ine gesach ni kvenech so ivngen	so tvgentlich gemvt 
<Do> sprach aber Criemhilt	vil edel Rvedger 
nv la dich erbarmen	vnser beider ser 
min vnde ovch des kveneges	gedenche wol dar an 
daz nie wirt deheiner	so leide geste gewan [402a] 
Do sprach der margrave	wider daz edel wip 
ez mvz hivte gelten	der Rvedegeres lip 
swaz ir vnd ovch min herre	mir liebes habt getan 
dar vmbe mvz ich ersterben	daz mag niht langer gestan 
Ich weiz wol daz noch hivte	mine bverge vnde miniv lant 
iv mvezen ledech werden	von ir eteliches hant 
ich bevilhiv vf genade	min wip vnde miniv kint 
vnd ovch di vil ellenden	di da ce Bechelaren sint 
Nv lon dir got Rvedeger	sprach der kvenech do 
er vnt div chvneginne	si wrden beide vro 
vns svln dine livte	vil wol bevolhen wesen 
wol trwe ich minem heile	dv maht selbe genesen 
Nv liez er an di wage	sele vnd lip 
do begonde weinen	daz Ecelen wip 
er sprach ich mvz iv leisten	als ich gelobt han 
owe der minen frivnde	di ich vil vngerne bestan 
Man sah in von dem chvenege	vil trvrechlichen gen 
do vande er sine recken	vil nahen vor im sten 
er sprach ir svlt ivch waffen	alle mine man 
di chvenen Bvrgonden	di mvz ich leider bestan 
Si hiezen balde springen	da man ir geweffen vant 
ez der helm wære	oder des schildes rant 
von ir ingesinde	wart ez dar getragen 
sit horten leidiv mære	di stolzen ellenden sagen 
Gewaffent wart do Rvedger	mit fvnf hvndert man 
dar veber zwelf recken	ce helfe er do gewan 
di wolden pris erwerben	in des stvrmes not 
sin wessen niht des	daz in so nahete der tot 
Do sah man Rvedegeren	vnder helm gan 
ez trvgen swert div sharpfen	di Rvedegeres man 
dar zv vor ir handen	di liehten schilde breit 
daz sach der videlære	ez was im groezliche leit 
Do sah der ivnge Giselher	sinen sweher gen 
mit vf gebvndem [402b] helme	wi moht er do versten 
waz er da meinte	niwan allez gvt 
des wart der kvenech edele	so rehte vroelich gemvt 
Nv wol mich solher vrivnt	sprach Giselher der degen 
di wir han gewnnen	vf<n> disen wegen 
wir svln mines wibes	vil wol genizzen hie 
mir ist lieb vf mine triwe	daz ie div hirat ergie 
Ine weiz wes ir ivch troestet	sprah <do> der spilman 
wa <gesahetir> ie dvrh svne	so manegen helt gan 
mit vf gebvnden helmen	di trvegen swert en hant 
an vns wil dienen Rvedeger	sine bverge vnd siniv lant 
Bedaz der videlære	di rede vol gesprach 
Rvedegern den edeln	man vor dem hvse sach 
sinen schilt den gvten	satzet er fver den fvz 
do mvs er sinen frivnden	versagen dienest vnd grvz 
Der edel margrave	rief in den sal 
ir chvenen Nibelvnge	nv wert ivch vber al 
ir soldet min geniezen	nv engeltet ir min 
ê do waren wir vrivnde	der triwen wil ih ledech sin 
Do erscrachten dirre mære	di nothafen man 
wande ir deheiner vrevden	da von niht gewan 
daz mit in wolde striten	dem si wa waren holt 
si heten von ir vienden	michel arbeit gedolt 
Nvne welle got von himele	sprach Gventher der degen 
daz ir ivch genaden	svlt an vns bewegen 
vnt der vil grozen triwe	der wir doch heten mvt 
ich wil iv des getrwen	daz irz nimmer getvt 
Iane mach iches niht gelazen	sprah do der chvene man 
ich mvz mit iv striten	wand ichez gelobt han 
nv wert ivch chvnen helde	so lieb iv si der lip 
mich en woldes niht erlazen	des kvenech Eclen wip 
Ir wider sagt vns <nv> ce spate	sprah do der kvnech her 
nv mvez iv got vergeltn– [403a]	 vil edel Rvedeger 
triwe vnde minne	di ir vns habt getan 
ob irz an dem ende	woldet gvetlich/er <lan> 
Wir soldenz immer dienen	daz ir vns habt gegeben 
ir vnde mine mage	ob ir vns liezet leben 
der herlichen gabe	di ir vns brahtet her 
in Eceln lant mit triwen	des denchet edel Rvedger 
Wi wol ich iv des gvnde	sprach Rvedger der degen 
daz ich iv mine gabe	mit vollen solde geben 
also willechlichen	als ich des hete wan 
sone wrde mir dar vmbe	nimmer schelten getan 
Erwindet edel Rvedeger	sprach do Gernot 
wand ez wirt deheiner	gesten nie erbot 
so rehte minnechlichen	so ir vns habt getan 
des svlt ir wol geniezen	ob wir bi lebene bestan 
Daz wolde <got> sprach Rvedger	vil edel Gernot 
daz ir ce Rine wæret	vnde ich wære tot 
mit etelichen eren	sit ich ivch sol bestan 
ezen wart noch nie an helden	wirs von frivnden getan 
Nv lon iv got her Rvedger	sprach aber Gernot 
der vil richen gabe	mich riwet iwer tot 
sol an iv verderben	so tvgentlicher mvt 
hi trage ich iwer waffen	daz <ir> mir gabet helt gvt 
Daz ist mir nie geswichen	in aller dirre not 
vnder sinen ecken	lit manich ritter tot 
ez ist lvter vnde stæte	herlich vnd gvt 
ich wæne so richer gabe	ein recke nimmer mer getvt 
Vnde welt ir niht erwinden	irn welt zv zvns gan 
slaht ir mir iht der vrivnde	di ich noh hinne han 
mit iwer selbes swerte	nim ich iv den lip 
so riwet ir mich Rvedeger	vnde iwer herlich wip 
Daz wolde got her Gernot	vnde moeht daz er gan 
daz aller iwer wille	wære hi getan 
vnt daz genesen wære iwerr frivnde lip 
ia sol iv wol getrvtet	beide min tohter vnde min wip [403b] 
Do sprach von Bvrgonden	der shoenen Vten chint 
wi tvt ir so her Rvedeger	di mit mir chomen sint 
di sint iv alle wæge	ir grifet vebel zv 
di iwern shonen tohter	welt ir verwitwen ce frv 
<· wenne> ir vnd iwer rechen	mit strite mich bestat 
wi rehte vnvrivntliche	ir daz schinen lat 
daz ich iv wol getrwe	fver alle ander man 
da von ich zeinem wibe	iwer tohter mir gewan 
Gedenchet iwer triwe	vil edel kvnech her 
gesende ivch got von hinnen	so sprach Rvedger 
lat di ivnchvrowen	niht engeltn min 
dvrch iwer selbes tvgende	so rvchet ir genædech sin 
Daz tæt ich pillichen	sprach Giseher daz chint 
di hohen mine mage	di noch hir inne sint 
svln di vor iv ersterben	so mvz gescheiden sin 
div vil stæte vrivntschapft	zv dir vnd ovch der tohter din 
Nv mvez vns got genaden	sprah der chvene man 
do hvoben si di schilde	also si wolden dan 
striten zv den gesten	in Criemhilde sal 
do rief vil lvte Hagene	von der stiegen her ce tal 
Belibet eine wile	vil edel Rvedger 
also sprach do Hagene	wir wolden reden mer 
ich vnd mine herren	als vns des twinget not 
waz mach gehelfen Eceln	vnser ellenden not 
Ich sten in grozen sorgen	sprach aber Hagene 
den schilt den mir gap vrov	Gotelint ce tragene 
den habent mir di Hivnen	cerhowen vor der hant 
ich friwentliche	in daz Eceln lant 
Daz des got von himele	gerv^chen wolde 
daz ich schilt so gvten	noch tragen solde 
so den dv hast vor hende	vil edel Rvedeger 
so bedorft ich in den stvermen	deheiner halsperge mer 
Vil gerne ich dir wære	gvt mit minem schilde 
torst ich dirn bieten	vor Criemhilde 
doch nim dv in hin Hagene	vnt tragen an der hant 
hey soldestv in fveren [404a]	 heim in der Bvrgonden lant 
Do er im so willechlichen	den schilt ce gebene bot 
do wart genvger ovgen	von heizen træhen rot 
ez was div leste gabe	di sit immer mer 
gebot deheinem degene	von Bechelaren Rvedeger 
Swi grimme Hagen wære	vnd swi herte gemvt 
ia erbarmte im div gabe	di der helt gvt 
bi sinen lesten ziten	so nahen het getan 
vil manech ritter edele	mit im trvren began 
Nv lon iv got von himele	vil edel Rvdger 
ez wirt iwer gelichen	deheiner nimmer mer 
der ellenden recken	so herliche geb 
got sol daz gebieten	daz iwer tvgent immer leb 
So we mir dirre mære	sprach aber Hagene 
wir heten ander swære	so vil ce tragene 
svln wir mit frivnden striten	daz si got gechleit 
do sprach der margrave	daz ist mir innechlichen leit 
Nv lon iv got der gabe	vil edel Rvedeger 
swi halt gein iv gebaren	dise recken her 
daz nimmer ivch gerveret	in strite hi min hant 
ob ir si alle slveget	di von Bvrgonden lant 
Des neig im mit zvehten	der gvte Rvedeger 
si weinten allenthalben	daz disiv hercen ser 
niemen gescheiden chvnde	daz was ein michel not 
vater maneger tvgende	lach an Rvedgeren tot 
Do sprach von dem hvse	Volker der spilman 
sit min geselle Hagene	den fride hat getan 
den svlt ovch ir stæte	haben von miner hant 
daz habt ir wol verdienet	do wir chomen in daz lant 
Vil edel margrave	ir svlt min bote sin 
dise roten bovge	gap mir div margravin 
daz ich si tragen solde	hi cer hogezit 
di mveget ir selbe schoven	daz ir min gezivch des sit 
Daz wolde got von himele	sprach do Rvedeger 
daz iv div margravinne	noch solde geben mer 
div [404b] mære sag ich gerne	der trivtinne min 
gesihe ich si gesvnde	des mveget ir ane zwivel sin 
Als er im daz gelobte	den schilt hvp Rvedeger 
des mvotes er retobete	done beit er da niht mer 
do lief er zv den gesten	einem degen gelich 
manegen slach vil swinden	slvch der margrave rich 
Di zwene stvnden hoher	Volker vnd Hagene 
wand ez im ê gelobten	di chvenen degene 
noch vand er also chvenen	bi dem tvrne stan 
daz Rvedeger des strites	mit grozen sorgen began 
Dvrch mortrachen willen	so liezen in dar in 
Gventher vnd Gernot	si heten helde sin 
do stvnt vf hoher Giselher	zware ez was im leit 
er versach sich noch des lebenes	dar vmb er Rvedgern meit 
Do sprachen zv den fienden	des margraven man 
man sach si nach ir herren	vil degenliche gan 
div snidenden waffen	si trvgen an der hant 
des brast da vil der helme	vnd manech herlicher rant 
Do slvgen di vil mveden	manegen herten slach 
den von Bechelaren	der eben vnd tiefe wach 
dvrch di liehten ringe	vaste vnz vf daz verch 
si taten in dem stvrme	div vil herlichen werch 
Daz edel ingesinde	was nv chomen gar dar in 
Volker vnd Hagene	di sprvngen balde hin 
sine gaben vride niemen	<wan> dem einem man 
von ir beider handen	daz plvot dvrh helme nider ran 
Wi rehte grimmechlichen	vil manech swert dar inne erchlanch 
vil der schilde spangen	vz den slegen spranch 
des reis ir schiltgesteine	verhowen in daz plvot 
si vahten also grimme	daz man ez nimmer mer getvt 
Der <vogt> von Bechlaren	gie wider vnd dan 
also der mit ellen	in [405a] stvrme werben chan 
dem tet des tages Rvedeger	harte wol gelich 
daz er ein recke wære	vil chvne vnt <ovh> vil lobelich 
Hi stvnden dise recken	Gvnther vnde Gernot 
si slvgen in dem stvrme	vil manegen helt tot 
Giseher vnt Danchwart	di zwen ez ringe wach 
des frvmten si vil manegen	vnz vf ir ivngesten tach 
Vil wol zeigete Rvedeger	daz er was starch genvch 
chvene vnde wol gewaffent	hey waz er helde slvch 
daz sach ein Bvrgonde	zornes gie im not 
da von begvnde nahen	des edeln Rvedgeres tot 
Gernot der starche	den helt rvft er an 
er sprach cem margraven	ir welt mir miner man 
niht genesen lazen	vil edel Rvedger 
daz mvet mich ane maze	ichn chans niht an gesehen mer 
Nv mag iv iwer gabe	wol ce shaden chomen 
sit ir mir miner vrivnde	habt so vil genomen 
nv wendet ivch her vmbe	vil edel chvene man 
iwer gabe wirt verdienet	so ich aller beste chan 
ê daz der margrave	zv zim vol chom dar 
des mvsen liehte ringe	werden missevar 
do sprvngen zv ein ander	di ere gernde man 
ir ietwederr schermen	fver starche wnden began 
Ir swert so scherpfe waren	ez enchvnde niht gewegen 
do slvch Gernoten	Rvedeger der degen 
dvrch helme vlinsherten	daz nider vloz daz plvt 
daz vergalt im schiere	der ritter chvene vnd gvt 
Di Rvedegeres gabe	an hende er hohe wach 
swi wnt er cem tode wære	er slvch im einen slach 
dvrch den schilt vil gvten	vnz vf div helm gespan 
da von so mvs ersterben	der schoenen gotelinde man 
Iane wart ni wirs gelonet	so richer gabe mer 
do vielen beide erslagene	Gernot vnd Rvedeger 
gelich in dem stvrme [405b]	 von ir beider hant 
aller erst erzvrnede Hagene	do er den grozen schaden vant 
Do sprach der helt von Tronege	ez ist vns vebel chomen 
wir haben an in beiden	so grozen schaden genomen 
den nimmer veberwindent	ir livte vnd ovh ir lant 
di Rvedegeres helde	sint vnser ellenden pfant 
Owe mines brvder	der tot ist hi gefrvmt 
waz mir der leiden mære	zallen ziten chvmt 
ovh mvoz mich immer riwen	der edel Rvedger 
der schade ist beidenthalben	vnt div vil groezlichen ser 
Do Giselher der herre	sach sinen sweher tot 
di do dar inne waren	di mvsen liden not 
der tot der svchte sere	da sin gesinde was 
der von Bechelaren	do langer einer niht genas 
Do Gventher vnde Giselher	vnd ovch Hagene 
Danchwart vnde Volker	di gvten degene 
di giengen da si fvnden	ligen di zwene man 
do wart da von den helden	mit iamer weinen getan 
Der tot vns sere rovbet	sprach Giselher daz chint 
nv lazet iwer weinen	vnd ge wir an den wint 
daz vns di ringe erchvlen	vns stritmveden man 
ia wen vns got von himele	niht lenger hi ce lebene gan 
Den sizzen disen <leinen>	sah man manegen degen 
si waren aber mvezech	da waren tot gelegen 
di Rvedegeres helde	vergangen was der doz 
so lange wert div stille	daz sin Eceln verdroz 
Owe dirre dieneste	sprach des chveneges wip 
dine sint so stæte	daz viende lip 
mvge des engelten	von Rvedegeres hant 
er wil si wider bringen	in der Bvergonden lant 
Waz hilfet chvenech Ecel	daz wir geteilet han 
mit im swaz er wolde	der helt hat missetan 
der vns da solde rêchen	der wil der svne pflegen 
des antwrte Volker	der vil zierliche degen [406a] 
De rede enist <niht> so leider	vil edel chveneges wip 
getorste ich heizen liegen	alsus edelen lip 
so het ir tivuellichen	an Rvedgeren gelogen 
er vnt di sinen degene	sint an der svne gar betrogen 
Er tet so vollechliche	daz im der kvenech gebot 
daz er vnde sin gesinde	ist hi gelegen tot 
nv sehet alvmbe Criemhilt	wem ir gebieten welt 
iv hat vnz vf den ende	gedienet Rvedger der helt 
Welt ir des niht gelovben	man <solz> sehen lan 
dvrch ir hercenleide	so wart do daz getan 
man trvch den helt verhowen	da in der chvenech sach 
den Eceln degene	so rehte leide ni geschach 
Do si den mragraven	sahen toten tragen 
ezen chvnde dehein schribær	geprieven noch gesach 
di manege vngebære	von wibe vnde ovh von man 
div sich von hercen iamer	al da zeigen began 
Der Eceln iamer	wart also groz 
als eines lewen stimme	der riche chvenech erdoz 
mit herceleidem wffe	alsam tet ovch sin wip 
si klageten vngefvoge	des gvten Rvdegeres lip 

<Do> hort man allenthalben	iamer also groz 
daz palas vnd tvrne	von dem wffe erdoz 
do hort ovch von Berne	ein Dieteriches man 
dvrch disiv starchen mære	wi balde er gahen began 
Do sprach er zv dem fversten	hoert min her Dieterich 
swaz ich noh her gelebt han	so rehte vnmvegelich 
gehort ich chlage ni mere	als ich nv han vernomen 
ich wæn der chvenech Ecel	ist sebe zv dem schaden chomen 
Wi moehtens anders alle	haben solhen mvt 
der chvenech oder Criemhilt	ir einez daz ist tot 
von den chvenen gesten	dvrh ir nit gelegen 
ez weinet vngefvge	vil manech zierlicher degen 
Do sprach der helt von Berne	mine vil lieben man 
nv gahet niht ce sere	swaz hi hant getan [406b] 
di ellenden recken	des gat in michel not 
vnde lat des geniezen	daz ich in minen fride enbot 
Do sprach <der> chvene Wolfhart	ich wil dar gan 
vnde wil vragen der mære	waz si hant getan 
vnd wilz iv sagen danne	vil lieber herre min 
als ich ez dort ervinde	waz div chlage mvge sin 
Do sprach der herre Dieterich	swa man zorns sich versiht 
ob vngefvgiv vrage	danne da gesrhiht 
daz betrvebet lihte	den gvten recken ir vil hohen mvt 
iane wil ich niht den Wolfhart	daz ir di vrage gein in tvt 
Do bat er Helpfrichen	vil balde dar gan 
vnd hiez in daz ervinden	an Eceln man 
oder an den gesten selben	waz wære da geshehen 
done het man von livten	so grozen iamer ni gesehen 
Der bote begonde vragen	waz ist hi getan 
do sprach einer drvnder	da ist vil gar cergan 
swaz wir vrevden heten	in der Hivnen lant 
hi lit erslagen Rvedeger	von der Bvrgonden hant 
Di mit im dar in chomen	der ist einer niht genesen 
done chonde Helpfriche	nimmer leider wesen 
iane gesaget er mære	so rehte vngerne nie 
der bote zv Dieteriche	vil sere weinende gie 
Waz habt ir vns erfvnden	sprach do Dieterich 
wi weinet ir so sere	degen Helpfrich 
do sprach der edele recke	ich mag wol balde chlagen 
den gvten Rvedgeren	hant di Bvrgonde erslagen 
Do sprach der helt von Berne	daz en sol niht wellen got 
daz wære ein starchiv rache	vnde ovch des tivels spot 
wa mit het Rvedger	an in daz versolt 
ia ist mir daz wol chvende	er ist den ellenden holt 
des antwrte Wolfhart	vnde [407a] heten siz getan 
so solt ez in allen	an ir lebn gan 
ob wirz in vertrvegen	des wære wir geschant 
ia hat vns vil gedienet	des gvten Rvedgeres hant 
Der vogt der Amelvnge	hiez ez ervinden baz 
vil harte snellechlice	er in <ein> venster saz 
do bat er Hildebranden	zv den gesten gan 
daz er an in erfvende	waz da wære getan 
Der stvrmchvene reche	meister Hildbrant 
weder schilt noch waffen	trvg er an der hant 
er wolde in sinen zvehten	zv den gesten gan 
von swester chinde	wart im ein straffen getan 
Do sprach der grimme Wolfhart	welt ir dar blozer gan 
so mag er an ein schelten	nimmer wol gesten 
so mvezet ir lasterlichen	tvn di widervart 
chvmt ir dar gewaffent	daz etelicher wol bewart 
Do garte sich der wise	dvrch des tvmben rat 
ê daz ers innen wrde	do warn in ir wat 
alle Dieteriches recken	vnt trvgen swert en hant 
dem helde was leide	vil gerne het erz erwant 
Er vragte war si wolden	wir wellen mit iv dar 
waz ob von Tronege Hagene	deste wirs gevar 
gein iv mit spotte sprechen	des er wol chan pflegen 
do er daz gehorte	da von gestattes in der degen 
Do sach der chvene Wolker	wol gewaffent gan 
di recken von Berne	di Dieteriches man 
begvertet mit den swerten	si trvgen schilt enhant 
er sagetez sinem herren	vzer Bvrgonden lant 
Do sprach der videlære	ich sihe dort her gan 
so rehte vientliche	di Dieteriches man 
gewaffent vnder helme	si wellent vns bestan 
ich wæn ez an daz vebele	welle vns ellenden gan 
In den selben ziten	chom ovch [407b] Hildebrant 
do satzet er fver di fveze	sines schildes rant 
er begonde vragen	di Gvntheres man 
owe ir gvten helde	waz het iv Rvedger getan 
Mich hat min herre Dieterich	her zv ziv gesant 
ob erslagen hete	iwer deheines hant 
den edeln margraven	als vns daz ist geseit 
wirn chvnden veberwinden	niht div grozlichen leit 
Do sprach von Tronege Hagene	daz mære ist vngelogen 
wi wol ich iv des gvnde	het iv der bote betrogen 
dvrch Rvedegeres liebe	daz noch lebte sin lip 
den immer mvgen weinen	beide man vnd ovch div wip 
Do si daz rehte erhorten	daz er wære tot 
do chlageten in di recken	ir triwe in daz gebot 
den Dieteriches recken	sach man træhne gan 
veber berte vnde vber chinne	in was vil leide getan 
Der herzoge von Berne	ce Sigestap do sprach 
nv hat gar ein ende	genomen der gemach 
den vns ie gefvgete Rvdeger	nach vnser leide tagen 
vroevde ellender diete	lit an Rvedger erslagen 
Do sprach von Amelvngen	der degen Wolfin 
vnd ob ich hivte sæhe	tot den vater min 
mir enwrde nimmer leider	danne vmbe sinen lip 
owe wer sol nv troesten	des edeln margraven wip 
Do sprach in zornes mvote	der degen Wolfhart 
wer wiset nv di recken	so manege herewart 
also der margrave	vil diche hat getan 
owe vil edel Rvedeger	daz wir dich svs verlorn han 
Wolfprant vnd Hepfrich	vnd ovch Helmnot 
mit allen ir vrivnden	chlagten sinen tot 
vor svften mohte vragen	niht mere Hildebrant 
er sprach nv tvt ir degene	dar nach min herre hat gesant [408a] 
Gebt vns Rvedgern	also toten vz dem sal 
an dem gar mit iamer	lit vnser vrevden val 
lat vns an im dienen	daz er ie hat began 
an vns vil groze triwe	vns an manegem andern man 
Wir sind ovch ellende	als Rvedger der degen 
wes lazet ir uns pitet	lat in vns after wægen 
tragen daz wir nach tode	lonen noch dem man 
wir hetenz pilliche	bi sime lebene getan 
Do sprach der kvenech Gventher	ni dienest wart so gvt 
so den ein vrivnt vrivnde	nach dem tode tvt 
daz heiz ich stæte triwe	der di chan began 
ir lonet im nach schvlden	er hat iv liebes vil getan 
Wi lange svln wir vlegen	sprach Wolfhart <der> degen 
sit vnser trost der beste	von iv ist tot gelegen 
vnd wir sin leider mere	mvegen niht gehaben 
laten vns hinnen tragen	daz wir den recken begraben 
Des antwrte Volker	niemen in iv git 
nemten in dem hvse	da der degen lit 
mit starch verchwnden	gevallen in daz plvt 
so ist ez ein voller dienest	den ir Rvedgeren tvt 
Do sprach der chvene Wolfhart	got weiz her spilman 
iren dverffet vns niht reizen	ir habt vns leit getan 
getorst ich vor minem herren	so choemet irs in not 
des mvezen wirz lazen	wand er vns striten hi verbot 
Do sprach der videlære	der vorhte ist gar ce vil 
swaz man im verbivtet	derz allez wil 
daz chan ich niht geheizen	rehten heldes mvt 
div rede duhte Hagenen	uon sinem hergesellen gvt 
<· Desen> lat iuch niht <belangen>	sprach aber Wolfhart 
ich entrihte iv so di seiten	swenne ir di wideruart 
ritet gein dem Rine	daz irz uuol muget sagen 
iuuer vebermueten	mag ich mit eren niht vertragen 
Do sprach der uidelære	swenne ir [408b] di seiten min 
verirret guter doene	der iuuer helme schin 
der muz uil truebe uuerden	von der minen hant 
suui halt ich gerite	in der Buergonden lant 
Do uuold er zv zim springen	wande daz in niht enlie 
Hildebrant sin oeheim	in uaste zim gevie 
ich wæne du woldest toben	durch den tumben zorn 
mines herren hulde	hetes du immer mer verlorn 
Lat abe den lewen meister	er ist so grimmer gemut 
chumt aber er mir cen handen	sprach Volker der degen gut 
het er di uuerlt alle	mit siner hant erslagen 
ich slahe in daz erz uuiderspel	nimmer mer darf gesagen 
Des wart uil harte erzvernet	der Bernære mut 
den schilt gezvchte Wolfhart	ein sneller degen gut 
alsam ein lev wilder	lief er uor in dan 
im wart ein gahez volgen	uon sinen vriunden getan 
Swi witer sprunge er pflæge	fver des sales want 
doch ergahte in vor der stiege	der alte Hildebrant 
eren wolde in uor im lazen	niht chomen in den strit 
si funden daz si suchten	an den ellenden sit 
Do gespranch zv Hagenen	meister Hildebrant 
diu swert man horte erchlingen	an ir beider hant 
si waren ser erzvernet	daz mohte man chiesen sint 
von ir zweier swerten	gie fiwer roter wint 
Di wrden do gescheiden	in des sturmes not 
daz taten di uon Berne	als in ir chrapft gebot 
zehant do wande Hildebrant	uon Hagenen wider dan 
do lief der starche Wolfhart	den chvenen Volkeren an 
Er sluch den uidelære	vf den helm gut 
daz des swertes ecke	vnz an di spangen wt 
daz vergalt mit ellen	der chuene spilman 
so slug er Wolfharten	daz er stieben <began> 
Des fiwers vz den ringen	hiwen si genuch 
haz ir iegelicher	dem andern da truch 
di shiet do von [409a] Berne	der degen Wolfin 
ob ez ein helt niht wære	desen chunde niht gesin 
Guenther der recke	mit uil willeger hant 
enpfie di helde mære	von Amelunge lant 
Giselher der herre	diu liehten helmvaz 
der frumt er da uil manigez	uon plvote unde naz 
Danchwart Hagen bruder	was ein grimmech man 
swaz er da uor hete	in strite ie getan 
den Eceln recken	daz was gar ein wint 
nu uaht uil tobeliche	des chuenen Aldrianes chint 
Ritschart unde Gerbart	Helpfrich unde Wichart 
di heten in manegn sturmen	uil selten sich gespart 
des brahten si wol innen	di Guentheres man 
do sach man Wolfranden	in strite herliche gan 
Do uaht alsma er wote	der alte Hildebrant 
uil der guten recken	uor Wolfhartes hant 
mit tode musen uallen	uon swerten in daz pluot 
sus rachen Ruedgeren	di recken chuene unde gut 
Do uaht der herre Sigestap	als im sin ellen riet 
hey waz er in dem strite	guter helme uerschriet 
den sinen uianden	Dieteriches swester sun 
eren chunde in dem sturme	nimmer bezzers niht getun 
Uolker der starche	do er daz ersach 
daz Sigestap der chuene	den bluotegen bach 
hiu uzzer herten ringen	daz was dem helde zorn 
er spranch im hin engegene	do het Sigestap uerlorn 
von dem uidelære	uil schiere da daz sin leben 
er begonde im siner chvenste	alsolhen teil da geben 
daz er uon sinem swerte	muose liegen tot 
daz rach der alte Hildebrant	als im sin ellen daz gebot 
Owe liebes herren	sprach meister Hildebrant 
der hi lit erstorben	uon Volkeres hant 
nu sol der uidelære	langer niht genesen 
Hildebrant der chuene	wi chund er grimmer gewesen 
Do sluch er Volkeren	daz im div [409b] helmbant 
stuben allenthalben	zu des sals want 
uon helm vnd ouch uon schilde	dem chuenen spileman 
da uon der starche Volker	do den ende da gewan 
Do drungen zu dem strite	di Dieteriches man 
si slugen daz di ringe	uil uerre dræten dan 
unt daz man ort der swerte	uil hohe uliegen sach 
si holten uz den helmen	den hieze uliezenden bach 
Do sach uon Tronege Hagene	Volkeren tot 
daz was cer hohgezite	sin aller meistiv not 
di er da hete gewnnen	an magen und ouch an man 
owe wi harte Hagene	den helt do rechen began 
Nune sol es niht geniezen	der alte Hildebrant 
min helfe lit erslagen	uon des heldes hant 
der beste hergeselle	den ich ie gewan 
den schilt er ruchte hoher	do gi er howende dan 
Helpfrich der chuene	Danchwarten sluch 
Guenthere unde Giselhere	den was ez leit genuch 
do si in uallen sahen	in der starchen not 
er hete mit sinen handen	uil wol uergolten sinen tot 
Di wile gie do Wolfhart	beide wider unde dan 
allez howende	di Guentheres man 
er was di driten chere	chomen durch den sal 
da uiel uon sinen handen	uil manech recke ce tal 
Do rief der herre Giselher	Wolfharten an 
owe daz ich so grimmen	uient ie gewan 
edel ritter chuene	nu wendet gegen in 
ich wilz helfen enden	ezen mag niht lenger gesin 
Zv Giselhere cherte	<Wolfhart> in den strit 
do sluch ietwederr	uil manege wnden wit 
so rehte krepftechlichen	er zv dem kvenege dranch 
daz imez pluot under fuezen	al ueber daz houbet spranch 
Mit swinden slegen grimme	der schonen Vten chint 
enpfie er Wolfharten	den chvenen helt sint 
swi starch der degen wære [410a]	 ern chunde niht genesen 
ezen dorfte kvenech so iunger	nimmer chuener gewesen 
Do sluch er Wolfharten	durch eine brvenne gvt 
daz im uon der wnden	nider uloz daz pluot 
er wnte zu dem tode	den Dieteriches man 
ezen het an einen recken	zware niemen getan 
Also der chuene Wolfhart	der wnden do enpfant 
den schilt den liez er uallen	hoher an der hant 
hub er ein starchez waffen	daz was starch genuch 
durch helm unt durch ringe	der helt do Giselheren sluch 
Si heten beide ein ander	den grimmen tot getan 
done lebte ouch niht mere	der Dieteriches man 
Hildebrant der alte	Wolfharten uallen sach 
im wæne vor sinem tode	so rehte leide ni geschach 
Do waren gar erstorben	di Guentheres man 
vnd ouch di Dieteriches	Hildebrant was gegan 
da Wolfhart was gevallen	nider in daz plut 
er besloz mit armen	den recken chvene vnde gut 
Er wolden uzem huse	mit im tragen dan 
er was ein teil ce swære	er muse in ligen lan 
do blichte ouch <vz> dem bluote	der rewende man 
er sach wol daz im gerne	sin neve het geholffen dan 
Do sprach der totwnde	vil lieber oheim min 
ir muegt an disen ziten	mir niht frvm gesin 
nv hvetet iuch vor Hagenen	ia dunchet ez mich gut 
er treit in sinem hercen	einen grimmigen mvt 
Vnde ob mich mine mage	nach tode wellen chlagen 
den næhestn vnt den besten	den sult ir von mir sagen 
daz si nach mir niht weinen	daz ist ane not 
uor eines kveneges handen	lige ich hi herlichen tot 
Ich han ouch so vergolten	hirinne minen lip 
daz ez wol mvgen beweinen	der guten ritter wip 
ob iuch des iemen vrage	so muegt ir balde sagen 
vor min eines [410b] handen	ligent wol hundert erslagen 
Do gedaht ovch Hagen	an den spileman 
dem der chvne Hildebrant	sin leben an gewan 
do sprach er zv dem degene	ir geltet miniv leit 
ir habt vns hinne enbunden	vil maneges recken gemeit 
Er sluch vf Hildebranden	daz man wol vernam 
Balmvngen diezen	den Sifride nam 
Hagen der chvene	da er den helt ersluch 
do werte sich der alte	ia was er chvene genuch 
Der recke Dieteriches	sluch ein waffen breit 
vf den helt von Tronege	daz ovch vil sere sneit 
done chunder niht verwnden	den Guentheres man 
do sluoch aber in Hagene	durch eine brvenne wol getan 
Do der alte Hildebrant	der wnden enpfant 
do uorhte er schaden mere	von der Hagenen hant 
den schilt warf veber ruke	der Dieteriches man 
mit der starchen wnden	der helt do Hagenen entran 
Da was niemen lebende	aller der degene 
niwan di einen zwene	Guenther vnd Hagene 
mit bluote gie bervnnen	der alte Hildebrant 
er brahte leidiv mære	da er Dieterichen vant 
Do sah er trvrechliche	sitzen hi den man 
der leide michel mere	der fverste do gewan 
er sah ouch Hildebranden	in siner brvenne rot 
do vragete er der mære	als im div sorge gebot 
Nv sagt mir meister Hildebrant	wi sit ir so naz 
von dem verchpluote	oder wer tet iv daz 
ich wæne ir mit den gesten	zem huse habt gestriten 
ich verbot ez iv so sere	ir hetez pilliche vermiten 
Do sagt er sinem herren	ez tet Hagene 
der slug mir dise wnden	in dem gademe 
do ich von dem recken	wolde wenden dan 
mit dem minem lebene	ich dem tivfel vil chvme entran [411a] 
Do sprach der Bernære	vil rehte ist iv geschehen 
do ir mich frivntschepfte	den recken hortet gehen 
daz ir den vride brachet	den ich in hete gegeben 
het iches niht immer shande	ir soldet vliesen daz leben 
Nv zvernet niht so sere	min her Dieterich 
an mir vnd minen frivnden	der schade ist al ce rich 
wir wolden Rvedgeren	getragen haben dan 
desen wolden vns niht gunnen	des chvnech Gventheres man 
So we mir dirre leide	ist Ruedeger doch tot 
daz mvz mir sin ein iamer	vor aller miner not 
Goetelint div edele	ist miner pasen chint 
âch we der armen weisen	di da ce Bechlaren sint 
Triwen vnde leides	mant mich sin tot 
er begonde starche weinen	des gie dem helde not 
owe getriwer helfe	di ich verlon han 
iane veberwinde ich nimmer	des chvenech Eceln man 
Mveget ir mir meister Hildebrant	div mære rehte sagen 
wer der recke wære	der in da habe erslagen 
er sprach daz tet mit chrepften	 der starche Gernot 
vor Ruedgeres henden	 ist ouch der helt gelegen tot 
Er sprach ce Hildebrande	nv sagt minen man 
daz si sich palde waffen	wand ich wil dar gan 
vnde heizet mir gewinnen	min liehtez wichgewant 
ich wil selbe vragen	di helde vzer Burgonden lant 
Do sprach meister Hildebrant	wer sol zv ziv gen 
swaz ir habt der lebenden	di seht ir hi bi iv sten 
daz pin ich alterseine	di andern di sint tot 
do erschract er dirre mære	des gie im wærliche not 
Wand er leit so grozez	cer werld nie gewan 
er sprach vnde sint erstorben	alle mine man 
so hat min got vergezzen	ich armer Dieterich 
ich was ein chvnech here	vil gewaltech vnd rich 
Wi chvnde ez sich gefvegen	sprah her Dieterich 
daz si alle sint [411b] erstorben	di helde lobelich 
von den stritmueden	di doch heten not 
wande durch min vngeluecke	in wære vremde noch der tot 
Sit daz ez min vnschulde	niht langer wolde entwesen 
so sagt mir ist den geste	noch iemen genesen 
do sprach meister Hildebrant	daz weiz got niemen mer 
niwan Hagen aleine	vnde Guenther der kvenech her 
Owe lieber Wolfhart	sol ich dich han verlorn 
so mag mich balde riwen	daz ich ie wart geborn 
Sygestap vnd Wolfwin	vnd ouch Wolfprant 
wer sol mir danne helffen	in der Amelunge lant 
Helpfrich der vil chvene	vnd ist mir der erslagen 
Gerbart vnd Wichart	wi solde ich di uerchlagen 
daz ist an minen vrevden	mir der leste tach 
owe daz vor leide	niemen sterbene mach 

Do> svocht der herre Dieterich	selbe sin gewant 
im half daz er sich waffente	meister Hildebrant 
do chlagete also sere	der chrepftige man 
daz daz hus erdiezen	von sinen chrepften began 
Do gewan er wider	rehten heldes mvt 
in grimme wart gewafent	do der helt gvt 
einen schilt vil vesten	nam er an di hant 
si giengen dannen balde	er vnde meister Hildebrant 
Do sprach von Tronege Hagene	ich sihe dort her gan 
hern Dieterichen	der wil vns bestan 
nach sinem starchem leide	daz im ist hi geschehen 
man sol daz hivte chiesen	wem man des besten mvge iehen 
Ian endunchet sich von Berne	der herre Dieterich 
nie so starch des libes	vnd ovch so griwelich 
vnd wil erz an vns rêchen	daz im ist getan 
also redete Hagene	ich tar in rehte wol bestan 
Dise rede horte Dieterich	vnd ovh Hildebrant 
er chom da er di recken	beide stende vant 
vzen vor dem huse	geleinet an den sal [412a] 
sinen schilt den guten	den satzet Dieterich ce tal 
In leidechlichen sorgen	sprach do Dieterich 
wi habt ir so geworben	Guenther chuenech rich 
wider mich ellenden	waz het ich iv getan 
alles mines trostes	des pin ich hie eine bestan 
Ivch enduhte niht der volle	an der grozen not 
do ir vns Ruedegeren	den helt sluget tot 
nv habet ir mir erbunnen	aller miner man 
iane het ich iv helden	soelher leide niht getan 
Gedenchet an ivch selben	vnde an iwer leit 
tot der iwern vrivnde	vnd ovch div arbeit 
ob ez iv guten recken	beswæret iht den mut 
owe wi rehte vnsanpfte	mir tot der Rvedgeres tvt 
Ez geschach ce dirre werlde	nie leider manne mer 
ir gedahtet vebele	an min vnd an iwer ser 
swaz ich frivnde hete	di sint von iv erslagen 
iane chan ich nimmer mere	di minen mage verchlagen 
Iane sin wir niht so schvldich	sprach do Hagene 
ez giengen zv disem hvse	iwer degene 
gewafent wol ce vlize	mit einer schar so breit 
mich dunchet daz div mære	iv niht rehte sin geseit 
Waz sol ich gelovben mære	mir seitz Hildebrant 
do mine recken gerten	von Amelvnge lant 
daz ir in Rvedgeren	gæbet vz dem sal 
do but ir niwan spotten	den chvenen helden her ce tal 
Do sprach der kvenech von Rine	si iahen wolden tragen 
Rvedgeren hinnen	den hiez ich in versagen 
Eceln ce leide	vnd niht den dinen man 
vnz daz do Wolfhart	dar vmbe shelten began 
Do sprach der helt von Berne	ez mvst et also sin 
Gventher chvenech edele	dvrch di zvht din 
ergetzze mich der leide	di mir von dir sint geschehen 
vnd svene iz ritter chvene	daz ich des chvenne dir geiehen 
Ergip dich mir ce gisel	dv vnd ovch din man 
so wil ich behveten	so ih aller beste chan 
daz dir cen Hivnen [412b]	 niemen niht en tvt 
Daz enwelle got von himele	sprah do Hagene 
daz sich dir ergæben	zwene degene 
di noch werliche	gewaffent gegen dir stant 
vnd noch so ledechliche	vor ir vianden gant 
Iren svlt iz niht versprechen	so redete Dieterich 
Gventher vnde Hagene	ir habt beide mich 
so ser beswæret	daz herce vnd ovch den mvt 
welt ir mich ergezzen	daz irz vil pilliche tvt 
Ich gibe iv mine triwe	vnd sicherliche hant 
daz ich mir iv rite	heim in iwer lant 
ich leit ivch nach den eren	oder ich gelige tot 
vnd wil durch ivch vergezzen	der minen groezlichen not 
Nvne muotet sin niht mere	sprach aber Hagene 
von vns zimt daz mære	niht wol ce sagene 
daz sich iv ergæben	zwene also chvene man 
nv siht man bi iv niemen	wan eine Hildebranden stan 
Do sprach meister Hildebrant	got weiz her Hagene 
der iv den vride bivtet	mit iv ce tragene 
ez chumt noch an di stunde	daz ir moehtet nemen 
di svne mines herren	moht ir iv lazen gezemen 
Ia næme ich di svne	sprach aber Hagene 
ê ich so lasterliche	vze einem gademe 
fluehe meister Hildebrant	als ir hie habt getan 
ich wæne daz ir chundet	baz gein vianden stan 
Des antwrte Hildebrant	zwiv verwizet ir mir daz 
nv wer was der vf einem schilde	vor dem Waskensteine saz 
do im von Spanye Walther	so uil der frivnde slvch 
ovch habt ir noch ce zeigen	an iv selben genuch 
Do sprach der herre Dieterich	ez enzimt niht helde lip 
daz si svln shelten	sam div alten wip 
ich verbivt iv Hildebrant	daz ir niht sprechet mer 
mich ellenden recken	twingent grozlichiv ser 
Lat horen sprach Dieterich	recke Hagene 
waz ir beide <spræchet> [413a]	 snellen degene 
do ir mich gewafent	zv ziv sahet gan 
ir iahet daz ir eine	mit strite woldet mich bestan 
Iane lovgent iv des niemen	sprach Hagen <der> degen 
ine wellez hie versvchen	mit den starchen slegen 
ezen si daz mir cebreste	daz Nibelunges swert 
mir ist zorn daz vnser beider	ist ce gisel hie gegert 
Do Dieterich gehorte	den grimmen Hagenen mvt 
den schilt vil balde zvchte	der snelle degn gvt 
wi balde gein im Hagene	von der stiege spranch 
Nivlvnges swert daz gvte	vil lvt vf Dieteriche erchlanch 
Do wesse wol her Dieterich	daz der chvene man 
vil grimmes mvtes wære	schermen im began 
der herre von Berne	vor <angeslichen> slegen 
wol erchand er Hagenen	den vil zierlichen degen 
Ovch vorht er Balmungen	ein wafen starch genvch 
vnder wilen Dietrich	mit listen wider slvch 
vnz daz er Hagenen	mit strite doch betwanch 
er slvch im eine wnden	div was tief vnde lanch 
Do daht der herre Dietrich	dv bist in noeten erwigen 
ich hans lvecel ere	soltv tot vor mir geligen 
ich wilz sus versvchen	ob ich ertwingen chan 
dich <mir> ce einem gisel	daz wart mit sorgen getan 
Den schilt den liez er vallen	sin sterche div was groz 
Hagenen von Tronege	mit armen er besloz 
des wart do betwngen	von im der chvene man 
Gventher der edele	dar vmbe trvoren began 
Hagenen bant Dieterich	vnd fvrt in da er vant 
di edeln kveneginne	vnd gab ir bi der hant 
den chvenesten recken	der ie swert getrvch 
nach ir vil starchem leide	do wart si vroelich genvch 
Vor liebe neich dem degene	daz Eceln wip 
immer si dir sælich	din herce vnd ovch der [413b] lip 
dv hast mich wol ergezzet	aller miner not 
daz sol ich immer dienen	mich ensv^me danne der tot 
Do sprach der herre Dietrich	ir svlt in lan genesen 
edliv chveneginne	vnd mach daz noch gewesen 
wi wol er ivch ergezzet	daz er iv hat getan 
ern sol des niht engelten	daz ir in seht gebvnden stan 
Do hiez si Hagenen fveren	an sin vngemach 
da er lach beslozen	vnt da <niemen> sach 
Gventher der kvenech edele	rveffen do began 
war chom der helt von Berne	der hat mir leide getan 
Do gie im hin engegene	der herre Dietrich 
daz Gventheres ellen	daz was vil loblich 
done beit ovch er niht mere	er lief her fver den sal 
von ir beider swerten	huop sich ein groezlicher shal 
Swi vil der herre Dietrich	lange was gelobt 
Gventher was so sere	erzvernet vnd ertobt 
wand er nach starchem leide	sin hercevient was 
man sagt ez noch ce wnder	daz do her Dieterich genas 
Ir ellen vnd ir sterche	beider waren groz 
palas vnd tvrne	von den slegen doz 
do si mit swerten hiwen	vf die helme gvt 
ez het der kvenech Gventher	einen herlichen mvt 
Sit twang in der von Berne	sam Hagenen ê geschach 
daz plvot man dvrch di ringe	dem helde vliezen sach 
von einem sharpfen swerte	daz trvch Dietrich 
do het gewert her Gventher	nach mvede lobeliche sich 
Der herre wart gebvnden	von Dietriches hant 
swi chvenege nine solden	liden solhiv bant 
er daht ob er si lieze	den kvenech vnde sinen man 
alle di si fvenden	di mvesen tot von in bestan 
Dieterich von Berne	der nam in bi der hant 
do fvrt er in gebunden	da er Criemhilde vant 
do was mit sinem leide	ir sorgen [414a] vil erwant 
si sprach <willechom> Gventher	vzer Bvrgonden lant 
Er sprach ich sol iv nigen	vil liebiv swester min 
ob iwer grvezen moehte	genædechlicher sin 
ich weiz ivch kveneginne	so zornech gemvt 
daz ir mich vnde Hagenen	vil swache grvezen getvt 
Do sprach der helt von Berne	vil edeles chveneges wip 
ezen wart gisel mere	so guter ritter lip 
als ich vrowe here	iv an in gegebn han 
nv svlt ir di ellenden	min vil wol geniezen lan 
Si iach si tæt iz gerne	do gi her Dieterich 
mit weinenden ovgen	von den helden lobelich 
sit rach sich grimmechlichen	daz Eceln wip 
den vz erwelten degenen	nam si beiden den lip 
Si lie si ligen besvnder	dvrch ir vngemach 
daz ir sit deweder	den andern ni gesach 
vnz si ir brvder hovbet	hin fver Hagenen trvch 
der Criemhilde rache	wart an in beiden genvch 
Do gie div chvneginne	da si Hagenen sach 
wi rehte fientliche	si zv dem helde sprach 
welt ir mir geben wider	daz ir mir habt genomen 
so mvget ir wol lebende	heim cen Bvrgonden chomen 
Do sprach der grimme Hagene	div rede ist gar verlorn 
vil edliv chveneginne	ia han ich des gesworn 
daz ich den hort iht zeige	di wile daz si leben 
deheiner miner herren	so sol ich in niemene geben 
Ich bringez an ein ende	so sprah daz edel wip 
do hiez si ir bruder nemen	sinen vil shonen <lip> 
slvch im ab daz hovbet	bi dem hare si ez trvch 
fver den helt von Tronege	do wart im leide genvch 
Also der vngemvote	sines herren hovbet sah 
wider Criemhilde	do der recke sprach 
dv hast iz nach dinem willen	vil gar zeinem ende braht 
vnd ist ovch iv ergangen	als ich mir het gedaht [414b] 
Nv ist von Bvrgonden	der edel kvenech tot 
Giselher der ivnge	vnde ovch her Gernot 
den shaz den weiz nv niemen	wan got ane min 
der sol dich valendinne	immer verborgen sin 
Si sprach so habt ir vebele	geltes mich gewert 
so wil ich doch behalten	daz Sifrides swert 
daz truch min holder vriedel	do ich in ivngest sach 
an dem mir herceleide	von iwern shvlden geschach 
Si zoh iz von der scheiden	daz chvnd er niht erwern 
do daht si den recken	des libes wol behern 
si hvb im vf daz hovbt	mit dem swerte siz ab slvch 
daz sach der kvenech Ecel	do was im leide genvch 
Waffen sprach der fverste	wi ist nv tot gelegen 
von eines wibes handen	der aller beste degen 
der ie chom ce stvrme	oder ie schilt getrvch 
swi vient ich im wære	ez ist mir leide genvch 
Do sprach der alte Hildebrant	ia genivzet si des niht 
daz si in slahen torste	swaz mir da von <geschit> 
swi er mich selbe bræhte	in angestliche not 
idoh so wil ich recken	des chvenen Tronegæres tot 
Hildebrant mit zorne	zv Criemhilde spranch 
er slvch der chveneginne	einen swæren <swert> swanch 
ia tet ir div sorge	von Hildebrande we 
waz mohte si gehelffen	daz si groezlichen shre 
Do was gelenget aller	da der veigen lip 
ze stvcken was gehowen	do daz edele wip 
Dieterich vnd Ecel	weinen do began 
si chlagten innechliche	beide mage vnd man 
Div vil michel ere	was gelegen tot 
di livte heten alle	iamer vnde not 
mit leide was verendet	des kveneges hohgezit 
als ie div liebe leide	zaller ivngeste git 
Ine chan iv niht bescheiden	waz [415a] sider da geschach 
wan ritter vnd vrowen	weinen man da sach 
dar zv di edeln knehte	ir lieben frivnde tot 
da hat daz mære ein ende	diz ist der Nibelvnge <not> 

Do> svocht der herre Dieterich	selbe sin gewant 
im half daz er sich waffente	meister Hildebrant 
do chlagete also sere	der chrepftige man 
daz daz hus erdiezen	von sinen chrepften began 
Do gewan er wider	rehten heldes mvt 
in grimme wart gewafent	do der helt gvt 
einen schilt vil vesten	nam er an di hant 
si giengen dannen balde	er vnde meister Hildebrant 
Do sprach von Tronege Hagene	ich sihe dort her gan 
hern Dieterichen	der wil vns bestan 
nach sinem starchem leide	daz im ist hi geschehen 
man sol daz hivte chiesen	wem man des besten mvge iehen 
Ian endunchet sich von Berne	der herre Dieterich 
nie so starch des libes	vnd ovch so griwelich 
vnd wil erz an vns rêchen	daz im ist getan 
also redete Hagene	ich tar in rehte wol bestan 
Dise rede horte Dieterich	vnd ovh Hildebrant 
er chom da er di recken	beide stende vant 
vzen vor dem huse	geleinet an den sal [412a] 
sinen schilt den guten	den satzet Dieterich ce tal 
In leidechlichen sorgen	sprach do Dieterich 
wi habt ir so geworben	Guenther chuenech rich 
wider mich ellenden	waz het ich iv getan 
alles mines trostes	des pin ich hie eine bestan 
Ivch enduhte niht der volle	an der grozen not 
do ir vns Ruedegeren	den helt sluget tot 
nv habet ir mir erbunnen	aller miner man 
iane het ich iv helden	soelher leide niht getan 
Gedenchet an ivch selben	vnde an iwer leit 
tot der iwern vrivnde	vnd ovch div arbeit 
ob ez iv guten recken	beswæret iht den mut 
owe wi rehte vnsanpfte	mir tot der Rvedgeres tvt 
Ez geschach ce dirre werlde	nie leider manne mer 
ir gedahtet vebele	an min vnd an iwer ser 
swaz ich frivnde hete	di sint von iv erslagen 
iane chan ich nimmer mere	di minen mage verchlagen 
Iane sin wir niht so schvldich	sprach do Hagene 
ez giengen zv disem hvse	iwer degene 
gewafent wol ce vlize	mit einer schar so breit 
mich dunchet daz div mære	iv niht rehte sin geseit 
Waz sol ich gelovben mære	mir seitz Hildebrant 
do mine recken gerten	von Amelvnge lant 
daz ir in Rvedgeren	gæbet vz dem sal 
do but ir niwan spotten	den chvenen helden her ce tal 
Do sprach der kvenech von Rine	si iahen wolden tragen 
Rvedgeren hinnen	den hiez ich in versagen 
Eceln ce leide	vnd niht den dinen man 
vnz daz do Wolfhart	dar vmbe shelten began 
Do sprach der helt von Berne	ez mvst et also sin 
Gventher chvenech edele	dvrch di zvht din 
ergetzze mich der leide	di mir von dir sint geschehen 
vnd svene iz ritter chvene	daz ich des chvenne dir geiehen 
Ergip dich mir ce gisel	dv vnd ovch din man 
so wil ich behveten	so ih aller beste chan 
daz dir cen Hivnen [412b]	 niemen niht en tvt 
Daz enwelle got von himele	sprah do Hagene 
daz sich dir ergæben	zwene degene 
di noch werliche	gewaffent gegen dir stant 
vnd noch so ledechliche	vor ir vianden gant 
Iren svlt iz niht versprechen	so redete Dieterich 
Gventher vnde Hagene	ir habt beide mich 
so ser beswæret	daz herce vnd ovch den mvt 
welt ir mich ergezzen	daz irz vil pilliche tvt 
Ich gibe iv mine triwe	vnd sicherliche hant 
daz ich mir iv rite	heim in iwer lant 
ich leit ivch nach den eren	oder ich gelige tot 
vnd wil durch ivch vergezzen	der minen groezlichen not 
Nvne muotet sin niht mere	sprach aber Hagene 
von vns zimt daz mære	niht wol ce sagene 
daz sich iv ergæben	zwene also chvene man 
nv siht man bi iv niemen	wan eine Hildebranden stan 
Do sprach meister Hildebrant	got weiz her Hagene 
der iv den vride bivtet	mit iv ce tragene 
ez chumt noch an di stunde	daz ir moehtet nemen 
di svne mines herren	moht ir iv lazen gezemen 
Ia næme ich di svne	sprach aber Hagene 
ê ich so lasterliche	vze einem gademe 
fluehe meister Hildebrant	als ir hie habt getan 
ich wæne daz ir chundet	baz gein vianden stan 
Des antwrte Hildebrant	zwiv verwizet ir mir daz 
nv wer was der vf einem schilde	vor dem Waskensteine saz 
do im von Spanye Walther	so uil der frivnde slvch 
ovch habt ir noch ce zeigen	an iv selben genuch 
Do sprach der herre Dieterich	ez enzimt niht helde lip 
daz si svln shelten	sam div alten wip 
ich verbivt iv Hildebrant	daz ir niht sprechet mer 
mich ellenden recken	twingent grozlichiv ser 
Lat horen sprach Dieterich	recke Hagene 
waz ir beide <spræchet> [413a]	 snellen degene 
do ir mich gewafent	zv ziv sahet gan 
ir iahet daz ir eine	mit strite woldet mich bestan 
Iane lovgent iv des niemen	sprach Hagen <der> degen 
ine wellez hie versvchen	mit den starchen slegen 
ezen si daz mir cebreste	daz Nibelunges swert 
mir ist zorn daz vnser beider	ist ce gisel hie gegert 
Do Dieterich gehorte	den grimmen Hagenen mvt 
den schilt vil balde zvchte	der snelle degn gvt 
wi balde gein im Hagene	von der stiege spranch 
Nivlvnges swert daz gvte	vil lvt vf Dieteriche erchlanch 
Do wesse wol her Dieterich	daz der chvene man 
vil grimmes mvtes wære	schermen im began 
der herre von Berne	vor <angeslichen> slegen 
wol erchand er Hagenen	den vil zierlichen degen 
Ovch vorht er Balmungen	ein wafen starch genvch 
vnder wilen Dietrich	mit listen wider slvch 
vnz daz er Hagenen	mit strite doch betwanch 
er slvch im eine wnden	div was tief vnde lanch 
Do daht der herre Dietrich	dv bist in noeten erwigen 
ich hans lvecel ere	soltv tot vor mir geligen 
ich wilz sus versvchen	ob ich ertwingen chan 
dich <mir> ce einem gisel	daz wart mit sorgen getan 
Den schilt den liez er vallen	sin sterche div was groz 
Hagenen von Tronege	mit armen er besloz 
des wart do betwngen	von im der chvene man 
Gventher der edele	dar vmbe trvoren began 
Hagenen bant Dieterich	vnd fvrt in da er vant 
di edeln kveneginne	vnd gab ir bi der hant 
den chvenesten recken	der ie swert getrvch 
nach ir vil starchem leide	do wart si vroelich genvch 
Vor liebe neich dem degene	daz Eceln wip 
immer si dir sælich	din herce vnd ovch der [413b] lip 
dv hast mich wol ergezzet	aller miner not 
daz sol ich immer dienen	mich ensv^me danne der tot 
Do sprach der herre Dietrich	ir svlt in lan genesen 
edliv chveneginne	vnd mach daz noch gewesen 
wi wol er ivch ergezzet	daz er iv hat getan 
ern sol des niht engelten	daz ir in seht gebvnden stan 
Do hiez si Hagenen fveren	an sin vngemach 
da er lach beslozen	vnt da <niemen> sach 
Gventher der kvenech edele	rveffen do began 
war chom der helt von Berne	der hat mir leide getan 
Do gie im hin engegene	der herre Dietrich 
daz Gventheres ellen	daz was vil loblich 
done beit ovch er niht mere	er lief her fver den sal 
von ir beider swerten	huop sich ein groezlicher shal 
Swi vil der herre Dietrich	lange was gelobt 
Gventher was so sere	erzvernet vnd ertobt 
wand er nach starchem leide	sin hercevient was 
man sagt ez noch ce wnder	daz do her Dieterich genas 
Ir ellen vnd ir sterche	beider waren groz 
palas vnd tvrne	von den slegen doz 
do si mit swerten hiwen	vf die helme gvt 
ez het der kvenech Gventher	einen herlichen mvt 
Sit twang in der von Berne	sam Hagenen ê geschach 
daz plvot man dvrch di ringe	dem helde vliezen sach 
von einem sharpfen swerte	daz trvch Dietrich 
do het gewert her Gventher	nach mvede lobeliche sich 
Der herre wart gebvnden	von Dietriches hant 
swi chvenege nine solden	liden solhiv bant 
er daht ob er si lieze	den kvenech vnde sinen man 
alle di si fvenden	di mvesen tot von in bestan 
Dieterich von Berne	der nam in bi der hant 
do fvrt er in gebunden	da er Criemhilde vant 
do was mit sinem leide	ir sorgen [414a] vil erwant 
si sprach <willechom> Gventher	vzer Bvrgonden lant 
Er sprach ich sol iv nigen	vil liebiv swester min 
ob iwer grvezen moehte	genædechlicher sin 
ich weiz ivch kveneginne	so zornech gemvt 
daz ir mich vnde Hagenen	vil swache grvezen getvt 
Do sprach der helt von Berne	vil edeles chveneges wip 
ezen wart gisel mere	so guter ritter lip 
als ich vrowe here	iv an in gegebn han 
nv svlt ir di ellenden	min vil wol geniezen lan 
Si iach si tæt iz gerne	do gi her Dieterich 
mit weinenden ovgen	von den helden lobelich 
sit rach sich grimmechlichen	daz Eceln wip 
den vz erwelten degenen	nam si beiden den lip 
Si lie si ligen besvnder	dvrch ir vngemach 
daz ir sit deweder	den andern ni gesach 
vnz si ir brvder hovbet	hin fver Hagenen trvch 
der Criemhilde rache	wart an in beiden genvch 
Do gie div chvneginne	da si Hagenen sach 
wi rehte fientliche	si zv dem helde sprach 
welt ir mir geben wider	daz ir mir habt genomen 
so mvget ir wol lebende	heim cen Bvrgonden chomen 
Do sprach der grimme Hagene	div rede ist gar verlorn 
vil edliv chveneginne	ia han ich des gesworn 
daz ich den hort iht zeige	di wile daz si leben 
deheiner miner herren	so sol ich in niemene geben 
Ich bringez an ein ende	so sprah daz edel wip 
do hiez si ir bruder nemen	sinen vil shonen <lip> 
slvch im ab daz hovbet	bi dem hare si ez trvch 
fver den helt von Tronege	do wart im leide genvch 
Also der vngemvote	sines herren hovbet sah 
wider Criemhilde	do der recke sprach 
dv hast iz nach dinem willen	vil gar zeinem ende braht 
vnd ist ovch iv ergangen	als ich mir het gedaht [414b] 
Nv ist von Bvrgonden	der edel kvenech tot 
Giselher der ivnge	vnde ovch her Gernot 
den shaz den weiz nv niemen	wan got ane min 
der sol dich valendinne	immer verborgen sin 
Si sprach so habt ir vebele	geltes mich gewert 
so wil ich doch behalten	daz Sifrides swert 
daz truch min holder vriedel	do ich in ivngest sach 
an dem mir herceleide	von iwern shvlden geschach 
Si zoh iz von der scheiden	daz chvnd er niht erwern 
do daht si den recken	des libes wol behern 
si hvb im vf daz hovbt	mit dem swerte siz ab slvch 
daz sach der kvenech Ecel	do was im leide genvch 
Waffen sprach der fverste	wi ist nv tot gelegen 
von eines wibes handen	der aller beste degen 
der ie chom ce stvrme	oder ie schilt getrvch 
swi vient ich im wære	ez ist mir leide genvch 
Do sprach der alte Hildebrant	ia genivzet si des niht 
daz si in slahen torste	swaz mir da von <geschit> 
swi er mich selbe bræhte	in angestliche not 
idoh so wil ich recken	des chvenen Tronegæres tot 
Hildebrant mit zorne	zv Criemhilde spranch 
er slvch der chveneginne	einen swæren <swert> swanch 
ia tet ir div sorge	von Hildebrande we 
waz mohte si gehelffen	daz si groezlichen shre 
Do was gelenget aller	da der veigen lip 
ze stvcken was gehowen	do daz edele wip 
Dieterich vnd Ecel	weinen do began 
si chlagten innechliche	beide mage vnd man 
Div vil michel ere	was gelegen tot 
di livte heten alle	iamer vnde not 
mit leide was verendet	des kveneges hohgezit 
als ie div liebe leide	zaller ivngeste git 
Ine chan iv niht bescheiden	waz [415a] sider da geschach 
wan ritter vnd vrowen	weinen man da sach 
dar zv di edeln knehte	ir lieben frivnde tot 
da hat daz mære ein ende	diz ist der Nibelvnge <not> 