Do svocht der herre dieterich | selbe sin gewant
im half daz er sich waffente | meister hildebrant
do chlagete also sere | der chrepftige man
daz daz hus erdiezen | von sinen chrepften began
do gewan er wider | rehten heldes mvt
in grimme wart gewafent | do der helt gvt
einen schilt vil vesten | nam er an di hant
si giengn dannen balde | er vnde meister hildebrant
do sprach von tronege hagene | ich sihe dort her gan
hern dieterichen | der wil vns bestan
nach sinem starchem leide | daz im ist hi geschehen
man sol daz hivte chiesen | wem man des besten mvge iehen
ian en dunchet sich von berne | der herre dieterich
nie so starch des libes | vnd ovch so griwelich
vnd wilz erz an vns rechen | daz im ist getan
also redete hagene | ich tar in rehte wol bestan
dise rede horte | dieterich vnd ovh hildebrant
er chom da er di recken | beide stende vant
vzen vor dem huse | geleinet an den sal
sinen schilt den guten | den satzet dieterich ce tal
in leidechlichen sorgen | sprach do dieterich
wi habt ir so geworben | guenther chuenech rich
wider mich ellenden | waz het ich iv getan
alles mines trostes | des pin ich hie eine bestan
ivch en duhte niht der volle | an der grozen not
do ir vns ruedegeren | den helt sluget tot
nv habet ir mir erbunnen | aller miner man
ia ne het ich iv helden | soelher leide niht getan
gedenchet an ivch selben | vnde an iwer leit
tot der iwern vrivnde | vnd ovch div arbeit
ob ez iv guten recken | beswaeret iht den mut
owe wi rehte vnsanpfte | mit tot der rvedgeres tvt
ez geschach ce dirre werlde | nie leider manne mer
ir gedahtet vebele | an min vnd an iwer ser
swaz ich frivnde hete | di sint von iv erslagen
ia ne chan ich nimmer mere | di minen mage verchlagen
ia ne sin wir niht so schvldich | sprach do hagene
ez giengen zv disem hvse | iwer degene
gewafent wol ce elize | mit einer schar so breit
mich dunchet daz div maere | iv niht rehte sin geseit
waz sol ich gelovben maere | mir seitz hildebrant
do mine recken gerten | von amelvnge lant
daz ir in rvedgeren | gaebet vz dem sal
do but ir niwan spotten | den chvenen helden her ce tal
do sprach der kvenech von rine | si iahen wolden tragen
rvedgeren hinnen | den hiez ich in versagen
eceln ce leide | vnd niht den dinen man
vnz daz do wolfhart | darvmbe shelten began
do sprach der helt von berne | ez mvst et also sin
gventher chvenech edele | dvrch di zvht din
ergetzze mich der leide | di mir von dir sint geschehen
vnd svene iz ritter chvene | daz ich des chvenne dir geiehen
ergip dich mir ce gisel | dv vnd ovch din man
so wil ich behveten | so ih allerbeste chan
daz dir cen hivnen | niemen niht en tvt
dv ne solt an mir niht vinden | niwan triwen vnde gvt
daz en welle got von himele | sprah do hagene
daz sich dir ergaeben | zwene degene
di noch werliche | gewaffent gegen dir stant
vnd noch so ledechliche | vor ir vianden gant
ir en svlt iz niht versprechen | so redete dieterich
gventher vnde hagene | ir habt beide mich
so ser beswaeret | daz herce vnd ovch den mvt
welt ir mich ergezzen | daz irz vil pilliche tvt
ich gibe iv mine triwe | vnd sicherliche hant
daz ich mit iv rite | heim in iwer lant
ich leit ivch nach den eren | oder ich gelige tot
vnd wil durch ivch vergezzen | der minen groezlichen not
nv ne muotet sin niht mere | sprach aber hagene
von vns zimet daz maere | niht wol ce sagene
daz sich iv ergaeben | zwene also chvene man
nv siht man bi iv niemen | wan eine hildebranden stan
do sprach meister hildebrant | got weiz her hagene
der iv den vride bivtet | mit iv ce tragene
ez chumt noch an di stunde | daz ir moehtet nemen
di svne mines herren | moht ir iv lazen gezemen
ia naeme ich di svne | sprach aber hagene
e ich so lasterliche | vze einem gademe
fluehe meister hildebrant | als ir hie habt getan
ich waene daz ir chundet | baz gein vianden stan
des antwurte hildebrant | zwiv verwizet ir mir daz
nv wer was der vf einem schilde | vor dem waskensteine saz
do im von spanye walther | so uil der frivnde slvch
ovch habt ir noch ce zeigen | an iv selben genuch
do sprach der herre dieterich | ez en zimt niht helde lip
daz si svln shelten | sam div alten wip
ich verbivt iv hildebrant | daz ir niht sprechet mer
mich ellenden recken | twingent grozlichiv ser
lat horen sprach dieterich | recke hagene
waz ir beide spraechet | snellen degene
do ir mich gewafent | zv ziv sahet gan
ir iahet daz ir eine | mit strite woldet mich bestan
ia ne lovgent iv des niemen | sprach hagen der degen
ine wellez hie versvchen | mit den starchen slegen
ez en si daz mir cebreste | daz nibelunges swert
mir ist zorn daz vnser beider | ist ce gisel hie gegert
do dieterich gehorte | den grimmen hagenen mvt
den schilt vil balde zvchte | der snelle degn gvt
wi balde gein im hagene | von der stiege spranch
niblvnges swert daz gvte | vil lvt vf dieteriche erchlanch
do wesse wol her dieterich | daz der chvene man
vil grimmes mvtes waere | schermen im began
der herre von berne | vor angestlichen slegen
wol erchand er hagenen | den vil zierlichen degen
ovch vorht er balmungen | ein wafen starch genvch
vnder wilen dietrich | mit listen widerslvch
vnz daz er hagenen | mit strite doch betwanch
er slvch im eine wunden | div was tief vnde lanch
do daht der herre dietrich | dv bist in noeten erwigen
ich hans lvecel ere | soltv tot vor mir geligen
ich wilz sus versvchen | ob ich ertwingen chan
dich mir ce einem gisel | daz wart mit sorgen getan
den schilt den liez er vallen | sin sterche div was groz
hagenen von tronege | mit armen er besloz
des wart do betwungen | von im der chvene man
gventher der edele | darvmbe trvoren began
hagenen bant dieterich | vnd fvrt in da er vant
di edeln kveneginne | vnd gab ir bi der hant
den chvenesten recken | der ie swert getrvch
nach ir vil starchem leide | do wart si vroelich genvch
vor liebe neich dem degene | daz eceln wip
immer si dir saelich | din herce vnd ovch der lip
dv hast mich wol ergezzet | aller miner not
daz sol ich immer dienen | mich en svme danne der tot
do sprach der herre dietrich | ir svlt in lan genesen
edliv chveneginne | vnd mach daz noch gewesen
wi wol er ivch ergezzet | daz er iv hat getan
ern sol des niht engelten | daz ir in seht gebvnden stan
do hiez si hagenen fveren | an sin vngemach
da er lach beslozen | vnt da niemen sach
gventher der kvenech edele | rveffen do began
war chom der helt von berne | der hat mir leide getan
do gie im hin engegene | der herre dietrich
daz gventheres ellen | daz was vil loblich
do ne beit ovch er niht mere | er lief her fver den sal
von ir beider swerten | huop sich ein groezlicher shal
swi vil der herre dietrich | lange was gelobt
gventher was so ser | erzvernet vnd ertobt
wand er nach starchem leide | sin herce vient was
man sagt ez noch ce wunder | daz do her dietrich genas
ir ellen vnd ir sterche | beider waren groz
palas vnd tvrne | von den slegen doz
do si mit swerten hiwen | vf die helme gvt
ez het der kvenech gventher | einen herlichen mvt
sit twang in der von berne | sam hagenen e geschach
daz plvot man dvrch di ringe | dem helde vliezen sach
von einem sharpfen swerte | daz trvch dietrich
do het gewert her gventher | nach mvede lobeliche sich
der herre wart gebvnden | von dietriches hant
swi chvenege nine solden | liden solhiv bant
er daht ob er si lieze | den kvenech vnde sinen man
alle di si fvenden | di mvesen tot von in bestan
dieterich von berne | der nam in bi der hant
do fvrt er in gebunden | da er criemhilde vant
do was mit sinem leide | ir sorgen vil erwant
si sprach willechom gventher | vzer bvrgonden lant
er sprach ich sol iv nigen | vil liebiv swester min
ob iwer grvezen moehte | genaedechlicher sin
ich weiz ivch kveneginne | so zornech gemvt
daz ir mich vnde hagenen | vil swache grvezen getvt
do sprach der helt von berne | vil edeles chveneges wip
ez en wart gisel mere | so guter ritter lip
als ich vrowe here | iv an in gegebn han
nv svlt ir di ellenden | min vil wol geniezen lan
si iach si taet iz gerne | do gi her dieterich
mit weinenden ovgen | von den helden lobelich
sit rach sich grimmechlichen | daz eceln wip
den vzerwelten degenen | nam si beiden den lip
sie lie si ligen besvnder | dvrch ir vngemach
daz ir sit deweder | den andern ni gesach
vnz si ir brvder hovbet | hin fver hagenen trvch
der criemhilde rache | wart an in beiden genvch
do gie div chvneginne | da si hagenen sach
wi rehte fientliche | si zv dem helde sprach
welt ir mir geben wider | daz ir mir habt genomen
so mvget ir wol lebende | heim cen bvrgonden chomen
do sprach der grimme hagene | div rede ist gar verlorn
vil edliv chveneginne | ia han ich des gesworn
daz ich den hort iht zeige | di wile daz si leben
deheiner miner herren | so sol ich in niemene geben
ich bringez an ein ende | so sprah daz edel wip
do hiez si ir bruder | nemen sinen vil shonen lip
slvch im ab daz hovbet | bi dem hare si ez trvch
fver den helt von tronege | do wart im leide genvch
also der vngemvote | sines herren hovbet sach
wider criemhilde | do der recke sprach
dv hast iz nach dinem willen | vil gar zeinem ende braht
vnd ist ovch iv ergangen | als ich mir het gedaht
nv ist von bvrgonden | der edel kvenech tot
giselher der ivnge | vnde ovch her gernot
den shaz den weiz nv niemen | wan got ane min
der sol dich valendinne | immer verborgen sin
si sprach so habt ir vebele | geltes mich gewert
so wil ich doch behalten | daz sifrides swert
daz truch min holder vriedel | do ich in ivngest sach
an dem mir herceleide | von iwern shvlden geschach
si zoh iz von der scheiden | daz chvnd er niht erwern
do daht si den recken | des libes wol behern
si hvb im vf daz hovbt | mit dem swerte siz ab slvch
daz sach der kvenech ecel | do was im leide genvch
waffen sprach der fverste | wi ist nv tot gelegen
von eines wibes handen | der allerbeste degen
der ie chom ce stvrme | oder ie schilt getrvch
swi vient ich im waere | ez ist mir leide genvch
do sprach der alte hildebrant | ia genivzet si des niht
daz si in slahen torste | swaz mir davon gesrhit
swi er mich selbe braehte | in angestliche not
idoh so wil ich recken | des chvenen tronegaeres tot
hildebrant mit zorne | zv creimhilde spranch
er slvch der chveneginne | einen swaeren swert swanch
ia tet ir div sorge | von hildebrande we
waz mohte si gehelffen | daz si groezlichen shre
do was gelenget aller | da der veigen lip
ze stvcken was gehowen | do daz edele wip
dieterich vnd ecel | weinen do began
si chlagten innechliche | beide mage vnd man
div vil michel ere | was gelegen tot
di livte heten alle | iamer vnde not
mit leide was verendet | des kvenges hohgezit
als ie div liebe leide | zaller ivngeste git
ine chan iv niht bescheiden | waz sider da geschach
wan ritter vnd vrowen | weinen man da sach
darzv di edeln knehte | ir lieben frivnde tot
da hat daz maere ein ende | diz ist der nibelunge not