Dannen gie do sifrit | cer porten vf den sant
in siner tarnkappen | da er ein schiffel vant
daran so stvnt vil tovgen | sigemvndes chint
er fvrt ez balde dannen | alsam ez wete der wint
den schefmeister sach niemen | daz schiffel sere vloz
von sifrides crepften | di waren also groz
si wanden daz ez fvrte | ein svnder starcher wint
nein ez fvrte sifrit | der schonen sigelinden chint
bi des tages citen | vnt in der einen naht
chom er ce einem lande | mit grozlicher maht
wol hvndert langer raste | vnt dan noch paz
di hiezen nibelvnge | da er den grozen shaz besaz
der helt der fvr aleine | vf einen wert vil breit
daz shif gebant vil balde | der ritter vil gemeit
er gie zv einem berge | darvf ein bvrch stvnt
vnt svchte herberge | so di wegemveden tvnt
do chom er fvr di porten | verslozzen im div stvnt
ia hvten si ir eren | so noch di livte tvnt
anz tor begvnde bozen | der vnchvnde man
daz was wol behivtet | do vant er innerthalben stan
einen vngefvegen | der der bvrge pflach
bi dem zallen citen | sin geweffen lach
der sprach wer ist der bozet | so vaste an daz tor
do wandelt sine stimme | der herre sifrit davor
er sprach ich pin ein recke | nvo entslivz vf daz tor
ich erzvorne ir etslichen | noch hivte davor
der gerne sampfte laege | vnt hete sin gemach
daz mvete den portnaere | do daz her sifrit gesprach
nv hete der rise chvene | sin gewaeffen angetan
sinen helm vf sin hovbt | der vil starche man
den schilt vil balde zvhte | daz tor er vf do swief
wi reht grimmechlichen | er an sifriden lief
wi er getorste wechen | so manigen chvenen man
da wurden slege swinde | von siner hant getan
do begond im shaermen | der herliche gast
do shvf der portnaere | daz sin gespenge cebrast
von einer isenstangen | des gie dem helde not
ein teil begonde fvrhten | sifrit den tot
do der portnaere | so crepftechliche slvch
darvmbe was im waege | sin herre sifrit genvch
si striten also sere | daz al div bvrch ershal
do hort man daz diezen | in nibelvnges sal
er twanch den portnaere | daz er in sit gebant
div mere wurden chvnde | in al nibelvnge lant
do hort daz grimme striten | verre dvrch den berch
albrich der vil chvene | ein wildiz getwerch
er waffende sich balde | do lief er da er vant
disen gast vil edelen | da er den risen gebant
albrich was vil grimme | starch was er genvch
helm vnd ringe | er an dem libe trvch
vnt eine geisel swaere | von golde an siner hant
do lief er harte snelle | da er sifriden vant
siben chnoffe swaere | di hiengen vor daran
damit er vmb der hende | den schilt dem chvenem man
slvch so pitterlichen | daz im des vil cebrast
des libes chom in sorge | do der waetliche gast
den sherm er vor der hende | gar cebrochen swanch
do stiez er in di sheiden | ein waffen daz was lanch
den sinen chameraere | wold er niht slahen tot
er shonte siner zvehte | als im div tvgent daz gebot
mit starchen sinen handen | lief er albrichen an
do viench er bi dem parte | den altgrisen man
er zogten vngefvege | daez er lvte schre
zvht des ivngen heldes | div tet albriche we
lvte rief der chvene | lat mich genesen
vnt moeht ich iemens eigen | an einen recken wesen
dem swure ich des eide | ich waer im vndertan
ich dient iv e ich stverbe | sprach der listige man
er bant ovch albrichen | alsam den risen e
di sifrides creffte | taten im vil we
daz getwerch begonde vragen | wi sit ir genant
er sprach ich haeize sifrit | ich wand ich waer iv wol bechant
so wol mich dirre maere | sprach albrich daz getwerch
nv han ich wol erfvnden | div degenlichen werch
daz ir von waren shvlden | mvegt landes herre wesen
ich tvn swaz ir gebietet | daz ir mich lazet genesin
do sprach der herre sifrit | ir svlt balde gan
vnt bringet mir der rechen | der besten di wir han
tvsent nibelvnge | daz mich di hi gesehen
warvmbe er do des gerte | des hort in niemen veriehen
dem risen vnt albriche | loset er div bant
do lief albrich balde | da er di recken vant
er wachete sorgende | der nibelvnge man
er sprach wol vf ir helde | ir svlt ce sifride gan
si sprvngen von den betten | vnt waren vil bereit
tvsent ritter snelle | wurden wol gecleit
si giengen da si fvnden | sifriden stan
da wart ein shone grvzen | ein teil mit werchen getan
vil chercen was enzvendet | man shancte im lvter tranch
daz si shiere chomen | er sagts in allen danch
er sprach ir svlt von hinnen | mit mir vber flvt
des vant er vil bereite | di helde chven vnt gvt
wol drizech hvndert recken | di waren shiere chomen
vz den wurden der besten | tvsent do genomen
den brahte man ir helme | vnt ander ir gewant
want er si fveren wolde | in daz prvnnhilde lant
er sprach ir gvte ritter | daz wil ich iv sagen
ir svlt vil richiv chleider | da ce hove tragen
want vns da saehen mvezen | vil minnechlichiv wip
darvmme svlt ir zieren | mit gvter waete den lip
an einen morgen frw | hvoben si sich dan
waz sneller geverten | sifrit do gewan
si fvrten ros div gvten | vnt herlich gewant
si chomen ritterliche | in daz prvnhilde lant
do stvenden in den cinnen | div minnechlichiv chint
do sprach div chveneginne | weiz iemen wer di sint
di ich dort sihe vliezen | so verre vf dem se
si fverent segle riche | di sint noch wizer danne der sne
do sprach der chvenich von rine | ez sint mine man
di het ich an der verte | hi nahen bi verlan
di han ich besendet | di sint nv vrove chomen
der herlichen geste | wart vil groze wargenomen
do sah man sifride | vor in einem shepffe stan
in herlicher waete | vnde ander manigem man
do sprach div chveneginne | her chvonech ir svlt mir sagen
sol ich di geste enpfahen | oder sol ich grvezen si verdagen
er sprach ir svlt engegen in | fvor den palas gen
ob wir si gerne sehen | daz si daz wol versten
do tet div chveneginne | als ir der chvenich geriet
sifride mit dem grvze | si von den andern shiet
man shvf in herberge | vnt behilt in ir gewant
do was so vil der geste | chomen in daz lant
daz si sich allenthalben | drvngen in der sharn
do wolden di vil chvenen | haeim ce lande varn
do sprach div chveneginne | ich wold im wesen holt
der geteiln chvnde | min silber vnt min golt
min vnt des chveneges gesten | des ich so vile han
des antwurte danchwart | des chvnich giselheres man
vil edliv chvneginne | lat mich der slvozel pflegen
ich truwe iz so geteilen | sprach der chvene degen
swaz ich erwerbe shande | di lat min eines sin
daz er milte waere | daz tet der degen shin
do sich hagenen brvder | der slvezel vnderwant
so manige gabe riche | gap des heldes hant
swer einer marche gerte | dem wart so vil gegeben
daz di armen alle | mvsen vroliche leben
wol bi hvndert pfvnden | gap er ane zal
genvge in richer waete | giengen vor dem sal
di nie davor getrvgen | so helichev kleit
daz gevriesh div chvnegin | ez was ir waerliche leit
do sprach div vrowe here | her chvenich ich hetes rat
daz iwer chameraere | mir wil der minen wat
lazen niht beliben | er swendet mir min golt
der iz noch vnderstvende | dem wold ich iemer wesen holt
er git so riche gabe | ia waenet des der degen
ich habe gesant nach tode | ich wils noch lenger pflegen
ovch truwe iz wol verswenden | daz mir min vater lie
so milten chameraere | gewan noch chvneginne nie
do sprach von tronege hagene | vrowe iv si geseit
ez hat der chvenech von rine | golt vnd kleit
also vil ce gebene | daz wir des haben rat
daz wir von hinen fveren | iht der prvnnhilde wat
nein dvrh mine liebe | sprach div kvenegin
lazet mich erfvellen | zweinceh leitschrin
von golde vnt von siden | daz geben sol min hant
so wir chomen veber | in daz gvntheres lant
mit edelem gesteine | ladete man div shrin
ir selber chameraere | damite mvsen sin
si ne woldes niht getruwen | dem gvntheres man
gvnther vnt hagene | darvmb lachen began
do sprach div chveneginne | wem laz ich miniv lant
div sol e bestipfften | min vnt iwer hant
do sprach der kvnich edele | nv haeizzet her gan
der iv darzv gevalle | den svl wir voget wesen lan
ein ir hohesten mach | div vrowe bi ir sach
er was ir mvter bruder | zv dem div vrowe sprach
nv lat ev sin bevolhen | mine bverge vnt ovch div lant
vnze daz hi rihte | des chvenich gvntheres lant
do welt si ir gesindes | zweinzech hvndert man
di mit ir varen solden | ze bvergonden dan
zvo ienen tvsent recken | vz nibelvnge lant
si rihten sich zer verte | man sach si reiten vf den sant
si fvrte mit ir dannen | sehs vnt ahzech wip
darzv wol hvndert maegde | vil shone was in der lip
sin svomten sich niht langer | si wolden gahen dan
di si da heime liezen | hey waz der weinen began
in tvgentlichen zvehten | si rvmte ir eigen lant
si chvst ir vrivnt di nahen | di si bi ir vant
mit gvtem vrlovbe | si chomen vf den se
zv ir vaterlande | chom div vrowe nimmer me
do horte man vf der verte | maniger hande spil
aller chvercewile | heten si do vil
do chom in zv ir reise | ein rehter wazzerwint
si fvren von dem lande | mit vil grozen vrevden sint
do ne wolde si den herren | niht minnen vf der vart
ez wart ir kvrcewile | vnz in ir hus gespart
ce wormz zv der bvorge | ceiner hochgezit
da si vil vrevdenriche | chomen mit ir helden sit