Mir chvlent so di ringe | so sprach volker
ia waene div naht vns welle | nv niht wern mer
ich chivs ez von dem lvfte | ez ist schiere tach
do wachten si do manigen | der noch slaffende lach
do erschein der liehte morgen | den gesten in den sal
hagen begonde wechen | di ritter veber al
ob si zv dem mvenster | cer messe wolden gan
nach sitten cristenliche | man vil livten began
si svngen vngeliche | daz da vil wol schein
cristen vnde heiden | di warn niht enein
do wolden zv der kirchen | di gventheres man
si waren von den betten | al geliche gestan
do naeten sich di rechen | in also gvt gewant
daz nie helde maere | in deheines chveneges lant
ie bezzer kleider braten | daz was hagenen leit
er sprach ia svlt ir helde | hi tragen anderiv chleit
ia sint iv doch genvgen | div maere wol bechant
nv trage fver di rosen | div waffen an der hant
fver shapel wol gesteinet | di liehten helme gvt
sit daz wir wol erchennen | der argen criemhilden mvot
wir mvzen hivte striten | daz wil ich iv sagen
ir svlt fver siden hemde | di halsperge tragen
vnd fver di richen mentel | di gvten schilde wit
ob iemen mit iv zvrne | daz ir vil werliche sit
mine lieben | darzv mage vnd man
ir svlt vil willechlichen | zv der kirchen gan
vnde chlaget got dem richen | iwer sorge vnd iwer not
vnd wizzet sicherlichen | daz vns nahet der tot
irn svlt ovch niht vergezen | swaz ir habet getan
vnde svlt vil vlizzechliche | da gein gote stan
des wil ich ivch warnen | rechen vil her
ez en welle got von himle | ir vernemet messe nimmer mer
svs giengen zv dem mvenster | di fvrsten vnd ir man
vf dem vronem vrithove | da hiez si stille stan
hagen der chvene | daz si sich schieden niht
er sprach ia weiz ez noch niemen | waz von den hivnen vns geschit
leget mine frivnde | di schilde fver den fvz
vnde geltet ob iv iemen welle | bieten swachen grvz
mit tieffen verchwunden | daz ist hagenen rat
daz ir so werdet fvnden | daz ez iv lobelichen stat
volker vnd hagene | di zwene giengen dan
fver daz wite mvenster | daz wart dvrh daz getan
daz si daz wolden wizen | daz des chveneges wip
mvse mit in dringen | ia was vil grimmech ir lip
do chom der wirt des landes | vnd ovh sin schoene wip
mit richem gewande | gezieret was ir lip
vnd ovch vil sneller rechen | di man sach mit ir varn
do chos man hohe stovben | von der criemhilde scharn
do der chvenech riche | svs gewaffent sach
di chvenege vnd ir gesinde | wi balde er do sprach
wi sihe ich frivnde mine | vnder helme gan
mir ist leit vf mine triwe | vnd hat in iemen iht getan
ich solz in bvezen gerne | swi si dvnchet gvt
hat iemen in besweret | daz herce vnd ovch den mvt
des bringe ich si wol innen | daz ez mir ist vil leit
swaz si mir gebietent | des pin ich in alles bereit
des antwurte hagene | vns hat niemen niht getan
ez ist sitte miner herren | daz si gewaffent gan
zallen hohgeziten | ce vollen drien tagen
swaz man vns hi getaete | wir soltenz eceln sagen
vil wol horte criemhilt | waz do hagen sprach
wi rehte fientliche | si im vnder sach
si ne wolde doch niht melden | den site von ir lant
swi lange si den hete daz | cen bvrgonden bechant
swi grimme vnd swi starch | si in vient waere
het im iemen gesagt | div rehten maere
er het wol vnderstanden | daz doch sit da geshach
dvrch ir vil starche vbermvt | ir deheiner im es veriach
do gi vil groziv menege | mit der chveneginne dan
do ne wolden dise zwene | doch niht hoher stan
zweir hande breite | daz was den hivnen leit
ia mvsen si sich dringen | mit den helden gemeit
eceln kameraere | di ne dvhte daz niht gvt
ia heten si den rechen | erzvernet do den mvt
wan daz si ne torsten | vor dem chvenege her
da was vil michel dringen | vnt do niht anders mer
do man da gote gediende | vnt daz si wolden dan
vil balde chom cen rossen | vil manech hivnen man
do was bi criemhilde | manech schoniv meit
wol siben tvsent degene | bi der chveneginne reit
criemhilt mit ir vrowen | in div venster gesaz
zv ecel dem richen richen | vil liep was im daz
si wolden schowen riten | di helde vil gemeit
hey waz vremder recken | vor in vf dem hove reit
do was ovch der marschalch | mit den knehten chomen
danchwart der vil chvene | der het zv zim genomen
sines herren ingesinde | von bvergonden lant
div ross man wol gesatelt | den chvenen nibelvngen vant
do si cen rossen chomen | di chvenege vnde ovch ir man
volker der starche | raten daz began
si solden bvhvrdiren | nach ir landes siten
des wart von den helden | sit vil herlich geritten
der helt het in geraten | des si doch niht verdroz
der bvhvrt vnt daz shallen | div wurden beide groz
vffe den hoff vil witen | chom vil manech man
ecel vnde criemhilt | daz selbe schowen began
vff den bvhvrt chomen | sehs hvndert degene
der dieteriches rechen | den gesten cegegene
si wolden chvrcewile | mit den bvrgonden han
het ers in gegvnnen | si hetenz gerne getan
hey waz gvter rechen | in da nach reit
dem herren dieteriche | daem wart daz geseit
mit gvntheres mannen | daz spil er in verbot
er vorhte siner manne | des gie im sicherlichen not
do dise von berne | gescheiden waren dan
do chomen von bechelaren | di rvedegeres man
fvnfhvndert vnder schilde | fver den sal geritten
liep waere dem margraven | daz siz heten vermitten
do reit er wislichen | zv zin dvrh di schar
vnde sagete sinen degenen | si waeren des gewar
daz in vmmvte waeren | di gvntheres man
ob si den bvhvrt liezen | ez waere im liebe getan
do si von in geschieden | di helde vil gemeit
da chomen di von dveringen | als vns daz ist geseit
vnt der von tenemarchen | wol tvsent chvener man
von stichen sach man vliegen | vil der trvnzvne dan
irnfrit vnde hawart | in den bvhvrt ritten
ir heten di von rine | vil stolzlich erbitten
si bvten manige tioste | den von dveringen lant
des wart von stichen dverchel | vil manich herlicher rant
do chom der herre bloedelin | mit drin tvsent dar
ecel vnd criemhilt | namen sin vil wol war
wande vor in beiden | div ritterschapft geshach
div chveneginne ez gerne | dvrch leit der bvrgonden sach
scrvtan vnde gybecke | vf den bvhvrt ritten
ramvnch vnd hornboge | nach hivnisschen sitten
si hielten gegen den helden | von bvrgonden lant
di shefte draeten hohe | veber des kvneges sals want
swes iemen da pflaege | so was ez niwan schal
man horte von schilde stoezzen | palas vnde sal
harte lvt erdiezzen | von gvntheres man
den lob daz sin gesinde | mit grozen eren gewan
do was ir chvrcewile | so michel vnd groz
daz dvrch di chovertvere | der blanche sweiz do floz
von den gvten rossen | div di helde ritten
si versvchtenz an di hivnen | mit vil hohvertegen sitten
do sprach der chvene recke | volker der spilman
ich waen vns dise recken | tverren niht bestan
ich hort ie sagen maere | si waeren vns gehaz
nv ne chvndez sich gefvegen | zware ninder baz
zen herbergen fveren | sprach aber volfger
sol man vns di moere | vnd riten danne mer
gegen abende | so des wirdet zit
waz op div chvneginne | den lop den bvergonden git
do sahens einen riter | so weigerlichen hie
daz al der hivnen | getet deheiner nie
ia moht er in den ziten | wol haben hercentrvt
er fvor so wol gechleidet | sam eines edeln ritters prvt
do sprach aber volker | wi moeht ich daz verlan
iener trvt der vrowen | mvz ein gepveze han
ez chvnde niemen gescheiden | er gat im an den lip
ichn rvche ich ob ez zverne | des kvenech eceln wip
nein dvrch mine liebe | sprach der kvenech san
ez wizent vns di livte | vnd ob wir si bestan
ir lat iz heben di hivnen | daz fveget sich noch baz
dannoch der kvenech ecel | bi der chveneginne saz
ich wil den bvhvrt meren | sprach do hagene
lat di vrowen schowen | vnd di degene
wi wir chvennen riten | daz ist gvt getan
man git doh lop deheinen | des chvenech gventheres man
volker der vil snelle | den bvhvrt widerreit
daz wart sit maniger vrowen | vil groezliche leit
er stach dem richen hivnen | daz sper dvrch sinen lip
daz sach man sit beweinen | beide maget vnd wip
vil harte hvrtechliche | hagen vnde sine man
mit sehzech siner degene | riten er began
nach dem videlaere | da daz spil gesach
ecel vnde criemhilt | ez besheidenlichen sach
do ne wolden di dri kvenege | den ir spileman
bi den fianden | niht ane hvte lan
da wart von tvsent helden | vil crepftelich geritten
si taten daz si wolden | in vil hohvertechlichen sitten
da der riche hivne | ce tode wart erslagen
man hort sine mage | rvoffen vnd chlagen
do rvft al daz gesinde | wer hat ez getan
daz hat der videlaere | volker der chvene spileman
nach swerten vnd nach schilden | rieffen da zehant
des margraven mage | von der hivnen lant
si wolden volkeren | ce tode erslagen han
der wirt vz einem venster | vil harte gahen began
do hvb sich von den livten | allenthalben schal
di chvenege vnde ir gesinde | erbeizten fver den sal
div ross ce rvcke stiezen | di bvergonden man
do chom der kvenech ecel | der herre ez scheiden began
ein des hivnen mage | den er bi im vant
ein vil starchez waffen | brach er im vz der hant
do slvch ers alle widere | wand im was vil zorn
wi het ich minen dienest | an disen helden verlorn
ob ir hi bi mir slveget | disen spilman
sprach der kvenech ecel | daz waere missetan
ich sach vil wol sin riten | do er den hivnen stach
daz ez von einem strvche | an sine schvlde gesach
ir mvezet mine geste | vride lazen han
do wart ir geleite | div ross div zoh man dan
zv den herbergen | si heten manegen kneht
di im mit vlize waren | zallem dieneste gereht
der wirt mit sinen frivnden | in den palas gie
zorn er mer deheinen | da niht werden lie
do rihte man di tissche | daz wazer man in trvch
da heten di von rine | der starchen viende genvch
e di herren gesazen | des was harte lanch
div criemhilde sorge | si ce sere twanch
si sprach fverste von berne | ich svches dinen rat
helffe vnde genade | min dinch mir angestlichen stat
des antwurte ir hildebrant | der recke lobelich
swer sleht di nibelvnge | der tvt iz ane mich
dvrch deheines shazes liebe | ez mach im werden leit
si sint noch vmbetwungen | di snellen ritter gemeit
do sprach in sinen zvehten | darzv her dieterich
di bete la beliben | chveneginne rich
mir habent dine mage | der leide niht getan
daz ich di degen chvene | mit strite welle bestan
div bet dich lvecel eret | vil edels fversten wip
daz dv dinen magen | raetest an den lip
si chomen vf genade | her in diz lant
sifrit ist vngerochen | von der dieteriches hant
do si der vntruwe | an dem bernaere nine vant
do lobtes also balde | in bloedelines hant
eine riche marche | di nvdvnch e besaz
sit do slvch in danchwart | daz er der gabe gar vergaz
si sprach dv solt mir helffen | herre bloedelin
ia sint in disem hvse | di viande min
di slvgen sifriden | den minen lieben man
swer mir daz hilffet rechen | dem bin ich immer vndertan
des antwurte ir bloedelin | vrowe nv wizzet daz
ia ne getar ich in vor eceln | geraten cheinen haz
wande er di dine mage | vro vil gerne sihit
taet ich in iht ce leide | der kvnech vertrvege mir sin niht
neina herre bloedelin | ich pin dir immer holt
ia gib ich dir ce miete | silber vnde golt
vnde eine maget schoene | daz nvdvnges wip
so maht dv gerne trivten | den ir vil minnechlichen lip
daz lant zv den bvergen | wil ich dir allez geben
so maht dv ritter edel | mit vrevden immer leben
gewinnestv di marche | da nvdvnch inne saz
swaz ich dir gelobe hivte | mit triwen leist ich dir daz
do der herre blodelin | di miete da vernam
vnt daz im dvrch ir schoene | div vrowe wol gezam
mit strite wande er dienen | daz minnechliche wip
darvmbe mvose der recke | do verliesen den lip
er sprach cer chveneginne | get wider in den sal
e is iemen werde innen | so heb ich einen schal
ez mvz erarnen hagene | daz er iv hat getan
ich antwurte iv gebvnden | des kvenech gventheres man
nv waffent ivch sprach blodelin | alle mine man
wir svln den vianden | in di herberge gan
des wil mich niht erlazen | daz eceln wip
darvmbe svln wir helde | alle wagen den lip
do div chveneginne | bloedelinen lie
in des strites willen | ce thisse si do gie
mit ecel dem chvenege | vnde ovch mit sinen man
si hete swinde raete | an di geste getan
do der strit niht anders | chvnde sin erhaben
criemhilt ir leit daz alte | in ir hercen was begraben
do hiez si tragen cen tissen | den eceln svn
wi chvnde ein wip dvrch rache | immer vreislicher getvn
dar giengen an der stvnde | di eceln man
si trvgen ortlieben | den ivngen kvenech dan
zv der fversten thisse | da ovch hagen saz
des mvse daz chint ersterben | dvrch sinen mortlichen haz
do der kvenech riche | sinen svn ersach
zv sinen chonemagen | er gvetliche sprach
nv seht ir frivnt di mine | daz ist min einech svn
vnd ovch iwer swester | daz mach iv allen wesen frvm
gevaehet er nach dem chvenne | ez wirt ein chvene man
rich vnd vil edel | starch vnde wolgetan
leb ich deheine wile | ich gip im zwelf lant
so mag iv wol gedienen | des edeln ortliebes hant
darvmbe bit ich gerne | ivch liebe frivnde min
swenne ir ce lande ritet | wider an den rin
so svlt ir mit iv fveren | iwerr swester svn
vnd svlt ovch an dem chinde | vil genaedechlichen tvn
vnde ziehet in cen eren | vnz er werde ce man
hat iv in dem lande | iemen iht getan
daz hilffet er iv rechen | gewehsset im sin lip
di rede hort ovch criemhilt | des kvenech eceln wip
im solden wol getruwen | dise degene
gewuehs er ceinem manne | so sprach hagene
doch ist der kvenech ivnge | so veichlich getan
man sol mich sehen selten | ce hove nach ortliebe gan
der chvenech an hagenen blichte | div rede was im leit
swi niht darvmbe redete | der fverste vil gemeit
ez betrvbete im sin herce | vnde beswarete im den mvt
do ne was der hagen wille | niht ce chvercewile gvt
ez tet den fversten allen | mit dem kvenege we
daz hagen von sinem chinde | het gesprochen e
daz siz vetragen solden | daz was in vngemach
sin wessen niht der maere | waz von dem recken sit geschach