Nv gedaht ovch alle cite | daz gvnthers wip
wi treit et also hohe | vrov crhiemhilt den lip
nv ist doch vnser eigen | sifrit ir man
er hat vns nv vil lange | lvecel dienste getan
diz trvch si in ir hercen | vnt wart ovch wol verdeit
daz si ir vremede waren | daz was ir harte leit
daz man ir so selten diente | von sifrides lant
wavon daz were | daz hete si gerne bechant
si versvchtez an dem chvenige | ob iz mohte geschehen
daz si criemhilde | solde noch gesehen
si reit ez haeinliche | des si da hete mvt
do dvhte den herren | div rede maezlichen gvt
wi moehte wir si bringen | sprach der chvenech rich
her zv disem lande | daz waere vnmvegelich
si sitzen vns ce verre | ine getar sis niht gebitten
des antwurte im vrov prvnnhilt | in einen listigen siten
swi hohe riche waere | deheines chveniges man
swaz im gebvete sin herre | daz sold er doch niht lan
des ersmielte gvnther | do si daz gesprach
ern iahes im niht ce dienste | swi diche er sifride sach
si sprach vil lieber herre | dvrch den willen min
so hilf mir daz sifrit | vnt ovch div swester din
chvmen zv disem lande | daz wir si hie gesehen
so ne chvnde mir zware | nimmer lieber geshaehen
diner swester zvehte | vnt ir wol gezogener mvt
swenne ich daran gedenche | wi sampfte mir daz tvt
wi wir ensamt sazen | do ich erste wart din wip
si mach mit eren minnen | des chvenen sifrides lip
si gertes also lange | vnz daz der chvenich sprach
nv wizet daz ich geste | so gerne nie gesach
ir mveget mich sampfte vlegen | ich wil di boten min
nach in beiden senden | daz si vns chomen an den rin
do sprach div chveneginne | so svlt ir mir sagen
wenne ir si welt besenden | oder in welhen tagen
vnser lieben vrivnde | svln chomen in daz lant
di ir dar wellet senden | di lat mir werden bechant
daz tvn ich sprach der fvrste | drizech miner man
wil ich dar lazen riten | di hiez er fver sich gan
bi den enbot er maere | in daz sifrides lant
ce liebe gap in prvnnhilt | vil harte herlich gewant
do sprach der chvenich gvnther | ir recken svlt von mir sagen
al daz ich dar enbiete | svlt ir niht verdagen
dem starchem sifride | vnt ovch der swester min
daz in en darf ce der werlde | niemen holder gesin
vnde pittet daz si beide | zv vns chomen an den rin
daz welle ich vnt min vrowe | immer dienende sin
vor disen svnewenden | sol er vnd sine man
sehen hie vil manigen | der im vil grozer eren gan
dem chvnige sigemvnde | saget den den dienest min
daz ich vnd di mine | im immer waege sin
vnd saget ovch miner swester | daz si niht laze daz
si ne rite zv zir vrivnden | ir zam ni hohgeciten baz
prvnnhilt vnt vte | vnd swaz man da vrowen vant
di enbvten alle ir dienest | in sifrides lant
den minnechlichen vrowen | vnt manigem chvenem man
mit chveneges vrivnde rate | di boten hvben sich dan
si fvren reisliche | ir pferht vnd ir gewant
daz was in chomen allen | do rvmten si daz lant
in zogete wol ir verte | dar si da wolden varn
der chvenich hiez mit geleite | di boten vlizechliche bewarn
si chomen in drin wochen | geriten in daz lant
ce nibelvnges bverge | dar waren si gesant
ce norwaege in der marche | da fvnden si degen
div ross den boten waren | vil mvede von den langen wegen
sifride vnd criemhilt | wart beiden do geseit
daz ritter dar chomen waren | di trvgen solhiv chleit
sam man cen bvergende | do der site pflach
si spranch von einem bette | daran si ruwende lach
do bat si ceinem venster | eine magt gan
div sach den chvenen geren | an dem hove stan
in vnt di gesellen | di waren dar gesant
gegen ir herceleide | wi liebiv maere si bevant
si sprach zv dem chvenige | nv seht ir wa si stent
di mit dem starchen geren | vff dem hove gent
di vns min brvder gvnther | sendet nider den rin
do sprach der starche sifrit | di svln vns willechomen sin
allez das gesinde | lief da man si sach
ir ietslich besvnder | vil gvetliche sprach
daz beste daz si chvnden | ce boten do
sigemvnt der herre | der was ir chvmpfte harte vro
do wart geherberget | gere vnt sine man
div ross hiez man behalten | di boten giengen dan
da der herre sifrit | bi criemhilde saz
in was ce hove erlovbet | davon so taten si daz
der wirt mit sinem wibe | stvnt vf sa cehant
wol wart enpfangen gere | von pvrgvnden lant
mit sinen hergesellen | di gvntheres man
geren den vil richen | bat man an den saedel gan
erlovbet vns di botschapft | e daz wir sitzen gen
vns waegemvede geste | lat vns di wile sten
wir sveln iv sagen maere | waz iv enboten hat
gvnther vnd prvennhilt | ir dinch vil hohenliche stat
vnt ovch waz vrov vote | iwer mvter her enbot
giselher der ivnge | vnt ovch her gernot
vnt iwer besten mage | di habent vns her gesant
di enbietent iv ir dienest | vzer gvntheres lant
nv lon in got sprach sifrit | ich getruwe in harte wol
triwen vnt gvtes | also man vrivnden sol
alsam tvt ovch ir swester | ir svlt vns maere sagen
ob vnser lieben vrivnde | da heime iht hohes mvtes tragen
sit daz wir von in shienden | hat in iemen iht getan
den minen choenemagen | daz svlt ir mich wizen lan
daz wil in immer | mit triwen helfen tragen
vnze daz ir viende | den minen dienest mvezen klagen
do sprach der margrave gere | ein reche vil gvt
si sint in allen tvgenden | so rehte hohgemvt
si ladent ivch ce rine | ceiner hochgecit
si saehen ivch vil gerne | daz ir des ane zwifel sit
vnde pitent mine vrowen | si svl mit iv dar chvmen
swenne daz der vient | ein ende habe genvmen
vor disen svnewenden | so wolden si ivch saehen
do sprach der starche sifrit | daz chvnde mvelich geschaehen
do sprach aber gere | von bvergvnden lant
iwer mvter vote | hat ivch gemant
gernot vnt giselher | ir svlt in niht versagen
daz ir in sit so verre | daz hoer ich taegeliche chlagen
prvennhilt min vrowe | vnt alle ir maegedin
di vrevnt sich der maere | vnt ob iz mvege sin
daz si ivch noch gesaehen | daz gaebe in hohen mvt
do dvhten disiv maere | di shoenen criemhilde gvt
gere was ir sippe | der wirt in sitzen hiez
den gesten hiez er shenchen | niht langer man daz liez
do was ovch chvmen sigemvnt | da er di boten sach
der herre vrivnthliche | zv den bvergvnden sprach
sit willechomen ir rechen | ir gvntheres man
sit daz criemhilt | ce wibe gewan
sifrit der min svn | man sold ivch dicker saehen
hie in disem lande | wolt ir vns vrivntschepfte iehen
si sprachen swenne er wolde | si solden gerne chomen
in wart ir michel mvede | mit vrevden vil benomen
di boten bat man sitzen | spise man in trvch
do hiez do gaeben sifrit | sinen gesten genvch
si mvsen da beliben | bevollen niwn tage
des heten endechlichen | di snellen ritter chlage
daz si niht wider solden | riten in ir lant
do het der chvnich sifrit | nach sinen vrivnden gesant
er vragte waz si rieten | ob si solden an den rin
ez hat nach mir gesendet | gvnther der frivnt min
er vnt sine mage | dvrch eine hohgecit
nv choeme ich im vil gerne | want daz sin lant ce verre lit
vnt bitten criemhilde | daz si mit mir var
nv ratet liebe vrivnde | wi sol ich chomen dar
vnt sold ich herverten | dvrch si in drizech lant
da mvesen dienen gerne | hin div sifrides hant
do sprachen sine rechen | habt ir der reise mvt
hin cer hohgecite | wir raten waz ir tvt
ir svlt mit tvsent recken | riten an den rin
so mveget ir wol mit eren | da cen bvrgvnden sin
do sprach von niderlande | der herre sigemvnt
welt ir cer hohgecite | wan tvt ir mir daz chvnt
ob iz iv niht versmahet | so rit ich mit iv dar
ich fvere hvndert daegene | damite mer ich iwer schar
vnd welt ir mit vns riten | vil leiber vater min
sprach der chvene sifrit | vil vro sol ich des sin
iner tagen zwelven | so rvm ich miniv lant
alle di es do gerten | den gap man ross vnt ovch gewant
do der chvenich edele | der reise hete mvt
do hiez man widerriten | di snellen boten gvt
den sinen choenemagen | enbot er an den rin
er wolde harte gerne | da cir hochgeciten sin
sifrit vnt criemhilt | also wir horen sagen
so vil den boten gaben | daz iz niht mohten tragen
ir moere heim ce lande | er was ein richer man
ir starchen sovmaere | di treip man vroeliche dan
ir volch chleidete sifrit | vnt ovch sigemvnt
eckewart der grave | der hiez an der stvnt
vrowen chleider svchen | div besten div man vant
oder iender chvnd erwaerben | veber al sifrides lant
di saetele zv den schilden | bereiten man began
rittern vnt vrowen | di mit in solden dan
den gap man swaz si wolden | daz in niht gebrast
do braht er sinen vrivnden | vil manigen herlichen gast
den boten zogete sere | ce lande vf den waegen
do chom cen bvergvnden | gere der daegen
er wart vil wol enpfangen | do erbeizten si ce tal
von rossen vnt von moeren | fvr den giselheres sal
di tvmmen vnt di wisen | giengen so man tvt
vragen vmbe maere | do sprach der riter gvt
swenne ich se sage dem chvenige | da horet si cehant
er gi mit den gesellen | da er gvntheren vant
der chvnich von grozer liebe | von dem saedele spranch
daz si so balde chomen | des sagte er in do danch
prvennhilt div schoene | gvnther cem boten sprach
wi gehabt sich sifrit | von dem mir liebes vil gesach
do sprach der chvene gere | da wart er vrovden rot
er vnt iwer swester | nie vrivnde baz enbot
so getriwiv maere | deheiner slahte man
als iv der herre sifrit | vnd ovch sin vater hat getan
do sprach ce dem marchgraven | des edelen chvniges wip
nv sagt mir chvmet vns criemhilt | hat noch ir schoner lip
behalten iht der zvehte | der si wol chvnde pflaegen
si chvmt iv sicherlichen | so sprach do gere der daegen
vte bat do drate | di boten fver sich gen
do mohte man an ir vrage | harte wol versten
daz si daz horte gerne | was criemhilt noch gesvnt
er sagete wi er si fvende | vnt daz si chome in chvrcer stvnt
ovch wart von in div gabe | ce hove niht verdeit
di in gap her sifrit | golt vnd ovch div chleit
daz brahte man ce sehene | der drier chvenige man
der ir vil grozen milte | wart in danchen getan
er mach sprach do hagene | von im sampfte geben
ern chvnd ez niht verswenden | vnt solder immer laeben
hort der nibelvnge | beslozen hat sin hant
hey solder rhvmen iemer | in der bvergonden lant
allez daz gesinde | vrevte sich darzv
daz si chomen solden | spate vnt vrv
ia waren vil vmmvezech | der drier chvenege man
vil manich hergesidele | man do rihten began
hvnolt der chvene | vnd sindolt der daegen
di heten vil vmmvoze | di zit si mvsen pflaegen
trvhsaezen vnt shenchen | ce rihten manige banch
des half in ovch her ortwin | des sagete in gvnther danch
rvmolt der chvchenmeister | wi wol er rihte sit
di sinen vndertanen | vil manigen kezel wit
haeven vnt pfannen | hey waz man der da vant
do bereite man do spise | di da chomen in daz lant