Daz was in einen citen | do vrov helche erstarp
vnt daz der kvnich ecel | vmb ein ander vrowen warp
do ritten sine vrivnde | in der bvrgondn lant
ceiner stolcen wittewen | div was vrov criemhilt genant
sit daz erstorben waere | der schonen helchen lip
si sprachen welt ir immer | gewinnen edel wip
di hohesten vnt di besten | di chvnich ie gewan
so nemt di selben vrowen | der starche sifrit was ir man
do sprach der chvnich riche | wi moht daz ergan
sit ich pin ein heiden | vnt der tovffe nine han
so ist div vrowe christen | davon so lobt sis niht
ez mvese sin ein wunder | ob ez immer geschit
do sprachen aber di snellen | waz ob siz lihte tvt
dvrch iwern namen den hohen | vnd iwer michel gvt
so sol man daz versvchen | an daz vil edel wip
ir mveget vil gerne minnen | den ir vil waetlichen lip
do sprach der kvnich edele | wem ist nv bechant
vnder iv bi rine | di livte vnd ovch daz
do sprach von bechelaren | der gvte rvedeger
ich han erkant von kinde | di edelen chvenege her
gvnther vnd gernot | di edeln ritter gvt
der dritte heizet giselher | ir ietslicher tvt
swaz er der besten eren | vnd tvgende mach began
ovch hant ir alten mage | noch her daz selbe getan
do sprach aber ecel | vrivnt dv solt mir sagen
op si in minem lande | chrone solde tragen
vnd ist ir lip so schoene | als mir ist geseit
den minen besten vrivnden | sold ez nimmer werden leit
si gelichet sich wol mit schoene | der lieben vrowen min
helchen der vil richen | ia ne chonde niht gesin
in dirre werlde schoener | deheines chvniges wip
den si lobt ce vrivnde | der mach wol trosten sinen lip
er sprach so wirb ez rvedeger | als liep als ich dir si
vnd sol ich criemhilde | immer geligen bi
des wil ich dir lonen | so ich allerbeste chan
so hastv minen willen | so rehte verre getan
vzzer miner chameren | so heiz ich dir geben
daz dv vnt dine gesellen | mveget vroliche leben
von rossen vnd von chleidern | allez daz dv wil
des hiez ich iv bereiten | zv der botscheffte vil
des antwurte rvdeger | der margrave rich
gerte ich dines gvtes | daz waere vnlobelich
ich wil din bote gerne | wesen an den rin
mit min selbes gvte | daz ich han von der hende din
do sprach der chvenich riche | nv wenne welt ir varn
nach der minnechlichen | got sol ivch bewarn
der reise an allen eren | vnt ovch di vrowen min
des helfe mir gelveche | daz si vns genedich mvezze sin
do sprach aber rvedger | e wir rvmen daz lant
wir mvezzen e bereiten | waeffen vnt gewant
also daz wirs ere | vor fvrsten mvgen han
ich wil ce rine fveren | fvmfhvndert waetlicher man
swa man cen bvrgonden | mich vnt di mine sehe
daz ir ietslicher | danne dir dis iehe
daz nie chvenech deheiner | also manigen man
so verre baz gesande | danne dv ce rine hast getan
vnd ob dvz kvenich riche | niht wil darvmb lan
si was in edelen minnen | sifride vndertan
dem sigemvndes chinde | den hastv hie gesehen
man moht im rehter eren | mit maniger warheit iehen
do sprach der kvnich edele | was si des recken wip
so was wol also tivre | des edelen fvrsten lip
daz ich niht versmahen | di chvneginne sol
dvrch ir grozzen schone | so gevallet si mir wol
do sprach der margrave | so wil iv daz sagen
daz wir vns heben hinnen | in vier vnt zeweinzech tagen
ich enbivte iz gotelinde | der lieben vrowen min
daz ich nach criemhilde | selbe bote welle sin
hin ce bechelaren | sande rvedeger
do wart div margrave | trvrech vnd her
er nbot ir daz er solde | dem chvnige werben wip
si gedahte minnechliche | an der schonen helchen lip
do div margravinne | di botschaft vernam
ein teil was ir leide | weinens si gezam
ob si gewinnen solde | vrowen alsam e
so si gedaht an helchen | daz tet ir innechliche we
rvedeger von vngern | in siben tagen reit
des was der kvnech ecel | vro vnt gemeit
da cer stat ce wiene | bereite man im wat
do ne moht er siner reise | do niht langer haben rat
da ce bechelaren | im warte gotelint
div ivnge margravinne | daz rvdegeres chint
sah ir vater gerne | vnt di sine man
da wart ein liebes piten | von schoenen chinden getan
e daz der edel rvedeger | ce bechelaren reit
vz der stat ze wiene | do waren in ir chleit
rehte vollechlichen | vf den sovmen chomen
di fvren in der maze | daz in wart wenich iht genomen
do si ce bechelaren | chomen in di stat
di sinen reisgesellen | herbergen do bat
der wirt vil minnechliche | vnt schvf in gvt gemach
gotelint div riche | den wirt vil gerne chomen sach
alsam tet sin liebiv tohter | dev ivnge margravin
der ne chvnde nimmer | sin chomen lieber sin
di helde vz hivnen landen | wi gerne si si sach
mit lachendem mvte | div edele ivnchvrowe sprach
nv si vns grozze willechomen | min vater vnd sine man
do wart ein schoene danchen | mit vlize da getan
der ivngen margravinne | von manigem ritter gvt
vil wol wesse gotelint | des herren rvedegeres mvt
do si des nahtes nahen | bi rvdgeren lach
wi gvetliche vragen | div margravinne pflach
war in gesendet hete | der chvenich von hevnen lant
er sprach min vrowe gotelint | ich tvn dirz gern bechant
da sol ich minem herren | werben ein ander wip
sit daz ist verdorben | der schonen helchen lip
ich wil nach criemhilde | riten an den rin
div sol hi cen hivnen | gewaltech sin
daz wolde got sprach gotelint | vnd mohte daz geschehen
sit daz wir ir horen | so maniger eren iehen
si ergazt vns miner vrowen | lihte in alten tagen
ovch mohte wir si gerne | cen hivnen crone lazen tragen
do sprach der margrave | trivtinne min
di mit mir svlen riten | hinnen an den rin
den svlt ir minnechliche | bieten iwer gvt
so helde varent riche | so sint hohe gemvt
si sprach ez ist deheiner | der iz gerne von mir nimt
ine gebe ir ietslichem | swaz im wol gecimt
e daz ir hinnen scheidet | vnd ovch iwer man
do sprach der margrave | daz ist mir liebe getan
hey waz man richer pfellel | von ir kamer trvch
der wart den edelen recken | ce teile do genvch
erfvllet vlizechlichen | von hals vnz vf den sporn
di im darzv gevielen | di het im rvdger vzerchorn
an dem sibendem morgen | von bechelaren reit
der wirt mit sinen recken | waffen vnd chleit
fvrten si den vollen | dvrh der beier lant
si wurden vf der strazen | dvrch rovben selten angerant
inner tagen zwelfen | si chomen an den rin
do ne chvnden disiv maere | niht verholn sin
man saget ez dem chvnige | vnt ovch sinen man
ez choemen vremde geste | der wirt do vragen began
ob iemen si bechande | man sold ez im sagen
man sah ir sovmaere | so rehte swaere tragen
daz si vil riche waren | daz wart da bechant
man schvf in herberge | in der witen stat cehant
do di vil vnchvnden | waren in bechomen
do wart der selben herren | vaste wargenomen
si wunderte wannen fveren | di recken an den rin
der wirt nach hagen sande | ob si im chvndech moehten sin
do sprach der helt von tronege|	in han ir niht gesehen
als wir si nv geschowen | ich chan iv wol veriehen
von swann si riten | her in dizze lant
si svlen sin vil vremde | ine hab si schiere bechant
den gesten herberge | waren nv genomen
in vil richiv chleider | was der bote bechomen
vnd sine hergesellen | ce hove si do ritten
si fvrten gvtiv chleider | vil harte spaehe gesnitten
do sprach der snelle hagene | als ich mih chan verstan
wande ich den herren lange | niht gesehen han
si varent wol dem geliche | sam ez si rvdeger
von hivnisschen landen | der recke chvne vnd her
wi sol ich daz gelovben | sprach der kvenich zehant
daz der von bechelaren | si chomen in dizz lant
als der chvnich gvnther | di rede vol gesprach
hagene der chvene | den gvten rvdegeren sach
er vnt sine vrivnde | lieffen alle dan
do sach man von den rossen | fvnfhvndert ritter stan
do wurden wol enpfangen | di von hivnen lant
boten nie getrvgen | also herlich gewant
do sprach harte lvte | von tronege hagene
nv sin gote willechomen | dise degene
der voget von bechelaren | vnt alle sine man
der antpfanch wart wol mit eren | den snellen hivnen getan
des chveniges nehesten mage | di giengen da man sach
ortwin von mezze | ce rvedgeren sprach
wir haben in aller wile | mere nie gesehen
geste hi so gern | des wil ich waerliche gehen
des grvzzes si do danchten | den recken vber al
mit den hergesinden | si giengen in den sal
da si den chvenich fvnden | bi manigem herlichem man
der herre stvnt von sedele | daz was dvrch groze zvht getan
wi rehte zvehtechlichen | er zv den boten gie
gvnther vnd giselher | vil vlizechlich enpfie
den gast mit sinen mannen | als im wol gezam
den gvten rvedger | er bi der hende genam
er brahten zv dem sedele | da er selbe saz
den gesten hiez man shenchen | vil gerne tet man daz
met den vil gvten | vnt den besten win
dem man chvnde finden | in dem lande al vmb den rin
giselher vnd gere | di waren beide chomen
dancwart vnd volcher | di heten ovch vernomen
vmb dise geste | si waren vro gemvt
si enpfiengen vor dem chvnige | di ritter edel vnd gvt
do sprach ce sinem herren | von tronege hagene
ez solden immer dienen | dise degene
daz vns der margrave | ce liebe hat getan
des solde lon enpfahen | der schoenen gotelinde man
do sprach der kvnich gvnther | ine chan daz niht verdagen
wi sich gehaben beide | daz svlt ir mir sagen
ecel vnd helche | vzzer hivnen lant
do sprach der margrave | ich tvn iz iv gerne bechant
do stvnt er von dem sedele | mit allen sinen man
er sprach zv dem chvenicge | vnd mach daz sin getan
daz ir mir fvrste erlovbet | so ne wil ich niht verdagen
div maere div ich bringe | sol ich iv vroliche sagen
er sprach swaz man vns maere | bi iv enboten hat
di erlovb ich iv ce sagene | ane vrivnde rat
ir svlt si lazen horen | mich vnt mine man
wand ich iv aller eren | hi ce werbene gan
do sprach der bote biderbe | iv enbivtet an den rin
getriwelichen dienest | der groze voget min
darzv al den vrivnden | di ir mvegt han
ovch ist disiv botschaft | mit grozen triwen getan
iv bat der kvnich edele | chlagen sine not
sin volch ist ane frevde | min frowe div ist tot
helche di vil riche | mines herren wip
an der nv ist verweiset | vil maniger ivnchvrowen lip
chint der edeln fvrsten | div si gezogen hat
davon iz ime lande | vil iamerliche stat
din hant nv leider niemen | der ir mit triwen pflege
des wen ovch sich vil seine | des chveniges sorge gelege
nv lon im got sprach gvnther | daz er den dienest sin
so willechlich enbivtet mir | vnt den vrivnden min
den sinen grvz ich gerne | hie vernomen han
daz svlen gerne dienen | beide mage vnt mine man
do sprach von bvrgonden | der recke gernot
in mag immer riwen | der schoenen helchen tot
dvrch ir vil manige tvgende | der si chvnde pflegen
der rede gestvnt im hagene | darzv vil manich ander degen
do sprach aber rvedger | der edel bote her
sit ir mir kvnich erlovbet | ich sol iv sagen mer
waz iv min lieber herre | her enboten hat
sit im sin dinch nach helchen | so rehte kvmmerlichen stat
man sagt minem herren | criemhilt si ane man
her sifrit si erstorben | vnd ist so getan
welt ir ir des gvennen | so sol si chrone tragen
vor eceln recken | daz hiez ir min herre sagen
do sprach der kvnich riche | wol gezogen was sin mvt
si horet minen willen | ob siz gerne tvt
den wil ich iv chvenden | in disen drien tagen
e ich ez an ir erfvnde | zwiv sold ich eceln versagen
di wile man den gesten | hiez schaffen gvt gemach
in wart da so gedienet | daz rvedeger des iach
daz er da frivnde hete | vnder gvntheres man
hagen im diente gerne | er het im e alsam getan
alsvs beleip do gvnther | vnz an den dritten tach
der kvnich nach rate sande | vil wislich er pflach
ob ez sine mage | dvhte gvt getan
daz criemhilt nemen solde | den kvenich eceln ce man
si rieten al gemeine | niwan hagene
der sprach | ce gvnther dem degene
habt ir rehte sinne | so wirt ez wol behut
ob sis iv volgen wolde | daz irz nimmer getvt
warvmbe sprach do gvnther | sold ichs volgen niht
swaz der chvneginne | liebes geschiht
des sol ich ir wol gvennen | si ist div swester min
wir soltenz selbe werben | op ez ir ere mohte sin
do sprach aber hagene | lat di rede stan
het ir eceln chvende | als ich sin chvende han
sol sin danne minnen | als ich ivch hore iehen
so ist iv allererste | von schvlden sorgen geschehen
varvmb sprach do gvnther | ich behvte vil wol daz
daz ich im chome so nahen | daz ich deheinen haz
von im dvlden mvese | vnd waere sin wip
do sprach aber hagene | ez geraetet nimmer min lip
man hiez nach gernoten | vnd nach giselheren gan
ob di herren beide | dvhte gvt getan
daz criemhilt solde minnen | den richen kvnich her
noch widerreit ez hagene | vnd nieman mer
do sprach von bvrgonden | giselher der degen
nv mvegt ir vrivnt hagene | noh der triwen pflegen
ergezzet si der leide | vnd ir ir habt getan
an swiv ir wol gelvnge | daz soldet ir vngeveht lan
ia habt ir miner swester | getan so manegiv leit
so sprach aber giselher | der recke vil gemeit
daz si des hete schvlde | ob si iv waere gram
nie man decheiner vrowen | noch mere frevdn benam
daz ich daz wol bechenne | daz tvn ich iv chvnt
sol si nemen ecel | gelebt si an di stvnt
si getvt vns noch vil leide bswi siz getragt an
ia wirt ir dienende | vil manich waetlicher man
des antwurte hagenn | der chvne gernot
ez mag also beliben | vnz an ir beider tot
daz wir geriten nimmer | in eceln lant
wir svln ir sin getriwe | daz ist ce den eren vns gewant
do sprach aber hagene | mir mach niemen widersagen
vnd sol div edele criemhilt | helchen chrone tragen
si getvt vns noch vil leide | swi si gefvege daz
ir svlt iz lan beliben | daz zimt iv recken michel baz
mit zorn sprach do giselher | der schoenen vten svn
wir svln doch niht alle | meinlichen tvn
swaz eren ir geschehe | vro solten wir des sin
swaz ir geredet hagene | ich dien ir dvrch di triwe min
do daz gehorte hagene | do wart er vngemvt
gernot vnd giselher | di stolzen ritter gvt
vnd gventher der riche | ce ivngest reiten daz
ob ez lobt criemhilt | si woltenz lazzen ane haz
do sprach der fvrste gere | ich wilz der vrowen sagen
daz si ir den kvenech ecel | laze wol behagen
dem ist so manich recke | vnde grozen vorhten vndertan
er mach si wol ergezzen | swaz ir leides ist getan
do gie der snelle recke | da er crimhilde
si enpfie in gvtliche | wi bald er do sprach
ir mvegt mich gerne grvezzen | vnd geben botembrot
ich wil iv gelvcke scheiden | vil schiere vz aller iwer not
ez hat dvrch iwer minne | vrowe her gesant
ein der allerbeste | der ie chveneges lant
gewan mit vollen eren | oder chrone solde tragen
ez werbent ritter edele | daz hiez iv iwer brvder sagen
do sprach div iamers riche | iv sol verbieten got
vnd allen minen vrivnden | daz si deheinen spot
an mir armer veben | waz sold ich einem man
der ie herceliebe | von gvtem wibe gewan
si widerreit ez sere | do chom aber sint
gernot ir brvder | vnt giselher daz chint
da baten minnechliche | trosten si ir mvt
ob si den kvnich genaeme | ez waer ir waerlichen gvt
vberwinden chvnde | niemen do daz wip
daz si minnen wolde | deheines mannes lip
do baten si di degene | nv lazet doch gesehen
ob ir anders niht getvt | daz ir den boten rvchet sehen
daz eine wil ich niht versprechen | sprach daz vil edel wip
ich en sehe gerne | den rvedgeres lip
dvrch sine manige tvgende | waer er her niht gesant
swerz ander boten waere | dem waer ich immer vmbechant
si sprach ir svlt in morgen | hiezen her gan
zv miner kemenate | ich wil in hoeren lan
vil gar den minen willen | sol ich im selbe sagen
ir wart eritteniwet | daz ir vil groezlichez clagen
do gert ovch niht anders | der edel rvedger
wan daz er gesaehe | di chvenegin her
er weste sich so wisen | ob ez imer sold ergan
daz si sich den recken | veberreden mvese lan
des andern morgens vrv | do man di messe sanch
di edeln boten chomn | do wart da groz gedranch
di mite rvedgere | ce hove wolden gan
do sah man da gechleidet | vil manigen herlichen man
criemhilt div here | vnd vil trvrech gemvt
si warte rvedger | dem edeln boten gvt
der vant si in der waete | di si alle tage trvch
dabi trvch ir gesinde | richer chleider genvch
si giench im engegene | zv der tvr dan
vnd enpfie vil gvtliche | den edeln man
niwan selbe zwelfter | er dar zv ir gie
man bot im grozen dienest | irn chomen hoher boten nie
man hiez den herren sitzen | vnd sine man
di zwene margraven | di sah man vor ir stan
eckewart vnd gere | di edeln recken gvt
dvrch di hvsvrowen | si sahen niemen wol gemvt
si sahen vor ir sizzen | vil manich schoene wip
do pflach niwan iamers | der criemhilde lip
ir wat was vor den brvesten | von heizen traehen naz
der edel margrave | sah wol an criemhilde daz
do sprach der bote here | vil edeles chvniges chint
mir vnt minen gesellen | di mit mir chomen sint
svlt ir daz erlovben | daz wir vor iv stan
vnd iv sagen maere | warnach wir her geritten han
nv si iv erlovbet | sprach div chvenegin
swaz ir reden wellet | also stat min sin
daz ich ez gerne hore | ir sit ein bote gvt
di andern do wol horten | ir vnwilligen mvt
do sprach von bechelaren | der fvrste rvedger
mit triwen groze liebe | ecel ein kvnich her
hat iv enboten vrowe | her in dizze lant
er hat nah iwer minne | vil gvte recken her gesant
ern enbivtet iv innechlichen | minne ane leit
staeter vrivntschefte | der si er iv bereit
als er e tet vrovn helchen | div im ce hercen lach
ia hat er nach ir tvgenden | vil diche vnvrolichen tach
do sprach div chvneginne | margrave rvdger
waer iemen der bechande | miniv starchen ser
der baete mich niht trivten | noch deheinen man
ia verlos ich ein den besten | den ie vrowe ie gewan
waz mach ergezen leides | sprach der vil chvene man
wan frivntliche liebe | swer di chan began
vnt der dan einen chivset | der im ce rehte chvmt
vor hercelicher leide | niht so grozliche frvmt
vnd gervchet ir ce minnen | den edeln herren min
zwelf vil richer chrone | svlt ir gewaltech sin
darzv git iv min herre | wol drizech fvrsten lant
div elliv hat betwungen | sin vil ellenthaftiv hant
ir svlt ovch werden vrowe | vber manigen werden man
di miner vrowen helchen | waren vndertan
vnd veber manige vrowen | der si het gewalt
von hoher fvrsten chvenne | sprach der chvene degen balt
darzv git iv min herre | heizet er iv sagen
ob ir gervchet chrone | bi dem kvenige tragen
gewalt den allerhohesten | den helche ie gewan
den svlt ir gewaltechliche | haben vor ecelen man
do sprach div chvneginne | wi mohte min lip
immer des gelvsten | deich wurde heldes wip
mir hat der tot an einem | so rehte leit getan
des ich vnz an min ende | mvz vnvroliche stan
do sprachen aber di hivnen | kvneginne rich
iwer leben wirt bi ecel | so reht lobelich
daz ivch immer wundert | ist daz ez ergat
want der kvnich riche | vil manigen cieren degen hat
helchen ivnchvrowen | vnt iwer magedin
solten di bi einander | ein gesinde sin
dabi mohten recken | werden wol gemvt
lat ez iv vrowe raten | ez wirt iv waerlichen gvt
si sprach in ir zvehten | nv lat di rede stan
vnze morgen vrv | so svlt ir her gan
ich wil iv antwurten | des ir da habt mvt
des mvsen do gevolgen | di recken chven vnde gvt
do si cen herbergen | alle chomen dan
do hiez div edel vrowe | nach giselhern gan
vnd ovch nach ir mvter | den beden sagt si daz
daz si gezaeme weinen | vnd niht anderes baz
do sprach ir brvder giselher | swester mir ist geseit
vnd wilz ovch wol gelovben | daz elliv diniv leit
der kvnich ecel swende | vnd nimestvn ceinem man
swaz iemen ander rate | so dvncht ez mich wol getan
er mach dich wol ergezzen | sprach aber giselher
vome rotten zv dem rine | von der elbe vnz an daz mer
so ist kvenech deheiner | so gewaltech niht
dv maht dich vrowen balde | so er din ce chonen giht
si sprach min vil lieber brvder | zwiv raetestv mir daz
chlagen vnd weinen | mir immer zaeme baz
wi sold ich vor recken | da ce hove gan
wart min lip ie schone | des pin ich ane getan
do sprach div vrowe vte | ir lieben tohter zv
swaz dine brvder raten | liebez chint daz tv
volge dinen frivnden | so mach dir wol geshehen
ich han dich doh so lange | mit grozem iamer gesehen
do bat si got vil diche | fvegen ir den rat
daz si ce geben hete | golt silber vnd wat
sam e bi ir manne | do er noch was gesvnt
si gelebte doch nimmer mere | sit so vroliche stvnt
si gedahte in ir sinnen | vnd sol ich minen lip
geben einem heiden | ich pin ein christen wip
des mvz ich cer werlde | immer schaden han
gaebe mir elliv riche | ez ist von mir vil vngetan
damit siz lie beliben | di naht vnz an den tach
div vrowe an ir bette | mit vil gedanchen lach
div ir vil liehtv ovgen | getrvchenten nie
vnz daz si aber den morgen | hin ce mettene gie
ze rehter messecite | di chvnige waren chomen
si heten aber ir swester | vnder hende genomen
ia rieten si ir ze minnen | den kvnich von hivnen lant
di vrowen ir deheiner | lvecel vroliche vant
do hiez man dar gewinnen | di eceln man
di nv mit vrlovbe | waeren gerne dan
geworben oder gescheiden | swi ez do moehte sin
ce hove chom do rvedger | di helde reiten vnder in
daz man reht erfvere | des edeln fversten mvt
vnd taeten daz becite | daz divhtes alle gvt
ir wege waeren verre | wider in ir lant
man brahte rvedegern | da er criemhilde vant
vil minnechliche piten | der recke do began
di edeln chveneginne | si solde in horen lan
waz si enbieten wolde | in eceln lant
er waen an ir niht anders | niwan lavgenen vant
daz si nimmer minnen wolde | mer deheinen man
do sprach der margrave | daz waere missetan
zwiv woldet ir verderben | einn also schoenen lip
ir mvegt noch mit eren | werden gvtes mannes wip
niht half daz si gebaten | vnz rvedger
si gesprach in heimliche | di chveneginne her
er wolde si ergzen | swaz ir ie gesach
ein teil begonde ir senften | do ir grozer vngemach
er sprach cer kvneginne | lat iwer weinen sin
ob ir ce hivnen hetet | niemen danne min
getriwer miner mage | vnd ovch der miner man
er mveses ser engelten | vnt het iv iemen iht getan
davon wart wol geringet | do der vrowen mvt
si sprach so swert mir eide | swaz mir iemen getvt
daz ir sit der naehste | der bveze minv leit
do sprach der margrave | vrowe des pin ich bereit
mit allen sinen mannen | swur ir do rvedger
mit triwen immer dienen | vnt daz di recken her
ir nimmer niht versageten | vz eceln lant
des si ere haben solde | des sichert ir rvedegers hant
do gedahte div getriwe | sit ich vrivnde han
also vil gewunnen | so sol ich reden lan
di livte swaz wellen | ich iamerhaftez wip
waz ob noch wirt errochen | des minen liebn mannes lip
si gedahte sit daz ecel | der recken hat so vil
sol ich den gebieten | so tvn ich swaz ich wil
er ist ovch wol so riche | daz ich ce geben han
mich hat der leidege hagene | mines gvtes an getan
si sprach ce rvedgere | het ich daz vernomen
daz er niht waere ein heiden | so wold ich gerne chomen
swar er hete willen | vnd naem in ceinem man
do sprah der margrave | di rede svlt ir vrowe lan
er hat so vil der recken | in cristenlicher e
daz iv bi dem chvenige | nimmer wirdet we
waz ob ir daz verdienet | daz er tovffet sinen lip
des mvegt ir gerne werden | des kvnich eceln wip
do sprach aber ir brvder | nv lob iz swester min
iwer vngemvete | daz svlt ir lazen sin
si batens also lange | vnz doch ir trvrech lip
lobte vor den helden | si wuerde eceln wip
si sprach ich wil iv volgen | ich armiv kvnegin
daz ich var zv den hivnen | so daz nv mach gesin
swenne ich han di vrivnde | di mich fveren in sin lant
des bot do vor den helden | div schone criemhilt ir hant
do sprach der margrave | habt ir zwene man
darzv han ich ir mere | ez wirdet wol getan
daz wir ivch wol nach eren | bringen vber rin
ir svlt niht vrowe langer | hi cen bvergonden sin
ich han fvnhvndert manne | vnd ovch der mage min
di svln iv hi dienen | vnt da heime sin
vrowe swi ir gebietet | ich tvn iv selbe alsam
swenne ir mich mant der maere | daz ich mich es nimmer gesham
nv heizet iv bereiten | iwer pfaertchleit
di rvedgeres raete | iv nimmer werden leit
vnd sagetez iwern magedin | di ir da fveren welt
ia chvmt vns vf der straze | vil manich vzerwelter helt
si heten noch gesmide | daz man davor reit
bi sifrides ziten | daz si vil manige meit
mit eren mohte fveren | swenne si wolde dan
hey waz man gvter saetele | den schoenen vrowen gewan
ob si e ie getrvgen | deheiniv richen kleit
der wart zv zir verte | vil manigez nv bereit
wand in von dem kvnige | so vil gesaget wart
si slvzen vf di chisten | di e stvnden wol bespart
si waren vil vnmvezech | wol fvenftehalben tach
si svchten vz der valden | des vil darinne lach
criemhilt do ir kamer al | entslizen began
si wolde machen riche | alle rvdegeres man
si hete noch des goldes | von nibelvnge lant
si wand ez cen hivnen | teiln solde ir hant
daz ez wol hvndert moere | ninder chvnden tragen
div maere horte hagene | do von criemhilde sagen
er sprach sit mit vrov criemhilt | nimmer wirdet holt
so mvz ovch hi belibn | daz sifrides golt
zwiv sold ich minen finden | lan so michel gvt
ich weiz wol waz criemhilt | mit disem shaze getvt
ob si in brehte hinnen | ich wil gelovbn daz
er wurde doch certeilet | vf den minen haz
sin habnt ovch nicht der rosse | di in solden tragen
in wil behalten hagene | daz sol man criemhilde sagen
do si gehorte div maere | do was ir grimme leit
ez wart ovch den kvenegen | allen drin geseit
si woltenz gerne wenden | do des niht geschach
rvedger der edele | harte vroliche sprach
richiv chveneginne | zwiv chlagt ir daz golt
iv ist der chvnich ecel | so grozlichen holt
gesehent ivch siniv ovgen | er git iv also vil
daz irz verswendet nimmer | des ich iv vrowe sweren wil
do sprach div chveneginne | vil edel rvedger
ez gewan chvniges tohter | nie richeite mer
danne der mich hagene | ane hat getan
do chom ir brvder gernot | hin zir kemenaten gegan
mit gewalt des chveniges den slvezel | stiez er an di tver
golt daz criemhilde | reichte man darfver
ce drizech tvsent marchen | oder dannoch baz
er hiez iz nemn di geste | liep was gvnthere daz
do sprach von bechelaren | der gotelinde man
ob ez min vrowe criemhilt | allez moehte han
swaz sin ie wart gefveret | von nibelvnge lant
sin solde lvecel rveren min | oder der kveneginne hant
nv heizet ez behalten | wand ich es nine wil
ia fvrt ich von lande | des minen also vil
daz wirs vf der straze | haben gvten rat
vnd vnser choste hinnen | harte herlichen stat
davor in aller wile | gefvllet zwelf schrin
des allerbesten goldes | daz inder mohte sin
hete di ir megde | daz fvrt man von dan
vnd gezierde vil der vrowen | daz si cir verte solde han
gewalt des grimmen hagenen | dvhte si ce starch
si het ir opffergoldes | noch wol tvsent march
si teiltez siner sele | ir vil liebem man
daz dvhte rvedgern | mit grozen triwen getan
do sprach div chlagende vrowe | wa sint di vrivnde min
di dvrch mine liebe | wellent ellende sin
di svln mit mir riten | in der hivnen lant
di nemen shaz den minen | vnd chovffen ros vnt ovch gewant
do sprach cer kveneginne | der margrave eckewart
sit daz ich allerste | iwer gesind wart
so han ich iv mit triwen | gedient sprach der degen
vnd wil vnz an minen ende | des selben immer bi iv pflegen
ich wil ovch mit mir fveren | fvnfhvndert minen man
der ich iv ce dienste | mit rehten triwen gan
wir sin vil vngescheiden | ez en tv dan der tot
der rede neig im criemhilt | des gie ir waerliche not
do zoch man dan di moere | si wolden varn dan
da wart vil michel weinen | von vrivnden getan
vte div vil riche | vnd manich schone meit
di zeigeten daz in waere | nach vrovn criemhilde leit
hvndert richer magede | fvrt si mit ir dan
di wurden so gechleidet | als in wol gezam
do vielen in di trehene | von liehten ovgen nider
si gelebt vil der vrevden | ovch bi eceln sider
do chom der herre giselher | vnd ovch gernot
mit ir gesinde | als in ir zvht gebot
do wolden si beleiten | ir liebe swester dan
do fvrten si ir rechen | wol tvsent waetlicher man
do chom der snelle gere | vnd ovch ortwin
rvmolt der chvchenmeister | damite mvse sin
si svffen di nahtselde | vnz an tvonowe stat
do reit niht fverbaz gvnther | wan ein lvecel fvr di stat
e si von rine fveren | si heten fver gesant
ir boten harte snelle | in der hivnen lant
di dem chvnige sageten | daz im rvedger
ce wibe het erworben | di edeln kvneginne her