Do di bvergonden | chomen in eceln lant
do gevriesh ez von berne | der alte hildebrant
er sagtez sinem herren | ez was im harte leit
er bat in wol enpfahen | di ritter chvene vnt gemeit
wolfhart der snelle | hiez bringen div march
do reit mit dieteriche | vil manich degen starch
da er si grvezen wolde | zv zin an daz velt
da hetens vf gebvnden | vil manich herlich gezelt
do si von tronege hagen | verrest riten sach
zv den sinen herren | gezogenlich er sprach
nv svlt ir snelle rechen | von den sedeln stan
vnd get im hin engegene | div ivch da wellent enpfah
dort chvmt her ein gesinde | daz ist mir wol bechant
ez sint vil snelle degene | von amelvnge lant
di fvert der von berne | di sint vil hohgemvt
ir svlt iz niht versmahen | swaz man iv dieneste getvt
do stvnden von den rossen | daz was michel reht
neben dieteriche manich | ritter vnd kneht
si giengen zv den gesten | da man di helde vant
si grvozten minnechlichen | di von bvrgonden lant
do si der herre dieterich | gegen im chomen sach
hie mveget ir gerne hoeren | waz do der degen sprach
zv den vten chinden | ir reise was im leit
er wand ez wiste rvedger | daz erz in hete geseit
sit willechomen ir herren | gvnther vnd giselher
gernot vnde hagene | sam si her voelker
vnt danchwart der vil snelle | ist iv daz niht bechant
criemhilt noh sere weinet | den helt von nibelvnge lant
si mach wol lange weinen | sprach do hagene
er lit von manigem iare gar | ce tode erslagene
den kvenech von den hivnen | den sol si holden haben
sifrit chvmt niht widere | er ist vor maniger zit begraben
di sifrides wunden | lazen wir nv sten
sol leben div vrowe crimhilt | noch mag schade ergen
so redet von berne | der herre dieterich
trost der nibelvnge | davor behvete dv dich
wi sol ich mich behevten | sprach der
ecel vns boten sande | wes sol ich vragen mer
daz wir zv zim solden | riten her in daz lant
ovch hat vns menigiv maere | min swester criemhilt gesant
ich chan iv wol geraten | sprach aber hagene
ni bitet iv div maere | baz ce sagene
den herren dieterichen | vnt sine helde gvt
daz si ivch laze wizen | der vrovn crimhilde mvt
do giengen svnder sprachen | di drie kvenge rich
gventher vnd gernot | vnd ovch her dieterich
nv sage vns von berne | vil edel ritter gvt
wi dir si gewizen | vmb der chveneginne mvt
do sprach der voget von berne | waz sol ich mere sagen
ich hoer alle morgen | weinen vnd klagen
mit iamerlichen sitten | daz eceln wip
dem richen got von himele | des starchen sifrides lip
ez ist et vnerwendet | sprach der chvene man
volker der videlaere | daz wir vernomen han
wir svln ce hove riten | vnd svln lazen sehen
waz vns vil snellen degenen | da cen hivnen mvege geshehen
di chvnen bvrgonden | hin ze hove ritten
si chomen herliche | nach des landes sitten
do wunderte da cen hivnen | vil manegen chvenen man
vmb hagen von tronege | wi der waere getan
dvrch daz man sagete maere | des was im genvch
daz er von niderlande | sifriden slvch
sterchest aller recken | den crimhilde man
des wart michel vrage | ce hove nach hagene getan
der helt was wol gewahsen | daz ist alwar
groz was er cen brvsten | gemischet was sin har
mit einer grisen varwe | div bein warn im lanch
vnd eislich sin gesihene | er hete herlichen ganch
do hiez man herbergen | di bvergonden man
gvntheres ingesinde | daz wart gesvndert dan
daz riet | div im vil hazes trvch
da von man sit di knehte | in der herberge slvch
danchwart hagen brvder | der was marshalch
der kvnech im sin gesinde | vlizechlich bevalch
daz er ir vil wol pflege | vnd in gaebe genvch
der helt von bvrgonden | in allen gvten willen trvch
criemhilt div schone | mit ir gesinde gie
da si di nibelvnge | mit valschem mvt enpfie
si chvste giselhern | vnd nam in bi der hant
daz sah von tronege hagene | den helm er vaste gebant
nach svs getanem grvze | sprach do hagene
mvegen sich verdenchen | snelle degene
man grvzet svnderlingen | di chvene vnd ir man
wir haben niht gvter reise | zv dirre hohgezit getan
si sprach sit willechomen | swer ivch gerne siht
dvrch iwer selbes frivntschaft | so grveze ich iwer niht
saget waz ir mir bringet | von wormez vber rin
darvmb ir mir so groze | soldet willechomen sin
het ich gewest div maere | sprach do hagene
daz iv gabe solden | bringen degene
ich waere wol so riche | het ich mich baz verdaht
daz ich iv mine gabe | her ce lande hete braht
nv svlt ir mich der maere | mere wizen lan
hort der nibelvnge | war habt ir den getan
der was doh min eigen | daz ist wol bechant
den soldet ir mir fveren | in daz eceln lant
entriwen min vrov criemhilt | des ist vil manech tach
daz ich hort der nibelvnge | nie gepflach
den hiezn mine herren | senchen in den rin
da mvz er waerliche | vnz an daz ivngeste sin
do sprach div chvneginne | ich hans ovch gedaht
ir habt mirs noch vil wenich | her ce lande braht
swi er min eigen waere | vnde ich sin wilen pflach
des han ich alle zite | vil manigen trvrigen tach
ia bringe ich iv den tivel | sprach aber hagene
ich han an minem schilde | so vil ce tragene
vnd an der minen brvenne | min helm der ist so lieht
daz swert an miner hende | des en bringe ich iv nieht
do sprach div chvneginne | cen recken veber al
man sol decheiniv waffen | tragen in den sal
ir helde ir svlt mirs vfgebe | ich wil si behalten lan
entriwen sprach do hagene | ez wirdet nimmer getan
ia ne ger ich niht der eren | fvrsten wine milt
daz ir cen herbergen | trveget minen schilt
vnde ander min geweffen | ir sit ein chvenegin
daz en lerte mich niht min vater | ich wil selbe kameraere sin
owe miner leide | sprach do vrov criemhilt
warvmbe wil min brvder | vnd hagen sinen schilt
niht lazen behalten | si sint gewarnot
vnd wesse ich waer daz taete | der mvese chiesen den tot
des antwurte ir mit zorne | der fverste dieterich
ich pin iz der hat gewarnet | di edeln chvnege rich
vnd hagen den chvenen | den bvrgonden man
nv zv valandinne | dv ne solt michs niht geniezzen lan
des schamte sich vil sere | daz eceln wip
si vorhte bitterlichen | den dieteriches lip
do gi si von im balde | daz si nine sprach
wan daz si swinde bliche | an ir viande sah
be henden sich do viengen | zwene degene
daz eine was her dieterich | daz ander hagene
do sprach gezogenliche | der recke vil gemeit
daz iwer chomen cen hivnen | daz ist mir waerliche leit
dvrch daz div chveneginne | daz gesprochen hat
do sprach von tronege hagene | es wirt wol alles rat
svs redeten mit einander | di zwene chvene man
daz der kvenech ecel | darvmbe vragen began
div maere weste ich gerne | sprach der kvenech rich
wer der recke waere | den dort her dieterich
so frivntlich enpfahet | er treit vil hohen mvt
swer sin vater waere | er mach wol sin ein helt gvt
des antwurte dem chvenege | ein crimhilde man
er ist geborn von tronege | sin vater hiez aldrian
swi blid er hie gebare | er ist ein grimmer man
ich laze ivch daz wol schowen | daz ich gelogen nine han
wi sol ich daz erchennen | daz er so grimmech ist
dannoch er nine vesse | vil manigen argen list
den sit div chveneginne an | ir magen begie
daz si mit dem lebene | deheinen von den hivnen lie
wol erchande ich aldrianen | der was min man
lob vnde michel ere | er hi bi mir gewan
ich machete in ce ritter | vnd gap im min golt
helche div getriwe | was im innechlichen holt
davon ich wol erchenne | allererst wer si sint
ez wurden mine gisel | zwei waetlichiv chint
er vnde von spanye walther | di wuhsen hi ce man
hagen sande ich wider heim | walther mit hiltegvnt entran
er gedahte langer maere | div warn e geschehen
sinen frivnt von tronege | den het er reht ersehen
der im in siner ivgende | vil starchiv dienest bot
sit frvmt er im in alter | vil manigen lieben vrivnt tot