Nv bintet ab di helme | sprach hagen der degen
ich vnde mine gesellen | wir svln iwer pflegen
vnde wellent iz noch versvchen | zv zvns di eceln man
so warne ich mine herren | so ich allerschiereste chan
do entwafent daz hovbet | vil manich ritter gvt
si sazen vf di wunden | di vor in in daz plvot
waren zv dem tode | von ir handen chomen
da wart der edeln geste | vil vebele govm genomen
noch vor dem abende | do shvf der kvnech daz
vnde ovch div chvneginne | daz ez versvchten baz
di hivnisschen recken | der sah man vor in stan
noch wol zweinzech tvsent | si mvsen da ce strite gan
sich hvb ein stvrm herte | zv den gesten san
danchwart hagen brvder | vil snelle man
spranch von sinen herren | cen vienden fver di tver
man wande er waere erstorben | er chom gesvnder wol darfver
der herte strit der werte | vnz iz div naht benam
do werten sich di geste | als gvten helden zam
den eceln mannen | den svmerlangen tach
hey waz noch chvener degene | vor in veige gelach
ceinen svnewenden | daz groze mort geschach
daz div vrowe criemhilt | ir hereceleit errach
an ir naehesten magen | vnde anderem manigem man
davon der kvenech ecel | vrevde nimmer mer gewan
in was des tages cervnnen | do gie in sorgen not
si gedahten daz in bezer | waere ein chvercer tot
denne lange da ce qvelne | vf vngefvegiv leit
eines vrides si do gerten | di stolcen ritter gemeit
si baten daz man brehte | den kvenech zv in dar
di blvtvarwen helde | vnde ovch harnaschvar
traten vz dem hvse | di drie kvenege her
si ne wessen wem ce chlagene | div ir vil grozlichen ser
ecel vnde | di chomen beide dar
daz lant daz was ir eigen | des merte sich ir schar
er sprach zv den gesten | nv saget waz welt ir min
ir waenet vride gewinnen | daz chvnde mvelich gesin
vf schaden also grozen | als ir mir habt getan
ir svlt is niht geniezen vnde | sol ich min leben han
daz chint daz ir mir slvget | vnd vil der mage min
vrid vnde svne | sol iv vil gar versaget sin
des antwurte gventher | des twanch vns groziv not
allez min gesinde | lach vor dinen helden tot
an der herberge | wi het ich daz versolt
ich chom zv dir vf triwe | ich wande daz mir waerest holt
do sprach von bvrgonden | giselher daz chint
ir eceln helde | di noch hi lebende sint
waz wizet ir mir recken | waz han ich iv getan
wand ich vrivntliche | in diz lant geritten han
si sprachen diner gvete | ist al div bvrch vol
mit iamer zv dem lande | ia gonden wir dir wol
daz dv ni chomen waerest | von wormez veber rin
daz lant habt ir verweiset | dv vnt di brvder din
do sprach in zornes mvte | gventher der degen
welt ir diz starche hazen | ce einer svne legen
mit vns ellenden recken | deist beidenthalben gvt
ez ist gar ane schvlde | swaz vns ecel getvt
do sprach der wirt cen gesten | min vnd iwer leit
div sint vil vngeliche | div michel arbeit
des schaden zv den schanden | di ich hie han genomen
des sol iwer deheiner | nimmer lebende hinnen chomen
do sprach zv dem chvenege | der starche gernot
so sol iv got gebieten | daz ir frvemechlichen tvt
slaht vns ellenden | vnd lat vns zv ziv gan
hin nider an di wite | daz ist iv ere getan
swaz vns geschehen chvenne | daz lat chverzliche ergan
ir habt so vil gesvnder | vnt tvrrens vns bestan
daz si stvermmvede | lazent niht genesen
wi lange svln wir recken | in disen arbeiten wesen
di eceln recken | di hetenz nach getan
daz si si wolden lazen | fver den palas gan
daz gehorte criemhilt | ez was ir harte leit
des wart den ellenden | der vride ce gahes verseit
neina hivnen recken | des ir da habt mvt
ich rat an rehten triwen | daz ir des niht en tvt
daz ir di mortraezen | lazet fver den sal
so mvsen iwer mage | liden den totlichen val
ob ir nv niemen lebte | wan div vten chint
min edele brvder | vnde chomen si an den wint
erchvlent in di ringe | so sit ir alle vlorn
ez en wurden chvener degene | ni cer werld geborn
do sprach der ivnge giselher | vil schoniv swester min
des trvte ich vil vebele | daz dv mich veber rin
ladetes her ce lande | in dise groze not
wi han ich an den hivnen | hi verdienet den tot
ich was dir ie getriwe | ni getet ich dir leit
vf solhen gedingen | ich her ce lande reit
daz dv mir holt waerest | vil liebiv swester min
bedenche an vns genade | ez mach niht anders nv gesin
ine mach iv niht genaden | vngenade ich han
mir hat von tronege hagene | so groziv leit getan
ez ist vil vnvesvenet bdi wil ich han den lip
ir mvezet es alle engelten | sprach daz eceln wip
welt ir mir hagenen einen | her ce gisel geben
so ne wil ich nith versprechen | ich welli ivch lazen leben
wande ir sit mine brvder | vnde einer mvter chint
so red ich ez nach der svone | mit disen helden di hie sint
nv ne welle got von himele | sprach do gernot
ob vnser tvsent waeren | wir laegen alle tot
der sippen diner mage | e wir dir einen man
gaeben hi ce gisel | ez wirdet nimmer getan
wir mvesen doch ersterben | sprach do giselher
vns scheidet niemen | von ritterlicher wer
swer gerne mit vns vehte | wir sin et aber hie
wande ich deheinen minen frivnt | an den triwen ni verlie
do sprach der chvne danchwart | im zaeme niht ce dagene
ia ne stet niht eine | min brvoder hagene
di hi den vride versprechent | ez mach in werden leit
des bringe ich ivch wol innen | daz si iv waerlich geseit
do sprach div chvneginne | ir helde vil gemeit
nv get der stiege naher bvnde rechet miniv leit
daz wil ich immer dienen | als ich von rehte sol
der hagenen vebermvete | der gelon ich im wol
lat einen vz dem hvse | niht chomen veber al
si hiez viern enden | zvenden an den sal
so werdent wol errochen | elliv miniv leit
di eceln degene | wurden schiere bereit
di nahe hi vze stvnden | di tribens in den sal
mit slegen vnde mit shvezen | des wart vil groz der schal
doh wolden nie gescheiden | di fversten vnd ir man
si ne chonden vor ir triwen | einander niht verlan
den sal den hiez do zvenden | daz eceln wip
do quelte man den recken | mit fiwer da den lip
daz hvs von einem winde | vil balde allez bran
ich waene daz wolch enheinez | grozzer angest nie gewan
genvge rvfften drinne | owe dirre not
wir mohten michel gerner | sin in stvrme tot
ez mohte got erbarmen | wi sin wir alle vlorn
nv richet vngefvege | an vns div kveneginne ir zorn
ir einer sprach darinne | wir mvezen ligen tot
waz hilffet vns daz grvezzen | daz vns der kvenech enbot
mir tvt von starcher hice | der dvrst so rehte we
des waen min leben shier | in disen sorgen cerge
do sprach von tronege hagene | ir edel ritter gvt
swen twinge dvrstes not | der trinche hie daz plvt
daz ist in solher hice | bezer danne win
ez en mach an disen ziten | et nv niht bezer gesin
do gie der recken einer | da er einen toten vant
er kniete im zv den wunden | den helm er ab gebant
do begond er trinchen | daz vliezende plvt
swi vngevon ers waere | ez dvhte in grozliche gvt
nv lon iv got her hagene | sprach der mvede man
daz ich von iwer lere | so wol getrvnchen han
mir ist noch vil selten | geshenchet bezer win
lebe ich deheine wile | ich sol iv immer waege sin
do di ander daz gehorten | daz ez in dvhte gvt
do wart ir michel mere | di trvnchen ovch daz plvt
davon gewan vil crhepfte | ir etesliches lip
des engalt an lieben frivnden | sit vil manech waetlich wip
daz fiwer viel genote | vf si in den sal
do leiten siz mit schilden | von in hin ce tal
der rovch vnd ovch div hice | in taten beidiv we
ich waene den iamer immer | mer an helden erge
do sprach von tronege hagene | stet zv des sals want
lat niht di brende vallen | vf iwer helm bant
tret si mit den fvzen | nider in daz plvt
ez ist ein vebel hohzit | di vns div chvneginne git
in svs getanen leiden | der naht in doch ceran
noch stvnt vor dem hvse | der chvene spileman
vnde hagen sin geselle | geleinet veber rant
si warten shaden mere | von den vz eceln lant
do sprach der videlaere | nv ge wir in den sal
so waenent des di hivnen | daz wir sin veber al
tot von dirre quale | div an vns ist getan
si sehent vns noh degene | in strite ir etelichen stan
do sprach von bvrgonden | giselher daz chint
ich waen ez tagen welle | sich hebt ein chvler wint
nv laz vns got von himele | ein lieber zit geleben
vns hat min swester criemhilt | ein arge hohzit gegeben
do sprach aber einer | ich chivse nv den tach
sit daz ez vns nv bezer | wesen niht en mach
so wafent ir ivch helde | gedenchet an den lip
ia chvemt vns aber schiere | des chvenech eceln wip
der wirt der wolde waenen | di geste waren tot
von ir arbeite | vnd von des fiwers not
do lebt ir noch darinne | sehs hvndert chvener man
daz nie chvenech deheiner | bezer degene gewan
der ellenden hvte | het man wol ersehen
daz noch di geste lebten | swi vil in was geschehen
ce shaden vnt ce leide | den herren vnde ir man
man sach si in dem gademe | noch vil wol gesvnde stan
man sagete criemhilde | ir waere vil genesen
do sprach div chveneginne | daz chvnde nimmer wesen
daz ir deheiner lebte | von des fiwers not
ich wil des baz getruwen | daz si alle ligen tot
noch genaesen gerne | di fversten vnd ir man
ob noch iemen wolde | genade an in began
di ne chvnden si niht vinden | an den von hivnen lant
da rachen si ir sterben | mit vil werlicher hant
des tages wider morgen | grvezen man in bot
mit hertem vrlivge | des chomen helde in not
do wart zv zin geshozen | vil manech herter ger
sich werten ritterlichen | di recken chvene vnde her
dem eceln gesinde | erwegt was der mvt
daz si wolden | daz criemhilde gvt
darzv si wolden leisten | daz in der chvenech gebot
des mvse maneger schiere | von in chiesen den tot
von geheize vnde von gabe | man mohte wunder sagen
si hiez golt daz rote | darin mit schilden tragen
si gab ez swer sin rvchte | vnd ez wolde enpfan
ia ne wart nie grozer solden | mer vf viende getan
ein michel chrapft der recken | darzv gewaffent gie
do sprach der chvene volker | wir sin et aber hie
ine gesach nie vf vehten | helde gerner chomen
di daz golt des chveneges | vns ce vare hant genomen
do riefen da genvge | naher helde baz
daz wir da svln verdienen | vnde tvn bezite daz
hie belibet niemen | want der doh sterben sol
do sach man schier ir schilde | stechen gere schveze vol
waz mach ich sagen mere | wol zwelf hvndert man
di versvchtenz vil sere | wider vnde dan
do chvlten mit den wunden | di geste wol ir mvt
ez mohte niemen gescheiden | des sach man vlizen daz plvt
von verchtiefen wunden | der wart da vil geslagen
ieslichen nach sinen vrivnden | horte man sere chlagen
di biderben stvrben alle | dem richen chvnege her
des heten holde mage | nach in grozlichiv ser